
Şi Șeherezada îi spuse sultanului Șahriar povestea cu: 


CELE DOUĂ VIEŢI ALE SULTANULUI 
MAHMUD 


fi s-a povestit, o, norocitule sultan, că sultanul 
Ëss Mahmud, care a fost unul dintre cei mai înţelepţi 
şi mai slăviţi dintre sultanii Egiptului, şedea adeseori 
singur, în saraiul său, chinuindu-se sub niște valuri de 
jale fără de pricină, în care răstimpuri lumea întreagă se 
înnegura dinaintea feţei lui. Şi în ceasurile acelea viața 
i se părea plină de serbezie şi goală de orice rost. Şi-așa! 
Măcar că nu ducea lipsă de niciunul dintre lucrurile 
care ar fi alcătuit bucuria oricărei făpturi omeneşti; în- 
trucât Allah îl dăruise, fără a se precupeţi, cu sănătate, 
cu tinereţe, cu putere și cu fală, și îi menise drept cetate 
de scaun pentru împărăţia sa cea mai frumoasă cetate 
de pe lume, unde, spre a-și bucura sufletul și simţirile, 
avea laolaltă și mândrețele pământului, și mândreţele 
cerului, şi mândrețele femeilor daurite ca apele Nilului. 
Ci toate i se ștergeau din ochi în răstimpul tristeţelor 
lui împărătești; și pizmuia atunci soarta felahilor cei 
gârboviţi pe brazdele ogorului, și pe cea a rătăcitorilor 
de prin pustiurile cele fără de apă. 
Or, într-o zi, pe când sta cu ochii cufundaţi în negura 
gândurilor, mai abătut ca de obicei, nevrând nici să 
mănânce, nici să bea, nici să se îngrijească de treburile 

domniei, și nu îşi dorea decât să moară, vizirul cel mare 
intră în odaia în care sultanul zăcea cu capu-ntre mâini, 
şi, după ce se temeni cumu-i datul, îi spuse: 

— O, doamne stăpâne al meu, iacătă că la ușă, ce- 
rând să-ţi vorbească, se află un bătrân șeic venit din 
zarea Apusului, din afundul Maghrebului cel depărtat. 
Și de-ar fi să-l judec din câte am tăifăsuit cu el și din 
cele puţine vorbe pe care le-am auzit din gura lui, fără 
de nicio îndoială că șeicul acesta este învățatul cel mai 
iscusit, vraciul cel mai osebit și magul cel mai minunat 
din câți au trăit vreodată printre oameni. Și întrucât îl 
ştiam pe sultanul meu pradă tristeţilor și mohorălii, am 
zis ca şeicul să capete îngăduinţa de a intra, cu nădejdea 
că apropierea lui are să ajute la alungarea gândurilor ce 
apasă peste vedeniile stăpânului nostru! 

Şi sultanul Mahmud făcu din cap un semn de în- 
voire, și pe dată vizirul îl pofti în sala împărătească pe 
şeicul cel străin... 


În clipita aceasta a istorisiri sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute douăzecea noapte 
Urmă: 


... şi pe dată vizirul îl pofti în sala împărătească pe 
şeicul cel străin. 

Şi, hotărât, omul care intră era mai degrabă umbra 
unui om decât o făptură vie ca toate făpturile. Și dacă i 
s-ar fi putut da vreo vârstă, de bună seamă că vârsta aceea 
ar fi trebuit să i se socotească în sute de ani. Drept orice 
veșmânt, o barbă de-a mirările flutura peste goliciunea 
lui aspră, pe când un chimir lat, de piele moale, punea 

o pavăză strânsă împrejurul șoldurilor bătrâne și uscate. 
Şi ar fi putut să fie luat drept vreo momâie tare veche, 
ca acelea pe care le scot câteodată de prin mormintele 
de piatră plugarii de la Egipt, dacă pe fața lui, sub niște 
sprâncene amarnice, nu ar fi ars doi ochi în care strălucea 
înțelepciunea. 

Şi bătrânul cel dalb, fără a se temeni dinaintea sul- 
tanului, spuse cu un glas surd, care nu avea nimic cu 
glasurile de pe pământ: 

— Pacea fie asupra-ţi, o, sultane Mahmud! Sunt trimis 
la tine de fraţii mei, santonii de la marginile Apusului. 
Vin ca să te fac a pricepe binefacerile Atoatedătătorului 
asupra capului tău! 

Și fără de niciun semn, se duse înspre sultan pășind 
semeţ și, luându-l de mână, îl sili să se ridice și să-l 
însoțească până la o fereastră a sălii domnești. 

Or, sala aceea domnească avea patru ferestre, și fie- 
care fereastră se afla în dreptul unui semn de zodiac. Iar 
bătrânul șeic îi spuse sultanului: 

— Deschide fereastra. 

Şi sultanul se supuse ca un copil, și deschise cea 
dintâi fereastră. lar bătrânul șeic îi spuse numai atât: 

— Priveşte! 

Şi sultanul Mahmud scoase capul pe fereastră și văzu 
o oaste mare de călăreți care, cu săbiile trase, veneau 
buluc, mâncând pământul, de pe culmile cetății din 
muntele Makattam. Şi cele dintâi şiruri ale acelei oști 
şi ajunseseră la poalele saraiului, descălecaseră și por- 
niseră să sară peste ziduri, scoțând strigăte de război și 
de moarte. lar sultanul, la priveliștea aceea, pricepu că 
oștile se răzvrătiseră și veneau să-l alunge din scaunul 
de domnie. Și, schimbat de tot la chip, strigă: 

— Nu este alt dumnezeu decât unul Allah! Iacătă 
ceasul sorocului meu! 

Și îndată șeicul închise fereastra, ci numai ca s-o 
deschidă iar, chiar el, peste o clipă. Şi toată oștirea pie- 
rise. Şi numai cetatea se ridica liniștită în depărtare, 
străpungând cu minaretele ei cerul amiezii. 

Atunci șeicul, fără a-i da răgaz sultanului să se dez- 
meticească din tulburarea-i adâncă, îl duse la cea de 
a doua fereastră, care da înspre cetatea nesfârșită, și îi 
zise: 

— Deschide și privește! 

Iar sultanul Mahmud deschise fereastra, și priveliș- 
tea ce i se înfățișă ochilor îl făcu să se tragă îndărăt 
cu spaimă. Cele patru sute de minarete ce străjuiau 
peste geamii, și boltele geamiilor, și boltele palatelor, 
și terasele ce se înșiruiau cu miile până la marginile 
zării nu mai erau decât un pojar fumegând și pâlpâind 
din care, cu urletele spaimei, se rostogoleau înspre toiul 
văzduhurilor niște nouri negri ce orbeau ochiul soarelui. 
Şi un vânt năprasnic împingea flăcările și spuza drept 
înspre sarai, ce în curând fu învăluit de o mare de foc, 
de care nu mai era despărțit decât cu perdeaua subțire 
a grădinilor. lar sultanul, năpădit până peste poate de 
durerea de a-și vedea nimicită cetatea cea mândră, își 
lăsă mâinile să cadă în jos și strigă: 

— Singur Allah este mare! Lucrurile îşi au ursita lor, 
ca toate făpturile! Mâine pustiul are să se împreune cu 
pustiul peste câmpurile fără de nume ale unui pământ 
care a fost cel mai strălucit dintre toare! Slavă Celuia 
singur viu! 

Şi se jeli de soarta cetăţii și de soarta sa însăși. Ci șeicul 
închise numaidecât fereastra, și iar o deschise peste o 
clipită. Și orice urmă de pojar pierise. Iar cetatea Cairo 
se întindea în strălucirea ei neatinsă, în mijlocul livezilor 
și al palmierilor săi, pe când cele patru sute de glasuri 
ale muezinilor vesteau drept-credincioșilor ceasul de 

rugăciune și se topeau într-o singură preamărire a stă- 
pânului lumilor. 

Iar şeicul, luându-l numaidecâr pe sultan, îl duse la 
cea de a treia fereastră, care da înspre Nil, și îl puse s-o 
deschidă. 

Şi sultanul Mahmud văzu apele Nilului cum ieșeau 
din matca lor și cum valurile, năpădind cetatea şi cu- 
prinzând repede terasele cele mai înalte, începuseră să 
bată cu mânie în zidurile saraiului. Şi un talaz mai vajnic 
decât cele de dinainte rupse dintr-odată toate piedicile 
din cale și năboi peste catul de jos al saraiului. Și clădirea, 
topindu-se în ape ca o bucată de zahăr, se plecă într-o 
parte și sta să se surupe, când șeicul închise deodată 
fereastra și-apoi o deschise iar. Și tot puhoiul fu ca și 
cum n-ar fi fost. Şi Nilul, mândru ca totdeauna, își ducea 
falnic mai departe apele, printre câmpurile nesfârșite de 
lucernă, picotind în albia lui. 

Iar șeicul îl puse pe sultan să deschidă cea de a patra 
fereastră, fără a-i da răgaz să se dezmeticească din uimirea 
lui. Or, cea de a patra fereastră avea vederea înspre minu- 
nata câmpie verde ce se aşterne de la porţile cetăţii până 
unde vezi cu ochii, plină de ape curgătoare și de turme 
mari, câmpia pe care au cântat-o toți poeții, începând 
cu Omar, și unde straturile de trandafiri, de busuioc, 
de zarnacadele și de iasomii se întrețes cu tufișurile de 
portocali, unde pomii sunt plini de turturele și de privi- 
ghetori gata să-și dea sufletul de-arâtea plânsete de dor, 
unde pământul este tot atâta de bogat și de împodobit ca 
în grădinile cele de demult de la Iram-cel-cu-Pilaștri, și 
tot atâta de înmiresmat ca și pajiștile din rai. Şi în locul 
otavei și al livezilor de pomi roditori, sultanul Mahmud 
nu mai văzu decât un pustiu înfricoșător, roşu şi alb, ars 
de un soare necruţător, un pustiu de piatră și de nisip 
ce slujea de adăpost hienelor și șacalilor, și de câmp de 


10 O mie şi una de nopti 


goană şerpilor și jigăniilor otrăvite. Şi vedenia aceea de 
moarte, ca și cele de dinaintea ei, nu zăbovi să se stingă 
atunci când șeicul, cu chiar mâna sa, închise și apoi 
deschise iar fereastra. Şi câmpia se arătă la loc minunată, 
zâmbind cerului din toate grădinile ei. 

Şi-așa! lar sultanul Mahmud nu știa de dormea, de 
era treaz ori de nu cumva era sub puterea vreunei vrăji 
ori a vreunei năzăriri. 

Ci şeicul, fără a-l lăsa să se liniștească de toate năpras- 
nicele încercări câte trăise, îl luă iarăși de mână, fără ca 
sultanului măcar să-i fi dat prin minte să opună nici cea 
mai mică împotrivire, și îl duse lângă un havuz mic ce 
răcorea sala cu murmurul apei lui. Și îi spuse: 

— Apleacă-re peste apă și priveşte! 

Şi sultanul Mahmud se aplecă peste apa din havuz, 
ca să se uite în ea, când, cu o mișcare grăbită, șeicul îi 
băgă capul cu totul în apă. 

Şi sultanul Mahmud se văzu aruncat de ape la poa- 
lele unui munte ce străjuia peste valurile mării. Iar el 
sta acolo, ca pe vremurile de strălucire, împodobit cu 
însemnele sale împărăteşti și cu coroana pe cap. Şi nu 
departe, niște felahi se uitau la el ca la o minunăţie și 
își făceau semne între ei, râzând cât puteau. Şi sultanul 
Mahmud, la priveliștea aceea, fu cuprins de o mânie fără 
de margini, nu atât împotriva șeicului, cât împotriva 
felahilor, şi strigă: „A, mag afurisit! pricină a prăpădului 
meu! dare-ar Allah să mă mai întorc odată la domnia 
mea, ca să te pedepsesc după nelegiuirea pe care ai să- 
vârşit-o! Pentru ce m-ai viclenit cu atâta hainie?“ 

Pe urmă, chibzuind mai bine, se duse la felahi și le 
spuse cu glas împărătesc: 

— Sunt sultanul Mahmud! Plecaţi de-aici! 

Ci ei hohotiră mai departe, căscând niște guri până 
la urechi. Uf, ce guri! niște hăuri! chiar niște hăuri! $i 

ca să nu care cumva să fie înghiţit de viu, vru să fugă, 
când acela ce părea a fi căpetenia felahilor veni la el, îi 
luă cununa și însemnele împărăției și le aruncă în mare 
spunând: 

— O, bietul de tine! la ce-s bune toate fieroteniile as- 
tea? E prea cald ca să te împodobești așa! Na, o, sărmane 
de tine, ia niște haine de-ale noastre! 

Şi dezbrăcându-l de tot, îl înveșmântă apoi cu o 
cămășoaie albastră de bumbac, îi puse în picioare o pe- 
reche ruptă de papuci galbeni din piele de hipopotam și 
pe cap un fesuleț de aba pestriță ca sturzul. Şi îi grăi: 

— Hai, o, bietul de tine, vino cu noi la muncă, de nu 
vrei să mori de foame aici unde tot omul trudește! 

Ci sultanul Mahmud spuse: 

— Nu ştiu să muncesc! 

Iar felahul zise: 

— Dacă-i așa, o să ne slujești de hamal și de măgar, 
deopotrivă... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute douăzeci şi una noapte 
Urmă: 


... ai să ne slujeşti de hamal și de măgar, deopotrivă! 

Şi cum felahii tocmai își isprăviseră ziua de trudă, fură 
tare bucuroși să-și pună pe spinarea altuia și nu pe a lor 
uneltele de muncă. Iar sultanul Mahmud, încovoiat sub 
povara de cazmale, de sape, de lopeţi și de greble, și-abia 
mai putând să se târască, fu nevoit, vrând-nevrând, să 
meargă după felahi. Și ajunse împreună cu ei, istovit și 

de-abia mai răsuflând, în sat, unde se văzu ţinta batjo- 
curii ţâncilor, care alergau desculți după el, făcându-l să 
îndure un potop de ticăloșii. Şi, ca să-și treacă noaptea, 
fu băgat într-un staul părăsit, unde i se aruncă pentru 
cină o coajă de pâine şi o ceapă. lar a doua zi se văzu de-a 
binelea măgar, măgar cu coadă, cu copite și cu urechi. Şi 
i se petrecu un curmete pe după gât, şi i se puse o tarniță 
în spinare, și fu dus la câmp să tragă la plug. Ci întrucât 
se smucea amarnic, fu dat pe mâna morarului din sat, 
care îi băgă numaidecâr minţile în cap punându-l să 
învârtească la roata morii, după ce îl legă la ochi. Și 
cinci ani învârti el așa la roata morii, neodihnindu-se 
decât numai atâta cât să-și înfulece tainul de boabe și cât 
să bea o ciutură de apă. Şi au fost cinci ani de lovituri 
de bâtă, de împunsături cu strămurarea, de înjurături 
cumplite și de lipsuri. Şi nu-i mai rămăseseră, drept 
orice mângâiere și drept orice ușurare, decât șirurile 
de vântuituri pe care le slobozea de dimineața până 
seara, ca răspuns la sudalme, învârtind roata morii. Și 
iacătă că deodată moara se topi, iar el se văzu iarăși în 
chipul său de la început, de om, și nu mai era măgar. 
Şi se preumbla prin sukurile dintr-o cetate pe care nu 
o mai văzuse; și habar nu avea încotro s-o ia. Și cum 
era sătul de umblet, căuta din ochi un ungher unde să 
se odihnească; și iacătă că un neguţăror bătrân, care îl 
pricepuse după înfățișare că este străin, îl pofti cu multă 
pohfală să intre în prăvălia lui. Și văzându-l că era trudit, 
îl pofti să șadă pe laviţă și îi zise: 

— O, străine, ești tinerel și nu ai s-o duci rău în cetatea 
noastră, unde tinerii sunt cât se poate de preţuiţi și au 
mare căutare, mai ales când sunt ca tine, niște flăcăi 
voinici. Spune-mi, dar, dacă ai de gând să rămâi în ceta- 
tea noastră, unde datinile sunt cât se poate de prielnice 
străinilor ce vor să se statornicească la noi. 

Iar sultanul Mahmud răspunse: 

— Pe Allah! nu cer alta mai mult decât să mă stator- 
nicesc aici, numai să-mi pot găsi de mâncare altceva 
decât tecile de bob cu care am fost hrănit vreme de 
cinci ani! 

lar neguţătorul cel bătrân îi spuse: 

— Ce tot îndrugi tu de teci, o, săracul de tine! Aici ai 
să fii ghiftuit numai cu bunătăţuri întăritoare, pentru 
treaba pe care are să trebuiască s-o îndeplinești! Ascul- 
tă-mă, așadar, cu luare-aminte, şi ţine-te de povaţa pe 
care am să ţi-o dau! 

Şi adăugă: 

— Du-te și te așază degrabă drept la poarta hamma- 
mului cetăţii, care-i colea, pe după colțul uliței. Şi pe 
fiecare femeie care are să iasă de-acolo, oprind-o, s-o 
întrebi dacă are bărbat. Şi aceea care ţi-o spune că nu 
are va să-ţi fie soață pe dată, după datinile ţării! Şi mai 
cu seamă să ai grijă să le întrebi pe toate femeile, fără de 
nicio abatere, pe care ai să le vezi ieșind de la hammam, 
altminteri te paşte mare necaz să fii zgornit din cetatea 
noastră! 

Şi sultanul Mahmud se duse să șadă la poarta ham- 
mamului, și nu se afla acolo de multă vreme când văzu 
că iese o copilandră strălucită, ca de treisprezece ani. Şi 
gândi, când o văzu: „Pe Allah! cu una ca aceasta m-aș 
alina de toate necazurile.“ Și o opri și îi zise: 

— O, stăpâna mea, ești măritată ori ești fată? 

Iar ea răspunse: 

— Sunt măritată de anul trecut! 

Şi îşi văzu de drum. 

Şi iacătă că ieși din hammam o bătrână de o urâţe- 
nie înfricoșătoare. Iar sultanul Mahmud se cutremură 
de greață la vederea ei, și gândi: „Hotărât! mai bine să 
mor de foame, ori să mă schimb iar în măgar, ori în 

salahor, decât să mă împreun cu paciaura de babă! Da 
de vreme ce bătrânul neguţător mi-a spus să le întreb 
pe toate muierile, sunt dator să mă supun a o întreba și 
pe pacostea asta!“ Şi îi ieși înainte și îi spuse: 

— Eşti măritată ori trăieşti singură? 

Iar baba cea cumplită răspunse, cu bale la gură: 

— Sunt măritată, o, inima mea! 

Of, ce ușurare! Și sultanul zise: 

— Sunt tare bucuros, o, mătușico! 

Şi gândi: „Aibă-l Allah întru mila sa pe amărâtul 
care mi-a luat-o înainte!“ Iar bătrâna își văzu de drum. 
Și iacătă că iese din hammam o baboșniţă încă și mai 
îngrețoșătoare decât cea de dinaintea ei, și încă și mai 
cumplită. lar sultanul Mahmud se duse tremurând la 
ea și o întrebă: 

— Eşti măritată au ba? 

Şi baba răspunse, suflându-și nasul printre degete: 

— Nu sunt măritată, o, ochi al meu! 

Iar sultanul Mahmud strigă: 

— Hei, na! hei, na! eu sunt un măgar, o, mătușă a mea! 
sunt un măgar! Ia uită-te la urechile mele, și la coada 
mea, și la pacostea mea! Astea-s urechile și coada și pa- 
costea unui măgar! Nimenea nu se mărită cu măgarii! 

Ci hârca de babă se lipi de el și vru să-l sărute! lar 
sultanul Mahmud, până peste poate de scârbit și de 
înfricoșat, începu să zbiere: 

— Hei, nu! hei, nu! sunt un măgar, ya setti, sunt un 
măgar! Fie-ţi milă, nu te mărita cu mine! Sunt un biet 
măgar de la o moară! Hei, nu! hei, nu! 

Şi smucindu-se în sineși cu o dârzie peste puterile 
omenești, scoase capul din havuz. 

Şi sultanul Mahmud se văzu în mijlocul sălii dom- 
neşti din saraiul lui, avându-l de-a dreapta pe vizirul cel 
mare și de-a stânga pe șeicul cel străin. Iar dinainre-i, 

una dintre cadânele lui îi aducea pe o tabla de aur un 
pahar cu sorbetul pe care i-l ceruse cu câteva clipite 
mai devreme, până a fi venit şeicul. Hei, na! Hei, na! 
așadar e sultan! așadar e sultan! Și toată întâmplarea 
aceea amarnică nu ţinuse decât răspasul cât băgase 
capu-n apă și-l scosese iar! Și nu putea să izbutească 
a crede într-o minune ca aceea! Şi începu să se uite 
împrejurul lui, pipăindu-se și frecându-se la ochi. Hei, 
na! hei, na! Era el, întreg și nevătămat, însuși sultanul 
Mahmud, și nicidecum amărâtul cel lepădat de apele 
mării, nici hamalul, nici măgarul de la moară, nici soțul 
acelei baboșnițe înfricoșătoare! Hei, pe Allah! tare mai 
era bine să se vadă iar sultan, după atâtea necazuri! Şi 
pe când deschidea gura ca să ceară lămuriri despre un 
lucru atâta de ciudat, glasul înfundat al bătrânului cel 
neprihănit se ridică grăindu-i: 

— Sultane Mahmud, am venit la tine trimis de fraţii 
mei santoni de la marginile Apusului, ca să te ajut să 
pricepi binefacerile Atoateimpărţitorului asupra capu- 
lui tău. 

Şi după ce grăi astfel, șeicul maghrebin pieri, fără a 
se ști dacă ieșise pe ușă sau dacă zburase pe fereastră. 

Iar sultanul Mahmud, când tulburarea i se potoli, 
pricepu învățătura Domnului său. Și pricepu că viaţa lui 
era frumoasă şi că el ar fi putut să fie cel mai nenorocit 
dintre oameni. Şi pricepu că toate năpastele pe care 
le întrevăzuse, sub privirea grea a moșneagului, s-ar fi 
putut, de-ar fi vrut ursitoarea, să fie năpaste adevărate 
ale vieţii lui. Şi căzu în genunchi, izbucnind în plânset. 
Şi de-atunci înainte s-a scuturat de orice mâhnire de pe 
inima lui. Şi, trăind în fericire, a revărsat fericire împre- 
jurul său. Şi aceasta este viața cea adevărată a sultanului 
Mahmud, iar acelea au fost vieţile pe care s-ar fi putut 
să le ducă numai la o întorsătură a ursitei sale. Întrucât 

Allah este stăpânul cel Arotputernic! 


Iar Șeherezada, după ce istorisi așa întâmplarea aceasta, 
tăcu. lar sultanul Șahriar se minună: 

— Ce pildă pentru mine, o, Șeherezada! 

Iar fata vizirului zâmbi a râde și spuse: 

— Ci pilda aceasta, o, Măria Ta, nu este nimic pe lângă 
cea cu Comoara fără de sfârșit! 

Iar Șahriar spuse: 

— Habar nu am de comoara aceea, Șeherezada! 


COMOARA FĂRĂ DE SFÂRȘIT 


| i s-a izvodit, o, norocitule sultan, o, mult-dăruitule 
fă) cu purtări alese, că emirul drept-credincioşilor, ca- 
ful Al- Raşid, care a fost sultanul cel mai darnic de pe 
vremile lui şi cel mai strălucit, avea uneori slăbiciunea 
— numai unul Allah este fără de nicio slăbiciune! — să 
lase a se înţelege, când venea vorba, că niciun om dintre 
muritori nu îl întrecea în dărnicie și în mână largă. 

Or, într-o zi, pe când se lăsa ispitit să se laude așa cu 
bunurile care, la urma urmei, nu-i fuseseră hărăzite de 
către Atoateîmpărţitorul decât spre a le folosi tocmai 
cu mărinimie, marele vizir Giafar nu vroi nicicum, 
cu sufletu-i ales, ca stăpânul său să se dovedească mai 
departe lipsit de umilința datorată față de Allah. Și se 
hotărî a-și lua îngăduinţa să-i deschidă ochii. Se temeni 
așadar dinainte-i și, după ce sărută de trei ori pământul, 
îi spuse: 

- O, emire al drept-credincioșilor, o, cunună peste 
capetele noastre, iartă-l pe robul tău dacă se încumetă 
a-și ridica glasul de faţă cu tine spre a-ţi zugrăvi că vir- 
tutea cea mai de seamă a unui drept-credincios este 
umilința dinaintea lui Allah și că aceasta-i singurul lucru 
cu care se cade să se fălească cineva. Căci toate bunurile 
de pe pământ, și toate harurile minţii, și toate însușirile 
cele bune ale sufletului nu sunt pentru om decât un dar 
de la cel Preaînalt — lăudat fie EI! Iar omul nu se cuvine 

să se îngâmfe cu darul acesta mai mult decât un pom că 
e plin de roade, ori decât marea că se varsă în ea apele 
cerului. Cât despre laudele ce se cuvin dărniciei tale, lasă 
mai degrabă să le facă supușii tăi, care mulțumesc fără 
de încetare cerului că le-a menit să se nască în împărăția 
ta, și care nu au altă mulțumire decât să-ţi rostească plini 
de recunoștință numele! 

Pe urmă adăugă: 

— Şi-apoi, o, doamne al meu, să nu care cumva să 
crezi că tu ai fi singurul pe care Allah l-ar fi copleșit 
cu darurile lui cele fără de socoată! Să știi, dar, că se 
află în cetatea Bassrei un tânăr care, măcar că nu este 
decât un om de rând, trăiește cu mai multă fălnicie şi 
cu mai multă strălucire decât cei mai mari sultani. Îl 
cheamă Abulcassem, și niciun domn de pe lume, nici 
măcar emirul drept-credincioşilor însuși, nu are mâna 
mai largă și nu este mai filotim ca el... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute douăzeci și doua noapte 
Urmă: 


.. îl cheamă Abulcassem, și niciun domn de pe lume, 
nici măcar emirul drept-credincioșilor însuși, nu are 
mâna mai largă și nu este mai filotim ca el! 

Când auzi vorbele astea de la urmă ale vizirului său, 
califul se simţi peste măsură de înciudat; și se făcu roșu 
de tot la față, și cu ochii aprinși; și măsurându-l de sus 
pe Giafar îi spuse: 

— Vai de tine, o, câine de vizir! cum de cutezi să minţi 

dinaintea stăpânului tău, uitând că asemenea purtare îţi 
aduce fără de izbavă moartea? 

Şi Giafar răspunse: 

— Pe viața capului rău! o, emire al drept-credincio- 
șilor, vorbele pe care m-am încumetat să le rostesc de 
față cu tine sunt vorbe de adevăr. lar dacă mi-am pierdut 
toată credinţa la inima ta, poți să pui a se cerceta, și pe 
urmă să mă osândești, dacă ai să afli că sunt mincinoase. 
În ce mă priveşte, o, doamne al meu, nu mă sfiesc a-ţi 
mărturisi că am fost, cu prilejul călătoriei mele din urmă 
la Bassra, oaspetele uluit al tânărului Abulcassem. Iar 
ochii mei încă nu au uitat ceea ce au văzut, urechile mele 
ceea ce au auzit, și mintea mea ceea ce a fermecat-o. Și 
drept aceea, chiar cu primejdia de a trage asupra-mi 
obijduirea din partea stăpânului meu, nu am putut să 
mă opresc a spune sus și tare că Abulcassem este omul 
cel mai mărinimos din vremile lui! 

Şi Giafar, după ce vorbi astfel, tăcu. Iar califul, până 
peste măsură de supărat, făcu semn căpeteniei străjilor 
să-l înşface pe Giafar. Şi porunca fu îndeplinită pe loc. 
Și, după asta, Al-Rașid ieși din sală și, neștiind cum 
să-şi descarce mânia, se duse în iatacul soţiei sale Sett 
Zobeida, care îngălbeni de spaimă când îi văzu chipul 
de zile negre. 

Şi Al-Rașid, cu sprâncenele încruntate și cu ochii 
bulbucaţi, se duse și se întinse pe divan, fără a scoate o 
vorbă. lar Sett Zobeida, care știa cum să-l ia în ceasu- 
rile lui de supărare, se feri să-l sâcâie cu vreo întrebare 
de prisos; ci luând o înfățișare de mare îngrijorare, îi 
aduse un pahar plin cu apă înmiresmată cu trandafir şi, 
dându-i-o, îi spuse: 

— Numele lui Allah fie asupra-ţi, o, fiu al moșului 
meu! Băutura aceasta să te răcorească și să te liniştească! 
Viaţa-i întocmită din două culori, una albă și alta neagră. 

Deie Allah ca numai culoarea albă să lumineze lungile 
tale zile! 

Şi Al-Rașid spuse: 

— Pe volniciile strămoșilor noștri cei slăviţi! numai 
negura are să-mi acopere viața, o, fiică a moșului meu, 
câtă vreme am să-l mai văd dinaintea ochilor pe fiul 
barmakidului, pe Giafar ăla al pacostei, care se veselește 
să-mi înfrunte vorbele, să-mi precumpănească faptele 
și să dea precădere asupra mea unor inși oarecari dintre 
supușii mei! 

Şi îi istorisi soţiei sale tot ce se întâmplase, și i se 
plânse de vizirul său, cu niște vorbe care o făcură să 
priceapă că preacinstitul cap al lui Giafar se afla de data 
aceasta la mare primejdie. Încâr Sett Zobeida nu pregetă 
a fi dintru-ntâi la un gând cu emirul, mărturisindu-și 
supărarea că îl vedea pe vizir îngăduindu-și atari necuvi- 
inçe față de domnul său. Pe urmă, tare iscusit, îi dovedi 
că ar fi mai cuminte să amâie osânda numai atâta cât să 
trimită pe cineva la Bassra spre a cerceta cum stă treaba. 
Şi adăugă: 

— Şi-atunci ai să te poţi încredința de adevărul ori 
de minciuna spuselor lui Giafar, și să-i faci ceea ce se 
va cuveni. 

Iar Harun, pe care vorbele pline de înţelepciune ale 
soției sale îl potoliseră pe jumătate, răspunse: 

— Dreptu-i ce spui, o, Zobeida! Hotărâr! îi datorez 
această chibzuinţă unui om cum este fiul slujitorului 
meu Yahia! Ba chiar, întrucât nu pot să am deplină 
încredere în seama pe care mi-ar da-o cel pe care l-aș 
trimite la Bassra, vreau să mă duc eu însumi în cetatea 
aceea, să cercetez lucrurile. Și am să-l cunosc și eu pe 
Abulcassem ăla. Și mă jur că Giafar are să plătească cu 
capul dacă mi-o fi înflorit filotimia acelui tânăr, ori dacă 
mi-o fi spus vreo minciună. 

Şi fără a zăbovi mai mult să-și ducă la îndeplinire 
gândul, Harun se ridică pe clipă pe dată și, fără a vrea 
să mai asculte ce-i spunea Sett Zobeida spre a-l îndemna 
să nu facă de unul singur drumul până la Bassra, se 
străvesti în neguțător de la Irak, o povăţui pe sultană să 
vegheze în lipsa lui la treburile împărăției și, ieşind din 
sarai pe o poartă tainică, plecă din Bagdad. 

Şi Allah îi meni bună pace; și ajunse la Bassra fără 
de supărare și trase la hanul cel mare al negustorilor. Şi 
acolo, mai înainte chiar de a-și face un răgaz de odihnă 
şi de a mânca oleacă, se grăbi să-l iscodească pe portarul 
de la han despre ceea ce ardea să afle, întrebându-l, după 
schimbarea salamalecurilor: 

— Este adevărat, o, șeicule, că în cetatea voastră tră- 
ieşte un tânăr, pe nume Abulcassem, care este mai presus 
decât sultanii ca mărinimie, ca lărgime de mână și ca 
fălnicie? 

Şi bătrânul portar, clătinând din cap cu o înfățișare 
plină de încredințare, răspunse: 

— Allah coboare asupra-i binecuvântările sale! Da 
care-i insul care să nu fi cunoscut urmările dărniciei 
lui? În ce mă privește, ya sidi, apoi de-aș avea eu pe faţa 
mea și o sută de guri, și în fiecare gură câte o sută de 
limbi, și pe fiecare limbă câte o comoară de limbuțţie, 
tot n-aş putea să-ţi povestesc așa cum se cuvine dărnicia 
cea minunată a domniei sale Abulcassem! 

Pe urmă, întrucât alţi călători soseau cu calabalâcu- 
rile lor, portarul hanului nu avu răgaz să-i spună mai 
departe. lar Harun fu nevoit să plece, și se sui în odaie 
să se odihnească și să cineze ceva în seara aceea. 

lar a doua zi, dis-de-dimineaţă, plecă de la han şi se 
duse să se preumble prin sukuri. Și după ce negustorii 
își deschiseră prăvăliile, emirul se duse la unul dintre 
ei, acela ce i se păru cel mai de vază, și îl rugă să-i arate 

drumul care ducea la casa lui Abulcassem. Și negus- 
torul, tare minunându-se, îi spuse: 

— Da de prin ce ţară depărtată vei fi venind tu, de 
nu ai habar unde-i casa domniei sale Abulcassem? Păi 
el, aici, este mai cunoscut decât o fi fost vreodată vreun 
sultan în împărăţia lui! 

Iar Harun adeveri că venea într-adevăr de tare de- 
parte, da că ţinta călătoriei lui era tocmai de a-l cu- 
noaște pe domnia sa Abulcassem. Atunci negustorul 
porunci unui băiat de-al lui să-i slujească de călăuză, 
spunându-i: 

— Du-l pe acest preacinstit străin până la saraiul stră- 
lucitului nostru domn! 

Or, saraiul acela era un sarai uluitor. Şi era zidit 
numai și numai din pietre de marmură ca matostatul, 
cu niște porți de jad verde. Și Harun rămase uluit de 
frumuseţea întocmirii lui; și când intră în curte, văzu o 
mulțime de robi tineri, albi și negri, îmbrăcați cilibiu, 
care se veseleau jucându-se, în așteptarea poruncilor de 
la stăpânul lor. Și îl opri pe unul dintre ei și îi spuse: 

— O, tinere, du-te rogu-te și-i spune stăpânului tău 
Abulcassem: „O, stăpâne al meu, se află în curte un 
străin care a bătut drumul de la Bagdad până la Bassra 
anume pentru a-și bucura ochii cu chipul tău binecu- 
vântat!“ 

Şi robul cel tânăr cunoscu numaidecât, din felul cum 
vorbea și din înfățișarea celui care îl oprise, că acela nu 
era om de rând. Şi dete fuga să-și vestească stăpânul, care 
veni până în curte să-l întâmpine pe oaspetele străin. 
Şi după salamalecurile și urările de bun venit, îl luă de 
mână și îl duse într-o sală care era împodobită numai 
cu frumuseţea și cu liniile ei desăvârșite. 

Şi de îndată ce șezură pe divanul cel larg, de mătasă 
chindisită cu aur ce se întindea de jur împrejurul sălii, 

se şi iviră doisprezece tineri robi albi, tare frumoși, adu- 
când niște oluri de agat și de rubin, pline cu licori alese. 
Apoi intrară douăsprezece copilandre ca niște lune, care 
unele aduceau castroane de farfuriu pline cu poame şi 
cu flori, iar altele aduceau cupe mari de aur pline cu 
şerbeturi de înghețată de fructe zdrobite, minunate la 
gust. Şi robii aceia tineri și copilandrele gustară întâi din 
licorile, din șerbeturile și din răcoritoarele acelea, până 
a le da oaspetelui stăpânului lor. Și Harun se îndulci 
cu acele băuturi felurite și, măcar că era deprins cu cele 
mai alese bunătăţuri din tot Răsăritul, mărturisi că nu 
mai băuse niciodată ceva asemuitor. 

După care Abulcassem îl pofti pe musafir să treacă 
într-o altă sală, unde era așezată o masă plină cu bucatele 
cele mai de soi, pe niște tablale de aur greu. Și îi dete, 
cu chiar mâinile lui, bucatele cele mai bune. Și Harun 
găsi că bucatele acelea erau gătite nemaipomenit. 

Pe urmă, când masa se sfârși, tânărul îl luă de mână 
şi îl duse în cea de a treia sală, şi mai bogat împodobită 
decât celelalte două. Şi niște robi, încă și mai frumoși 
decât cei de mai înainte, aduseră o sumedenie uluitoare 
de oluri de aur învrâstate cu nestemate și pline cu tot 
felul de vinuri, precum și niște tablale mari de farfuriu 
pline cu uscături dulci și niște tăvi împodobite cu plă- 
cinte de soi. Şi pe când Abulcassem își îmbia musafirul 
să guste, intrară nişte cântărețe și nişte lăutărese, care 
începură o cântare ce-ar fi tulburat și pietrele. Şi Harun, 
vrăjit până peste fire, îşi zicea: „Hotărât! și în saraiul meu 
am cântărețe cu glasuri minunate, și chiar cântăreți ca 
Isac, care cunosc totul despre tainele meşteșugului lor, 
da nimeni n-ar putea să năzuiască a se lua la întrecere 
cu cei de aici! Pe Allah! au ce-a putut să facă un om de 
rând, un târgoveţ din Bassra, ca să adune atâta grămadă 
de lucruri desăvârșite?“ 

Şi pe când Harun lua aminte cu osebire la glasul unei 
almee ce-l vrăjise cu dulceaţa ei, Abulcassem ieși din 
casă și se întoarse peste o clipă, ţinând într-o mână o 
vergea de chihlimbar, iar în cealaltă mână un copăcel cu 
tulpiniţa de argint, cu crengile și cu frunzele de smarald 
și cu poamele de rubin. Iar în vârful acelui pom se afla un 
păun de aur de o frumuseţe ce-l proslăvea pe acela care 
îl închipuise. Şi Abulcassem, după ce puse pomul jos 
la picioarele califului, lovi cu vergeaua capul păunului. 
Şi numaidecâr pasărea cea mândră își întinse aripile și 
desfășură minunăţia cozii, şi începu să se învârtească 
repede-repede. Și pe măsură ce se învârtea, niște fumuri 
de ambră, de nard, de olm, de aloe şi de alte odoruri 
cu care era plin ţâșneau din toate părţile lui, în șuvițe 
subțiri, și îmbălsămau sala toată. 

Ci deodată, pe când Harun privea răpit cu totul 
pomul și păunul și se minuna de ei, Abulcassem îi luă 
și pe unul și pe celălalt și îi duse. Iar Harun se simţi tare 
înțepat de fapta aceea neașteptată și își zise în sineşi: „Pe 
Allah! ce lucru ciudat! Şi ce vor să însemne toate astea? 
Oare așa se poartă o gazdă faţă cu oaspeţii săi? Tânărul 
ăsta, mi se pare mie, nu prea ştie să se arate precum îmi 
da de înțeles Giafar. Îmi ia pomul și păunul tocmai 
când mă vede mai dornic să mă uit la ei. Pesemne, 
fără de nicio îndoială, că i-a fost frică să nu-i cer să 
mi-i dăruiască. A, nu-mi pare rău să cercetez eu însumi 
filotimia asta vestită care, după vizirul meu, nu-și are 
perechea pe lume!“ 

În vreme ce lui Al-Rașid i se vânzoleau prin minte 
asemenea gânduri, tânărul Abulcassem se întoarse în 
sală. Şi era însoţit de un rob micuţ, frumos ca soarele. Şi 
copilul acela drăgălaș avea o mantie de atlaz de zarafir, 
împodobită cu mărgăritare și cu diamante. Şi ţinea în 
mână o cupă făcută dintr-o singură bucată de almaz, și 

umplută cu un vin purpuriu. Și veni la Harun şi, după 
ce sărută pământul dintre mâinile lui, îi întinse cupa. Şi 
Harun o luă și o duse la buze. Da care nu-i fu mirarea 
după ce, golind cupa, văzu că, dând-o îndărăt robului 
cel drăgălaș, era iarăși plină până sus! Încâr o luă iar din 
mâinile copilului și, ducând-o la gură, o goli până la 
ultimul strop. Pe urmă o dete îndărăt robului cel micuţ, 
luând seama cum se umplea la loc fără ca nimeni să fi 
turnat ceva în ea. 

Văzând acestea, Harun rămase până peste poate de 
uluit... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute douăzeci şi treia noapte 
Urmă: 


... Văzând acestea, Harun rămase până peste fire de 
uluit și nu izbuti a se opri să întrebe cum de se putea 
petrece așa ceva. lar Abulcassem răspunse: 

— Doamne, nu este nimica năzdrăvănesc aici. Cupa 
este lucrarea unui învăţat de demult, care cunoștea toate 
tainele de pe pământ! 

Şi rostind vorbele acestea, luă de mână copilul și ieși 
grăbit din sală. lar năprasnicul Harun, de data aceasta, 
rămase tare îmbufnat. Și gândi: „Pe viaţa capului meu! 
tânărul acesta și-a pierdut minţile ori, și mai rău, habar 
n-a avut vreodată de datorinţele ce se cuvin faţă de un 
oaspete, și habar n-a avut de purtările alese. Îmi aduce 
toate minunăţiile acestea, fără ca să-l fi rugat cineva, mi 
le întinde dinaintea ochilor, și când bagă de seamă că mă 

cuprinde cea mai mare bucurie să mă uit la ele, mi le ia. 
Pe Allah! n-am văzut în viaţa mea ceva mai supărător și 
mai bădărănesc. Afurisitule de Giafar! am să te învăţ eu 
în curând, de-o vrea Allah, să judeci mai bine oamenii și 
să-ţi mai învârtești limba prin gură înainte de a vorbi!“ 

Pe când Al-Rașid cugeta astfel despre firea gazdei lui, 
îl văzu pe acesta că se întoarce în sală pentru a treia oară. 
Şi, la câţiva pași în urma lui, venea o copilandră cum nu 
se află decât în grădinile raiului. Era toată îmbrăcată în 
mărgăritare și în nestemate, și încă și mai împodobită 
cu chiar frumuseţea ei, decât cu gătelile hainelor. Iar 
Harun, când o văzu, uită și de pom, și de păun, și de 
cupa cea mereu plină, și își simţi sufletul junghiat de 
jinduri. Iar fetișcana, după ce i se temeni adânc, veni și 
șezu dinainte-i și, cu o lăută lucrată din lemn de aloe, 
din fildeș, din sandal și din abanos, începu să cânte pe 
douăzeci şi patru de feluri osebite, cu o măiestrie atâta 
de desăvârșită, încât Al-Rașid nu-și mai putu stăpâni 
mirarea și strigă: 

— O, tinere, ce soartă vrednică de pizmuit ai avut! 

Da de îndată ce Abulcassem băgă de seamă că mu- 
safirul său era fermecat de fetișcană, numaidecât o luă 
de mână și o scoase din sală cu mare zor. 

Când văzu purtarea aceea a gazdei sale, califul se simţi 
până peste măsură de batjocorit, și, de teamă să nu-și 
lase mânia să izbucnească, nu vru să mai zăbovească 
într-o casă în care era primit într-un chip atât de ciudat. 
Încât, de îndată ce tânărul se întoarse în sală, îi spuse 
ridicându-se: 

— O, mărinimosule Abulcassem, sunt, într-adevăr, 
tare tulburat de felul cum te-ai purtat cu mine, fără a-mi 
cunoaşte cinul şi rostul. Îngăduie- mi așadar să plec și 
să te las în tihnă, fără să-ți pun mai mult la încercare 
filotimia! 

lar tânărul, de teamă să nu-l supere, nu voi să se impo- 
trivească dorinţei lui și, făcându-i o temenea cuviincioasă, 
îl însoţi până la poarta saraiului, cerându-și iertăciune că 
nu l-a primit cu toată măreţia ce i s-ar fi căzut. 

Şi Harun porni înspre han, gândind cu amărăciune: 

„Ce om plin de fumuri și Abulcassem ăsta! Îi place să-și 
înșire bogăţiile sub ochii străinilor, că să- şi stâmpere 
astfel mândria și făloșenia. Dacă asta-i dărnicie de mână, 
apoi eu nu sunt decât un smintit și un orb! Păi nu! Că, 
de fapt, insul ăsta nu e decât un cărpănos, și încă un 
cărpănos de soiul cel mai greţos. lar Giafar are să afle 
în curând cât face să-ţi amăgești domnul cu minciuna 
cea mai ticăloasă!“ 

Şi tot chibzuind așa, ajunse la poarta hanului. Şi 
zări în curte un alai mare, așezat ca o jumătate de lună 
și alcătuit dintr-o mulțime mare de robi tineri, și albi 
şi negri, cei albi de-o parte, cei negri de cealaltă. Şi în 
mijlocul acelui corn de lună ședea o copilandră fru- 
moasă, copilandra cea cu lăuta, care îl vrăjise în saraiul 
lui Abulcassem, avându-l de-a dreapta ei pe copilul cel 
drăgălaș, cu cupa de almaz în mână, și de-a stânga un 
alt copil, tot atâta de dulce și de frumos, ţinând pomul 
de smarald și păunul. 

Or, de cum intră pe poarta hanului, toţi robii se 
ploconiră până la pământ, iar copila cea zarifă veni 
înaintea lui și îi înfăţișă, pe o pernă de atlaz, un sul de 
hârtie de mătasă. Şi Al-Rașid, măcar că tare nedumerit 
de toate astea, luă sulul, îl desfășură și văzu că purta 
aceste rânduri: 

„Pacea și binecuvântarea fie asupra musafirului nostru 
cel plăcut, a cărui ospeție ne-a cinstit casa şi ne-a înmi- 
resmat-o. Si-apoi! Binevoieşte, o, părinte al musafirilor 
prea-aleşi, să-ți pleci privirea asupra lucrurilor fără de pret 
pe care le trimite domniei tale mâna noastră cea prea puțin 

darnică, şi să le primeşti din partea noastră ca pe un prea 
sărac semn al supușeniei noastre faţă de acela care ne-a 
luminat sălașul. Că am băgat de seamă că robii aceştia 
care alcătuiesc alaiul, precum şi băietii si fetele acestea, ca şi 
pomul, ca şi pocalul, ca și păunul, nu i-au neplăcut în chip 
osebit musafirului nostru; şi drept aceea, ne rugăm lui să le 
socoată ca şi cum ale sale ar fi fost dintotdeauna. Si-apoi 
toate de la Allah vin şi la el se întorc toate. Uassalam!“ 

Când sfârși de citit scrisoarea și când îi înţelese tot 
tâlcul și toată însemnătatea, Al-Rașid rămase până peste 
poale de minunat de atâta dărnicie și strigă: 

— Pe volniciile strămoșilor mei — cinsti-le-ar Allah 
chipurile! — pricepem acuma ce greșit l-am judecat pe 
tânărul Abulcassem! Ce mai ești tu, dărnicie a lui Al- 
Raşid, pe lângă o dărnicie ca aceasta? Fie-ţi binecuvân- 
tările celui Preaînalt asupra capului, o, vizire al meu 
Giafar, tu, care mi-ai prilejuit să mă scutur de mândria 
mea cea păcătoasă și de înfumurarea mea! lacătă că 
într-adevăr un ins de rând, fără a pregeta nici cât de 
cât și fără a se arăta stânjenit în vreun fel, se dovedește 
mai presus ca mărinimie și ca filotimie decât sultanul 
cel mai bogat de pe pământ! 

Așa strigă. Pe urmă, chibzuind deodată, cugetă: „Da, 
pe Allah! ci cum se face că un ins de rând poate să dea 
asemenea daruri, și de unde a luat sau unde a găsit el 
atâtea bogății? Şi cum de este cu putinţă ca în țările 
mele un om să ducă o viaţă mai strălucită decât sultanii, 
fără ca eu să știu pe ce căi a ajuns el la o atare treaptă 
de bogăţie? Hotărât! trebuie ca fără de zăbavă, chiar cu 
primejdia de a mă arăta necuviincios, să mă duc și să-l 
pun să-mi dezvăluie cum a putut să adune o avere atâta 
de peste măsură!“ 

Şi numaidecâr, în nerăbdarea lui de a-și astâmpăra 
nedumerirea, lăsându-i la han pe robii săi cei noi și 

tot ce-i aduseseră, Al-Rașid se întoarse la palatul lui 
Abulcassem. Și când ajunse dinaintea tânărului, îi spuse, 
după salamalecuri: 

— O, prea darnice stăpâne, Allah să-și sporească asu- 
pra-ţi facerile de bine și ajute-ți să dăinuiască huzururile 
cu care ești acoperit! Ci darurile pe care mi le-a făcut 
mâna ta binecuvântată sunt atâta de mari, încât mi-e 
teamă că, primindu-le, să nu trec peste datorinţele mele 
de musafir și peste marginile dărniciei tale fără de ase- 
muire. Îngăduie-mi așadar ca, fără teama dea te jigni, să 
fiu läsat a ţi le trimite îndărăt, și ca, minunat de ospeţia 
ce mi-ai dat, să mă duc să povestesc la Bagdad, cetatea 
mea, despre filotimia ta! 

Ci Abulcassem, cu o înfățișare tare mâhnită, răspunse: 

— Doamne, fără de îndoială că, dacă ai vorbit așa, vei 
fi având vreo pricină să te plângi de primirea mea, ori 
poate că darurile mele ţi-au neplăcut pentru puţinătatea 
însemnătăţii lor! Altminteri nu te-ai fi întors de la han 
ca să mă faci să îndur o astfel de ocară. 

Şi Harun, tot străvestit în neguţător, răspunse: 

— Ferească-mă Allah să răspund la ospeţia ta într-un 
asemenea chip, o, preadarnicule Abulcassem! Pricina 
întoarcerii mele nu vine decât numai din grija pe care 
o am văzându-te cum risipești așa pe niște străini pe 
care îi cunoşti întâia oară niște lucruri atât de scumpe, 
şi din teama de a vedea cum se sfârșește, fără ca tu să 
dobândești mulţumirea ce ţi se cuvine, o avuţie care, 
oricât de fără de sfârșit ar putea să fie, trebuie să aibă 
şi un capăt! 

La vorbele lui Al-Rașid, Abulcassem nu putu a se 
opri să zâmbească și răspunse: 

— Liniştește-ţi grijile acestea, o, stăpâne al meu, dacă 
Chiar numai asta-i pricina ce mi-a prilejuit bucuria 
întoarcerii tale. Află, într-adevăr, că în fiecare zi a lui 

Allah eu mă plătesc de datorniţele pe care le am față de 
Atoateziditorul — preamărit și proslăvit fie EI! — făcând 
celor ce bat la poarta mea unul, ori două, ori trei daruri 
pe potriva acelora care sunt acuma în mâinile mele. 
Întrucât avuţia pe care mi-a hărăzit-o Atoatedătătorul 
de bogății este o avuţie fără de capăt. 

Şi, băgând de seamă că pe chipul oaspetelui său se 
ivea o nedumerire mare, adăugă: 

— Văd, o, stăpâne al meu, că sunt dator să-ţi mărtu- 
risesc nişte întâmplări din viaţa mea și să-ţi povestesc 
istoria acestei comori fără fund, care-i o poveste atât de 
minunată și de uluitoare încât, de-ar fi scrisă cu acul în 
colțul de dinlăuntru al ochiului, ar sluji de învățătură 
aceluia care ar citi-o cu luare-aminte! 

Şi, rostind acestea, tânărul Abulcassem îl luă pe 
oaspetele său de mână și îl duse într-o sală plină de 
reveneală, în care mai multe căţui tare frumoase îm- 
bălsămau aerul și unde se vedea un je larg de aur cu 
niște chilimuri scumpe la picioare. Şi tânărul îl pofti 
pe Harun să se suie în jeț, să șadă lângă el, și își începu 
aşa povestea: 

Află, o, stăpâne al meu — Allah este stăpânul nostru 
al tuturora! — că eu sunt copilul unui mare giuvaiergiu, 
de baștină din Cairo, pe care îl chema Abdelaziz. Ci tatăl 
meu, măcar că s-a născut la Cairo, ca și tatăl său, și ca 
şi tatăl tatălui său, nu a trăit toată viaţa lui în cetatea sa 
de naștere. Căci stăpânea atâtea bogății încât, fiindu-i 
frică să nu tragă asupra-și zavistia și lăcomia sultanu- 
lui Egiptului care, pe vremile acelea, era un asupritor 
fără de leac, s-a văzut silit să-și lase ţara și să vină să se 
statornicească în cetatea aceasta a Bassrei, la umbra 
ocrotitoare a sultanilor Bani-Abbas — reverse Allah 
asupra-le binecuvântările sale! Şi tatăl meu, nu peste 
multă vreme, s-a însurat cu singura fată a negustorului 

cel mai bogat din cetate. lar eu m-am născut din căsă- 
toria aceea norocită. Iar înainte de mine, și după mine, 
niciun alt rod nu s-a mai adăugat la spiţa neamului 
lor. Şi-așa ca bucurându-mă de toate bunurile tatălui 
meu și ale mamei mele după moartea lor — dărui-le-ar 
mântuirea Allah și fie El mulţumit de ei! — încă tânăr 
de tot am avut de mânuit o avere mare, alcătuită din 
tot felul de bunuri și de bogății... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute douăzeci şi patra noapte 
Urmă: 


„.. încă tânăr de tot am avut de mânuit o avere mare, 
alcătuită din tot felul de bunuri și de bogății. Ci întrucât 
îmi plăceau cheltuielile și risipa, mă apucai să trăiesc cu 
atâta necumpăt, că în nici doi ani toată moștenirea fu 
vântuită. Întrucât, o, stăpâne al meu, toate ne vin de 
la Allah și toate la EI se întorc! Eu atunci, văzându-mă 
într-o stare de sărăcie lucie, mă apucai să chibzuiesc la 
viaţa mea trecută. Şi mă hotărâi, după traiul și după 
isprăvile mele de la Bassra, să las cetatea mea de naștere 
și să mă duc să-mi târăsc pe aiurea amărâtele de zile; căci 
sărăcia este mai uşor de purtat sub ochii unor străini. Îmi 
vândui așadar casa, singurul bun care îmi mai rămăsese, 
şi mă alipii la o caravană de negustori, cu care ajunsei 
mai întâi la Mossul și pe urmă la Damasc. După care 
străbătui pustia, ca să mă duc în hagialâc la Mecca; iar 
de acolo mă dusei la Cairo cel mare, leagănul spiței și 
al neamului meu. 

Or, când ajunsei în cetatea aceea cu case frumoase 
şi cu geamii fără de număr, îmi adusei aminte că chiar 
acolo se născuse Abdelaziz, giuvaiergiul cel bogat, și 
nu putui să mă opresc, la această amintire, să scot niște 
suspine adânci și să plâng. Şi mă gândii ce durere l-ar 
fi cuprins pe tatăl meu dacă ar fi văzut starea jalnică a 
singurului său copil, moștenitorul său. Şi, stăpânit de 
astfel de gânduri ce mă apăsau, ajunsei în preumblarea 
mea pe malurile Nilului, în spatele saraiului sultanului. 
Şi iacătă că la o fereastră se ivi un cap vrăjit — de fetiş- 
cană ori de copilă, nu știam — și care, când o zării, mă 
înmărmuri. Ci deodată se trase îndărăt, și nu mai văzui 
nimic. Iar eu șezui acolo pierit, până seara, așteptând 
zadarnic să se mai arate o dată. Și într-un sfârșit plecai, 
ci cu inima grea, și mă dusei să-mi petrec noaptea la 
hanul la care trăsesem. lar a doua zi, întrucât chipul 
fetișcanei se înfățișa necontenit în mintea mea, nu pre- 
getai să mă întorc sub fereastra cu pricina. Ci nădejdea 
şi așteptarea îmi fură chiar degeaba; întrucât chipul cel 
dulce nu se mai ivi, măcar că perdeaua de la geamuri 
tremură oleacă, iar mie mi se păru că ghicesc o pereche 
de ochi babilonici dincolo de giurgiuvele. Iar neivirea 
aceea mă mohorî amarnic, fără totuși a mă deznădăjdui, 
întrucât nu pregetai să mă întorc iarăși tot în acel loc, 
a doua zi. Or, care nu-mi fu atunci tulburarea când 
văzui fereastra că se întredeschide și că perdeaua se dă 
la o parte, lăsând să se ivească luna plină a chipului ei! 
Și mă temenii degrabă, cu fruntea la pământ; și după 
ce mă ridicai, rostii: 

— O, doamnă și stăpână, sunt un străin venit de 
curând la Cairo, și care și-a început intrarea în cetatea 
aceasta cu vederea frumuseții tale. Iar ursita, care m-a 
călăuzit de mână până aici, împlinească-și minunea 
precum dorește robul tău! 

Şi tăcui, așteptând răspunsul. Iar fetișcana, în loc de 
a-mi răspunde, căpătă o înfățișare atâta de înfricoșată, 
încât eu nu mai știam dacă se cădea să mai stau acolo 
ori să-mi slobozesc picioarele în vânt. Și mă hotărâi să 
stau pe loc, nepăsător de toate primejdiile ce m-ar fi 
putut paşte. Or, bine am făcut, întrucât deodată fetiş- 
cana se plecă peste marginea ferestrei și îmi spuse cu 
glas tremurător: 

— Intoarce-te pe la miezul nopţii. Da acuma fugi 
cât mai iute! 

Și, cu vorbele acestea, pieri grabnic și mă lăsă până 
peste măsură de uluit, de îndrăgostit și de bucuros. Și 
îmi uitai pe dată necazurile și sărăcia. Şi mă grăbii să mă 
întorc la han, ca să trimit după bărbierul locului, care se 
apucă să mă radă pe cap, la subţiori și pe vintre, să mă 
ferchezuiască și să mă dichisească. Pe urmă mă dusei la 
hammamul săracilor unde, pe câţiva gologani, făcui o 
scaldă minunată și mă înmiresmai și mă împrospătai, 
şi ieşii de acolo cu totul învoioșat și cu trupul ușor ca 
fulgul, încât atunci când veni ceasul hotărât, mă dusei 
ocrotit de noapte sub fereastra de la sarai. Şi găsii la 
fereastra aceea o scară de mătasă, care cobora până la 
pământ. Iar eu, fără a șovăi, nemaiavând de altminteri 
nimica de pierdut, afară de o viaţă care nu mai avea nicio 
legătură și niciun temei, mă cățărai pe scară și intrai pe 
fereastră în iatac. Străbătui degrabă două odăi, ajunsei 
în cea de a treia, unde, pe un pat de argint, şedea întinsă 
și zâmbitoare făptura după care tânjeam. Ah! domnia ta 
negustorule, oaspetele meu, câtă minune era în făptura 
aceea a Atoateziditorului! Ce ochi! Şi ce gură! Când 
am văzut-o, am simţit că-mi zboară minţile, și nu am 
putut să rostesc o vorbă. Ci ea se ridică pe jumătate 
și cu un glas mai dulce ca zahărul candel îmi spuse să 
stau jos lângă ea pe patul de argint. Apoi mă întrebă cu 

luare-aminte cine sunt. lar eu îi istorisii povestea mea, 
cu inima deschisă, de la început până la sfârșit, fără a 
ocoli niciun amănunt. Ci nu ar fi de niciun folos s-o 
mai spunem o dată. Or, fetișcana, care mă ascultase cu 
multă băgare de seamă, se arătă cu adevărat tulburată 
de starea în care mă adusese soarta. lar eu, văzând-o 
așa, rostii: 

- O, stăpână a mea, oricât de amărât aș fi, pun capăt 
jelaniei, de vreme ce tu ești atâta de bună, încât să plângi 
de nenorocirile mele! 

Iar ea la acestea îmi dete răspunsul de cuviință, și pe 
nesimţite ne prinserăm într-o tăifăsuială care se făcea 
tot mai drăgăstoasă și mai caldă. Și, până la urmă, îmi 
mărturisi că și ea, când m-a văzut, a simțit o ispită pentru 
mine. lar eu grăii: 

— Preaslăvit fie Allah, carele înduioșează inimile și 
îndulcește ochii gazelelor! 

La care ea dete iarăși răspunsul de cuviință și adăugă: 

— Întrucât tu mi-ai mărturisit că ești Abulcassem, 
nici eu nu vreau să nu știi cine sunt! 

Şi, după ce șezu tăcută o clipită, spuse: 

— Află, o, Abulcassem, că sunt cadâna cea mai dragă 
a sultanului, și că mă cheamă Sett Labiba. Or, cu tot 
huzurul în care trăiesc aici, nu sunt deloc fericită. Căci 
pe lângă că sunt înconjurată numai de niște potrivnice 
pizmașe şi gata să mă dea pierzării, sultanul, care mă are 
dragă, nu izbutește să mă mulțumească, întrucât Allah, 
cel carele împarte virtute cocoșilor, pe el l-a uitat la îm- 
părţanie. Şi pentru aceea, când te-am zărit sub fereastră 
și când te-am văzut plin de cutezanţă şi netemător de 
primejdie, am socotit că vei fi fiind și bărbat destoinic. 
Şi te-am chemat să te încerc. Așa încât acuma-i rândul 
tău să-mi dovedești că nu m-am înșelat când te-am ales, 
şi că destoinicia îți este pe măsura cutezanţei! 

Eu atunci, o, stăpâne al meu, care nu duceam lipsă 
să fiu îndemnat spre a face cele ce se cuveneau, întrucât 
nu mă aflam acolo decât pentru fapte, nu vrusei să mai 
pierd nicidecum o vreme scumpă cântând stihuri, cum 
este datul în împrejurări de-acestea, și mă pregătii de 
iureş. Ci în chiar clipita când braţele noastre se împre- 
unau, se auzi, o bătaie năprasnică la ușa iatacului. lar 
preafrumoasa Labiba, înfricoșată foarte, îmi spuse: 

— Nimeni nu are îngăduinţă să bată așa, de nu cum- 
va-i chiar sultanul. Suntem vânduți și pierduţi fără de 
scăpare! 

Eu mă și gândii la scara de la fereastră, ca să fug pe 
unde suisem. Ci vru soarta ca sultanul tocmai dinspre 
partea aceea să se abată; și nu-mi mai rămânea nicio 
putință de scăpare. Încâr, hotărându-mă la cel din urmă 
lucru ce-mi mai rămânea de făcut, mă ghemuii sub 
patul de argint, pe când cadâna sultanului se scula să 
deschidă. Și de îndată ce ușa fu deschisă, sultanul și 
întră urmat de hadâmbii lui și, până să apuc eu să-mi 
dau seama despre ce se întâmplă, mă și simțţii înșfăcat 
de sub par de douăzeci de mâini amarnice și negre, 
care mă traseră ca pe un sac și mă ridicară de jos. Și 
hadâmbii se repeziră cu mine la fereastră, în vreme ce 
alți hadâmbi negri, înșfăcând-o pe cadână, se repezeau 
la fel spre cealalră fereastrtă. Și toate mâinile deodată 
îşi aruncară povara, zvârlindu-ne pe amândoi din vârful 
saraiului în apele Nilului. 

Or, fusese scris la ursita mea să-mi fie dat să scap de 
moartea prin înec. Şi-așa, măcar că vătămat rău din că- 
dere, izbutii, după ce ajunsei până la străfundul Nilului, 
să ies iar la faţa apei și să mă furișez, la adăpostul nopţii, 
până la malul din partea dimpotriva saraiului. Şi după ce 
scăpai dintr-o primejdie atâta de mare, nu mă îndurai să 
plec până ce nu încercai s-o pescuiesc şi pe aceea pe care 

nesăbuința mea o dusese la pierzanie, și mă băgai îndărăt 
în apă, cu mai multă îndârjire decât când ieşisem, şi 
mă scufundai, şi iar mă scufundai, de-o grămadă de 
ori, trudindu-mă s-o găsesc. Ci toate strădaniile mele 
rămaseră zadarnice și, cum puterile începeau să mă lase, 
mă văzui nevoit, ca să-mi scap sufletul, să mă întorc la 
mal. Şi, amărât rău, jeluiam moartea cadânei aceleia 
dulci, zicându-mi că nu s-ar fi căzut să mă apropiu de 
ea câtă vreme mă știam sub zodia nenorocului și știam 
că nenorocul este molipsitor. Încât, sfâşiat de durere și 
copleșit de căinţe, zorii să fug din Cairo și din Egipt, și 
luai calea Bagdadului, Cetatea Păcii. 

Or, Allah îmi meni cale tihnită și ajunsei fără de 
necazuri la Bagdad, da într-o stare tare jalnică, întrucât 
eram fără bani, și din toată averea mea de odinioară 
nu-mi mai rămăsese decât numai un dinar de aur pe 
fundul chimirului. Şi de cum ajunsei în sukul zarafilor, 
schimbai, dinarul în mărunţiș, apoi, ca să-mi câștig 
pâinea cea de toate zilele, cumpărai o tabla de răchită 
şi niște zaharicale, și nişte mere înmiresmate, și niște 
balsamuri, și niște chitonaguri, și niște trandafiri. Și 
mă apucai să-mi strig marfa pe la ușile prăvăliilor, 
vânzând în fiecare zi și câștigând cât să-mi ajungă 
pentru ziua de mâine. Or, neguțătoria aceea măruntă 
îmi mergea, întrucât aveam glas frumos și îmi vesteam 
marfa nu ca vânzătorii din Bagdad, ci cântând în loc 
să strig. 

Şi într-o zi, pe când mi-o cântam cu un glas încă și 
mai limpede ca de obicei, un preacinstit șeic, stăpân pe 
prăvălia cea mai frumoasă din suk, mă strigă, alese un 
măr înmiresmat de pe tablaua mea și, după ce îl mirosi 
de mai multe ori, privindu-mă întruna cu luare-aminte, 
mă pofti să stau jos lângă el. Şi şezui, iar el îmi puse 
o sumedenie de întrebări, iscodindu-mă cine sunt și 

cum mă cheamă. Ci eu, tare stânjenit de întrebările 
lui, răspunsei: 

— O, stăpâne al meu, cruță-mă de a-ţi vorbi despre 
niște lucruri de care nu-mi pot aminti fără să zgândăresc 
niște răni pe care timpul începuse să lezviduiască. Pentru 
că și numai a-mi pomeni numele îmi este o durere! 

Și pesemne că oi fi rostit vorbele acestea ofrând și 
cu un glas tare trist, de vreme ce bătrânul nu mai stărui 
și nu mă mai întrebă nimic. Și numaidecâr schimbă 
şirul, aducând vorba despre treburile de vânzare și de 
cumpărare ale zaharicalelor mele; pe urmă, luându-și 
rămas-bun, scoase din pungă zece dinari de aur, pe care 
mi-i strecură în palmă cu multă gingășie, și mă sărută 
aşa cum un părinte îl sărută pe fiul său... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute douăzeci şi cincea noapte 
Urmă: 


... scoase din pungă zece dinari de aur, pe care mi-i 
strecură în palmă cu multă gingășie, și mă sărută așa 
cum un părinte îl sărută pe fiul său. Or, eu îl preamării 
în cugetul meu pe acel şeic preacinstit, a cărui dărnicie 
îmi era și mai de preț în sărăcia în care mă aflam, și 
mă gândeam că nici cei mai de seamă navabi la care 
aveam obiceiul să le înfăţişez tablaua mea de răchită 
nu-mi dăduseră vreodată măcar a cincea parte din cât 
căpătasem de la mâna aceea pe care nu pregetam s-o 
sărut în semn de cinstire și de mulțumire. 

Şi a doua zi, măcar că nu eram bine dumirit asupra 

gândurilor binefăcătorului meu din ajun, nu pregetai 
să mă duc iar în suk. Şi el, de cum mă zări, îmi făcu 
semn să mă apropii, și luă oleacă de tămâie de pe tablaua 
mea. Pe urmă mă pofti să șed jos lângă el şi, după câteva 
întrebări și răspunsuri, mă rugă cu multă luare-aminte 
să-i istorisesc povestea mea, pe care de data aceasta nu 
avusei cum s-o mai ocolesc fără a-l nemulțumi. Îi po- 
vestii așadar cine eram și tot ce mi se întâmplase, fără a-i 
ascunde nimic. Și, după ce îi făcui destăinuirea, bătrânul 
îmi spuse, cu o mare tulburare în glas: 

— O, fiul meu, ţi-ai găsit în mine un părinte mai bogat 
decât Abdelaziz — Allah fie mulţumit de el! — și care nu 
are să aibă mai puţină dragoste față de tine, și cum nu 
am niciun copil, și nicio nădejde de-a avea, te înfiez. 
Așa că, o, fiul meu, liniștește-ţi sufletul și înseninează-ţi 
ochii, căci, de-o vrea Allah, ai să-ţi uiţi în preajma mea 
necazurile trecute! 

Şi, grăind așa, mă sărută și mă strânse la inima lui. 
Pe urmă mă puse să-mi arunc tablaua de răchită cu tot 
ce era pe ea, închise prăvălia și, luându-mă de mână, 
mă duse acasă la el, unde îmi spuse: 

— Mâine plecăm la cetatea Bassrei, care-i și cetatea 
mea, și unde vreau să trăiesc de-acuma înainte laolaltă 
cu tine, o, copilul meu! 

Şi-așa că a doua zi pornirăm la drum amândoi înspre 
Bassra, cetatea mea de baștină, unde ajunserăm fără de 
necazuri, sub ocrotirea lui Allah. Și toţi cei cu care mă 
întâlneam și mă cunoșteau se bucurau când vedeau că 
fusesem înfiat de un negustor atâta de bogat. În ce mă 
priveşte, nu mai trebuie să-ți spun, doamne, că m-am 
apucat cu tot cugetul și cu toată priceperea să-i fiu pe 
plac bătrânului. Iar șeicul era ca vrăjit de purtarea mea 
față de el, și îmi spunea adesea: 

— Abulcassem, ce zi binecuvântată a fost ziua când 

ne-am întâlnit noi la Bagdad! Ce bună a fost ursitoarea 
mea că mi te-a scos în cale, o, copilul meu! Iar tu tare 
mai ești vrednic de dragostea mea, și de încrederea mea, 
și de tot ce fac pentru tine, și de tot ce mă gândesc să 
mai fac pentru viitorul rău! 

lar eu eram atâta de mișcat de simţămintele pe care 
mi le arăta încât, cu toată osebirea de vârstă, îl iubeam 
cu adevărat și mă îngrijeam să-l preîntâmpin cu tot ce 
putea să-i fie pe plac. Așa, de pildă, în loc să mă duc și 
să petrec cu tinerii de seama mea, stam cu el, știindu-l 
că se înnora până și de lucrul cel mai mărunt ori de 
fapta cea mai neînsemnată ce nu-i era dăruită lui. Or, 
când trecu un an, ocrotitorul meu fu lovit, din vrerea 
lui Allah, de o boală care îl dobori, și toţi doftorii își 
pierdură nădejdea de a-l mai tămădui. Încât se grăbi să 
mă cheme lângă el; și îmi spuse: 

— Ai binecuvântarea mea, o, fiul meu Abulcassem. 
Mi-ai dăruit fericire de-a lungul unui an întreg, pe când 
cei mai mulţi oameni de-abia dacă pot să-și socotească 
o zi fericită în toată viaţa lor. Așa că a venit vremea, 
până ce Atotdespărţitoarea să poposească la capătâiul 
meu, să mă plătesc de prea marile mele datorii faţă de 
tine. Află, dar, o fiul meu, că am a-ţi dezvălui o taină 
a cărei cunoaștere are să te facă mai bogat decât toți 
domnii de pe pământ. Dacă într-adevăr nu aș avea alte 
bunuri decât casa aceasta cu bogăţiile câte se află în ea, 
aș fi încredințat că nu îţi las decât o avere prea mică; 
ci toate bunurile pe care le-am strâns în curgerea vieţii 
mele întregi, oricât de mari sunt pentru un neguţător, 
nu sunt nimic pe lângă comoara pe care vreau să ţi-o 
dăruiesc. Nu am să-ţi spun nici de câtă vreme, nici 
prin cine, nici în ce fel se află comoara în casa noastră, 
întrucât nu știu. Tot ce știu este că e tare veche. Bunicul 
meu, în ceasul morţii, i-a dezvăluit-o tatălui meu, care 

și el la rându-i mi-a făcut destăinuirea cu puţine zile 
înainte de a muri! 

Şi, după ce rosti acestea, bătrânul se plecă la urechea 
mea, pe când eu plângeam văzând viaţa cum se duce 
din el, și îmi spuse în ce loc din casă se află comoara. 
Pe urmă mă încredinţă că oricât de mare mi-aș închipui 
eu bogăţia pe care o cuprinde, am să văd că este și mai 
mare decât închipuirile mele. Şi adăugă: 

— Și iacătă-te, o, fiul meu, singur stăpân peste toate. 
Să fii pururea mână largă, fără a te teme că ai să mân- 
tui vreodată ceea ce nici nu are fund. Să fii fericit! 
Uassalam! 

Şi până să rostească vorbele acestea din urmă, se 
zăvârşi în pace — aibă-l Allah întru mila lui și reverse-și 
asupra-i binecuvântările sale! Or eu, după ce, ca singur 
moștenitor al lui, îmi îndeplinii față de el datorinţele 
cele de pe urmă, luai în stăpânire toate bunurile lui și, 
fără a mai zăbovi, mă dusei să văd comoara. Și spre ulu- 
irea mea, putui să văd că răposatul meu părinte înfietor 
nu-i înflorise întru nimic măreția; și mă pregătii să-i 
dau cea mai potrivită întrebuințare cu putinţă. lar cei 
care mă cunoșteau și care văzuseră căderea mea dintâi 
fură încredinţaţi numaidecâr că am să mă lefteresc iar. 
Și îşi ziceau între ei: 

— De-arfi avut bogătanul care-a înfiat pe Abulcassem 
toate averile emirului drept-credincioșilor, ăsta tot are 
să le vântuiască fără de șovăire. 

Încât care nu le fu mirarea când, în loc să vadă vreo 
tulburare cât de cât în neguțăroriile mele, băgară de 
seamă dimpotrivă că din zi în zi erau și mai înfloritoare. 
Şi nu izbuteau să priceapă cum de puteam să-mi spo- 
resc bunurile risipindu-le, mai cu seamă când vedeau că 
făceam niște cheltuieli tot mai nesocotite și că-i ţineam 
pe banii mei pe toţi străinii în trecere prin Bassra, 

găzduindu-i ca pe nişte sultani. Încât se împrăștie în 
cetate zvonul că aș fi găsit o comoară, și nu trebui mai 
mult ca să se abată asupra-mi lăcomia cârmuitorilor. 
Într-adevăr, căpetenia agiei nu zăbovi să vină la mine 
într-o zi şi, după ce își luă răgazul, îmi spuse: 

— Domnia ta Abulcassem, ochii mei văd și urechile 
mele aud! Ci întrucât eu îmi îndeplinesc slujbele ca să 
trăiesc, pe când atâția alții trăiesc ca să-și îndeplinească 
slujbele, nu am venit să-ţi cer socoteală de viața îmbelșu- 
gată pe care o duci și nici să te întreb despre o comoară 
pe care ai toate pricinile s-o tăinuiești. Am venit numai 
să-ți spun că, dacă sunt om cu minte, nu sunt decât 
mulțumită lui Allah, și nu mă fudulesc deloc cu asta. 
Numai că pâinea-i scumpă, iar vaca noastră nu mai dă 
strop de lapte. 

lar eu, pricepând unde bate, îi spusei: 

— O, taică al oamenilor de duh, de cât ai trebuință 
pe zi ca să-ţi cumperi pâinea alor tăi și ca să pui la loc 
laptele pe care vaca ta nu-l mai dă? 

El răspunse: 

— Nu de mai mult de zece dinari de aur pe zi, doamne 
al meu. 

Eu spusei: 

— Nu-i destul! Eu am să-ţi dau o sută pe zi. Şi pentru 
aceasta nu ai decât să vii aici la fiecare început de lună, 
iar vistiernicul meu are să-ți numere cele trei mii de 
dinari trebuitori traiului tău! 

El atunci vru să-mi sărute mâna, ci eu mă ferii, neui- 
când că toate peșcheșurile sunt un dar de la Atoatezidi- 
torul. Şi el plecă chemând asupra-mi toate binecuvân- 
tările. Or, a doua zi după venirea căpeteniei agiei, mă 
chemă și cadiul la el acasă și îmi zise: 

— O, tinere, Allah este stăpân peste toate comorile și 
luiisecade, după pravilă, cea deacincea parte. Plătește-ţi, 

dar, dijma, și stăpânește-ţi celelalte patru părți! 

Eu răspunsei: 

— Nu prea ştiu ce vrea să-i dea de înţeles stăpânul 
nostru cadiul slujiorului său. Da mă îndatorez să-i 
dăruiesc în fiecare zi, pentru săracii lui Allah, o mie de 
dinari de aur, cu învoiala să mă lase în tihnă. 

Şi cadiul încuviinţă întru totul vorbele mele, și primi 
învoiala. Da peste vreo câteva zile un străjer veni să 
mă caute din partea valiului Bassrei. Și când ajunsei 
dinaintea valiului, care mă primi cu un chip îndatoritor, 
îmi spuse: 

— Mă socoți tu atâta de necinstit încât să-ţi răpesc 
comoara dacă mi-ai arăta-o? 

lar eu răspunsei: 

— Allah lungească cu o mie de ani zilele stăpânului 
nostru valiul! Ci și de-ar fi să mi se smulgă carnea cu 
cleștele înroșit, nu am să dezvălui vreodată comoara 
pe care într-adevăr o am. Da mă învoiesc să plătesc în 
fiecare zi stăpânului nostru valiul, pentru amărâții pe 
care îi ştie, două mii de dinari de aur. 

Şi valiul, înaintea unui dar care i se păru îndestul de 
mare, nu pregetă să primească învoiala și îmi îngădui să 
plec, după ce mă potopi cu cinstirile lui. Și de-atunci le 
plătesc statornic celor trei slujbași tainul zilnic pe care 
l-am făgăduit. Şi în schimb, ei mă lasă să duc viaţa de fi- 
lotimii și de dărnicii pentru care sunt născut. Şi-acesta-i, 
o, doamne al meu, izvorul averii care te-a minunat, pe 
cât văd, și despre care nimeni altul în afară de tine nici 
cu gândul nu gândește cât e de mare! 


Când tânărul Abulcassem isprăvi de povestit, cali- 
ful, până peste măsură de doritor să vadă comoara cea 
minunată, îi spuse gazdei sale: 

— O, preabunule Abulcassem, chiar e cu putinţă să se 

afle pe lume o comoară pe care filotimia ta să nu fie în 
stare s-o isprăvească pe dată? Nu, pe Allah, nu-mi vine să 
cred, și, de n-ar fi să-ţi cer prea mult, te-aș ruga să mi-o 
arăţi, și m-aș jurui pe datorinţele cele sfinte ale ospeţiei, 
pe capul meu și pe tot ce poate să facă de neîncălcat 
un jurământ, că nu am să mă prilejuiesc vreodată de 
încrederea ta, și odată și-odată am să știu și eu să-ţi 
răsplătesc hatârul fără de pereche pe care ţi-l cer. 

La vorbele califului, Abulcassem se schimbă de tot și 
la chip și la înfățișare, și răspunse cu glas mohorâr: 

— Sunt tare mâhnit, doamne, că ai dorința aceasta, pe 
care nu pot să ţi-o împlinesc decât cu niște învoieli tare 
neplăcute, dat fiind că nu pot să mă hotărăsc a te lăsa să 
pleci din casa mea cu o plăcere curmată și cu o bucurie 
netrăită, încât are să fie de trebuinţă să te leg la ochi și 
să te călăuzesc, luându-ţi toate armele și lăsându-te cu 
capul gol, iar eu cu iataganul în mână, gata să te despic 
dacă ai încerca să încalci datorințele ospeției. Și-apoi ştiu 
prea bine că, chiar și așa, săvârșesc o nechibzuință mare 
şi că nu s-ar cădea să mă supun chefului tău. Într-un 
sfârşit, hai să facem după cum ne-o fi scris în ziua aceasta 
binecuvântată! Eşti gata să primeşti învoielile melc? 

El răspunse: 

— Sunt gata să te urmez și primesc învoielile acestea, 
precum și altele o mie pe deasupra. Și mă jur ţie pe 
Ziditorul cerului și al pământului că nu ai să te căiești 
că mi-ai împlinit dorul. Şi-apoi îţi încuviinţez chibzu- 
ințele, și nici pe departe n-am să-ţi păstrez vreo pică! 

Şi-atunci Abulcassem îi petrecu o legătură peste ochi 
şi, luându-l de mână, îl ajută să coboare, pe o scară 
tainică, într-o grădină întinsă. Şi acolo, după un șir 
de ocolituri pe cărările care se întrețeseau, îl duse și îl 
băgă într-o tainiță sub pământ, adâncă și largă, cu in- 
trarea acoperită de o piatră mare. Şi dintru-ntâi trecură 

printr-o hrubă lungă și povârnită, care da într-o sală 
mare şi răsunătoare. Şi Abulcassem îl dezlegă la ochi pe 
calif, care văzu cu minunare sala aceea luminată numai 
de strălucirea granatelor ca de foc cu care și pereţii și 
tavanul erau bătute peste tot. lar un havuz de alabastru 
alb, mare de o sută de picioare de jur împrejur, se vedea 
în mijlocul sălii, plin cu galbeni și cu toate giuvaierurile 
pe care ar putea să le viseze o minte cât de aprinsă. Şi, 
de jur împrejurul havuzului, doisprezece stâlpi de aur, 
sprijinind douăsprezece chipuri cioplite din gemme 
de douăsprezece culori osebite, se înălțau ca niște flori 
răsărite dintr-un pământ vrăjit. 

lar Abulcassem îl duse pe calif la marginea havuzului 
şi îi spuse: 

— Vezi grămada aceasta de dinari de aur și de giu- 
vaieruri de toate felurile și de toate culorile? Ei, află că 
n-a scăzut decât de două degete, pe când adâncimea 
havuzului nici nu poate fi măsurată! Da asta nu-i tot! 

Şi îl duse în a doua sală, asemenea cu cea dintâi la 
strălucirea pereţilor, da mult mai mare, având în mij- 
locul ei un havuz plin de pietre nestemate șlefuite și 
de nestemate neatinse, și adumbrit de două rânduri de 
pomi asemenea cu acela pe care i-l dăruise. Şi în mijlocul 
bolrei acelei săli se înșiruia această înscriere, făcută din 
litere strălucitoare: „Stăpânul acestei comori să nu se 
teamă că are s-o isprăvească vreodată; că tot nu are să-i 
dea vreodată de capăt. Să se slujească de ea mai degrabă 
spre a duce o viaţă de huzur și spre a-și dobândi prieteni; 
căci viaţa nu este decât una şi nu se mai întoarce, iar 
viaţa fără de prieteni nu e viață!“ 

După care Abulcassem îl duse pe oaspetele său să mai 
vadă și alte multe săli, care nu erau cu nimic mai prejos 
decât cele de până aci; pe urmă, băgând de seamă că 
oaspetele ostenise de vederea atâtor lucruri năucitoare, 

îl călăuzi îndărăt afară din tainiţă, după ce îl legă iarăși 
la ochi. 

Şi odată ajunși iar în palat, califul îi spuse călăuzului 
său: 

— O, stăpâne al meu... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute douăzeci şi șasea noapte 
Urmă: 


... Şi odată ajunși iar în palat, califul îi spuse călău- 
zului său: 

— O, stăpâne al meu, din toate câte am văzut aici, 
şi din câte judec după roaba cea tânără și după cei doi 
băieţi drăgălași pe care mi i-ai dăruit, tu trebuie să fii nu 
numai omul cel mai bogat de pe pământ, da de bună 
seamă că și omul cel mai fericit. Întrucât pesemne că ai 
în saraiul tău fetele cele mai frumoase ale Răsăritului și 
copilandrele cele mai frumoase din Insulele Mărilor! 

lar tânărul răspunse cu mâhnire: 

— De bună seamă, o, doamne al meu! Da pot eu s-o 
mai îndrăgesc pe vreuna, când port o amintire plină 
numai de mult-iubita care a pierit, de dulcea, de prea- 
minunata care a fost aruncată din pricina mea în apele 
Nilului? Of m-aș bucura mai. mult să nu fi avut altă 
avere decât aceea ce se află în chimirul unui hamal din 
Bassra, da s-o fi avut pe Labiba, sultana cea dragă, decât să 
trăiesc fără ea cu toate comorile și cu tot haremul meu! 

Iar califul se minună de statornicia simțămintelor fi- 
ului lui Abdelaziz, dar îl îndemnă să-și dea toate silinţele 

spre a-și birui părerile de rău. Pe urmă îi mulţumi pentru 
primirea cea strălucită pe care i-o făcuse și îşi luă bun- 
rămas de la el, ca să se întoarcă la han, credinţat acum 
de adevărul spuselor vizirului Giafar pe care îl aruncase 
în temniţă. Și-a doua zi luă drumul Bagdadului, cu toţi 
slujitorii lui, cu fetișcana, cu cei doi băieţei și cu toate 
darurile pe care le datora dărniciei fără de pereche a lui 
Abulcassem. 

Or, de îndată ce ajunse la sarai, Al-Rașid se grăbi să-i 
dea slobozenie vizirului Giafar şi, spre a-i dovedi cât 
de rău îi părea că îl osândise de mai înainte, îi dărui ca 
peșcheș cei doi băieţei și îl încunună iar cu toată încre- 
derea lui. Pe urmă, după ce îi povesti cele ce cunoscuse 
în călătoria sa, îi spuse: 

— Și-acuma, o, Giafar, spune-mi ce se cuvine să fac 
spre a răsplăti bunele purtări ale lui Abulcassem! Tu știi 
că recunoştinţa sultanilor se cade să fie mai presus decât 
bucuria ce li s-a făcut. Dacă m-aș mărgini să-i trimit 
strălucitului Abulcassem tot ceea ce am eu mai rar și 
mai de preț în visteria mea, ar fi tare puţin pentru el. 
Cum, dar, aș putea să-l întrec în dărnicie? 

Şi Giafar răspunse: 

— O, emire al drept-credincioșilor, singura cale pe 
care o ai spre a te plăti de datoria ta de recunoștință este 
de a-l căftăni pe Abulcassem sultan peste Bassra. 

Şi Al-Rașid răspunse: 

— Adevăratu-i, o, vizire al meu! Asta-i singura cale de 
a mă plăti față de Abulcassem. Iar tu ai să pleci numai- 
decât la Bassra să-i duci hârtiile de căftănire, şi pe urmă 
să-l însoțești până aici, ca și noi să putem a-l sărbători 
în saraiul nostru! 

Şi Giafar răspunse că ascultă şi că se supune și plecă 
fără de zăbavă la Bassra. lar Al-Rașid se duse la Sett 
Zobeida în iatac și îi dete în dar fetișcana, pomul și 


48 O mie şi una de nopți 


păunul, nepăstrând pentru el decât cupa. lar Zobeida 
găsi copilandra atâta de fermecătoare încât, zâmbind, 
îi spuse soţului său că o primește cu chiar mai multă 
bucurie decât pe toate celelalte daruri. Pe urmă îl puse 
să-i istorisească de șart călătoria aceea minunată. 

Estimp, Giafar nu zăbovi să se întoarcă degrabă de la 
Bassra cu Abulcassem, pe care avusese grijă să-l înștiin- 
teze despre toate câte se petrecuseră și despre cine fusese 
oaspetele pe care îl găzduise în casa lui. Şi când flăcăul 
intră în sala împărătească, emirul drept-credincioșilor 
se ridică în cinstea lui, îi ieși înainte zâmbind și îl sărută 
ca pe un fiu. Şi binevoi să meargă el însuși la hammam 
cu el, cinste pe care nu i-o mai făcuse nimănuia încă 
de pe când se urcase în scaunul de domnie. Şi, după 
scaldă, în vreme ce li se aduceau răcoritoarele și nişte 
şerbeturi de migdale și de fructe, o roabă, proaspăt adusă 
la sarai, veni să le cânte. Ci Abulcassem nici nu apucă să 
se uite bine la faţa roabei, că și scoase un strigăt mare și 
se prăbuși lat. Şi Al-Rașid sări să-l ajute, îl luă în brațe 
și îl făcu să-și vină încet-încet în simţiri. 

Or, tânăra cântăreață nu era alta decât cadâna de 
odinioară a sultanului de la Cairo, pe care un pescar 
o scosese din apele Nilului și o vânduse unui negustor 
de robi. Şi negustorul, după ce o ţinuse multă vreme 
ascunsă în haremul său, o adusese la Bagdad și o vânduse 
soţiei emirului drept-credincioșilor. 

Şi-aşa Abulcassem, ajuns sultan la Bassra, își găsi 
iubita şi putu de-aci înainte să trăiască laolaltă cu ea 
în huzururi, până la venirea Sfărâmătoarei de bucurii, 
Ziditoarea cea de neabătut a mormintelor. 


— Da să nu care cumva să crezi, o, Măria Ia, spuse 
Şeherezada mai departe, că povestea aceasta ar fi cât de cât 
tot atâta de minunată și tot atât de plină de folos sufletesc ca 

Povestea cea întortocheată cu dulcele copil-din-flori. 
lar sultanul Șahriar, încruntându-și sprânceana, întrebă: 
— Despre ce copil-din-flori vrei să povesteşti, Șeherezada? 
Iar fata vizirului răspunse: 
— Chiar despre unul, Măria Ta, cu viața atâta de zbuciu- 
mată precum am să ţi-o istorisesc! 
Şi spuse: 


POVESTEA CEA ÎNCÂLCITĂ 
CU DULCELE COPIL DIN FLORI 


S$ e povesteşte — ci Allah este mai știutor — că într-o 
Bað cetate dintre cetăţile părinţilor noştri arabi trăiau 
odată trei prieteni care erau genealogiști de meserie. 
Or, cu voia lui Allah, are să se lămurească despre ce-i 
vorba. 

Şi cei trei prieteni erau totodată pezevenghii peze- 
venghilor și dibacii dibacilor. Şi dibăcia lor era atâta de 
mare, încât puteau, în joacă, să-l ușureze pe un zgârcit 
de punga lui fără ca acela să simtă ceva. Şi în fiecare zi 
aveau năravul să se întâlnească într-o odaie la un han mai 
lăturalnic, odaie pe care anume o luaseră cu chirie ca să 
poată, fără a fi supăraţi de nimeni, să cisluiască în tihnă la 
coţcăriile pe care să le mai tragă târgoveților din cetatea 
lor, ori la pozna de pus la cale spre a-și petrece ziua 
mai cu haz. Ci trebuie numaidecât să spun că faptele 
şi năzdrăvăniile lor erau, de obicei, mai degrabă lipsite 
de răutate și pline de ghiduşii, precum de altminteri și 
purtările lor erau alese, iar chipurile lor blajine. Şi cum 
erau legaţi între ei cu o prietenie întru totul frăţească, îşi 
puneau agoniselile laolaltă, împărţindu-și-le cu deplină 
dreptate, cât de mari ori cât de mici să fi fost ele. Şi 
din ceea ce chiverniseau niciodată nu cheltuiau mai 
mult de jumătate spre a-şi rostui de-ale gurii; iar cu 
cealaltă jumătate cumpărau haşiş, ca să se beţivănească 

noaptea, după ziua folosită spornic. Iar beţivăneala lor, 
dinaintea lumânărilor aprinse, era totdeauna de bun 
gust, și niciodată nu cobora până la bătăi ori până la 
vorbe urâte. Ba chiar dimpotrivă! Și, în ceasurile acelea, 
născoceau niște pehlivănii minunate care chiar că ar fi 
făcur desfătarea oricărui ascultător. 

Or, hașișul, într-o zi, până a nu se dospi în creierii 
lor, le năzări o ispravă de o cutezanţă cum nu s-a mai 
pomenit, întrucât, odată ce ticluiră totul, se duseră dis- 
de-dimineață dinaintea grădinii ce împrejmuia saraiul 
sultanului. Şi acolo se porniră, în văzul lumii, să se certe 
şi să se suduiască, impotriva obiceiului lor, și să-și arunce 
blestemele cele mai amarnice, fluturându-și năprasnic 
mâinile și bulbucând ochii, cu tot felul de ameninţări, 
ba cu moartea, ba măcar cu bătaia. 

Iar sultanul, care tocmai se preumbla prin grădină, 
când auzi strigătele și zarva stârnită, spuse: 

— Să fie aduși la mine inșii care fac toată zarva aceea! 

Şi numaidecât musaipii și hadâmbii dădură fuga 
să-i înșface și să-i târască, dupăcindu-i vârtos, dinaintea 
sultanului. 

Or, de cum ajunseră înaintea-i, sultanul, tulburat 
în preumblarea lui de dimineaţă din pricina strigătelor 
supărătoare, îi întrebă cu mânie: 

— Cine sunteţi voi, bre, mișeilor? Și pentru ce vă 
certaţi fără de rușine sub zidurile saraiului sultanului 
vostru? 

lar ei răspunseră: 

— O, doamne al vremilor, noi suntem niște hakimi în 
meseria noastră. Şi fiecare dintre noi se îndeletnicește cu 
câte o meserie. lar în ce priveşte pricina gâlcevii — să ne 
ierte stăpânul! — păi s-a stârnit tocmai pentru priceperea 
noastră. Întrucât ne certam pe care-i mai bună dintre 
îndeletnicirile noastre, și cum fiecare suntem stăpâni 

desăvârșiți pe tainele meseriei, fiecare socoteam a fi mai 
presus decât ceilalți doi. Și din vorbă în vorbă ne-am 
lăsat năpădiţi de mânie; și de aci până la sudalme și până 
la mitocănii depărtarea a fost străbătută repede. Şi-așa 
că uitând că ne aflam lângă stăpânul nostru sultanul, 
ne-am apucat să ne facem unii pe alții ba curlangii, ba 
pui de lele, ba înfulecători de zebburi! Alungar fie Cel- 
Viclean! Mânia-i sfetnic păcătos, o, stăpâne al nostru, 
și-i face până şi pe niște oameni bine crescuți să-și piardă 
simţul cuviinţei! Ce rușine pe capul nostru! Fără de 
cârtire, ni se cade să fim osândiţi amarnic de stăpânul 
nostru sultanul! 

lar sultanul îi întrebă: 

— Da ce meserii aveţi? 

Şi întâiul dintre cei trei prieteni sărută pământul 
dintre mâinile sultanului și, după ce se ridică, spuse: 

— Eu, o, doamne al meu, sunt genealogiu de pietre 
scumpe, și mai toată obștea mă cunoaște a fi un învă- 
ţat dăruit cu harul cel mai ales în știința gencalogiilor 
lapidare! 

Iar sultanul, tare uimit, zise: 

— Pe Allah! tu, judecând după privirea ta poncișă, 
mai degrabă ai părea o pramatie, decât un învățat. Și-ar 
fi întâia oară când aș vedea îngemănate într-un singur 
ins știința și drăcoveniile! Da, oricum ar fi, poţi să-mi 
spui ce-i aceea... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute douăzeci şi şaptea noapte 


Urmă: 

. Da, oricum ar fi, poţi să-mi spui ce-i aceea gene- 
alogie lapidară? 

Şi el răspunse: 

— Este știința obârșiei și a soiului pietrelor nestemate, 
și este dibăcia de a le osebi, de la întâia aruncătură de 
ochi, dintre pietrele calpe, și de a le cunoaște unele de 
altele numai privindu-le şi pipăindu-le. 

Și sultanul se minună în sineşi: „Ciudat lucru! Da 
am să-i pun priceperea la încercare și am să-i cântăresc 
harul!“ Şi se întoarse înspre cel de-al doilea mâncător 
de hașiș și îl întrebă: 

— Da tu ce meserie ai? 

Şi cel de al doilea, după ce sărută pământul dintre 
mâinile sultanului, se ridică şi spuse: 

— Eu, o, doamne al vremilor, sunt genealogiu de 
cai. Şi sunt socotit îndeobște drept omul cel mai în- 
vățat printre arabi în ce privește cunoașterea soiului și 
a obârşiei cailor. Întrucât, de la cea dintâi aruncătură 
de ochi, fără ca să mă înșel vreodată, pot să judec dacă 
un cal vine din tribul neamurilor lui Anazeh, ori din 
tribul celor ai lui Muteir, ori de la ai lui Beni-Khaled, 
ori din tribul lui Dafir sau al lui Jabal-$ammar. Și știu să 
ghicesc, fără de greș, dacă a fost crescut pe podişurile cele 
de sus ale Nedjedului, ori în inima pășunilor Nefudului, 
şi dacă-i din soiul Kehilan El-Ajuz, ori Seglawi-Jedran, 
ori Seglawi-Șeifi, ori Hamdani-Simri, ori Kehilan El- 
Kruș. Şi pot să spun depărtarea întocmai, în număr de 
picioare, pe care poate s-o străbată calul acela într-un 
anume răstimp, fie la galop, fie la buiestru, fie la trap 
zorit. Şi pot să dezvăluiesc bolile tainice ale calului, și 
bolile pe care are să le aibă, și să spun de ce beteșug i-au 
murit și tata și mama și strămoșii toţi, până la a cincea 
spiță în urmă. Şi pot să vindec bolile socotite ca fără de 
leac ale cailor, și să pun iarăși pe picioare un animal care 

îşi trage sufletul. lacără, o, doamne al vremilor, numai 
o parte din ceea ce știu, întrucât nu cutez, de teamă 
să nu-mi laud peste măsură vredniciile, să-ți înșiruiesc 
și alte amănunte ale științei mele. Ci mai știutor este 
Allah! 

Şi după ce vorbi astfel, lăsă ochii în jos cu sfială, 
temenindu-se dinaintea sultanului. 

Iar sultanul, ascultând și auzind, se minună în sineși: 
„Pe Allah! să fii şi învăţat, și pungaș, mare minune! Da 
am să-i cercetez eu strașnic spusele și am să-i pun la 
încercare știința genealogicească.“ Pe urmă se întoarse 
înspre cel de al treilea genealogiu și îl întrebă: 

— Da tu, bre al treilea, care ţi-e meseria? 

lar cel de al treilea mâncător de haşiş, care era cel 
mai dibaci dintre ei, răspunse, după temenelile de 
cuviinţă: 

- O, doamne al vremilor. Îndeletnicirea mea este 
cea mai aleasă, fără de tăgadă, ş și cea mai anevoioasă. 
Întrucât dacă tovarășii mei, acești doi învăţaţi aci de față, 
sunt genealogiști de pietre și de cai, eu sunt genealogist 
pentru spița omenească. Şi dacă tovarășii mei sunt niște 
învăţaţi dintre cei mai de seamă, eu trec drept cununa de 
pe capul lor, neîndoielnic. Întrucât, o, doamne al meu 
şi cunună a capului nostru, eu am puterea de a cunoaște 
obârșia adevărată a semenilor mei, nu numai obârșia 
lor mărturisită, ci și pe cea nemărturisită, aceea pe care 
până și mama copilului de-abia dacă poate s-o știe și 
de care tatăl habar nu are, îndeobște. Află, într-adevăr, 
că numai dacă mă uit o dată la un om și numai dacă 
îi aud o dată sunetul glasului, eu pot, fără de șovăire, 
să-i spun dacă este fiu drept ori fecior din flori, şi să-i 
spun, pe deasupra, dacă tătâne-său şi maică-sa au fost 
copii legiuiți ori odrasle dintr-o împerechere nesfinţită, 
şi să-i dezvăluiesc pravilnicia ori nepravilnicia zămislirii 

neamului întreg, până sus la părintele nostru Ismail 
ben-Ibrahim — cu ei cu amândoi fie numele lui Allah și 
binecuvântarea cea mai aleasă! Şi pot astfel, datorită ști- 
inţei cu care m-a dăruit Atoateîmpărțitorul — preamărit 
fie EI! — să deschid ochii la mulți dintre domnii cei mari 
asupra obârșiei alese a nașterii lor, și să le dovedesc, cu 
dovezile cele mai apriate, că nu sunt decât rodul unei 
împreunări a mamei lor fie cu vreun cămilar, fie cu vreun 
măgărar, fie cu vreun bucătar, fie cu vreun hadâmb calp, 
fie cu vreun arap negru, fie cu vreun rob ca toți robii, 
ori cu ceva de soiul acesta. Și dacă, o, doamne al meu, 
făptura pe care o cercetez este o femeie, tot așa, numai 
uitându-mă la ea prin iașmacul de pe faţa sa, pot să-i 
spun și spiţa, și obârșia, și până și meseria părinţilor ei! 
Şi iată, o, doamne al neamurilor, numai o parte din 
ceea ce pot eu, întrucât știința genealogiei omenești este 
atâta de întinsă, încât ar trebui, spre a-ţi înșirui numai 
feluritele ei ramuri, să ne petrecem aici ziua toată, cu 
necioplita mea înfățișare sub ochii stăpânului nostru 
sultanul. Şi-aşa că, o, doamne al meu, bine vezi că ştiinţa 
mea este mai de minunare, și încă cu mult, decât cea a 
soţilor mei, acești doi învăţaţi de colea; că niciun om 
de pe faţa pământului nu stăpânește știința aceasta mai 
deplin decât mine. Ci toată știința de la Allah ne vine, 
toată priceperea este un har de la mărinimia sa, iar darul 
lui cel mai de preţ este tot virtutea umilinței! 

Şi, după ce vorbi așa, cel de al treilea genealogiu își 
lăsă ochii în jos cu sfială, temenindu-se iarăși, și se trase 
îndărăt între tovarășii săi rânduiți dinaintea sultanului. 

Iar sultanul, până peste poate de uimit, își zicea: „Pe 
Allah, ce lucru nemaipomenit! Dacă laudele ăstora trei 
sunt întemeiate, acesta-i, fără de nicio îndoială, învă- 
țatul cel mai grozav din vremurile noastre și din toate 
vremurile! Am să-i ţin, așadar, pe acești trei genealogiști 

la saraiul meu, până ce s-o ivi vreun prilej care să ne 
îngăduie a le pune la încercare priceperea cea uluitoare. 
Și dacă laudele lor au să se dovedească fără de temei, 
țeapa îi aşteaptă!“ 

Şi, după ce vorbi astfel cu sine însuși, sultanul se 
întoarse înspre vizirul său cel mare și îi spuse: 

— Să fie păziți cu grijă acești trei învăţaţi, dându-li-se 
o odaie în sarai, precum și un tain de pâine și de carne 
pe zi, și apă cât or vrea! 

Şi porunca fu îndeplinită pe clipă pe dată. Iar cei trei 
prieteni se uitară unul la altul, zicându-și din ochi: „Ce 
dărnicie! N-am mai auzit să se pomenească vreodată 
despre vreun sultan care să fie tot atâta de mărinimos 
ca sultanul nostru și tot atâta de înțelept! Ci, pe Allah! 
nu degeaba suntem noi genealogiști. Şi-are să vină și 
ceasul nostru, mai degrabă ori mai târziu!“ 

Iar în ceea ce îl priveşte pe sultan, apoi prilejul pe care 
îl aștepta nu zăbovi mult până ce să se arate. Într-adevăr, 
un domn megieș îi trimise niște peșcheșuri tare scumpe, 
printre care se afla și o nestemată de o frumuseţe mi- 
nunată, albă și străvezie, și cu niște ape mai limpezi ca 
ochiul de cocoș. ar sultanul, aducându-și aminte de 
vorbele genealogistului lapidar, trimise să-l cheme și, 
după ce îi arătă piatra, îi ceru s-o cerceteze și să-i spună 
cum i se pare. Ci genealogistul lapidar răspunse: 

— Pe viaţa stăpânului nostru sultanul, nici nu am 
trebuință să cercetez piatra pe toate feţele, fie prin stră- 
vezimea ei, fie prin strălucire, nici s-o iau în mână, nici 
baremi să mă uit la ea. Întrucât, spre a-i cântări preţul 
și frumuseţea, nu am trebuinţă decât s-o ating cu vârful 
degetului cel mic de la mâna stângă și ţinându-mi ochii 
închiși! 

Şi sultanul, încă și mai uluit decât întâia oară, își 
zise: „Lacătă, într-un sfârșit, ceasul în care avem să-i 

putem face socoata laudelor!“ Și puse piatra dinaintea 
genealogistului lapidar care, cu ochii închiși, întinse 
degetul cel mic și o atinse ușurel. Şi numaidecât se trase 
îndărăt deodată și își scutură mâna ca de-o mușcătură 
ori ca de-o arsură, şi spuse: 

— O, doamne al meu, piatra este fără de niciun preţ, 
întrucât nu numai că nu este din soiul cel curat al nes- 
tematelor, da mai are și un vierme în inima ei! 

Şi sultanul, la vorbele acelea, simţi mânia cum îi dă 
pe nas și strigă: 

— Ce tot îndrugi tu, o, pui de codoș? Au tu nu știi că 
piatra asta are niște ape minunate, străvezii întru totul 
și pline de strălucire, și că o am în dar de la un sultan 
dintre cei mai mari? 

Şi nemaiascultând decât de supărarea lui, îl chemă 
pe slujbașul care avea în seamă ţeapa și îi spuse: 

— Străpunge-l prin fund pe mincinosul ăsta nevolnic! 

Și slujbașul cu ţeapa, care era un uriaș până peste 
fire, îl înșfăcă pe genealogist și îl săltă ca pe o păsărică, 
și se și pregătea să-l înţigluiască, străpungându-i ceea 
ce avea de străpuns, când vizirul cel mare, care era un 
bătrân plin de chibzuinţă și de măsură și de bun simţ, 
îi spuse sultanului: 

— O, doamne al vremilor! De bună seamă, insul 
acesta pesemne că și-o fi lăudat prea mult priceperea, 
iar lauda de sine este întru totul de osândit. Da poate că 
ceea ce a mărturisit n-o fi chiar cu totul lipsit de temei, 
și, dacă ar fi așa, moartea nu ar fi îndeajuns de îndrep- 
tățită dinaintea stăpânului lumilor. Or, o, doamne al 
meu, viaţa unui om, oricine ar fi el, este mai de preţ 
decât piatra cea mai scumpă, și cântărește mai mult în 
terezia Atoatecumpănitorului! Pentru aceea, este mai 
bine să amâi osânda până ce seva face dovada. lar dovada 
nu se poate dobândi decât spărgând piatra în două. Și 


58 O mie şi una de nopți 


atunci, dacă viermele se află în inima pietrei, spusele 
omului se vor adeveri; dar dacă piatra este nevătămată 
și fără de nicio meteahnă înlăuntrul ei, pedeapsa lui să 
fie îndealungită și sporită de slujbașul cu țeapa. 

Şi sultanul, dând dreptate vorbelor vizirului, spuse: 

— Să fie despicată în două piatra! 

Şi piatra fu spartă pe dată. Iar sultanul și toți cei de 
față rămaseră până peste poate de uluiți când văzură că 
iese la iveală un vierme alb din chiar inima nestematei. 
Şi viermele, de cum ajunse afară, se aprinse singur şi se 
mistui într-o clipită, fără a lăsa nici cea mai ușoară urmă 
a trecerii lui pe acolo. 

Or, după ce se dezmeteci din tulburarea lui, sultanul 
îl întrebă pe genealogiu: 

— Da cu ce ai putut tu să-ţi dai seama că în inima 
pietrei se află viermele pe care niciunul dintre noi nu a 
izbutit să-l vadă? 

— Cu agerimea vederii ochiului pe care îl am în vârful 
degetului meu cel mic, și cu simţiciunea acestui deget 
la căldura și la răceala pietrei! 

Şi sultanul, minunat de știința și de iscusinţa lui, 
spuse slujbașului țepei: 

— Dă-i drumul! 

Şi adăugă: 

— Să i se dea pe ziua de astăzi un tain de pâine și de 
carne îndoit, şi apă cât o vrea! 

Şi-așa cu genealogistul lapidar! 

Ci în ceea ce îl privește pe genealogistul de cai, iacătă! 

La un timp după întâmplarea cu gemma cea roasă 
de vierme, sultanul primi din afundurile Arabiei, ca 
mărturie de supușenie din partea unei mari căpetenii 
de trib, un cal murg închis, de o frumuseţe grozavă. Și, 
bucuros de peșcheș, petrecea zile întregi în grajd, stând 
să se minuneze de el. Şi întrucât nu uitase că în sarai 

se afla genealogistul de cai, îi trimise poruncă să i se 
înfăţişeze dinainte. Şi când genealogistul se află înaintea 
lui, sultanul îi spuse: 

— Ia ascultă, bre, tot te mai lauzi că te pricepi la cai, 
așa cum ne-ai povestit nu de mult? Și te simţi în stare 
să ne dovedești știința ta în ce privește obârșia și stirpea 
cailor? 

Iar cel de al doilea genealogist răspunse: 

— Păi de bună seamă, o, doamne al vremilor! 

Și sultanul strigă: 

— Mă juruiesc pe adevărul Aceluia carele m-a pus 
stăpân peste grumajii slujitorilor săi, și care a spus fi- 
inţelor și lucrurilor: „Fiţi!“ pentru ca ele să și fie, că 
dacă are să se ivească o greșeală sau o nepotriveală, sau 
o încurcătură cât de mică în spusele tale, am să te dau 
morţii cu cea mai rea moarte! 

lar omul răspunse: 

— Ascult și mă supun! 

Şi sultanul spuse atunci: 

— Să fie adus calul dinaintea genealogistului! 

Şi când calul cel de soi se află dinainte-i, genealo- 
gistul aruncă asupra-i o privire, numai una, pe urmă se 
încruntă la chip, zâmbi și spuse, întorcându-se înspre 
sultan: 

— Am văzut şi m-am dumirit! 

lar sultanul întrebă: 

— Ce ai văzut, bre, şi cum te-ai dumirit?... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute douăzeci şi opta noapte 


60 O mie şi una de nopți 


Urmă: 


„.. genealogistul de cai aruncă, așadar, asupra calului 
cel de soi o privire, numai una, pe urmă se încruntă la 
chip, zâmbi și spuse, întorcându-se înspre sultan: 

— Am văzut şi m-am dumirit! 

lar sultanul îl întrebă: 

— Ce ai văzut, bre, şi cum te-ai dumirit? 

lar genealogistul răspunse: 

— Am văzut, o, doamne al vremilor, că acest cal este 
într-adevăr de o frumuseţe rară și de un soi strălucit, că 
liniile făprurii lui sunt bine potrivite și că umbletul îi 
este plin de fală, că este cât se poate de puternic și de o 
vioiciune desăvârşită, că spata e tare gingașă, grumazul 
minunat, crupiţa dreaptă, armurii oțeliţi, rădăcina cozii 
fudulă și închipuind un arc fără de cusur, cu coada grea, 
stufoasă și măturând pământul; iar în ceea ce privește 
capul, și-acesta are toate semnele osebitoare care sunt de 
căpetenie la capul unui cal din țările arăbești: este larg, 
şi nu mic, bine croit în părţile de sus, cu o depărtare 
mare de la urechi la ochi, cu depărtare mare și de la un 
ochi la altul, și cu o depărtare cât se poate de mică între 
urechi; iar partea de dinainte a capului este boltită; iar 
ochii îi sunt bulbucaţi și frumoși ca ochii de gazelă; iar 
pielea împrejurul ochilor este fără de păr și netedă întru 
totul, și neagră, și gingașă-lucioasă; iar osul obrajilor este 
lung și subțire, iar cel al fălcii este vădit; iar fața, înspre 
josul ei, se îngustează numaidecât și se răsfrânge aproape 
ca un gurgui până la marginea buzei; iar nările, când 
stau liniștite, sunt totuna cu faţa și parcă n-ar fi decât o 
despicătură subțire; iar la gură buza de jos este mai lată 
decât buza de sus; iar urechile sunt largi, lungi, subțiri și 
gingaș tăiate, ca urechile de antilopă; într-un sfârșit, este 
un cal minunat întru totul. Iar culoarea lui murgă-închisă 

este sultana culorilor. Şi fără de nicio îndoială, calul ar 
fi cel mai dintâi cal de pe pământ, și nicăieri nu i s-ar 
putea găsi perechea, de n-ar avea un cusur pe care ochii 
mei i l-au și dibuit, o, doamne al vremilor! 

După ce auzi zugrăvirea aceea a calului care îi era 
drag, sultanul dintru-ntâi rămase minunat, mai cu 
seamă dat fiind acea singură privire pe care genealogis- 
tul o aruncase într-o doară asupra bidiviului. Da când 
îl auzi că pomenește de un cusur, ochii lui fulgerară, 
pieptul i se încrâncenă și, cu un glas ce tremura de 
mânie, îl întrebă pe genealogist: 

— Ce bălmăjești tu, mă, pramatie afurisită? Şi ce-mi 
îndrugi despre vreun cusur la un cal atâta de desăvârşit 
și care-i cea mai proaspătă mlădiță din cea mai aleasă 
stirpe din Arabia? 

lar genealogistul, fără a se fâstâci, răspunse: 

— De vreme ce pe sultan îl supără vorbele robului 
său, robul nu are să mai spună nimic! 

lar sultanul răcni: 

— Ba să spui ce ai de spus! 

lar omul răspunse: 

— Nu am să vorbesc decât dacă sultanul îmi făgădu- 
iește slobozenia! 

Şi sultanul spuse: 

— Vorbeşte, dar, și să nu-mi tăinuiești nimic! 

Atunci genealogistul spuse: 

— Află, o, Măria Ta, că acest cal este dintr-o stirpe 
curată și aleasă după tatăl lui, da numai după tatăl lui! 
În ce o privește pe maică-sa, nu cutez să vorbesc! 

Iar sultanul, cu chipul schimonosit, strigă: 

— Cine-i, dar, maică-sa? Dă zor de ne spune! 

lar genealogistul spuse: 

— Pe Allah, o, doamne al meu, mama acestui cal 
minunat este dintr-un soi de vieţuitoare cu totul osebit, 

întrucât nu este o iapă, ci o bivoliţă de mare! 

La vorbele acestea ale genealogistului, sultanul se 
mânie până peste marginile mâniei, și se umflă, pe urmă 
se desumflă, și dintru-ntâi nu putu să rostească o vorbă. 
lar până la urmă strigă: 

— O, câine de genealogist, moartea ta este mai de 
ales decât viaţa! 

Şi îi făcu semn slujbașului care avea în grijă teapa, 
spunându-i: 

— Străpunge-i fundul genealogistului ăsta! 

Şi huiduma de tătâne al ţepelor îl ridică pe genealogist 
în braţe și, punându-l cu fundul în vârful cel străpungă- 
tor cu pricina, sta să-l lase să cadă în ea cu toată greutatea, 
pentru ca pe urmă să învârtească scripeţii suitori, când 
vizirul cel mare, om dăruit cu duhul dreptăţii, îl rugă pe 
sultan să zăbovească oleacă osânda, spunându-i: 

— O, doamne stăpâne al meu, genealogistul de bună 
seamă că este zăticnit de vreo nesăbuință de minte și de 
vreo slăbiciune de judecată, dacă se încumetă așa să-l 
facă pe calul acesta curat să se tragă dintr-o mamă care 
ar fi o bivoliță de mare. Încâr, spre a-i dovedi limpede 
că i se cuvine osânda, este mai bine să-l chemi aci pe 
grăjdarul care a adus calul din partea căpeteniei de tri- 
buri arăbești. Și stăpânul nostru sultanul să-l întrebe, 
de față cu genealogistul de colea, și să-l pună să ne arate 
punguţa în care se află senetul de naștere al calului și în 
care este însemnată stirpea și obârșia lui; întrucât știm 
că orice cal de sânge ales trebuie să poarte legată la gåt 
o punguţă cu însușirile și cu strămoșii lui! 

Iar sultanul spuse: 

— Nu stă nimica împotrivă! 

Şi dete poruncă să fie adus dinainte-i grăjdarul cu 
pricina. 

Când ajunse dinaintea sultanului și când auzi și 

pricepu ce i se cere, grăjdarul răspunse: 

— Ascult și mă supun! Şi iacătă punguţa! 

Şi scoțând din sân o pungă de piele împodobită și 
bătută cu peruzele, i-o întinse sultanului care îi dez- 
nodă numaidecât băierile și scoase o hârtie pe care erau 
așternute peceţile de la toate căpeteniile tribului unde 
se născuse calul, și mărturiile de la toți martorii care 
fuseseră de faţă la însămânțarea mamei de către tată. lar 
hârtia dovedea, până la urmă, că acel cârlan avea ca tată 
un armăsar de sânge curat din stirpea Seglawi-Jedran, iar 
ca mamă o bivoliţă de mare pe care armăsarul o găsise, 
într-o zi când gonea pe ţărmul mării, și că o însămânţase 
de trei ori, după ce nechezase pe ea într-un chip ce nu 
mai îngăduia tăgadă. Și se spunea acolo că bivoliţa de 
mare, prinsă de călăreți, fătase la soroc mânzul acela 
murg-închis, și că îl alăptase vreme de un an, în mijlocul 
tribului. Şi-aceasta era, pe scurt, dovada cuprinsă în 
senet. 

După ce ascultă citirea senetului, pe care i-o făcuse 
însuși vizirul cel mare, și înșiruirea numelor şeicilor și 
a martorilor care îl pecetluiseră, sultanul rămase ne- 
dumerit până peste poate de un fapt atâta de ciudat, 
şi totodată tare uluit de știința năzdrăvănească și fără 
de greş a genealogistului de cai. Şi se întoarse înspre 
slujbașul cu ţeapă și îi spuse: 

— la-l îndărăr de pe podina scripetului! 

Şi de îndată ce îl văzu iarăși pe picioare dinainte-i, 
sultanul îl întrebă pe genealogist: 

— Cum de ai putut, numai dintr-o privire, să cunoşti 
şi stirpea, ȘI obârșia, și însușirile, și nașterea armăsă- 
rașului? Întrucât spusele tale s-au dovedit întemeiate, 
pe Allah! și s-au adeverit într-un chip de netăgăduit. 
Grăbește-te, dar, de mă dumireşte din care semne ai 
cunoscut meteahna acestui bidiviu strălucit! 

Iar genealogistul răspunse: 

— Treaba-i ușoară, o, doamne al meu! Nu am avut 
decât să mă uit la copitele calului. Iar stăpânul nostru 
nu are decât să facă așa cum am făcut eu. 

Şi sultanul se uită la copitele murgului și văzu că 
erau despicate, scorțoase și lungi, ca ale bivolilor, în loc 
să fie dintr-o bucată, ușoare și rotunde ca ale cailor. Şi 
sultanul, la priveliștea aceea, se minună: 

— Allah este Atotputernic! 

Şi se întoarse înspre slujitori şi le spuse: 

— Să i se dea astăzi acestui învăţat genealogist un 
tain îndoit de carne, precum și două porţii de pâine, și 
apă cât va voi! 

Şi-atâra cu el! 

Ci în ceea ce îl privește pe genealogistul de neamuri 
de oameni, cu acesta treaba fu cu totul altfel. 

Întrucât sultanul, după ce văzu cum se petrecuseră 
cele două întâmplări fără de asemuire, datorate dez- 
văluirii celor doi genealogiști, cu gemma care avea un 
vierme în inima ei și cu murgul născut dintr-un armăsar 
de sânge safi și dintr-o bivoliță de mare, și după ce se 
încredinţase cu ochii lui de știința năzdrăvană a celor 
doi, își zise: „Pe Allah! nu știu, da socot că al treilea 
mișel trebuie să fie un învăţat încă și mai năzdrăvan! 
Şi cine știe de n-o avea să ne dezvăluie ceva de care noi 
habar nu avem!“ Și porunci să fie adus pe loc dinaintea 
sa și îi spuse: 

— Pesemne că îţi mai amintești, bre, despre ce te-ai 
lăudat de față cu mine în privinţa priceperii tale de ge- 
nealogist al stirpelor omenești, cu care știi să dezvăluiești 
obârșia adevărată a oamenilor, aceea pe care până și 
mama copilului de-abia dacă poate s-o bănuiască și de 
care tatăl habar nu are, îndeobşte. Și la fel pesemne că 
mai ţii minte cum te-ai împăunat cu o laudă ca aceasta 

în privinţa femeilor. Așa încât doresc să aflu de la tine 
dacă mai stăruiești în spusele tale și dacă ești gata să le 
dovedeşti dinaintea ochilor noștri? 

Şi genealogistul de stirpi omenești, care era cel de al 
treilea mâncător de haşiş, răspunse: 

— Așa am spus, o, doamne al vremilor, și stărui în 
spusele mele. Și Allah este cel mai mare! 

Atunci sultanul se ridică din scaunul său împărătesc 
și îi spuse insului: 

— Vino după mine! 

Şi ipochimenul porni după sultan, care îl duse în 
harem, împotriva obiceiului său, însă numai după ce le 
prevestise pe cadâne prin hadâmbi să-și pună iașmacele 
și să-și acopere faţa. Şi când amândoi ajunseră în iatacul 
dăruit cadânei dragi în vremea aceea, sultanul se întoarse 
înspre genealogist și îi spuse: 

— Sărută pământul dintre mâinile stăpânei tale și 
uită-te la ea, ca să-mi spui pe urmă ce-ai văzut! 

Şi mâncătorul de hașiș îi spuse sultanului, după ce 
sărută pământul dintre mâinile cadânei: 

— Am cercetat-o, o, doamne al vremilor! 

Or, el nu făcuse decât să arunce înspre ea o privire, 
una numai, și nimic mai mult. lar sultanul îi spuse: 

— Dacă-i așa, hai după mine! 

Şi ieşi, iar genealogistul porni după el, până ce ajun- 
seră în sala domnească. Şi sultanul, după ce porunci să 
plece toată lumea din sală, rămase numai cu vizirul său 
cel mare și cu genealogistul, pe care îl întrebă: 

— Ce ai văzut la stăpâna ta? 

Şi el răspunse: 

— O, doamne al meu, am văzut o femeie dăruită 
cu nuri, cu farmece, cu gingășie, cu prospețime, cu 
sfiiciune, și cu toate însușirile și cu toate desăvârșirile 
frumuseţii. Și, hotărât! nu s-ar mai putea dori nimic la 

ea, întrucât are toate darurile ce pot să vrăjească inima 
şi să însenineze ochii şi, din orice parte ai privi-o, este 
întru totul potrivită și frumos închipuită; și, hotărât! 
dacă e să judec după ce se vede și după isteciunea care 
îi însufleţește privirile, trebuie să aibă înlăuntrul lăun- 
trului ei toate însușirile cele de râvnit, ca iscusinţă și ca 
minte. lacătă ce am văzut la această stăpână şi crăiasă, 
o, doamne al meu! Iar singur Allah este Arorștiutor! 

Ci sultanul strigă: 

— Nu-i vorba de toate astea, o, genealogistule, ci-i 
vorba să-mi spui ce ai văzut în privinţa obârșiei stăpânei 
tale, preacinstita mea cadână... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute douăzeci şi noua noapte 
Urmă: 


... După ce genealogistul îi spuse sultanului: „lacătă 
ce am văzut în această stăpână doamnă, o, doamne al 
meu, ci Allah este Atoateștiitor!“ sultanul îi strigă: 

- Nu-i vorba de toate astea, o, genealogistule, ci-i 
vorba să-mi spui ce ai văzut în privinţa obârșiei stăpânei 
tale, preacinstita mea cadână! 

Şi genealogistul, luând deodată o înfățișare pâclișită 
și îngrijorată, răspunse: 

— Aceasta-i o treabă gingașă, o, doamne al vremilor, 
și nu știu dacă se cade să vorbesc ori să tac! 

Şi sultanul strigă: 

- Hai, pe Allah! nu am poruncit să vii decât ca să 
vorbeşti! Haide, scoate ce ai de scos, și cântărește-ţi 
vorbele, o, mișelnicule! 

Iar genealogistul, fără a se tulbura, spuse: 

— Pe viaţa stăpânului nostru, cadâna ar fi făptura cea 
mai desăvârșită dintre toate făpturile lui Allah, de n-ar 
avea un cusur din naștere, care îi strică desăvârșirile! 

Când auzi spusele de la urmă și vorba „cusur“, sultanul, 
încruntând sprâncenele și năpădit de mânie, își trase 
pe dată iataganul și se repezi la genealogist, să-i reteze 
capul, răcnind: 

— O, câine și pui de câine, de bună seamă că ai să-mi 
spui că această cadână a mea se trage din cine ştie ce 
bivoliță de mare, sau că cine ştie ce vierme o mai fi 
având în ochiul ei ori în altă parte! A, pui dintr-o mie 
de încornoraţi ai nerușinării, paloșul acesta are să-ți 
amestece lungimea cu lățimea! 

Şi l-ar fi făcut să bea dintr-o sorbitură moartea fără 
de cruţare, dacă vizirul cel chibzuit și drept nu s-ar fi 
aflat acolo spre a-i abate braţul și a-i spune: 

— O, doamne al meu, este mai bine să nu-i curmi 
viața până a nu te fi încredinţat de nelegiuirea lui! 

Iar sultanul îl întrebă pe insul pe care îl doborâse la 
pământ și îl ţinea sub genunchi: 

— Ei, hai! vorbește! Care-i cusurul pe care l-ai aflat 
la cadâna mea? 

Şi genealogistul de oameni răspunse, tot cu glas liniștit: 

— O, doamne al vremilor, stăpâna mea, prea-aleasa ta 
cadână, este un lucru mândru și desăvârșit, da maica ei 
a fost dănţuitoare de bâlci, o muiere slobodă din tribul 
cel rătăcitor al Ghaziylor, o fară de teleleică! 

La vorbele acestea, mânia sultanului se făcu atâta de 
amarnică, încât răcnetele i se împotrmoliră în fundul 
gâtului. Şi numai după un răstimp izbuti să mai grăiască, 
spunându-i vizirului său: 

— Dă fuga şi adu-mi-l aici pe părintele cadânei, 
baș-ceaușul saraiului! 

Şi îl ţinea mai departe sub genunchi pe genealogist, 
care era cel de al treilea mâncător de hașiș. Și când tatăl 
cadânei veni, sultanul răcni: 

— Vezi ţeapa ceea, ori n-o vezi? Ei, dacă nu vrei să te 
vezi în vârful ei, grăbeşte de-mi spune care-i adevărul 
în ce privește naşterea fetei tale, cadâna mea! 

Şi baş-ceaușul saraiului, părintele cadânei, răspunse: 

— Ascult și mă supun! 

Şi spuse: 

— Află, o, doamne și stăpâne al meu, că am să-ţi 
mărturisesc adevărul, care-i singura mântuire. În tine- 
reţele mele, eu am dus viaţa slobodă a pustiurilor, și 
drumeţeam însoţind caravanele care îmi plăteau dabila 
de trecere pe la otacurile tribului meu. Or, într-o zi, pe 
când așezasem tabăra lângă fântâna Zobeidei — milele 
și blagoslovenia lui Allah fie asupra-i! — iacătă că trece 
o ceată de femei din tribul cel rătăcitor al Ghaziylor, 
ale căror fete, de cum ajung mai măricele, se vând băr- 
baţilor de prin pustiuri, hoinărind de la un trib la altul 
şi de la un otac la altul, neguțătorindu-și pe la flăcăi 
drăgănelele și priceperea la iubit. Şi ceata aceea a șezut 
cu noi vreme de câteva zile, și pe urmă ne-a lăsat spre a 
se duce și pe la cei din tribul megieș. Și iacără că după 
plecarea lor, când ele se și aflau dincolo de vederile 
noastre, dau de-o fetiţă de vreo cinci anișori, ghemuită 
sub un pom, pe care maică-sa, o Ghaziya, pesemne că o 
pierduse ori o uitase în oaza de lângă fântâna Zobeidei. 
Şi, într-adevăr, o, doamne și stăpâne al meu, fetiţa aceea, 
oacheșă ca o curmală coaptă, era atâta de mititică și de 
frumuşică, încât hotărâi, atunci pe loc, s-o iau în seama 
mea. Şi măcar că era sperioasă ca o căpriţă sălbatică 
ieșită întâiași dată din păduri, izbutii s-o domesticesc 
şi O încredințai mamei copiilor mei, care o crescu ca 
şi cum ar fi fost fata ei. Şi crescu printre noi și se făcu 

atâta de frumoasă încât, când ajunse mare, nicio copilă 
de prin pustiuri, oricât de frumoasă ar fi fost, nu se 
putea asemui cu ea. lar eu, o, doamne al meu, îmi 
simţeam inima lipită de fată și, nevrând să mă împreun 
cu ea în chip nelegiuit, o luai de soţie după pravilă, și 
mă însurai cu ea, măcar că era de obârșie ticăloasă. Și, 
din mila lui Allah, îmi dărui fata pe care ai binevrut să 
ţi-o alegi de cadână, o, doamne al vremilor! Și-acesta-i 
adevărul despre mama fiicei mele, și despre neamul și 
obârșia ei. Şi mă juruiesc, pe viaţa Prorocului nostru 
Mahomed - cu el fie rugăciunea și pacea! — că nu am 
adăugat la adevăr nicio vorbă mai mult și că nu am rostit 
nicio vorbă mai puţin. Ci Allah este cel mai adevărat și 
numai El este desăvârșit. 

După ce auzi mărturisirea aceea fără de ascunzișuri, 
sultanul se simţi ușurat de gândul amar și de î îngrijora- 
rea cea plină de durere. Întrucât î îşi nălucise că dulcea 
lui cadână era fata vreunei teleleice din neamul fiicelor 
Ghaziylor, şi iacătă că afla tocmai dimpotrivă, de vreme 
ce, măcar că era o Ghaziye, mama ei fusese fecioară 
până la măritişul cu baș-ceaușul saraiului. Și-atunci 
se lăsă cuprins de uimirea pe care i-o pricinuia știința 
iscusitului genealogist. Şi îl întrebă: 

— Da cum ai făcut tu de-ai ghicit, o, învăţatule, că 
această cadână a mea este o fiică de Ghaziya, fată de 
dănţuitoare, fată, la rându-i, de femeie a desfăturilor? 

Şi genealogistul mâncător de haşiş răspunse: 

— lacără! Mai întâi, a fost ştiinţa mea — ci numai 
Allah este Atoateştiitor! — care m-a dus pe calea acestei 
descoperiri. Şi-apoi a fost faptul că toate femeile din 
neamul Ghaziya, ca și cadâna ta, au sprâncenele foarte 
groase și îngemănate la rădăcina nasului, și mai au, ca 
și ea, ochii cei mai amarnic de negri din Arabia! 

Și sultanul, minunat de toate câte auzise, nu vroi să-l 

lase pe genealogist să plece fără a-i da o dovadă apriată 
despre mulțumirea sa. Se răsuci așadar înspre slugile 
care se întoarseră și le spuse: 

— Să-i daţi acestui învățat de seamă un tain îndoit de 
carne și două pâini pe zi, precum şi apă pe săturate! 

Şi-aşa cu genealogistul de neamuri omenești. Da 
atâta nu este tot, căci nu s-a sfârșit. 

Întrucât sultanul, a doua zi, după ce își trecuse toată 
noaptea cugetând la cele ce săvârșiseră cei trei ortaci 
și la adâncimea priceperii lor la osebitele feluri de ge- 
nealogii, îşi zise în sineși: „Pe Allah! din cele ce mi-a 
spus genealogistul de stirpe despre obârșia și neamul 
cadânei mele, nu-i mai rămâne decât să fie numit omul 
cel mai învăţat din împărăţia mea. Ci, mai întâi, tare aș 
vrea să știu ce-ar putea să-mi spună despre obârșia mea, 
care sunt sultan și coborâtor dintr-un șir de sultani!“ Și 
gândul i se preschimbă în faptă în chiar clipita aceea, 
şi porunci să fie adus iarăși dinainte-i genealogistul de 
stirpe omenești, și îi spuse: 

— Acum, o, taică al științei, când nu mai am niciun 
temei să mă îndoiesc de vorbele tale, tare aș vrea să te 
aud ce-mi spui despre obârșia mea și despre obârșia 
neamului meu împărătesc! 

Iar el răspunse: 

— Pe capul ş şi pe ochii mei, o, doamne al vremilor! da 
nu până a nu-mi făgădui ocrotirea! Căci spune zicala: 
„Între mânia sultanului și gâtul tău aşterne depărtarea ş și 
mai degrabă lasă-te osândit în lipsă!“ Or, eu, o, stăpâne 
al meu, sunt cam simţitor și gingaș, și îmi place mai 
degrabă o ţeapă cu care să nu prea am treabă, decât o 
ţeapă care nu te mai scapă și care te înțeapă-. 

lar sultanul îi spuse: 

— Pe capul meu! Îţi dăruiesc ocrotirea și eşti iertat 
dintru bun început, orice vei avea a spune! 

Şi îi aruncă năframa ocrotirii. 

lar genealogistul ridică de jos năframa ocrotirii și 
spuse: 

— Dacă-i așa, o, doamne al vremilor, mă rog ţie să nu 
lași în sală pe nimeni altul în afară de noi doi! 

Iar sultanul întrebă: 

— Da pentru ce, bre, omule? 

El spuse: 

— Pentru că, o, stăpâneal meu, Allah cel Arorputernic, 
printre binecuvântatele lui nume, mai are și numele de 
„învăluitorul“, întrucât îi place să învăluiască în vălurile 
tainei lucrurile a căror dezvăluire ar fi primejdioasă! 

Şi sultanul porunci la toată lumea, până și vizirului 
cel mare, să iasă din sală. 

Atunci genealogistul, aflându-se singur-singurel cu 
sultanul, se duse lângă el și, plecându-se la urechea lui, 
spuse: 

— O, doamne al vremilor, nu ești decât un copil din 
flori și de soi rău... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute treizecea noapte 
Urmă: 


Atunci genealogistul, aflându-se singur-singurel cu 
sultanul, se duse lângă el și, plecându-se la urechea lui, 
spuse: 

— O, doamne al vremilor, nu ești decât un copil din 
flori și de soi rău! 

Când auzi aceste vorbe amarnice și de o cutezanţă 

nemaiauzită, sultanul se îngălbeni cu totul și se schimbă 
la chip; și mâinile îi căzură frânte; și își pierdu auzul și 
văzul; şi se făcu de parcă era beat de vin; și se clătină, cu 
spume la gură; și, până la urmă, se prăbuși la pământ, și 
rămase multă vreme în starea aceea, fără ca genealogistul 
să știe întocmai dacă era mort de-a binelea, ori numai 
pe jumătate, ori dacă mai trăia. Ci, într-un sfârșit, își 
veni în fire și, dezmeticindu-se și dobândindu-și iarăși 
simţirile, se întoarse înspre genealogist și îi spuse: 

— Acuma, bre, pe adevărul Aceluia carele m-a pus 
deasupra grumazurilor slujitorilor săi, dacă spusele tale 
mi se vor dovedi întemeiate, și dacă am să capăt încre- 
dințarea, cu dovezi apriate, sunt hotărât, fără putinţă și 
fără chip de răzgândire, să mă lepăd de scaunul domniei 
de care nu aș mai fi volnic, și să mă dezbrac de puterea 
mea împărătească pe care am să ţi-o trec ţie. Întrucât 
tu ești cel mai dăruit, și nimenea nu s-ar pricepe ca tine 
să se facă vrednic de o stare ca aceasta. Da dacă am să 
dau de minciună la capătul cuvintelor tale, am să te 
sugrum! 

Şi genealogistul răspunse: 

— Ascult și mă supun! Și nu am nimica împotrivă! 

Atunci sultanul, ridicându-se în picioare, fără de 
amânare și fără de zăbavă, se repezi înspre iatacul sulta- 
nei valide, cu paloșul în mână, și intră, și zise: 

— În numele Aceluia carele a înălțat cerul şi l-a despăr- 
ţit de ape, dacă nu ai să-mi răspunzi cu adevărul la ceea ce 
am să te întreb, am să te toc bucățele cu paloșul ăsta! 

Şi îşi roti paloșul, bulbucind niște ochi de foc, și 
spumegând de turbare. Iar sultana validé, înspăimântată 
şi înăbușită totodată de asemenea vorbe atâta de puţin 
obișnuite, strigă: 

— Numele lui Allah fie cu tine și asupra ta! Liniș- 
tește-te, o, copilul meu, și întreabă-mă despre tot ce 

vrei să știi, căci nu am să-ţi răspund decât după poveţele 
Adevărului! 

Şi sultanul îi spuse: 

— Atunci grăbeşte de-mi spune, fără niciun fel de 
ocoliș și de tâlcuiș, dacă eu sunt fiul sultanului, tatăl 
meu, şi dacă sunt din spiţa împărătească a strămoșilor 
mei. Căci numai tu poţi să-mi dezvăluiești taina! 

Iar ea răspunse: 

— Am să-ţi spun, fără de niciun ocoliș, că eşti fiul 
drept al unui bucătar. Şi dacă vrei să știi cum, iacătă! 
Când sultanul care a domnit înaintea ta, acela pe care 
până acuma l-ai crezut tatăl tău, m-a luat de soţie, s-a 
împreunat cu mine după datină. Ci Allah nu l-a mi- 
luit cu harul rodniciei, iar eu n-am putut să-i dăruiesc 
un moștenitor care să-i facă bucurie și să-i ducă mai 
departe domnia neamului. Şi când a văzut că nu are 
copii, s-a cufundat într-o mâhnire care i-a răpit și pofta 
de mâncare și somnul și sănătatea. Şi maică-sa îl tot 
dodolea îndemnându-l să ia încă o soţie, peste mine. 
lar el mai luă peste mine încă o soţie. Ci Allah nu o 
dărui cu harul zămislirii. Şi iarăși maică-sa îl povățui 
să ia o a treia soţie. Eu atunci, văzând că până la urmă 
am să fiu aruncată pe cea mai de jos treaptă și că de 
altminteri starea sultanului nu se urnea din loc, m-am 
hotărât să-mi izbăvesc rosturile, izbăvind totodată și 
moștenirea scaunului domnesc. Şi nu am așteptat decât 
o împrejurare prielnică spre a-mi îndeplini gândul cel 
minunat. Or, într-o zi, sultanul, care ca și până aci nu 
avea nici poftă de mâncare și slăbise rău, a avut poftă 
să mănânce un pui fript. Şi a dat poruncă bucătaru- 
lui să taie un puiandru dintre păsările închise în nişte 
coteţe sub ferestrele saraiului. Şi bucătarul a venit să 
prindă puiul din coteţ. Eu atunci, cercetându-l bine 
pe bucătar, l-am văzut cu totul potrivit pentru treaba 

plănuită, întrucât era un vlăjgan tânăr, zdravăn și spătos. 
Şi aplecându-mă peste fereastră, i-am făcut semn să intre 
printr-o ușă tainică. Şi l-am aşteptat în iatacul meu. 
lar ce s-a petrecut între mine și el n-a ţinut decât un 
răstimp tare scurt. Întrucât, de îndată ce și-a isprăvit 
treaba, i-am și înfipt în inimă un jungher. lar el a căzut 
lat, cu capu-naintea picioarelor, mort. Și am poruncit 
slujnicelor mele de credinţă să-l ia și să-l îngroape tainic 
într-o groapă săpată de ele în grădină. Şi, în ziua aceea, 
sultanul nu a mâncat pui fript, și a fost cuprins de o 
mânie mare din pricina pieirii nelămurite a bucătarului. 
Da, peste nouă luni, zi la zi, te-am adus pe lume, zdravăn 
sănătos, așa cum ai fost mereu. lar nașterea ta a fost 
prilej de bucurie pentru sultan, care și-a dobândit la loc 
sănătatea și pofta de mâncare, și i-a coperit cu hatâruri și 
cu daruri pe toți vizirii, și pe toţi credincerii lui, și pe toți 
cei de la sarai, și a dat nişte ospeţe mari și niște petreceri 
obștești care au ținut patruzeci de zile și patruzeci de 
nopţi. Şi-acesta-i adevărul despre nașterea, despre spiţa 
şi despre obârșia ta. Şi mă jur pe Prorocul — asupra-i fie 
rugăciunea și pacea! — că nu am spus decât ce am știut. 
Ci numai Allah este Aroateștiutor! 

După ce auzi istorisirea aceea, sultanul se ridică și 
ieși plângând din iatacul mamei sale. Și se întoarse în 
sala domnească, și șezu jos dinaintea celui de al treilea 
genealogist, fără a rosti o vorbă. Iar lacrimile îi curgeau 
întruna din ochi și îi lunecau printre firele din barba-i 
tare lungă. Și peste un ceas de vreme, ridică fruntea și 
îi spuse genealogistului: 

— Allah fie cu tine, o, gură a adevărului! ia spune-mi, cum 
de-ai putut să vezi că sunt copil din flori și de soi rău? 

Şi genealogistul răspunse: 

— O, stăpâne al meu, atunci când noi trei ţi-am do- 
vedit harurile pe care le aveam și când tu ai fost cât se 

poate de mulţumit, ai poruncit să ni se dea ca răsplată 
un tain îndoit de carne și de pâine, și apă oricât. lar 
eu am judecat, după nevolnicia unei atari filotimii și 
după felul însuși al dărniciei, că nu puteai să fii decât 
feciorul vreunui bucătar, vlăstar de bucătar și sânge de 
bucătar. Întrucât domnii fii de domni nu au obiceiul să 
„cinstească un har plătindu-l cu carne ori cu alte astfel de 
lucruri, ci pe cei hăruiţi îi răsplătesc cu daruri strălucite, 
cu haine falnice și cu bogății nedrămuite, încât nu am 
putut decât să-ți văd obârșia amărâtă de copil din flori, 
după o asemenea dovadă fără de tăgadă. Şi nu este niciun 
fel de vrednicie să vezi una ca aceasta! 

Când genealogistul sfârși de vorbit, sultanul se ridică 
şi îi spuse: 

— Dezbracă-te! 

Şi genealogistul se supuse, iar sultanul se despuie de 
hainele și de însemnele sale împărătești, și îl îmbrăcă 
cu ele pe genealogist. Şi îi spuse să se suie în scaunul 
de domnie și, plecându-se dinainte-i, sărută pământul 
dintre mâinile lui și i se închină ca un supus stăpânului 
său. Şi pe clipă pe dată chemă în sală pe vizirul cel mare, 
şi pe ceilalți viziri, și pe toţi mai-marii împărăției, și le 
porunci să-l primească pe genealogist ca stăpân legiuit 
al lor. Iar sultanul cel proaspăt trimise numaidecât după 
prietenii săi, ceilalți doi genealogiști mâncători de haşiş, 
și îi căftăni străjeri, pe unul străjer de-a dreapta, iar pe 
celălalt străjer de-a stânga lui. Iar pe vizirul cel mare 
de până aci îl lăsă în slujbă, dat fiind duhul lui plin de 
dreptate. Și fu un sultan mare. 

Şi-atâra cu cei trei genealogiști! 

Ci în ce îl privește pe sultanul de mai înainte, apoi 
istoria lui de-abia începe. Întrucât iacătă!... 

În clipita aceasta a istorisirii sale, Șeherezada văzu că 
se luminează de ziuă și, sfioasă, tăcu. lar soră-sa, micuța 
Doniazada, care din zi în zi și din noapte în noapte se făcea 
tot mai frumoasă și mai împlinită, și mai deşteaptă, și mai 
gânditoare, și mai tăcută, se ridică pe jumătate de pe chili- 
mul pe care şedea ghemuită și îi spuse: 

— O, sora mea, ce dulci, și ce miezoase, și ce veselitoare, 
şi ce dulci sunt vorbele tale! 

lar Șeherezada îi zâmbi, o sărută și îi spuse: 

— Așa-i, da ce sunt ele pe lângă cele ce am să mai poves- 
tesc în noaptea următoare, dacă, firește, va binevoi să-mi 
îngăduie stăpânul nostru sultanul! 

Iar sultanul Şahriar spuse: 

— O, Șeherezada, să nu te îndoiești! Poţi, de bună seamă, 
să ne spui mâine urmarea la povestirea aceasta plină de mi- 
nunăţie și care de-abia acuma începe. Şi poţi, dacă nu ești 
ostenită, să-i dai drumul chiar din noaptea asta, atâta de 
tare doresc să aflu ce are să i se întâmple sultanului dintâi, 
născutul acela din flori! Bătu-le-ar Allah pe femeile strica- 
te! Ci trebuie să mărturisesc că aici soţia sultanului, mama 
feciorului din flori, nu s-a dezmăţat cu bucătarul decât cu 
un rost curat, și nu ca să-și stâmpere pojarurile din lăun- 
truri. Allah să-și întindă asupra-i iertarea lui! Ci cât despre 
afurisita și dezmăţata și fata de cățea care a făcut ce-a făcut 
cu arapul Massud, apoi ea n-a săvârșit ticăloșia ca să dureze 
scaunul de domnie al urmașilor mei, afurisita! În veci n-ar 
mai avea-o Allah întru milele sale! 

Şi sultanul Şahriar, după ce rosti acestea, își încruntă 
amarnic sprâncenele și, uitându-se cu niște ochi goi și pon- 
ciși, adăugă: 

— Cât despre tine, Șeherezada, încep să cuget că poate 
n-ai fi la fel cu toate smintitele alea pe care am poruncit să 
le scurteze de cap! 

lar Șeherezada se plecă dinaintea sultanului cel crunt și 
spuse: 

— Allah să-i alungească viața stăpânului nostru și să mă 
lase să mai trăiesc până mâine, ca să-ţi povestesc ce-a păţit 
bunul copil din flori! 

Și, după ce spuse acestea, tăcu. 


Dar când fu cea de a opt sute treizeci şi una noapte 


Micuța Doniazada îi zise Șeherezadei: 

— Allah fie cu tine, o, sora mea! Dacă nu ţi-e somn, hai, 
mă rog ţie, grăbeşte de ne spune ce-a mai făcut sultanul, 
copilul din flori al bucătarului! 

Iar Șeherezada spuse: 

— Din toată inima și ca pe o cinstire datorată strălucitu- 
lui sultan, stăpânul nostru! 

Şi îşi urmă povestirea: 


... în ceea ce îl privește pe sultanul de mai înainte, 
apoi istoria lui de-abia începe, întrucât iacătă! 

De cum își părăsi scaunul împărătesc și domnia în 
mâinile celui de al treilea genealogist, îşi puse straiele 
de derviş rătăcitor și, fără să mai zăbovească cu bun-ră- 
masuri, pentru el acuma cu totul zadarnice, și fără să ia 
nimic cu sine, porni la drum înspre țara Egiptului, unde 
socotea să trăiască în uitare și singurătate, cugetând la 
soarta lui. lar Allah îi meni bună pace și, după o călătorie 
plină de trudă și de primejdii, ajunse la strălucitul Cairo, 
cetatea cea nemăsurată și atât de deosebită de cetăţile 
din țara sa, şi care, ca să-i dai ocol, cere pe puţin trei zile 
și jumătate de umblet. Şi văzu că era cu adevărat una 
dintre cele patru minuni ale lumii, pe lângă podul de la 
Sanja, farul de la Al-Iskandaria și moscheea Omiazilor 
de la Damasc. Și se încredința că poetul era departe 
de a fi înflorat frumuseţile acelei cetăți și ale acelei țări 
când spusese: 

Egiptule, pământ plin de minune, 

Pe unde e de aur şi tărâna, 

Cu fluviu-ti sfânt, rodind belşug genune, 
Și cu norodul tău de toată mâna, 

Tu esti al celui care, îndrăznet, 

Te poate cuceri cu orice pret! 


Și preumblându-se și privind şi minunându-se fără 
a se mai sătura, sultanul de odinioară, sub straiele lui 
de derviş sărac, se simţea pe deplin fericit că poate să se 
bucure în tihnă şi să rătăcească în voie și să se oprească 
după plac, ușurat de grijile şi de sarcinile domniei. Şi 
gândea: „Mărire lui Allah cel Aroateimpărțitorul! El le 
dă unora puterea cu poverile și cu grijile ei, și altora să- 
răcia cu negrijile și cu zburda inimii. Și-aceştia din urmă 
sunt cei mai norociţi! Binecuvântat fie El!“ Şi-așa ajunse, 
plin de priveliști vrăjite, dinaintea saraiului sultanului 
de la Cairo, care pe atunci era sultanul Mahmud. 

Şi se opri sub ferestrele saraiului și, sprijinit în cârja 
lui de derviş, începu să cugete la viața pe care va fi 
ducând-o în locuinţa aceea măreaţă domnul ţării, și la 
alaiul de griji, de gânduri și de necazuri felurite în care 
trebuie să fie pururea cufundat, fără a mai pune la soco- 
teală și datorinţele lui faţă de cel Preaînalt, carele vede 
și judecă faptele domnilor. Şi se bucura în sufletul său 
că-i venise gândul să se lepede, ca urmare a dezvăluirii 
obârşiei sale, de o viață atâta de grea și de încurcată, și 
că o schimbase cu un trai neîngrădit și slobod, neavând 
alte bunuri și alte belșuguri decât cămașa de pe el, și 
mantia de lână, și cârja. Şi simţea cum o liniște mare 
îi însenina sufletul și îl făcea să-și uite pe deplin tot 
zbuciumul de mai înainte. 

Or, taman atunci sultanul Mahmud, întorcându-se 
de la vânătoare, intra în saraiul său. Şi îl zări pe dervișul 

sprijinit în cârjă, care nu vedea nimica din toate câte 
se petreceau în juru-i și sta cu privirea pierdută în niște 
zări depărtate. Şi se simţi tulburat de înfățișarea aleasă 
a dervișului și de privirea lui mândră și de chipul lui 
falnic. Şi îşi zise: „Pe Allah, iacătă cel dintâi derviş care 
nu întinde mâna la trecerea unor domni bogați! Fără 
de nicio îndoială că povestea lui trebuie să fie o poveste 
osebiră!“ Şi trimise pe unul dintre mai-marii din alaiul 
domnesc să-l poftească să intre în sarai. Întrucât vroia 
să stea cu el de vorbă. Şi dervișul nu putu să facă alta 
decât să se supună rugăminţii sultanului. lar pentru el 
aceasta fu cea de a doua întorsătură a soartei. 

Şi sultanul Mahmud, după ce se odihni oleacă de 
ostenelile vânătoarei, porunci să vină dervișul dinainte-i 
și îl primi cu bunăvoință și îl întrebă cu bunătate despre 
starea lui, spunându-i: 

— Fii binevenit, o, preacinstite derviş al lui Allah! 
judecând după chipul tău, trebuie să fii din neamul cel 
ales al arabilor din Hedjaz ori din Yemen! 

Iar dervișul răspunse: 

— Numai Allah este ales, o, doamne al meu! Eu nu 
sunt decât un om sărac și un cerșetor. 

Iar sultanul Mahmud grăi: 

— Nu am împotrivă nimic! Da care-i pricina sosirii 
tale în țara mea și a venirii tale sub zidurile saraiului 
meu, o, dervişule? Întrucât de bună seamă că trebuie 
să fie o poveste vrednică de mirare! 

Şi adăugă: 

— Allah fie cu tine, o, dervișule binecuvântat, istori- 
seşte-mi povestea ta, fără să-mi ascunzi nimica! 

Iar dervișul, la vorbele sultanului, nu se putu opri să 
lase o lacrimă să-i cadă din ochi, și o tulburare mare îi 
sugrumă inima. Și răspunse: 

— Nu am să-ţi ascund nimica, doamne, din povestea 

mea, măcar că îmi este o amintire plină de amărăciune și de 
durere. Ci îngăduie-mi să nu ţi-o povestesc de față cu alții! 

Iar sultanul Mahmud se ridică din scaunul său îm- 
părătesc, cobori până la derviş și, luându-l de mână, îl 
duse într-o odaie lăturalnică, unde se închise cu el. Pe 
urmă îi spuse: 

— Acuma poţi să vorbeşti fără de teamă, o, dervișule! 

Atunci sultanul de odinioară, stând jos pe chilim 
dinaintea sultanului Mahmud, spuse: 

— Cel mai mare este Allah! Iacătă povestea mea! 

Şi îi povesti tot ce i se întâmplase, de la început până 
la sfârşit, fără să dea uitării niciun amănunt, nici cum se 
lepădase de scaunul de domnie și se străvestise în derviş, ca 
să bată drumurile și să caute să-și uite nenorocirile. Ci nu 
ar fi de nicio trebuință să le mai spunem încă o dată. 

După ce auzi întâmplările dervișului, sultanul 
Mahmud se aruncă la pieptul lui şi îl sărută cu dragoste 
şi îi spuse: 

— Slavă Aceluia carele ridică și coboară, carele nevol- 
nicește și cinstește, cu hotărârile înțelepciunii sale și cu 
Arotputerea sa! 

Pe urmă adăugă: 

— Intr-adevăr, o, fratele meu, povestea ta este o po- 
veste mare, iar pilda ei este o pildă mare! Să fii dară 
răsplătit că mi-ai cinstit urechile și mi-ai sporit mintea 
cu ea. Durerea, o, fratele meu, este un foc curățitor, iar 
cotiturile vremii vindecă ochii cei orbi din născare. 

Pe urmă spuse: 

— Şi acuma, când înţelepciunea și-a ales inima ta ca 
lăcaș și când virtutea umilinţei dinaintea lui Allah ţi-a 
dat mai multe însemne de viţă aleasă câte nu le dau 
fiilor de domni nici o mie de ani de domnie, fi-mi-va 
mie oare îngăduit să rostesc o dorinţă, o, tu, care ești 
cel mai mare? 

Şi sultanul de odinioară spuse: 

— Pe capul și pe ochii mei, o, preafalnicule sultan! 

Iar sultanul Mahmud zise: 

— Aș vrea să-ți fiu prieten! 

Şi, după ce spuse asta, îl mai sărută o dată pe sultanul 
de odinioară, ajuns derviș, și îi zise: 

— Ce viaţă minunată are să fie viaţa noastră de-aici 
înainte, o, fratele meu! Laolaltă avem să plecăm de-acasă, 
laolaltă avem să ne întoarcem, iar noaptea avem să ne 
ducem și să străbatem, îmbrăcaţi teptil, toate mahalalele 
cetăţii, întru folosul sufletesc pe care vor putea să ni-l 
aducă asemenea preumblări. Iar în saraiul meu totul are 
să fie şi al tău pe jumătate, spre desăvârşită prietenie! 
Mă rog ţie să nu zici că nu primeşti, întrucât neprimirea 
este un chip al nevrerii! 

Și după cesultanul-derviș primi cu inima tulburată ru- 
gămintea aceea prietenească, sultanul Mahmud adăugă: 

— O, frate și prieten al meu, află că la rându-mi 
şi eu am o poveste la viața mea. Şi povestea mea este 
atâta de uluitoare încât, de-ar fi scrisă cu acul pe colțul 
dinlăuntru al ochiului, ar sluji de învățătură izbăvitoare 
aceluia care ar citi-o cu luare-aminte. Și nu vreau să 
tărăgănez mai mult a ţi-o povesti, ca să știi și tu, chiar 
dintru începutul prieteniei noastre, cine sunt eu și cine 
am fost! 

Şi sultanul Mahmud, adunându-și laolaltă toate amin- 
tirile, îi spuse sultanului-derviș, acum prieten al lui: 


POVESTEA CU MAIMUȚOIUL FLĂCĂU 


Află, o, fratele meu, că începutul vieții mele a fost 
în toate privinţele asemenea sfârșitului rosturilor tale, 
căci dacă tu ai început cu a fi dintru-ntâi sultan, ca să 

îmbraci pe urmă hainele de derviş, eu am făcut tocmai 
dimpotrivă, întrucât eu am fost mai întâi derviș, cel mai 
sărac dintre dervişi, ca să ajung pe urmă sultan și să mă 
așez în scaunul de domnie al sultăniei Egipetului. 

M-am născut, într-adevăr, dintr-un tată tare sărac, 
care își îndeplinea pe ulite meseria de stropitor de calda- 
râm. Şi în fiecare zi purta în spinare burduful de piele 
de capră plin cu apă și, încovoindu-se sub greutatea 
lui, stropea drumul dinaintea prăvăliilor şi a caselor, 
dobândind o simbrie de mizerie. Şi tot așa și eu, când 
am ajuns la vârsta de a munci, îl ajutam la truda lui și 
căram în spinare un burduf cu apă pe potriva puterilor 
mele, ba mai degrabă ceva mai greu decât se cuvenea. 
Iar când părintele meu se săvârși întru mila Domnului, 
căpătai drept orice moștenire, orice bun și orice avere 
burduful cel mare de piele de capră, cu care să stropesc 
ulițele. Şi nu avusei încotro, ca să-mi câștig pâinea cea 
de toate zilele, decât să mă apuc de meseria tatălui meu, 
care era cinstit de toţi neguţătorii pe la care stropea 
ulițele dinaintea prăvăliilor, și de toți portarii de pe la 
domnii cei bogaţi. 

Ci, o, fratele meu, spinarea fiului niciodată nu este 
tot atâta de tare ca a tatălui, și repede fusei silit, așa de 
greu era burdutul cel mare părintesc, să mă las de truda 
amarnică a stropitului, ca să nu-mi rup şira spinării 
sau să mă văd dăulat fără de izbăvire. Şi neavând nicio 
avere și nicio moștenire, nici măcar vreo mireasmă de 
asemenea lucruri, trebui să mă fac derviş cerșetor și să 
întind mâna la trecători, prin curţi pe la geamii și prin 
locurile obștești. Iar când se lăsa noaptea, mă întindeam 
lat la ușa geamiei din mahalaua mea, și dormeam, după 
ce îmbucam agonisita cea puţintică a zilei, spunându-mi 
ca toți amărâţii de teapa mea: „Ziua de mâine, de-o vrea 
Allah, are să fie mai darnică decât cea de azi!“ Și nu 

uitam că tot omul își are scris un ceas al lui pe pământ, 
și că mai devreme ori mai târziu trebuie să vină și ceasul 
acela al meu, fie că-l vreau, fie că nu-l vreau. Da lucrul 
cel mai de seamă era să nu fiu pierdut în gânduri sau 
adormit atunci când are să se ivească. Şi pentru aceea 
gândul la el nu-mi da pace niciodată, și vegheam mereu 
ca un câine care pândește vânatul. 

Ci tot așteptând, trăiam traiul celui sărac, în lip- 
suri şi nevoi, fără a cunoaște vreuna dintre bucuriile 
vieții, încât întâia oară când am avut în mână cinci 
drahme de argint, un dar nenădăjduit de la un navab 
filotim, la poarta căruia mă dusesem să cerșesc în ziua 
nunții lui, și de cum m-am văzut stăpân pe grămada 
aceea de bani, chibzuii să iau bine seama pe ce-i dau și 
să-mi plătesc vreo bucurie mai acătării. Şi strângând 
în palmă cele cinci norocite drahme, zburai spre sukul 
cel mare, măsurând cu ochii și adulmecând cu nasul 
în toate părţile, spre a ochi lucrul cel mai bun pe care 
să-l cumpăr. 

Or, iacătă că deodată auzii în suk niște hohote mari 
de râs... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute treizeci şi doua noapte 

Urmă: 

.. Or, iacătă că deodată auzii în suk niște hohote mari 
de râs şi văzui o mulțime de lume cu chipurile vesele și 


cu gurile căscate, strânsă împrejurul unui om ce ducea, 
la capătul unui lanţ, un maimuţoi tânăr și mare, cu 

fundul trandafiriu. Și maimuţoiul, călcând tare strâmb, 
făcea cu ochii, cu faţa și cu mâinile o sumedenie de 
semne înspre cei care îl înconjurau, cu scopul vădit de 
a-i stârni să se veselească pe seama lui, de a-i îndupleca 
să-i dea fistic, năut și alune. 

lar eu, la vederea maimuţoiului, îmi zisei: „Ya 
Mahmud, cine ştie de nu ţi-o fi legată soarta de gâtul 
maimuţoiului ăsta? lacătă-te acuma stăpân pe cinci 
drahme de argint, pe care vrei să le cheltuiești ca să-ţi 
umpli pântecele o dată, sau de două ori, sau de trei 
ori cel mult. Au nu ar fi mai bine ca pe banii aceștia 
să cumperi maimuţoiul de la stăpânul lui și să te faci 
arătător de maimuțe și să-ţi câştigi în tihnă pâinea cea 
de toate zilele, în loc să duci mai departe viaţa de milog 
la poarta lui Allah?“ 

Chibzuind așa, mă slujii de o clipită când mulțimea 
se mai risipi și mă apropiai de stăpânul maimuţoiului, 
spunându-i: 

— Vrei să-mi vinzi maimuţoiul, cu lanţ cu tot, pe trei 
drahme de argint? 

lar el îmi răspunse: 

— Eu l-am plătit cu zece drahme sunătoare, da am 
să ţi-l las cu opt! 

Eu zisei: 

— Patru! 

Fl zise: 

— Şapte! 

Eu zisei: 

— Patru și jumătate! 

Fl zise: 

— Ultimul cuvânt: cinci! Şi mulțumește Profetului! 

Iar eu răspunsei: 

— Cu el fie binecuvântarea și rugăciunea și pacea lui 
Allah! Primesc târgul, și iacără cele cinci drahme! 

Şi desfăcându-mi degetele care ţineau cele cinci 
drahme încuiate în căușul palmei mele mai abitir de- 
cât într-un sipet de oțel, înmânai banii aceia care erau 
toată averea mea și, în schimb, luai maimuţoiul cel 
tânăr și voinic, și îl trăsei după mine ţinând de capătul 
lanţului. 

Ci atunci mă gândii că eu nu aveam nici casă, nici ni- 
mic unde să-l adăpostesc, și că nu puteam să îndrăznesc 
a-l duce cu mine în curtea geamiei unde mă aciuiam 
sub tavanul cerului, întrucât m-ar fi alungat paznicul 
geamiei cu sudălmi amarnice asupra mea și asupra mai- 
muţoiului meu. Și-atunci pornii înspre o casă năruită, 
care nu mai avea decât trei pereţi în picioare, și mă oprii 
acolo să-mi petrec noaptea împreună cu maimuţoiul 
meu. lar foamea începuse să mă chinuiască rău, iar peste 
foamea aceea se mai adăuga și pofta cea înfrântă, pe care 
nu putusem să mi-o mulţumesc cu bunătăţurile din 
suk şi pe care de-acuma înainte era peste putinţă s-o 
mai astâmpăr, întrucât cumpărarea maimuţoiului mă 
sărăcise cu totul. Iar nevoile mele, și-așa destul de grele, 
se făceau de două ori mai grele acuma, când mai aveam 
şi grija de a-l hrăni pe tovarășul meu, cel care avea să-mi 
agonisească pâinea zilelor de aci înainte. Şi începeam să 
mă cam căiesc de cumpărătură, când deodată îl văzui pe 
maimuţoi că se scutură, făcând un șir de mișcări ciudate. 
Şi tot atunci, fără a mai avea răgazul să-mi dau bine 
seama cum, în locul jivinei celei slute cu fundul lustruit 
văzui un flăcăiandru ca luna în a cincisprezecea zi a ei. Și 
în viaţa mea nu mai văzusem o făptură care să se poată 
asemui cu el ca frumuseţe, ca gingășie și ca strălucire. 
Şi stând drept, cu o înfățișare vrăjitoare, începu să-mi 
vorbească cu glas dulce ca zahărul, spunând: 

— Mahmud, ţi-ai prăpădit, ca să mă cumperi, cele 
cinci drahme de argint, toată vistieria și toată averea ta, 

iar acuma iacătă că nu știi cum să faci spre a-ţi rostui 
ceva de mâncare, care să ne poată ajunge și mie şi ţie! 
lar eu răspunsei: 

— Pe Allah, adevărat grăiești, o, flăcăule? Da cum așa? 
Şi cine ești tu? Şi de unde vii? Și ce vrei? 

lar el îmi spuse zâmbind: 

— Mahmud, să nu mă întrebi nimic. Ci ia mai de- 
grabă dinarul acesta de aur și cumpără tot ce este de 
trebuinţă spre a ne ospăta. Și află, Mahmud, că soarta 
ta, într-adevăr, așa cum ai gândit, este legată de gâtul 
meu, și că eu vin la tine ca aducător de bunăstare și de 
noroc! 

Pe urmă adăugă: 

— Da, Mahmud, grăbeşte de te du să ne cumperi de 
mâncare, întrucât suntem tare flămânzi și eu și tu! 

Iar eu îi îndeplinii pe dată poruncile și ne grăbirăm 
să mâncăm împreună o cină minunată, cea dintâi de 
felul acesta de când m-am născut. Și cum noaptea era 
de mult tare târzie, ne culcarăm unul lângă altul. Iar eu, 
văzându-l mai gingaș decât mine, îl învelii cu mantia 
mea cea veche din păr de cămilă. Şi adormi lipit de mine, 
de parcă numai așa ar fi făcut toată viaţa lui. Iar eu nu 
cutezam să mă clintesc, de frică să nu-l sperii ori să-l fac 
să creadă vreun gând așa și-așa din parte-mi, şi să-l văd 
atunci cum își ia la loc înfățișarea dintâi de maimuţoi 
gras cu fundul belit. Şi, pe viața mea! văzui și eu că 
între apropierea dulce de acel trup de flăcău și pielea de 
capră a burdufurilor care îmi slujiseră de căpătâi încă 
din leagăn era într-adevăr ceva osebire! Şi adormii, la 
rându-mi, gândind că dorm alături de soarta mea. Și îl 
preamăream pe Atoaredătătorul care mi-o dăruise într-o 
înfățișare atâta de frumoasă și de ispititoare. Or, a doua 
zi, flăcăul, sculându-se mai devreme decât mine, mă 
deșteptă și îmi spuse: 

— Mahmud! ar cam fi vremea, după noaptea asta 
chinuită, să te duci și să închiriezi pentru noi vreun sarai 
care să fie cel mai frumos dintre saraiurile din cetate! Și 
să nu-ţi fie teamă că ai să fii strâmtorat cu banii, ci să 
cumperi, ca lucruri și chilimuri, tot ce ai să găsești mai 
scump şi mai de preţ în suk. 

Iar eu răspunsei că ascult și că mă supun, şi îndeplini 
pe dată poruncile, fără a pierde vremea. 

Or, după ce ne așezarăm în casa noastră cea nouă, 
care era cea mai strălucită din Cairo, închiriată de la 
stăpânul ei pe zece pungi de câre o mie de dinari de 
aur, flăcăul îmi spuse: 

— Mahmud! cum de nu ţi-e rușine, îmbrăcat așa în 
zdrențe, cu trupul slujind de adăpost la toate neamurile 
de pureci și de păduchi, să te apropii de mine și să trăieşti 
lângă mine? Și ce aștepți de nu te duci la hammam să 
te cureţi și să-ţi îmbunezi starea? Întrucât, în ceea ce 
priveşte banii, ai mai mulți decât i-ar trebui unui sultan 
stăpân de împărăție. Iar în ceea ce privește hainele, nu 
ai decât a te osteni să ţi le alegi! 

lar eu răspunsei că ascult și că mă supun, și dădui 
fuga să fac o scaldă minunată, şi ieșii din hammam ușor, 
înmiresmat și luminat. 

Când flăcăiandrul mă văzu dinainte-i, schimbat şi 
îmbrăcat în niște haine de cea mai aleasă bogăţie, se uită 
la mine îndelung și păru mulțumit de înfăţişarea mea. 
Pe urmă îmi spuse: 

— Mahmud! întocmai așa vroiam să te văd! Acuma 
vino și şezi colea lângă mine! 

lar eu șezui lângă el, cugetând în sufletul meu: „Hei! 
mi se cam pare că a venit ceasul!“ Și mă pregăteam să nu 
fiu zăbavnic şi în niciun chip și oricum ar fi să fie. 

Or, peste o clipită, flăcăul mă bătu prietenește pe 
umăr și îmi zise: 

— Mahmud! 

lar eu răspunsei: 

— Ya sidi! 

E] îmi spuse: 

— Ce-ai zice tu de-o copilandră, fată de sultan, mai 
mândră ca luna la vreme de Ramadan, care să-ţi fie nevastă? 

Eu spusei: 

— Aş zice, o, stăpâne al meu, că ar fi binevenită! 

El spuse: 

— Dacă-i așa, ridică-te, Mahmude, ia legăturica de 
colea și du-te la sultanul din Cairo s-o ceri de nevastă 
pe fata lui cea mai mare! Întrucât ea-i scrisă la orânda ta! 
Jar tătâne-său, când te-o vedea, are să știe că tu ești acela 
care trebuie să fie soțul fetei lui. Ci tu să nu uiţi, când 
ai să intri în sala domnească, îndată după salamalecuri, 
să-i dai legăturica aceasta în dar! 

Iar eu îi răspunsei: 

— Ascult și mă supun! 

Şi fără a pregeta o clipită, de vreme ce aceea era orânda 
mea, luai cu mine un rob care să poarte de-a lungul 
drumului legărurica, și mă dusei la saraiul sultanului. 

Iar străjerii de la sarai și hadâmbii, văzându-mă îm- 
brăcar cu atâta strălucire, mă întrebară cuviincioși ce 
doream. Şi după ce aflară că doream să vorbesc cu sul- 
tanul și că aveam un peșcheș pe care să i-l dau în mână, 
nu avură nimic împotrivă să facă în numele meu o cerere 
de primire la sultan, și mă duseră numaidecât dinaintea 
sa. lar eu, fără a-mi pierde firea, de parcă toată viaţa aș fi 
fost oaspete la sultani, îi aruncai sultanului salamalecul 
îndătinar, cu multă cuviință, da fără slugărnicie, iar el 
mi-l întoarse cu dulceaţă și bunăvoință. Și luai legătura 
din mâinile robului și-o dăruii sultanului rostind: 

— Binevoiește a primi darul acesta sărac, o, doamne 
al vremilor, măcar că nu-i pe vadul volniciilor tale, ci 

pe umila cărare a neputerii mele! 

Iar sultanul porunci vizirului său să ia și să desfacă 
legătura, şi se uită să vadă ce este în ea. Şi văzu nişte 
giuvaieruri și niște diademuri și niște podoabe de o stră- 
lucire atâta de necrezut, cum pesemne niciodată nu mai 
văzuse ceva asemeni. Şi; uluit, se minună cu glas mare 
de frumusețea darului și îmi zise: 

— Este primit! Da grăbeşte de-mi spune ce dorești 
şi ce pot să-ți dau eu în schimb. Întrucât niciodată nu 
se cade ca sultanii să rămână mai prejos ca dărnicie și 
ca filotimie! 

lar eu, fără a mai aștepta alta, răspunsei: 

- O, doamne al vremilor, dorul meu arzător este să-ţi 
fiu ginere și fecior, prin acel ascuns odor, acea floare 
dulce mirositoare, acea fecioară cetluită cu lucoare, mi- 
nunea-n iaşmacuri ușoare, fiica ta cea mai mare! 

După ce auzi vorbele mele și-mi pricepu cererea, sul- 
tanul se uită la mine un ceas de vreme, și îmi răspunse: 

— Nu stă nimica împotrivă! 

Pe urmă se întoarse înspre vizir și îi spuse: 

— Tu ce socoţi despre ce ne cere acest preastrălucit 
domn? În ce mă privește, eu îl găsesc întru totul pe 
potrivă! Şi cunosc, din anumite semne de pe chipul lui, 
că este trimis de ursită spre a-mi fi ginere! 

lar vizirul întrebat răspunse: 

— Vorbele sultanului sunt asupra capului nostru! lar 
coconul nu este întru nimica o însoţire nevrednică de 
stăpânul nostru, nici o înrudire de aruncat. Departe de 
aceasta! Da poate că n-ar fi rău să-i ceri o dovadă, peste 
darul adus, despre puterea și despre volnicia lui! 

Și sultanul îl întrebă: 

— Cum se cade să mă port în treaba asta? Sfătuieş- 
te-mă, o, vizirule! 


El spuse: 

— Sfatul meu, o, doamne al vremilor, este să-i arăţi 
diamantul cel mai frumos din visterie, și să nu i-o dai de 
soție pe domniţa fiica ta decât cu învoiala de a-ţi aduce, 
ca dar de nuntă, un diamant de preţ la fel. 

Eu atunci, măcar că în sinea mea eram tulburat rău, 
îl întrebai pe sultan: 

— Dacă am să-ţi aduc o piatră care să fie geamăna celei 
de aici, și perechea ei întru totul, mi-o dai pe domniţă? 

El îmi răspunse: 

— Dacă îmi aduci într-adevăr o piatră aidoma cu cea 
de aici, fata mea va fi soţia ta. 

lar eu cercetai piatra, o întorsei pe toate părțile şi mi-o 
învrâstai în ochi. Pe urmă i-o dădui îndărăt sultanului 
şi îmi luai rămas-bun de la el, cerându-i îngăduinţa de 
a veni iarăși a doua zi. 

Și când ajunsei la saraiul nostru, flăcăul îmi zise: 

— Care-i treaba? 

Iar eu îi înșirai toate câte se petrecuseră, zugrăvindu-i 
piatra de parcă o ţineam între degete. Şi el îmi spuse: 

— Lucru-i lesne. Ci astăzi e prea târziu; da mâine, 
inşallah! am să-ţi dau zece diamante întocmai aidoma 
cu cel pe care mi l-ai zugrăvit... 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a opt sute treizeci și treia noapte 
Urmă: 
„.. Lucru-i lesne. Ci astăzi e prea târziu; da mâine, 


inşallah! am să-ți dau zece diamante întocmai aidoma 
cu cel pe care mi l-ai zugrăvit. 

Şi a doua zi dimineaţa, flăcăul chiar că ieși în grădina 
saraiului și, peste un ceas, îmi aduse cele zece diamante, 
toate de o frumuseţe întru totul aidoma cu a diaman- 
tului sultanului, șlefuite în chip de ou de porumbel și 
limpezi ca ochiul soarelui. lar eu plecai să le înfățișez 
sultanului și să-i spun: 

— O, stăpâne al meu, iartă-mă pentru preapuţinul 
adus. Da n-am avut cum să rostuiesc numai un diamant 
și am fost nevoit să-ţi aduc o testea de zece. Da poţi 
să alegi, şi pe urmă să le arunci pe cele care n-au să-ți 
placă! 

Și sultanul îl puse pe vizirul cel mare să deschidă 
sipeţelul de smalţ în care se aflau pietrele și rămase vrăjit 
de strălucirea și de frumuseţea lor, și tare uluit când văzu 
că erau într-adevăr zece, toate asemeni cu cel pe care îl 
avea aidoma. 

Iar când se dezmetici din uluire, se întoarse înspre 
vizir și, fără a-i grăi o vorbă, îi făcu din mână un semn 
care spunea: „Ce trebuie să fac?“ Şi vizirul răspunse, în 
același fel, cu un semn care vroia să zică: „Trebuie să-i 
dai fata!“ 

Şi numaidecâr se dădură poruncile ca să se facă toate 
pregătirile pentru nunta noastră. Şi fură chemaţi cadiul 
și martorii, care scriseră senetul de căsătorie, atunci pe 
loc. Iar când hrisovul cel legiuit fu întocmit, mi-l înmâ- 
nară, după orânduirea îndătinată. Și întrucât ţinusem 
ca flăcăiandrul, pe care i-l înfăţișasem sultanului ca pe 
ruda mea cea mai apropiată, să fie de faţă la scrierea 
hârtiilor, mă grăbii să-i arăt senetul, ca să-l citească în 
locul meu, dat fiind că eu nu știam nici să citesc, nici să 
scriu. Şi după ce îl citi cu glas tare de la un cap la altul, 
mi-l dete îndărăt, spunându-mi: 

— Este făcut după toate pravilele și după datină. Şi 
iacătă-te însurat legiuit cu fata sultanului. 

Pe urmă mă luă de-o parte și îmi spuse: 

— Toate astea sunt bune, Mahmud, da acuma vreau 
să-ți cer o făgăduială! 

lar eu răspunsei: 

— Eh, pe Allah! ce făgăduială poţi să-mi ceri care să 
fie mai mare decât aceea de a-ţi da și viața mea, care-i 
de mult a ta! 

Iar el zâmbi și îmi spuse: 

— Mahmud! Nu vreau să te bucuri de căsătoria ta, până 
ce nu am să-ţi dau eu învoire de a o începe. Întrucât mai 
este un lucru pe care trebuie să-l fac eu mai înainte! 

Şi răspunsei: 

— A asculta înseamnă a mă supune! 

Încât, atunci când sosi şi noaptea începăturii, intrai la 
fata sultanului. Ci în loc să fac ceea ce face soţul în atare 
împrejurare, mă așezai departe de ea, în ungherul meu, 
în pofida dorinţei. Și mă mulţumeam numai să mă uit 
la ea de departe, amărunţindu-i cu ochii desăvârșirile. 
Și tot așa făcui și în cea de a doua noapte, și în cea 
de a treia noapte, măcar că în fiecare dimineață mama 
soției mele venea, cumu-i datina, s-o întrebe cum a 
fost noaptea, spunându-i: „Nădăjduiesc de la Allah că 
nu s-a întâmplat nicio supărare și că dovada fecioriei 
tale s-a făcut!“ Ci soţia mea răspundea! „Nu mi-a făcut 
încă nimic!“ 

Drept care, în dimineaţa celei de-a treia zile, mama 
soţiei mele se mohori până peste marginile mohorălii, 
și strigă: 

- O, ce năpastă pe noi! pentru ce ne batjocoreşte 
soţul tău într-un chip atâta de greu, și de ce stăruie a nu 
vroi să-ţi facă începătura? Şi ce-au să gândească despre 
purtarea aceasta de râs rudele noastre și robii noştri? Și 
n-au ele tot temeiul să creadă că nedorinţa lui se trage 
de la vreo pricină despre care e greu să faci dovada, ori 

de la cine ştie ce belea amarnică? 

Şi, plină de spaime, se duse, în dimineaţa acelei a treia 
zi, să-i povestească treaba sultanului, care zise: 

— Dacă în noaptea aceasta nu-i mântuie fecioria, am 
să-l sugrum! 

Iar vorbele lui ajunseră la urechile copilandrei soţia 
mea, care veni și mi le aduse. 

Eu atunci nu pregetai să-i dau de știre flăcăului. Iar 
el îmi spuse: 

— Mahmud, acuma se poate! Ci până a-i mântui fetia, 
mai trebuie încă ceva, și anume să-i ceri, când ai să fii 
numai tu cu ea, să-ţi dea o brățară pe care o poartă la 
mâna dreaptă. lar tu s-o iei și să mi-o aduci numaidecât. 
Pe urmă are să fie cu putinţă să-ţi îndeplinești datorința 
și să-i mulțţumești pe mamă și pe tată. 

lar eu răspunsei: 

— Ascult și mă supun! 

Şi când rămăsei singur cu fata, la căderea nopții, îi 
spusei: 

— Allah fie cu tine! chiar ai tu dorinţa să-ţi dau în 
noaptea aceasta plăcerea și bucuria? 

Ea îmi răspunse: 

— Am această dorință într-adevăr. 

Eu urmai: 

— Atunci, dă-mi brăţara pe care o porți la mâna dreaptă! 

lar domniţa strigă: 

— Eu vreau să ţi-o dau, da nu știu ce are să se întâmple 
când am să las în mâinile tale această brățară-talisman 
ce mi-a fost dăruită de doica mea pe când eram copilă 
mică. 

Şi, spunând acestea, scoase brățara de la mână şi mi-o 
dete. Iar eu ieșii numaidecât și mă dusei să i-o înmânez 
prietenului meu, flăcăul, care îmi spuse: 

— Este chiar ceea ce îmi trebuia! Acuma poţi să te 

întorci să-ţi faci treaba. 

lar eu dădui fuga în odaia de nuntă, ca să-mi înde- 
plinesc făgăduiala în ce priveşte luarea în stăpânire, și 
astfel să mulțumesc pe toată lumea. 

Or, începând din clipita când dam să mă bucur de 
soţia mea, care mă aștepta întru totul pregătită în patul 
ei, nu mai știu, o, fratele meu, ce mi s-a întâmplat. Tot 
ce știu este că am văzut deodată odaia și palatul cum 
se surupă ca într-un vis, și m-am trezit culcat sub cerul 
gol, în mijlocul casei celei dărăpănare unde dusesem 
maimuţoiul când îl cumpărasem. Şi eram fără hainele 
mele cele bogate, și pe jumătate gol, sub zdrențele tică- 
loşiei de mai înainte. Și cunoscui haina mea cea veche, 
cârpită cu petece de toate culorile, și toiagul meu de 
derviş cerșetor, și turbanul meu ciuruit de găuri ca un 
ciur de păsărar. 

La priveliștea aceasta, o, fratele meu, nu prea price- 
peam cam ce vrea să însemne totul, și mă întrebam: „Ya 
Mahmud, ești treaz sau dormi? Visezi ori ești cu adevărat 
Mahmud, dervișul cerșetor?“ Şi, după ce îmi venii în 
simţiri, mă ridicai şi mă scuturai, cum îl văzusem pe 
maimuţoi mai înainte. Da rămâneam tot așa cum eram, 
un băiat sărac de om sărac, și nimic mai mult. 

Atunci, cu sufletul zdrobit și cu minţile risipite, 
plecai să rătăcesc fără să prea știu încotro, cugetând la 
ursita cea de nepriceput, care mă adusese în starea aceea. 
Şi, hoinărind așa, ajunsei într-o uliţă nu prea umblată, 
unde văzui, stând jos pe un preșuleț și având dinainte-i 
o rogojină mică plină cu hârtii scrise și cu felurite lucruri 
de ghicit, un maghrebin din Barbar. 

lar eu, bucuros de acea întâlnire, mă apropiai de 
maghrebin, cu gândul de a-l pune să-mi tragă ursita și 
să-mi tălmăcească horoscopul, și îi aruncai un salama- 
lec, la care el îmi răspunse. Și şezui jos pe pământ, cu 

picioarele strânse sub mine, mă ghemuii dinaintea lui 
și îl rugai să cerceteze Nevăzutul pentru mine. 

Atunci maghrebinul, după ce mă măsură cu niște 
ochi prin care treceau limbi de cuțite, strigă: 

— O, dervișule, au nu tu ai fost cel păgubit de o ursită 
ticăloasă care te-a despărţit de soţia ta? 

lar eu grăii: 

— Hei, uallah! hei, uallah! ba eu sunt! 

El îmi spuse: 

— O, săracul de tine! Maimuţoiul pe care l-ai cum- 
părat pe cinci drahme de argint, și care s-a preschimbat 
așa, dintr-odată, într-un flăcău plin de gingășie și de 
frumuseţe, nu este o făptură omenească dintre fiii lui 
Adam, ci un ginn de neam rău. Și nu s-a slujit de tine 
decât ca să-și ajungă ţinta. Află, într-adevăr, că el de 
multă vreme este îndrăgostit cu patimă de fata sultanu- 
lui, chiar aceea cu care te-a pus să te însori. Ci întrucât, 
în pofida tuturor puterilor lui, nu putea să se apropie de 
ea, dat fiind că fata purta o brățară-talismanică, s-a slujit 
de mijlocirea ta ca să pună mâna pe brățară și ca să pună 
stăpânire nepedepsit pe domniţă. Da eu nădăjduiesc că 
nu peste mult am să spulber puterea amarnică a acelui 
ticălos, unul dintre ginnii spurcați care s-au răzvrătit 
împotriva legii stăpânului nostru Soleiman — cu el fie 
rugăciunea și pacea! 

Şi după ce grăi astfel, maghrebinul luă o foaie de 
hârtie, scrise pe ea niște litere încâlcite, și mi-o dete 
spunând: 

— O, dervișule, să nu ai vreo îndoială în ce privește 
strălucirea triștei tale, întremează-ţi sufletul și du-te unde 
am să-ţi arăt. Şi acolo să aștepți până ce are să se ivească o 
ceată de oameni, la care să te uiţi cu luare-aminte. Şi când 
ai să-l vezi pe acela care ţi se va părea că le este căpetenie, 
să-i dai răvașul; iar el are să-ți împlinească dorințele! 

Pe urmă îmi dete îndrumările de trebuinţă spre a 
ajunge la locul despre care era vorba, și adăugă: 

— În ce privește plata pe care mi-o datorezi, ai să 
mi-o dai când ursita are să ți se împlinească! 

Eu atunci, după ce îi mulţumii maghrebinului, luai 
răvașul și pornii la drum înspre locul pe care mi-l arătase. 
Și mersei, pe drumul acela, toată noaptea și toată ziua 
următoare, și încă o parte din cea de a doua noapte. Şi 
ajunsei atunci la o câmpie goală în care nu se afla drept 
toată vietatea decât ochiul cel nevăzut al lui Allah și iarba 
sălbatică. Și șezui jos şi aşteptai cu nerăbdare ceea ce avea 
să mi se întâmple. Și auzii imprejurul meu ca un fel de 
zbor de păsări de noapte pe care nu le vedeam. Şi spaima 
de pustietate începea să-mi facă inima să tremure, iar 
frica de noapte îmi umplea sufletul. Și iacără că deodată 
zării, la o oarecare depărtare, o mulțime mare de făclii 
ce păreau că vin singure înspre mine. Și în curând pu- 
tui să întrezăresc și mâinile care le purtau; ci oamenii 
care aveau mâinile acelea rămâneau în golul nopții, iar 
ochii mei nu îi vedeau. Şi o mulțime fără de sfârșit de 
făclii, purtate de nişte mâini fără de stăpâni, trecură așa, 
perechi-perechi, pe dinaintea mea. Și într-un sfârșit vä- 
zui, înconjurat de un număr mare de lumini, un sultan 
care sta în jeţul lui, înveșmântat în strălucire. Şi, când 
ajunse dinaintea mea, mă privi și mă scrută îndelung, 
în vreme ce genunchii mei se loveau între ei de spaimă, 
și îmi spuse: 

— Unde este răvașul de la prietenul meu, maghre- 
binul Barbari? 

lar eu atunci îmi întării inima și, înaintând, îi întinsei 
răvașul, pe care el îl desfăcu și îl citi, pe când alaiul se 
oprise. Iar el strigă la careva pe care nu îl vedeam: 

— Ya Atraș, vino încoace! 

Şi numaidecât, ieșind din beznă, se ivi un sol gata 

împodobit, care sărută pământul dintre mâinile sulta- 
nului. Şi sultanul îi spuse: 

— Du-te degrabă la Cairo, pune-l în lanţuri pe ginnul 
cutare, şi adu-mi-l fără de zăbavă! 

Iar solul se supuse și pieri pe dată. Or, peste un ceas, 
solul se întoarse aducându-l în lanţuri pe flăcăiandrul 
meu, care se făcuse cumplit de văzut și hâd de privit. 
lar sultanul răcni la el: 

— Pentru ce, o, blestematule, i-ai răpit acestui adamit 
îmbucătura? Şi pentru ce i-ai înfulecat-o tu? 

lar el răspunse: 

— Îmbucătura este încă neatinsă, iar eu doar am pre- 
gătit-o. 

Și sultanul zise: 

— Trebuie să-i dai pe dată îndărăt brăţara-talisman 
acestui fiu de adamit, că de nu, vei avea a face cu mine! 

Ci ginnul, care era un ticălos împielițat, răspunse 
mândru: 

— Brăţara este la mine și nimeni nu are să mi-o ia! 

Şi, rostind acestea, căscă o gură cât o șură și aruncă 
în ea brățara ce se afundă înlăuntru-i. Când văzu așa, 
sultanul acela de noapte ridică mâna și, aplecându-se, îl 
înștăcă pe ginn de ceafă și, învârtindu-l ca pe o praștie, 
îl izbi de pământ strigându-i: 

— Ca să te înveţi minte! 

Şi îi mestecă lungimea cu lățimea. Pe urmă porunci 
uneia dintre mâinile purtătoare de făclie să scoată bră- 
țara din lăuntrul acelui trup fără de viaţă și să mi-o dea. 
Lucru care fu îndeplinit pe loc. Şi, o, fratele meu, de 
îndată ce brățara-talisman fu în mâinile mele, sultanul 
şi tot sultanatul lui... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


A opt sute treizeci şi patra noapte 99 
Dar când fu cea de a opt sute treizeci și patra noapte 
Urmă: 


„.. Şi, o, fratele meu, de îndată ce brățara-talisman fu 
în mâinile mele, sultanul și tot saltanatul lui de mâini 
pieriră, iar eu mă pomenii iarăși îmbrăcat cu hainele 
mele scumpe, în saraiul meu, în chiar iatacul soției mele. 
Şi pe ea o găsii cufundată într-un somn adânc. Ci de 
cum îi pusei brățara la mână, se trezi și scoase un țipăt de 
bucurie când mă văzu. Iar eu, ca şi cum nimic nu s-ar fi 
petrecut în răstimp, mă alipii de ea. Iar ce-a mai fost este 
taina credinţei musulmane, o, fratele meu. Iar a doua 
zi tatăl și mama ei fură până peste poate de bucuroși, 
văzându-mă îndărăt după atâta lipsă, și uitară, așa de 
mare le era bucuria de a ști isprăvită fetia copilei lor, să 
mă mai iscodească în privinţa aceasta. Şi de-atunci trăim 
laolaltă în saraiul acesta, în tihnă și în bună-învoire. 
Iar la un timp de la nunta mea, sultanul, socrul meu, 
tatăl soţiei mele, muri fără a lăsa vreun urmaș de parte 
bărbătească și, întrucât eram însurat cu fata lui, îmi lăsă 
mie ca moștenire scaunul de domnie. Şi ajunsei ce sunt 
acuma, O, fratele meu. Ci Allah este cel mai mare. Și de 
la el ne tragem, și la el avem să ne întoarcem. 


Şi sultanul Mahmud, după ce îi istorisi astfel povestea 
lui prietenului său cel proaspăt, sultanul-derviș, îl văzu 
pe acesta până peste poate de minunat de o întâmplare 
atâta de ciudată, și îi spuse: 

— Nu te minuna, o, fratele meu; căci tot ceea ce este 
scris se împlinește, și nimic nu este peste putinţă la 
vrerea Aceluia carele a zămislit totul! Și-acuma, după ce 
m-am arătat faţă de tine în deplinătatea adevărului, fără 

a mă teme că m-aș micșora în ochii tăi dezvăluindu-ţi 
obârșia mea umilă, ci anume tocmai pentru ca pilda mea 
să-ți fie ca o mângâiere, și ca să nu te socoți mai prejos 
decât mine ca stirpe și ca stepenă, poți să fii prieten cu 
mine în toată liniștea; întrucât niciodată nu am să mă 
socotesc îndrituit, după toate câte ţi-am povestit, să mă 
îngâmf de starea mea faţă de tine, o, fratele meu! 

Pe urmă adăugă: 

— lar pentru ca starea ta să fie mai limpede, o, fratele 
meu de obârşie și de cin, am să te căftănesc ca mare vizir 
al meu. Și așa ai să fii mâna mea cea dreaptă, și sfetnic al 
faptelor mele; și nimic nu are să se facă în împărăție fără 
de mijlocirea ta și fără ca priceperea ta să fi încuviinţat 
mai înainte! 

Și, fără a mai amâna, sultanul Mahmud îi chemă pe 
emirii și pe mai-marii împărăției sale și le porunci să-l 
ştie pe sultanul-derviș de vizirul-cel-mare, și îl îmbrăcă 
cu chiar mâinile sale într-o haină mândră de fală, și îi 
dete în seamă turaua domnească. 

Şi proaspătul mare-vizir ţinu divan în chiar ziua aceea, 
și tot așa și în zilele care urmară, împlinindu-și datorin- 
rele slujbei cu atâta duh al dreptăţii și al nepăr-tinirii, 
încât lumea, aflând de noua stare a lucrurilor, venea din 
afundurile ţării spre a-și înfățișa jalbele şi spre a se supune 
hotărârilor lui, luându-l de singur judecător al pricinilor 
lor. Iar el punea atâta înțelepciune și atâta chibzuială în ju- 
deţele sale, încât îi aduceau mulțumire și laudă până și cei 
împotriva cărora se rosteau hotărârile. În ce priveşte clipele 
de răgaz, apoi pe acestea și le petrecea laolaltă cu sultanul, 
cu care ajunsese soț nedespărţit și prieten la toartă. 

Or, într-o zi, sultanul Mahmud, simţindu-și cugetul 
pustiu, se duse degrabă la prietenul său și îi spuse: 

— O, frate și vizir al meu, astăzi mi-e inima grea în 
piept, şi cugetul mi-e pustiu. 

lar vizirul, sultanul de odinioară al ţării Arabiei, 
răspunse: 

— O, doamne al vremilor, bucuriile și necazurile sunt 
în noi și numai inima noastră le zămislește. Ci adesea 
vederea lucrurilor din afara noastră poate să ne schimbe 
starea sufletului. Ai încercat astăzi asupra ochilor tăi 
priveliștea lucrurilor din afară? 

Iar sultanul răspunse: 

— O, vizire al meu, am încercat astăzi asupra ochi- 
lor mei priveliștea nestematelor din vistieria mea, şi 
le-am luat una câte una în mâinile mele, și rubinele, 
și smaraldele, și safirele, și gemmele de toate felurile 
de culori; ci ele nu m-au îndemnat nicidecum înspre 
voioşie, iar sufletul mi-a rămas mohorât și inima tristă. 
Şi m-am dus pe urmă în haremul meu, și mi-am pe- 
trecut privirile peste toate neamurile mele de femei, și 
albe, și oacheșe, și bălaie, și arămii, și negre, şi grase, 
și gingașe, ci niciuna dintre ele nu a izbutit să-mi risi- 
pească tristeţea. Și mi-am cercetat pe urmă grajdurile, 
și m-am uitat la caii și la iepele și la cârlanii mei, ci 
toată frumuseţea lor nu a putut să miște vălul care 
întunecă lumea dinaintea ochilor mei. Şi acuma vin la 
tine, o, vizire al meu plin de înțelepciune, ca să găsești 
tu un leac pentru starea mea, sau să-mi spui niște vorbe 
tămăduitoare. 

lar vizirul răspunse: 

— O, doamne al meu, ce-ai zice de un drum pe la 
lăcașul nebunilor, pe la maristan, pe care de atâtea ori 
am vrut să-l vedem împreună, fără să fi ajuns încă la el? 
Mă gândesc că, într-adevăr, nebunii sunt niște făpturi 
dăruite cu alt fel de înţelegere decât a noastră, şi că ei văd 
între lucruri niște legături pe care cei care nu sunt nebuni 
nu le bagă niciodată în seamă, și că sunt cercetaţi de 
duhuri. Şi poate că drumul acesta are să ridice tristețea 

care apasă pe sufletul tău și are să-ţi ușureze pieptul! 
lar sultanul răspunse: 

— Pe Allah, o, vizire al meu, hai să-i vedem pe nebunii 
din maristan! 

Atunci sultanul și vizirul său, sultanul-derviș de 
odinioară, ieșiră din sarai, fără a lua niciun fel de alai 
cu ei, se duseră, fără a se mai opri pe undeva, drept 
la maristan, adică la casa de nebuni. Și intrară și se 
preumblară peste tot; spre uimirea lor cea mare, nu 
găsiră acolo pe nimenea în afară de chelar și paznici; cât 
despre nebuni, nu se afla nici umbră, nici mireasmă de 
vreunul. Și sultanul îl întrebă pe chelar: 

— Unde sunt nebunii? 

lar el răspunse: 

— Pe Allah, o, doamne al meu, nu mai găsim nebuni 
de un lung răspas de vreme, și pricina acestei sărăcii nu 
poate să stea decât în slăbirea deșteptăciunii la făpturile 
lui Allah! 

Pe urmă adăugă: 

— Ci totuşi, o, doamne al vremilor, am putea să-ţi 
arătăm trei nebuni care se află aici de o bucată de vreme, 
şi care ne-au fost aduși, unul după altul, de niște oameni 
de vază, care ne-au oprit să-i arătăm cuiva, fie acela mic 
ori mare. Ci nimica nu se cade să-i fie ascuns stăpânului 
nostru sultanul! 

Şi mai adăugă: 

— Aceștia, fără de nicio îndoială, sunt niște mari 
învățați, căci toată ziua citesc în cărți! 

Și îi duse, pe sultan și pe vizir, la nişte odăi lăturalnice, 
apoi, cuviincios, îi lăsă singuri. 

lar sultanul Mahmud și vizirul său văzură trei inși 
tineri legaţi cu lanţuri de un zid. Și unul din ei citea, 
pe când ceilalți doi ascultau cu luare-aminte. Și tustrei 
erau frumoși, bine făcuţi, și nu dădeau niciun semn de 

sminteală ori de nebunie. Şi sultanul se întoarse înspre 
tovarășul său și îi zise: 

— Pe Allah, o, vizire al meu, necazul acestor trei tineri 
trebuie să fie un necaz tare de-a mirare, iar povestea lor 
o poveste nemaipomenită! 

Şi se întoarse înspre ei și îi întrebă: 

— Voi chiar din pricina nebuniei aţi fost închiși în 
maristan? 

Iar ei răspunseră: 

— Nu, pe Allah, nu suntem nici nebuni, nici smin- 
titi, o, doamne al vremilor, și nu suntem nici măcar 
nerozi sau tâmpi. Da atâta de ciudate sunt întâmplările 
noastre, și atâta de nemaipomenite istoriile, că, de-ar 
fi însăilate cu acul pe colțul ochilor noștri, ar fi o în- 
văţătură mistuitoare pentru aceia care ar fi în stare s-o 
slovenească! 

Iar sultanul și vizirul, la vorbele lor, șezură jos dina- 
intea celor trei tineri legaţi în lanţuri și spuseră: 

— Urechea noastră-i deschisă și stă gata să vă asculte! 

Atunci cel dintâi, acela care citise din carte, spuse: 


POVESTEA CELUI DINTÂI DINTRE NEBUNI 


Eu de meserie, o, stăpânii mei şi cunună pe capul 
meu, am fost neguțător în sukul mătăsarilor, așa cum 
înaintea mea fuseseră părintele și părintele părintelui 
meu. Şi, ca marfă, nu vindeam decât lucruri indienești, 
de toate felurile și de toate culorile, da numai la prețuri 
ridicate. Şi vindeam și cumpăram cu câștig și cu agoni- 
seală mare, cum e datul la neguțărorii cei mari. 

Or, într-o zi, stam ca de obicei în prăvălia mea, când 
se ivi o bătrână care îmi ură ziua-bună și mă cinsti cu 
salamalecul ei. Iar eu îi răspunsei la urări și la vorbele 

îndătinate, când ea șezu jos pe marginea tejghelei mele 
și mă iscodi, zicând: 

— O, stăpâne al meu, ai marfă de soi, adusă chiar 
din ţara Indului? 

Eu răspunsei: 

— O, stăpână a mea, am cu ce să te mulțumesc în 
prăvălia mea. 

lar ea spuse: 

— Scoate-mi un vig din acela, ca să-l văd. 

lar eu mă ridicai și trăsei, anume pentru ea, din 
dulapul cu scumpeturi puse deoparte un vig de zarpa 
indienească din cele mai scumpe zarpale, și i-l pusei 
dinainte. Iar ea îl luă și, după ce îl cercetă, fu pe deplin 
mulțumită de frumuseţea ţesăturii și îmi spuse: 

— O, stăpâne al meu, cu cât dai zarpaua aceasta? 

Eu răspunsei: 

— Cu cinci sute de dinari. 

Iar ea își scoase numaidecât punga și îmi numără cei 
cinci sute de dinari de aur; pe urmă își luă zarpaua și 
plecă în calea ei. Iar eu, o, stăpâne și doamne al nostru, 
îi vândui astfel o marfă care nu mă costase decât o sută 
cincizeci de dinari. Şi îi mulţumi Atoatedătătorului 
pentru binefacerile sale. 

Or, a doua zi, bătrâna veni iar la mine şi îmi mai 
ceru o zarpa, și mi-o plăti tot cu cinci sute de dinari, 
şi plecă apoi cu târguiala și cu procopseala ei. Şi iarăși 
veni şi în ziua următoare să cumpere de la mine încă 
o bucată de zarpa indienească, pe care mi-o plăti pe 
loc; și, o, doamne sultane al meu, tot așa făcu vreme 
de cincisprezece zile la rând, cumpără și plăti mereu 
la fel. Iar în cea de a șaisprezecea zi o văzui că vine ca 
de obicei și îşi alege o bucată. Și tocmai se pregătea să 
mi-o plătească, când băgă de seamă că nu avea punga 
la ea, și îmi spuse: 

— Ya Khawaga, pesemne că mi-am lăsat punga acasă. 

lar eu răspunsei: 

— Ya setti, nu-i niciun zor. Dacă vrei să-mi aduci banii 
mâine, vei fi binevenită; de nu, tot binevenită ai să fii! 

Ci ea se lepădă, spunând că niciodată nu s-ar învoi 
să primească o marfă pe care nu a plătit-o, iar eu la 
rându-mi îi spusei de mai multe ori: 

— Poţi s-o iei, pe temeiul prieteniei noastre și pe 
prețuirea pe care o am pentru tine! 

Şi î începu între noi o înfruntare de mărinimii, ea 
nevroind să primească, iar eu vroind să dau. Întrucât, o, 
doamne al meu, se cădea ca, după ce dobândisem atâta 
câștig de pe urma ei, să mă port frumos cu ea, ba eram 
gata, la nevoie, să-i dau pe degeaba chiar una ori două 
bucăţi de zarpa. Ci la urmă îmi zise: 

-Ya Khawaga, văd că niciodată n-avem să ajungem 
ane înțelege dacă o ținem tot așa. Încât cel mai lesne ar 
fi să-mi faci hatârul de a mă însoţi până acasă la mine, 
unde să-ți capeți preţul pentru marfa ta. 

Eu atunci, nevroind s-o supăr, mă sculai, închisei 
prăvălia și pornii după ea. 

Şi merserăm, ea înainte, iar eu la zece pași în urma 
ei, până ce ajunserăm la intrarea în ulița pe care se afla 
casa. Atunci se opri și scoțând din sân o năframă îmi 
spuse: 

-Trebuie să primeşti a te lăsa legat la ochi cu năframa 
aceasta. 

lar eu, cu totul nedumerit de o ciudăţenie ca aceea, 
o rugai cuviincios să-mi spună pentru care pricină. Și 
ea îmi spuse: 

— Pentru că pe uliţa pe care avem s-o străbatem se 
află niște case cu ușile deschise şi unde femeile stau cu 
fața dezvelită în odaia de la intrare; și-așa că s-ar putea ca 
privirea ta să cadă pe vreuna dintre ele, măritată ori fată, 

iar inima ta s-ar putea ispiti atunci în vreo încurcătură 
de dragoste, și ai fi tare necăjit în viața ta; întrucât în 
această mahala a cetăţii se află destule chipuri de femei 
măritate ori de fecioare, atâta de frumoase că l-ar ispiti 
până și pe schivnicul cel mai cucernic. lar eu tare mă 
tem pentru tihna inimii tale... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute treizeci și cincea noapte 
Urmă: 


„ întrucât în această mahala a cetăţii se află des- 
tule chipuri de femei măritate ori de fecioare, atâta de 
frumoase că l-ar ispiti până și pe schivnicul cel mai 
cucernic. lar eu tare mă tem pentru tihna inimii tale. 

Eu, la astea, gândii: „Pe Allah, bătrâna nu are gânduri 
necurate“. Şi mă supusei la ce îmi cerea. Ea atunci mă 
legă la ochi cu năframa și mă făcu astfel să nu mai văd 
nimic. 

Mă luă pe urmă de mână și merse cu mine până ce 
ajunserăm dinaintea unei case, unde bătu în poartă cu 
veriga de fier. Şi ni se deschise pe dată, din lăuntru. 
Şi de cum intrarăm, călăuza mea cea bătrână îmi dete 
Jos năframa, iar eu văzui uluit că eram într-o încăpere 
împodobită și îmbrăcată cu toată strălucirea saraiurilor 
împărătești. Și, pe Allah! o, doamne și sultane al nostru, 
în viaţa mea nu mai văzusem ceva asemenea, nici nu 
visasem niște lucruri atâta de minunate. 

Estimp, bătrâna mă rugă s-o aştept în odaia în care 
mă aflam și care da într-o sală încă și mai frumoasă, cu 

perdele. Și lăsându-mă singur în odaia aceea, din care 
puteam să zăresc tot ce se petrece în cealaltă, plecă. 

Şi iacătă! văzui la intrarea în cea de a doua sală, arun- 
cate claie peste grămadă într-un colț, toate zarpalele cele 
scumpe pe care i le vândusem bătrânei. Şi îndată intrară 
două tinerele ca două lune, aducând fiecare câte o găleată 
plină cu apă de trandafiri. Şi își puseră gălețile jos pe les- 
pezile de marmură albă și, ducându-se la mormanul de 
atlazuri, luară unul la întâmplare și îl despicară în două, ca 
pe o cârpă de vase. Pe urmă se duseră fiecare la găleata ei și, 
suflecându-și mânecile până la subsuoară, băgară bucata 
de atlaz în apa de trandafiri și începură să ude și să spele 
lespezile și să le șteargă apoi cu alte bucăţi din zarpalele 
mele cele scumpe, și, într-un sfârșit, să le frece şi să le 
lustruiască cu ce mai rămăsese din minunile care costaseră 
cinci sute de dinari fiecare. Și când își sfârșiră treaba, și când 
marmura se făcu ca argintul, fetișcanele acoperiră podeaua 
cu niște preșuri atâta de frumoase încât, dacă aș fi vândut 
prăvălia mea întreagă, tot n-aș fi dobândit banii trebuitori 
spre a-l putea cumpăra chiar și pe cel mai sărăcăcios dintre 
ele. Şi peste preșurile acelea fetele așternură un chilim de 
lână de capră înmiresmat cu mosc și niște perne umplute 
cu pene de struţ. După care, aduseră cincizeci de bucăţi de 
atlaz de zarafir și le rânduiră frumos împrejurul chilimului 
din mijloc; pe urmă ieșiră din odaie. 

Şi iacătă! perechi-perechi, intrară niște fete ţinân- 
du-se de mână și veniră și se rânduiră fiecare dinaintea 
câte uneia dintre bucăţile cele pătrate de atlaz, și, în- 
trucât ele erau cincizeci, se aflară așezate astfel, într-o 
desăvârșită rânduială, dinaintea atlazurilor acelea. 

Şi iacătă! sub un baldachin purtat de zece lune de 
frumuseţe, se ivi la intrarea în sală o fetișcană, atâta 
de orbitoare în albeaţa ei și în strălucirea ochilor săi 
cei negri, că ochii mei se închiseră singuri. Şi când îi 

deschisei iar, o văzui lângă mine pe bărrâna care mă 
călăuzise acolo și care mă pofti s-o însoțesc spre a mă 
înfățișa fetișcanei ce se tolănise galeș pe chilimul de la 
mijloc, între cele cincizeci de fete care şedeau în picioare 
pe bucăţile de atlaz. Iar eu, nu fără o mare tulburare, 
mă văzui aţintit așa de privirile celor cincizeci şi una 
de perechi de ochi negri, și îmi zisei: „Nu este putere și 
izbăvire decât întru Allah cel Preamărit și Preaînali! E 
vădit că moartea mea o vor!“ 

Or, când ajunsei dinaintea ei, copilandra crăiță îmi 
zâmbi, îmi ură bun venit și mă pofti să stau jos pe 
chilim lângă ea. Și, tare încurcat și fâstâcit, șezui, ca să 
mă supun ei, iar ea îmi spuse: 

— O, tinere, ce zici de mine și de frumuseţea mea? 
Și socoți că aş putea să-ți fiu soţie? 

Iar eu, la vorbele acelea, ului până peste marginile 
uluirii, răspunsei: 

— O, stăpână a mea, cum aș cuteza să mă cred vrednic 
de-un atare hatâr? Căci, cu adevărat, eu nu mă socot la 
un preţ atâta de mare încât să ajung un rob, ori încă și 
mai puțin dinaintea ta! 

Ci ea urmă: 

— Nu, pe Allah, o, tinere, vorbele mele nu cuprind 
niciun vicleșug, şi nu este nimica amăgitor în spusele 
mele, care-s din inimă. Așa încât răspunde-mi la fel de 
curat și alungă-ţi din minte toată spaima. Întrucât inima 
mea este plină până sus de dragostea pentru tine! 

La vorbele acelea, pricepui, o, doamne sultane al 
nostru, pricepui, fără putință de îndoială, că fetișcana 
chiar avea de gând să se mărite cu mine, ci fără să fiu 
în stare a ghici pentru care pricină mă alesese tocmai pe 
mine dintre miile de tineri, nici de unde știa de mine. 
Şi, până la urmă, îmi zisei: „O, Cuzărică, ceea ce este de 
nepătruns are însușirea de a nu cere gânduri chinuitoare. 

Nu căuta, așadar, să înţelegi, și lasă lucrurile să-și urmeze 
calea.“ Şi răspunsei: 

— O, stăpână a mea, dacă chiar nu vorbeşti așa ca să 
le faci pe fetele acestea să râdă de mine, adu-ţi aminte de 
zicala care spune: „Când drugu-i roșu, este gata pentru 
ciocan.“ Or, socot că inima mea este atâta de aprinsă de 
jind, încât e vremea să împlinim împreunarea noastră. 
Spune-mi, dar, pe viața ta! ce trebuie să-ți aduc ca zestre 
și ca avere din parte-mi! 

Iar ea răspunse zâmbind: 

— Zestrea și averea sunt de mult date și nu ai a te 
îngriji de ele. 

Și adăugă: 

— Întrucât așa-i și dorinţa ta, am să trimit pe dată 
după cadiu şi după martori, spre a putea să fim uniți 
fără de amânare. 

Şi într-adevăr, o, doamne al meu, cadiul și martorii 
nu zăboviră să vină. Şi înnodară nodul, cumu-i pra- 
vila. Și fuserăm însuraţi fără de păsuire. Şi toată lumea 
plecă, după împlinirea datinei. lar eu mă întrebam: 
„O, Cuzărică, visezi ori eşti treaz?“ Și-apoi fu iarăși cu 
totul altceva când ea le porunci roabelor cele frumoase 
să gătească hammamul pentru mine și să mă îndrume 
acolo. Şi fetele mă poftiră să intru într-o odaie de scaldă 
înmiresmată cu aloe de la Comorin, și mă dădură în 
seama scăldătoarelor care mă dezbrăcară și mă frecară 
și mă scăldară de mă făcură mai ușor ca păsările. Pe 
urmă turnară pe mine parfumurile cele mai alese, mă 
îmbrăcară cu găteli bogate și îmi aduseră tot felul de 
răcoritoare și de sorbituri. După care mă scoaseră din 
hammam și mă duseră în odaia soției mele, care mă 
aştepta împodobită numai cu frumuseţea ei. 

lar ea veni numaidecât la mine și mă munci cu o 
patimă uluitoare. 

Şi trăirăm împreună, o, doamne al vremilor, două- 
zeci de nopţi la rând, peste măsură de bucuroși şi de 
fericiţi. Și după acest răstimp, gândul la maică-mea veni 
de se înfățișă în mintea mea, și îi spusei copilandrei 
soția mea: 

— Ya setti, iacătă că a trecut un potop de vreme de 
când lipsesc de acasă, iar maică-mea, care nu mai are 
niciun fel de știre despre mine, trebuie să fie tare îngri- 
jorată. Pe deasupra, treburile negustoriei mele tare or 
mai fi lâncezit pesemne în toate zilele acestea câte au 
trecut. 

lar ea îmi răspunse: 

— Nu te necăji! Și mă învoiesc cu dragă inimă să te 
duci s-o vezi pe mama ta şi s-o liniștești. Ba poţi, înce- 
pând de-acum, să te și duci în fiecare zi și să-ţi vezi de 
daraveli, dacă-ţi place; ci vreau ca de fiecare dată să vină 
să te ia bătrâna mea și tot ea să te aducă înapoi. 

lar eu răspunsei: 

— Nu este nimica împotrivă! 

Cu aceasta, bătrâna cea de la început veni la mine, 
îmi puse o năframă peste ochi, mă duse la locul unde 
mă legase la ochi întâia oară și îmi spuse: 

— Să te întorci aici deseară, la ceasul rugăciunii, și 
ai să mă găsești chiar în locul acesta, ca să te duc la 
soția ta. 

Şi, cu aceste vorbe, mă dezlegă la ochi și plecă. 

lar eu zorii să alerg la mine acasă, unde o găsii pe 
maică-mea copleșită de jale și scăldată de lacrimile dez- 
nădejdii, trudindu-se să-și coase hainele de doliu. Şi de 
cum mă zări, se repezi la mine şi mă cuprinse în braţe, 
plângând de bucurie; iar eu îi zisei: 

— Nu mă plânge, o, maică a mea, şi înseninează-ți 
ochii, întrucât lipsa aceasta a mea m-a dus la o fericire 
la care n-aș fi cutezat să năzuiesc vreodată. 

Şi îi istorisii întâmplarea mea cea norocită, iar ea se 
minună cu bucurie: 

— Ocrotească-te și lumineze-te Allah, o, fiul meu! 
Da făgăduiește-mi că ai să vii să mă vezi în fiecare zi, 
întrucât dragostea mea are trebuinţă să fie răsplătită cu 
iubirea ta. 

Iar eu nu pregetai să-i făgăduiesc, întrucât soţia îmi și 
dăduse slobozenie, să plec de acasă oricând. După care 
îmi trecui ziua cu alișverișurile mele în prăvălia din suk, 
iar când veni vremea mă întorsei la locul hotărât, unde 
o găsii pe bătrâna care mă legă la ochi ca de obicei și mă 
duse în palatul soţiei mele, spunându-mi: 

— Aşa este mai bine pentru tine, întrucât, precum 
ţi-am spus, pe ulița noastră se află o sumedenie de femei, 
măritate ori fete, care șed în tinda caselor lor și care toate 
nu au decât un dor, și-anume de a sorbi dragostea de pe 
drum așa cum adulmecă aerul și cum înghit apa pe care 
o beau! Şi ce s-ar face inima ta între năvoadele lor? 

Or, când ajunsei la saraiul în care locuiam acuma, 
soția mea mă primi cu o bucurie mare, iar eu răspunsei 
aşa cum ilăul răspunde ciocanului. Iar cocoșul meu cel 
fără de creastă și fără de glas nu rămase mai prejos faţă 
de puicuța aceea ispititoare, și izbuti să nu se facă de 
ocară în faima lui de viteaz dezbărelnic, întrucât, pe 
Allah! o, stăpâne al meu, în noaptea aceea berbecul a 
dat nu mai puţin decât treizeci de izbituri de corn în 
oiţa aceea bătelnică, și nu și-a curmat truda decât atunci 
când potrivnica a strigat aman, cerând îndurare. 

Și vreme de trei luni trăii așa mai departe viața aceasta 
neostenită, plină de înfruntări de noapte, de 'harţe de 
dimineaţă și de iurușuri de zi. Iar în sufletul meu mă 
minunam în fiecare zi de ursita mea, zicându-mi: „Ce 
soartă norocoasă am avut de m-a dus la fetișcana aceasta 
pojarnică, şi pe care mi-a dat-o de soţie! Şi ce ursită 

uluitoare ca aceea care odată cu bucăţica asta de unt 
proaspăt mi-a menit și un sarai cum nu au nici sultanii!“ 
Şi nu trecea zi fără ca să încerc a afla de la robi numele 
şi cinul celei cu care mă însurasem fără s-o fi cunoscut 
și fără să știu a cui fată este și din ce neam se trage. 

Ci într-o bună zi, aflându-mă singur mai deoparte 
cu o arăpoaică tânără dintre roabele cele negre ale soţiei 
mele, o iscodii pe roabă, spunându-i: 

— Allah fie cu tine, o, copilandră binecuvântată, o, 
albo înlăuntrul tău, spune-mi ce știi despre stăpâna ta, 
iar vorbele tale am să le așez adânc în cotlonul cel mai 
adumbrit al inimii mele. 

Iar tânăra arăpoaică, tremurând de spaimă, îmi răs- 
punse: 

— O, stăpâne al meu, povestea stăpânei mele este 
un lucru cu totul și cu totul nemaiauzit; ci dacă ţi l-aş 
dezvălui, mă tem să nu fiu dată morţii fără de izbăvire și 
fără de zăbavă! Tot ce pot să-ţi spun este că ea te-a băgat 
de seamă într-o zi în suk, și că i-ai căzut cu drag. 

Şi nu putui nimic să mai scot de la arăpoaică, peste 
cuvintele acestea. Ba chiar, întrucât stăruiam, mă ame- 
nință că se duce să-i povestească stăpânei sale încercarea 
mea de-a o ispiti la destăinuiri. Atunci o lăsai să-și cate de 
calea ei, iar eu mă întorsei la nevastă-mea ca să stârnesc 
o zbânţuială fără de însemnătate. 

lar viața mea se scurgea așa, între desfătări năprasnice 
și harţe drăgostoase, până într-o după-amiază, când mă 
aflam în prăvălia mea, cu îngăduinţa soţiei mele, și când, 
aruncându-mi privirile înspre uliţă, zării o copilandră 
cu iașmacul pe faţă... 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 

Dar când fu cea de a opt sute treizeci şi şasea noapte 
Urmă: 


... [ar viaţa mea se scurgea așa, în desfătări năprasnice 
şi harţe drăgăstoase, până într-o după-amiază, când mă 
aflam în prăvălia mea, cu îngăduinţa soţiei mele, și când, 
aruncându-mi privirile înspre uliţă, zării o copilandră 
cu iașmacul pe faţă, care venea înspre mine, în chip 
fățiș. lar când fu dinaintea prăvăliei mele, îmi aruncă 
salamalecul cel mai gingaș și îmi spuse: 

— O, stăpâne al meu, iată un cocoș de aur împodobit 
cu diamante și cu nestemate, pe care degeaba m-am 
străduit să-l vând la preţul potrivit, pe la toţi neguțătorii 
din suk. Ci toţi sunt niște inși fără gust și fără subţirime 
la frumuseți, întrucât mi-au răspuns că un asemenea 
giuvaier nu-i lesne de vândut și că nici n-ar putea să-l 
mărite cu vreun câștig. De aceea am venit să ţi-l dau 
ţie, care ești om de gust, la preţul pe care vei binevoi 
să-l hotărăști singur! 

Iar eu răspunsei: 

— Nici eu nu am vreo trebuinţă de giuvaierul rău. 
Dar ca să-ţi fac voia, îţi dau pe el o sută de dinari, nici 
unul mai mult, nici unul mai puţin. 

Iar copilandra răspunse: 

— Ia-l, şi să-ţi fie o cumpărătură aducătoare de câștig! 

lar eu, măcar că nu aveam chiar nicio dorință să 
cumpăr cocoșul de aur, mă gândii totuşi că pasărea ar 
putea să-i placă soţiei mele, aducându-i aminte de vir- 
tuţile mele temeinice, așa că pornii înspre sipetul meu 
de bani să iau o sută de dinari. Ci când vrusei să-i dau 
fetei, ea nu vroi să-i primească, zicându-mi: 

— Într-adevăr, nu-mi sunt de niciun folos, şi nu doresc 

altă plată decât îngăduinţa de a mă lăsa să te sărut numai 
o dată pe obraz. Şi aceasta-i singura mea dorinţă, o, 
tinere! 

lar eu îmi zisei în sinea mea: „Pe Allah! numai un 
sărut pe obraz pentru un giuvaier care preţuieşte mai 
bine de o mie de dinari de aur, ăsta-i un chilipir pe cât 
de ciudat, pe-atâta de mare!“ Și nu pregetai să-i dau 
îngăduința. 

Atunci copilandra, o, doamne al meu, veni lângă 
mine și, ridicându-și iaşmăcuţul de pe faţă, mă sărută pe 
obraz — până peste poate de dulce! — ci deodată, de parcă 
i-ar fi venit poftă să guste din carnea mea, își înfipse 
în obrazul meu dinţii de tigroaică tânără și îmi arse o 
mușcătură de-i mai port şi-acuma urma. Apoi plecă 
râzând cu un râs mulţumit, pe când eu îmi ștergeam 
sângele ce curgea de pe obraz. Şi mă gândeam: „Pățania 
asta a ta, o, Cutare, este o păţanie uluitoare! Și în curând 
ai să vezi toate muierile din suk cum au să vină să-ţi ceară 
care o bucăţică de obraz, care o bucăţică de bărbie, care 
o bucăţică de ce știi tu, și poate că atunci ar fi mai bine 
să-ţi lefterești marfa din prăvălie toată şi să nu mai vinzi 
decât bucăţi din tine!“ 

Şi când veni seara, mai râzând, mai mânios, mă în- 
torsei la baba care mă aștepta ca de obicei, la colțul uliței 
noastre, și care, după ce îmi puse năframa la ochi, mă 
duse la saraiul nevestei mele. Şi, de-a lungul drumului, 
o auzii cum mormăia printre dinţi nişte vorbe neînţelese 
ce-mi păreau a cam fi un soi de ameninţări, ci gândeam: 
„Babele-s niște făpturi cărora le place să boscorodească 
şi care își petrec bărrânele lor zile amărâre cârtind de 
toate și trăncănind!“ 

Or, când intrai la soţia mea, o găsii în sala de primire, 
stând cu sprâncenele încruntate și îmbrăcată din talpă 
până-n creștet într-o culoare roşie stacojie, cum poartă 

sultanii în ceasurile lor de mânie. Iar înfățișarea ei era 
aprigă, iar chipul coperit de gălbeneală. Şi, la priveliștea 
aceea, zisei în sinea mea: „O, Ocrotitorule, scapă-mă!“ 
Şi neștiind de unde-i vine pornirea vrăjmașă, mă dusei la 
soția mea care, împotriva obiceiului, nu se ridică să mă 
întâmpine, ci își întoarse capul de la mine; și, întinzân- 
du-i cocoșul de aur pe care îl cumpărasem, îi spusei: 

— O, stăpâna mea, primeşte cocoșul acesta de preț, 
care-i un lucru într-adevăr minunat și care-i vrednic de 
privit; întrucât l-am cumpărat spre a-ţi face o bucurie! 

Ci, la vorbele mele, fruntea i se posomori, ochii i se 
înnegurară, și până să am eu vreme să mă feresc dobân- 
dii un dos de palmă care mă răsuci ca pe un titirez și era 
mai-mai să-mi rupă falca din stânga. Şi strigă: 

— O, câine și plod de câine, dacă chiar ai cumpărat 
cocoșul, atunci de unde ai mușcătura de pe obraz? 

Iar eu, năucit și de palma cea năprasnică, simţii că 
mă clatin; și fusei nevoit să mă încordez strașnic, ca să 
nu cad cât eram de lung. Da asta nu fu decât începutul, 
o, doamne al meu, asta nu fu, vai! decât începutul înce- 
putului! Căci, la un semn al soției mele, văzui deodată 
cum se dau la o parte perdelele din fund și cum intră 
patru roabe călăuzite de babă. Şi aduceau un trup de 
copilandră, cu capul tăiat şi pus pe mijlocul trupului. 
Şi cunoscui pe dată că acel cap era al fetei ce-mi dăduse, 
pe o mușcătură, giuvaierul. lar priveliștea aceea izbuti 
să mă topească de tot. Şi mă prăbușii la pământ, fără 
de simţire. 

lar când îmi venii în fire, o, doamne sultane al meu, 
mă văzui legat cu lanţuri în maristanul de aici. Și paznicii 
îmi spun că sunt nebun. Și altceva nimic nu-mi mai 
spun. 

Şi-așa-i cu povestea prepusei mele nebunii și a întem- 
niţării mele în casa de nebuni. Și numai Allah v-a trimis 

pe amândoi, și pe tine, o, doamne sultane al meu, și pe 
tine, o, îneleprule şi dreptule vizir, ca să mă scoateţi de 
aici. Şi voi amândoi să judecaţi, din nesminteala ori din 
sminteala spuselor mele, dacă sunt stăpânit de duhuri, 
ori cumva sunt lovit de vreo aiureală, de vreo pandalie 
sau de vreo scrânteală, ori dacă sunt întreg la minte. 


După ce ascultară povestea tânărului, sultanul și 
vizirul său, care era sultanul-derviș de odinioară, cel 
născut din flori, se cufundară în cugetări adânci și ră- 
maseră gânditori, cu fruntea plecată și cu ochii aţintiți 
în pământ, vreme de un ceas. După care sultanul ridică 
cel dintâi fruntea și-i spuse soțului său: 

— O, vizire al meu, mă jur pe adevărul Aceluia carele 
m-a pus ocârmuitor peste împărăţia Egiptului că nu voi 
avea tihnă și nici n-am să mănânc ori să beau nimic până 
n-oi da de copilandra care s-a măritat cu tânărul acesta. 
Așa că, grăbeşte-te să-mi spui ce s-ar cădea să facem. 

Şi vizirul răspunse: 

— O, doamne al vremilor, trebuie să-l luăm fără de 
zăbavă pe tânărul acesta, lăsându-i deocamdată pe cei- 
alți doi în lanţuri, și să străbatem cu el ulițele cetății, 
de la răsărit la apus și de la dreapta spre stânga, până ce 
el are să poată găsi intrarea în uliţa unde bătrâna avea 
obiceiul să-l lege la ochi. Și-atunci noi avem să-l legăm 
la ochi, iar el are să-și aducă aminte câţi pași făcea însoţit 
de babă și are să ne facă astfel să ajungem la poarta casei, 
la ușa la care i se scotea legătura de la ochi. Și acolo, 
Allah are să ne lumineze cum să ne purtăm în treaba 
aceasta gingașă. 

Iar sultanul spuse: 

— Să se facă după sfatul, tău, o, vizire al meu plin 
de iscusinţă. 

Şi se ridicară amândoi pe dată, porunciră să se dezlege 

lanţurile tânărului și îl scoaseră din maristan. 

Şi totul se petrecu așa cum prorocise vizirul. Întrucât 
după ce străbătură o sumedenie de ulițe prin fel de fel 
de mahalale, ajunseră într-un sfârșit la intrarea uliței cu 
pricina, pe care tânărul o cunoscu fără de șovăire. Și, 
legat la ochi ca odinioară, putu să-și socotească pașii și 
să-i ducă dinaintea unui sarai, pe care sultanul când îl 
văzu rămase năuc. Și strigă: _ 

— Alungat fie Cel-Rău, o, vizire al meu! În saraiul 
acesta şade una dintre soțiile sultanului de odinioară de 
la Cairo, acela care mi-a lăsat scaunul de domnie, din 
pricină că n-a avut ca urmași copiii de spiță bărbătească. 
Iar soția aceasta a sultanului de odinioară, părintele ne- 
vestei mele, trăiește aici cu fata ei, care de bună seamă că 
ea trebuie să fie soţia tânărului nostru! Allah este cel mai 
mare, o, vizirule! Așadară-i scris la orânda tuturor fetelor 
de crai să se împreune cu nimicurile lumii, așa cum am 
fost și noi! Osândele Atoateorânduitorului au pururea 
pricinile lor, ci nu putem pricepe acele pricini! 

Şi adăugă: 

— Să dăm zor și să intrăm, ca să vedem urmarea acestei 
istorii. 

Şi bătură cu belciugul de fier în poarta care răsună. 
Iar tânărul spuse: 

— Chiar ăsta-i sunetul! 

Şi poarta fu numaidecât deschisă de nişte hadâmbi, 
care rămaseră împietriți cunoscându-i pe sultan, pe 
vizirul cel mare şi pe tânărul soţ al stăpânei lor... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute treizeci şi șaptea noapte 

Urmă: 


... Şi bărură cu belciugul de fier în poartă, și poarta 
fu numaidecât deschisă de niște hadâmbi, care rămaseră 
împietriţi cunoscându-i pe sultanul, pe vizirul cel mare 
și pe tânărul soț al copilandrei. Iar unul dintre ei zbură 
s-o prevestească pe stăpână-sa de sosirea sultanului cu 
cei doi însoțitori ai săi. 

Atunci fetișcana se împodobi şi se dichisi și ieși din 
harem și veni în sala de oaspeţi, să-și aștearnă temenelile 
dinaintea sultanului, soţul surorii ei după tată, da nu şi 
după mamă, și să-i sărute mâna. Iar sultanul o cunoscu 
într-adevăr și făcu un semn de înţelegere înspre vizirul 
său. Pe urmă îi spuse crăiţei: 

- O, fiică a socrului meu, ferească-mă Allah să-ți 
fac vreo certare pentru purtarea ta; întrucât trecutul se 
află la stăpânul cerurilor, și numai vremea de față este 
a noastră. Pentru aceasta eu acuma doresc ca tu să te 
împaci cu acest tânăr, soțul tău, care-i un tânăr plin 
de bune însușiri la temelia lui, și care, fără a-ţi păstra 
niciun fel de pică, nu cere nimic mai mult decât să 
dobândească iarăși bunăvoința ta. De altminteri, îţi jur 
pe vredhiciile răposatului meu socru sultanul, părintele 
tău, că soțul tău n-a săvârșit niciun păcat greu împotriva 
cuviinţei faţă de soţia sa. Și a și ispășit destul de greu 
slăbiciunea lui de o clipă! Nădăjduiesc, dar, că ai să 
primeşti rugămintea mea! 

lar copilandra răspunse: 

— Dorinţele stăpânului nostru sultanul sunt porunci 
pentru noi și ele se află asupra capetelor și a ochilor 
noștri. 

Şi sultanul se bucură mult de supunerea aceea și spuse: 

— Dacă-i aşa, o, fiică a socrului meu, îl căftănesc pe 
soţul tău în slujba de baş-cămăraș al meu. Şi de-acum 


A opt sute treizeci şi șaptea noapte 119 


înainte are să fie oaspetele meu la masă și tovarăș al meu 
de pahar. Și chiar în seara aceasta am să ţi-l trimit pentru 
ca, fără martori stânjenitori, să înfăptuiţi amândoi îm- 
păcarea făgăduită. Ci, deocamdată, îngăduie-mi să-l iau 
cu mine, întrucât avem de ascultat împreună istorisirile 
celor doi tovarăși ai săi de lanț! 

Şi plecă, adăugând: 

— Se înţelege că de-aici înainte rămâne limpede între 
voi doi că ai să-l lași să plece şi să vină în toată voia, 
fără legătură la ochi, iar el, la rându-i, făgăduiește că 
niciodată, sub niciun cuvânt, nu are să se mai lase sărutat 
de vreo femeie, fie ea măritată, fie fată. 


Şi aceasta-i, o, norocitule sultan, urmă Șeherezada, sfâr- 
şitul poveştii pe care i-a istorisit-o sultanului și vizirului său 
tânărul cel dintâi, acela care citea dintr-o carte, la maristan. 
Ci în ceea ce îl privește pe cel de al doilea tânăr, unul dintre 
cei doi care ascultau citirea, iacătă! 


Când sultanul cu vizirul și cu cămărașul cel nou ajun- 
seră îndărăt la maristan, șezură jos pe pământ dinaintea 
celui de-al doilea tânăr, zicând: 

— Acuma-i rândul tău. 

Iar cel de-al doilea tânăr spuse: 


POVESTEA CELUI DE AL DOILEA NEBUN 


— O, stăpâne sultane al nostru, și tu, preadreprule 
vizir, şi tu, fost tovarăș al meu de lanţ, aflați că pricina 
întemnițării mele în maristan este încă și mai de-a mi- 
rările decât cea pe care o ştiţi, întrucât, dacă tovarășul 
meu de colea a fost întemnițat ca nebun, apoi el a fost 
cam din vina lui și din pricina credulităţii și a încrederii 
de sine. Ci eu, dacă am păcătuit, am păcătuit tocmai 

dimpotrivă, așa cum aveţi să auziţi, dacă chiar binevoiţi 
a-mi îngădui să purced chibzuit! 

lar sultanul și vizirul său și cămărașul cel proaspăt, 
care era nebunul de mai înainte, răspunseră într-un 
glas: 

— Da, de bună seamă! 

lar vizirul adăugă: 

— De altminteri, cu cât ai să pui mai multă chibzuinţă 
în istorisirea ta, cu atâta avem și noi să fim mai gata să te 
privim ca băgat pe nedrept printre nebuni și smintiți. 

Și tânărul își începu astfel povestea: 


Aflaţi, dar, o, stăpânii mei și cunună peste capul meu, 
că și eu sunt tot un negustor, fiu de negustor și, până a 
nu fi fost aruncat în maristanul acesta, ţineam prăvălie în 
suk, unde vindeam soțiilor de navabi brățări și podoabe 
de toate felurile. Iar pe vremea când începe istorisirea 
mea nu aveam ca vârstă decât șaisprezece ani și mă făcu- 
sem vestit în suk și pentru chibzuinţă, și pentru cinstea, 
și pentru capul meu cuminte, și pentru grija pe care o 
dovedeam la negustorie. Şi niciodată nu căutam să mă 
înnădesc la taifas cu femeile care erau mușteriile mele; și 
nu le spuneam decât numai vorbele de trebuinţă pentru 
încheierea târguielii. Și de altminteri mă ţineam de pove- 
pele Cărţi; celei Sfinte şi nu ridicam niciodată ochii asupra 
vreunei femei dintre fiicele musulmanilor. Și neguțătorii 
mă dădeau de pildă feciorilor lor, când îi luau cu ei în 
suk pentru întâia oară. Și multe mame intraseră în vorbă 
cu maică-mea, în privința mea, pentru vreo cumetrie 
cinstită. Ci maică-mea zăbovea răspunsul pentru vreun 
prilej mai bun, și ocolea primejdia pe cuvânt că sunt 
prea tânăr și că nu mă are decât pe mine, și că sunt cam 
plăpând din fire. 


Or, într-o zi, stam dinaintea cărții mele de socoteli 

şi-i cercetam cuprinsul, când văzui că intră în prăvălie 
o arăpoaică micuță și dulce care, după ce mă salută 
cuviincios, îmi spuse: 

— Aici este oare prăvălia domniei sale neguțătorul 
Cutare? 

lar eu răspunsei: 

— Adevărat este! 

Fa atunci scoase din sân, cu mare luare-aminte şi 
uitându-se grijulie și la dreapta și la stânga, un răvășel 
pe care mi-l întinse spunând: 

— Este din partea stăpânei mele. Și așteaptă bună- 
voința unui răspuns. 

Și înmânându-mi răvașul, se trase deoparte, aştep- 
tând să vadă ce fac. 

lar eu, după ce îl desfăcui, citii și văzui că se aflau 
scrise în el niște stihuri de laudă, pătimașe, spre mărirea 
și cinstirea mea. Iar stihurile de la urmă cuprindeau în 
țesătura lor numele aceleia care se da drept îndrăgostită 
de mine. 

Eu atunci, o, doamne sultane al meu, mă simtii până 
peste poate de oţărât de acea ispitire, si socotii că era o 
grea lovitură la buna mea purtare, ori poate o încercare 
de a mă târî în vreun crailâc primejdios ori plin de 
încurcături. Și luai mărturisirea aceea și o rupsei și o 
călcai sub picioare. Pe urmă mă dusei la arăpiță, o apucai 
de ureche și îi altoii câteva palme și câteva ghionturi 
bine aduse. Și desăvârșii pedeapsa mai trăgându-i și o 
lovitură de picior care o aruncă de-a berbeleacul afară 
din prăvălie. Şi o scuipai în obraz, cât mai fățiș, așa ca 
toţi vecinii să vadă fapta mea și să nu aibă cum se îndoi 
de cuminţenia și de cădenia mea, și îi strigai: 

— A, plod dintr-o mie de încornoraţi ai nerușinării, du-te 
de-i povestește toate astea fetei aceleia de codoși, stăpână-ta! 

Şi toţi vecinii începură să şoptească minunându-se 

bucuraţi; iar unul dintre ei mă arătă lui fiu-său cu de- 
getul, spunându-i: „Binecuvântarea lui Allah fie asupra 
capului acestui tânăr cuviincios! Deie Cel-de-Sus ca și 
tu, o, fiul meu, când ai să ajungi de vârsta lui, să știi să 
te lepezi de ispitele ticăloaselor și ale stricatelor care stau 
să-i pândească pe flăcăii frumoși!“ 

Și iacătă, o, stăpânii mei, ce am făcut la șaisprezece 
ani. Şi, cu adevărat, numai acuma văd eu limpede ce 
purtare necioplită a fost purtarea mea, lipsită de ju- 
decată, plină de o mândrie smintită și de o îngâmfare 
prostească, și prefăcută, și ticăloasă, și mârlănească. Şi 
oricâte necazuri mi-a fost dat să pat mai târziu pentru 
fapta aceea nevrednică, socot că mi s-ar fi căzut încă 
și mai mult, și că lanţul care îmi atârnă acuma de gât, 
pentru o pricină cu totul alta, s-ar fi cuvenit să-mi fie 
legat încă de la acel început smintit. Ci, cum a fost, 
cum n-a fost, nu vreau să încurc luna șabanului cu 
luna ramadanului, așa încât urmez în bună rânduială 
istorisirea poveștii mele. 

Aşadar, o, stăpânii mei, zilele și lunile și anii au curs 
de la acea întâmplare, iar eu am ajuns bărbat în toată 
firea. Şi cunoscusem femeile și tot ceea ce urmează, mă- 
car că eram tot becher; și simţeam că venise într-adevăr 
ceasul să-mi găsesc o fată care să-mi fie soţie dinaintea lui 
Allah, mamă a copiilor mei. Or, aveam să fiu slujit după 
pofta inimii precum veţi auzi. Ci nu vreau să răstorn 
curgerea faptelor și purced după şart. 

Și-așa, într-o după-amiază, văzui că vine înspre pră- 
vălia mea, împresurată de vreo cinci sau şase roabe albe, 
care îi alcătuiau alaiul, o copilandră numai bună de 
îndrăgit, împodobită cu giuvaierurile cele mai scumpe, 
cu mâinile date cu hennèa, și cu cosiţele părului unduin- 
du-i pe umeri; şi păşea în toată gingășia ei, legănându-se 
cu fălnicie şi cu alint... 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute treizeci şi opta noapte 
Urmă: 


... o copilandră numai bună de îndrăgit, împodobită 
cu giuvaierurile cele mai scumpe, cu mâinile date cu 
hennea, și cu cosițele părului unduindu-i pe umeri; și 
pășea în toată gingășia ei, legănându-se cu fălnicie și cu 
alint. Şi intră ca o domniţă în prăvălia mea, urmată de 
roabele ei, și șezu jos, după ce mă cinsti cu un salamalec 
dulce. Şi îmi spuse: 

— O, tinere, ai cumva vreo podoabă frumoasă de 
aur și argint? 

lar eu răspunsei: 

— O, stăpână a mea, am de toate soiurile cu putință, 
şi încă altele! 

Ea atunci îmi ceru să vadă niște belciuge de aur 
pentru glezne. ar eu îi adusei tot ce aveam mai bun și 
mai frumos printre podoabele de aur de pus la glezne. 
lar ea repezi o aruncătură de ochi nepăsătoare înspre 
ele și îmi zise: 

— Încearcă-mi-le! 

Şi numaidecâr una dintre roabele ei se aplecă și, ri- 
dicându-i poala rochiei, dezvălui ochilor mei glezna cea 
mai gingașă și mai albă care a ieșit vreodată din mâinile 
Atoateziditorului. Iar eu îi încercai belciugele, ci nu pu- 
tui să găsesc în prăvălia mea niciunul care să fie îndeajuns 
de strâmt față de gingășia vrăjitoare a picioarelor acelea 
turnate după tiparul desăvârșirii. lar ea, văzându-mi 
necazul, îmi spuse: 

— Nu face nimica, o, tinere! Am să- ţi cer altceva. Ci, 
mai întâi, ia să vedem! Într-adevăr, mi s-a spus, acasă, 
că aș avea niște picioare de elefant. Așa este? 

lar eu strigai: 

— Numele lui Allah fie asupra ta și împrejuru-ţi, 
și asupra desăvârșirii gleznelor tale, o, stăpână a mea! 
Gazda, dacă le-ar vedea, s-ar topi de ciudă! 

Ea îmi spuse atunci: 

— lar eu credeam dimpotrivă! 

Pe urmă adăugă: 

— Dă-mi să văd niște brățări! 

lar eu, cu ochii încă plini de icoana acelor glezne 
vrăjite şi a acelor picioare de pierzanie, căutai tot ce 
aveam mai acătării și mai gingaș printre brățările de aur 
şi de smalţ, și i le adusei. Ci ea îmi zise: 

— Încearcă-mi-le chiar tu. Eu sunt cam ostenită astăzi. 

Şi numaidecât una dintre roabele ei se repezi și su- 
mese mânecile stăpâne-sii. Şi li se ivi ochilor mei un braţ, 
ai! ai! gât de lebădă nu alta, mai alb și mai neted decât 
cleștarul, și isprăvit cu o încheietură și cu un pumnișor 
şi cu nişte degete, ai! ai! de zahăr candel, o, stăpâne al 
meu, curmale cu miere, bucuria sufletului, o dulceaţă, 
o curată dulceaţă, nu altceva. lar eu, aplecându-mă, 
încercai pe braţul acela al minunilor brățările mele. Ci 
până și cele mai strâmte, închipuite pentru mâini de 
copii, se bălăbăneau larg pe încheieturile ei subţirele 
și străvezii; și le scosei repede, de teamă ca nu cumva 
greutatea lor să vatăme pielea aceea neprihănită. 

lar fata zâmbi a râde iarăși de încurcătura mea și 
îmi zise: 

— Ce-ai văzut, o, tinere? Oare-s ciungă, ori poate 
că am niște labe de rață, ori poate că am vreo mână de 
hipopotam? 

lar eu strigai: 

— Numele lui Allah fie asupra-ţi și îimprejuru-ţi, și 
asupra mâinii tale albe, şi asupra gingășiei încheieturii 
zale de copil, și asupra subţirimii degetelor tale de hurie, 
o, stăpâna mea! 

Jar ea îmi zise: 

— Cum, cum? nu e adevărat! Că acasă la mine mi s-a 
spus adesea dimpotrivă! 

Pe urmă adăugă: 

— Dă-mi să văd nişte gherdane și niște salbe de aur... 

Iar eu, clătinându-mă fără a fi gustat vreun vin, sării 
să-i aduc ce aveam mai de preţ și mai ușor printre gher- 
danele și salbele de aur. Şi numaidecât una dintre roabe, 
cu o grijă cucernică, dezveli, odată cu gâtul srăpâne-sii, 
şi o parte din pietul ei. Și, oliolio! oliolio! cei doi sâni, 
amândoi deodată, o, doamne al meu, amândoi sânișorii 
de fildeș trandafiriu se iviră rotunzi și cumplit de obraz- 
nici peste zăpada ameţitoare a pieptului; și păreau că 
spânzură de gâtul de marmură, ca doi copilași mândri 
și gemeni la gâtul mamei lor. Iar eu, la priveliștea aceea, 
nu mă putui opri să nu strig, întorcând ochii: 

— Acopere-i! acopere-i! Allah aștearnă-și vălurile sale! 

Iar ea îmi zise: 

— Cum, nu vrei să-mi încerci gherdanele și salbele? 
Da nu-i nimica! Am să-ţi cer altceva. Da mai întâi ia 
spune-mi: sunt cumva slută, ori pieptoasă ca bivolițele, 
şi neagră, și păroasă? Ori poate că sunt Veștejită și uscată 
ca un peşte sărat, și dreaptă ca o tejghea de tâmplar? 

lar eu strigai: 

— Numele lui Allah fie asupra-ţi şi împrejuru-ţi, și 
asupra farmecelor tale cele tainice, și asupra poamelor 
tale cele tainice, și asupra întregii tale frumuseți tainice, 
o, stăpâna mea! 

Iar ea zise: 

— Oare să mă fi amăgit, așadar, cei care de atâtea 

ori mi-au spus că nu s-ar putea găsi nimic mai urât ca 
părţile cele tainice ale trupului meu? 

Şi adăugă: 

— Fie! Ci întrucât nu îndrăzneşti, o, flăcăule, să-mi 
încerci gherdanele de aur și salbele, ai putea măcar să-mi 
încerci niște centuri? 

lar eu, după ce îi adusei tot ce aveam mai moale și 
mai ușor printre centurile cu filigrane de aur, le pusei 
la picioarele ei, sfios. Ci ea îmi zise: 

— Ba nu! ba nu! pe Allah, încearcă-mi-le acuma chiar tu! 

Iar eu, o, doamne sultane al meu, nu știui să răs- 
pund decât că ascult și că mă supun și, ghicind dintru 
început care putea să fie subțirimea acelei gazele, o 
alesei pe cea mai micuță și mai strâmtă dintre centuri 
și, pe deasupra rochiilor şi izarelor, i-o încinsei peste 
mijloc. Da centura, lucrată anume pentru o copilă 
domniță, se dovedi prea largă pentru mijlocul acela 
atâta de subţire, încât nu arunca niciun fir de umbră pe 
pământ, și atâta de drept încât l-ar fi dus la deznădejde 
pe un calemgiu al literei alef; și atâta de mlădiu, încât 
ar fi făcut să se usuce de ciudă arborele ban, și atâta 
de dulce încât ar fi făcut să se topească de pizmă o 
bucată de unt ales, și atâta de zarif încât ar fi făcut să 
fugă rușinat păunul cel tânăr, și atâta de unduios încât 
ar fi făcut să piară firul de bambus. Și văzând că nu 
ajung în niciun fel să găsesc ceea ce trebuia, rămăsei 
tare încurcat și nu mai știam cum să-mi cer iertăciune. 
Ci ea îmi zise: 

— Precum pare, pesemne că sunt rău făcută, cu un 
gheb strașnic dindărăt și cu un gheb strașnic dinainte, 
cu un burduhan vârtos și cu o spinare de cămilă. 

Iar eu strigai: 

— Numele lui Allah fie asupra-ți și împrejuru-ți şi 
asupra mijlocelului tău, şi asupra a ceea ce are înainte, 


A opt sute treizeci şi opta noapte 127 


şi asupra a ceea ce îl însoțește, și asupra a ceea ce îi 
urmează, O, stăpâna mea! 

lar ea îmi zise: 

— Sunt nedumerită, o, flăcăule! Întrucât acasă, de- 
atâtea ori mi s-a adeverit o părere neprielnică despre 
mine! Oricum, întrucât nu poţi să-mi găsești o centură, 
nădăjduiesc că nu are să-ţi fie cu neputinţă să-mi găsești 
niște cercei și un pieptene de aur pentru prins părul! 

Şi, spunând acestea, își ridică singură iașmăcuţul de 
pe faţă şi lăsă să se ivească ochilor mei o faţă care era chiar 
luna plină mergând înspre cea de a paisprezecea noapte 
a sa. lar eu, la vederea acelor două nestemate care erau 
ochii ei babilonici, și a obrajilor ei ca bujorii, şi a guriţei 
ei, toc de corai cuprinzând o brățară de mărgăritare, și 
tot acel chip ameţitor, îmi pierdui răsuflarea și nu mai 
putui să fac nicio mișcare ca să caut ceea ce îmi ceruse. 
Iar ea zâmbi a râde și îmi zise: 

— Înţeleg, o, flăcăule, că vei fi fiind tulburat de urâ- 
renia mea. Știu, într-adevăr, de vreme ce am tot auzit 
spunându-mi-se asta de atâtea ori, că faţa mea este 
înfricoșător de urâtă, ciuruită şi presărată de ciupituri 
de bubat, că sunt chioară de ochiul drept și zbanghie 
de ochiul stâng, că am un nas borcănat și hâd, și o 
gură împuţită cu niște dinți beliţi și scălâmbi, și că, 
într-un sfârșit, sunt cioampă și ciulă de urechi. Și nu 
mai pomenesc de pielea mea râioasă, nici de părul meu 
scămoșat și sârmos, nici de toate pacostele cele nevăzute 
din lăuntrul meu! 

lar eu strigai: 

— Numele lui Allah fie asupra-ţi și împrejuru-ţi, și 
asupra întregii tale frumuseți văzute, o, stăpână a mea, 
şi asupra frumuseţii tale celei nevăzute, o, înveșmân- 
tato în strălucire, și asupra curăţiei tale, o, mlădiță de 
crin, și asupra miresmei tale, o, boboc de trandafir, și 

asupra strălucirii tale și asupra albeţei tale, o, iasomio, 
și asupra a tot ce poate fi văzut, mirosit și atins de tine. 
Şi preafericit este cel care poate să te vadă, să te miroasă 
şi să te atingă! 

Și rămăsei zdrobit de tulburare, beat de o beţie ucigașă. 

Atunci copila iubirii se uită la mine cu un zâmbet în 
ochii ei prelungi și îmi zise: 

— Vai! vai! pentru ce, dar, tatăl meu mă scârbește 
atâta, încât îmi pune în seamă toate sluţeniile pe care ţi 
le-am înșirat? Căci chiar tatăl meu, și nu altcineva, m-a 
făcut totdeauna să cred în toate acele zise beteşuguri ale 
făpturii mele. Ci slăvit fie Allah carele îmi dovedește 
dimpotrivă, prin mijlocirea ta! Încâr acum sunt încre- 
dinţată că părintele meu nu m-a amăgit, ci că se află 
sub puterea vreunei năluciri care îl face să vadă totul 
urât împrejurul său. Şi, în ce mă privește, este gata ca să 
scape de vederea mea care îl apasă, să mă vândă roabă 
neguţătorului de robi de chilipir. 

lar eu, o, doamne al meu, strigai: 

— Da oare cine-i părintele tău, o, sultăniță a frumuseţii? 

Ea îmi răspunse: 

— Este însuși Șeicul al-Islam! 

lar eu, împătimit, mă minunai: 

- He, pe Allah! decât să te vândă negustorului de 
robi, pentru ce nu s-ar învoi să te mărite cu mine? 

Ea spuse: 

— Tatăl meu este un om drept și cinstit. Şi întrucât 
îşi închipuie că fata lui este o pocitanie jalnică, nu ar 
vroi să aibă pe sufletul lui împerecherea ei cu un flăcău 
ca tine! Da poate că ai izbuti, totuși, să încerci a-i face 
o cerere. Şi, pentru aceasta, am să-ţi arăt căile ce ţi-ar fi 
mai de folos spre a-l îndupleca. 

Şi, după ce vorbi așa, copila desăvârșitei iubiri chib- 
zui o clipită şi îmi spuse: 

— lacătă! Când ai să te înfăţișezi dinaintea tatălui 
meu, care-i Şeicul al-Islam, și când ai să-i faci cererea ta 
de căsătorie, el de bună seamă că are să-ți spună: „O, fiul 
meu, trebuie să deschizi ochii. Află că fata mea este o 
oloagă, o beteagă, o cocoșată, o...“ Ci tu să-l oprești și să-i 
spui: „Eu sunt mulțumit! eu sunt mulțumit!“ Şi el are 
să urmeze: „Fata mea este o chioară, o ciulă de urechi, o 
împuţită, o şchioapă, o pişăcioasă, o...“ Ci tu să-l oprești 
şi să-i spui: „Eu sunt mulțumit! eu sunt mulțumit!“ 
Şi el are să urmeze: „O, bietul de tine, fata mea este o 
scârbavnică, o stricată, o bășinoasă, o băloasă, o...“ Ci 
tu să-l opreşti și să-i spui: „Eu sunt mulțumit! eu sunt 
mulţumit!“ Și el are să urmeze: „Da tu nu știi, o, săracul 
de tine! Fata mea este o mustăcioasă, o burduhănoasă, o 
muma-pădurii, o ciungă, o şoantă, o ciacâră de ochiul 
stâng, o mucoasă îngălată la nas, o împistrată de bubat la 
chip, o împuţită la gură, o belită și o scălâmbă la dinţi, o 
vătămată înlăuntrul ei, o chelboasă, o râioasă înfricoșă- 
toare, o spaimodivă întru totul, o pedeapsă amarnică.“ 
lar tu, după ce ai să-l lași să-și verse asupra-mi toată 
căldarea lui de spaime, să-i spui; „Hei, pe Allah, eu sunt 
mulțumit! eu sunt mulțumit...“ 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute treizeci și noua noapte 
Urmă: 
„.. Iar tu, după ce ai să-l lași să-și verse asupra-mi 


toată căldarea lui de spaime, să-i spui: „Hei, pe Allah! 
eu sunt mulțumit! eu sunt mulțumit!“ 

lar eu, o, doamne al meu, numai auzind-o și numai 
la gândul că asemenea vorbe puteau să fie spuse de pă- 
rintele său acelei copile de desăvârșită iubire, simţii că 
mi se suie sângele la cap de supărare și de mânie. Ci 
până la urmă, de vreme ce trebuia să trec prin încercarea 
aceea spre a ajunge să mă însor cu minunea de gazelă, 
îi spusei: 

— Încercarea este aspră, o, stăpâna mea, și aş putea să 
mor când l-aș auzi pe tatăl tău că vorbeşte așa despre tine. 
Ci Allah are să-mi dea tăria de trebuinţă și bărbăţia! 

Pe urmă o întrebai: 

— Și când aș putea să mă înfățișez dinaintea preacinsti- 
tului Șeic al-Islam, părintele tău, spre a te cere de la el? 

Ea îmi răspunse: 

— Mâine, fără de abatere, în temeiul dimineţii. 

Şi se ridică, la vorbele acestea, și plecă urmată de 
fetele roabe ale ei, luându-și rămas-bun de la mine cu 
un zâmbet. Iar sufletul meu porni pe urmele sale și se 
lipi de pașii ei, pe când eu rămâneam în prăvălie, pradă 
chinurilor aşteptării şi ale iubirii. 

Încâr a doua zi, la vremea hotărâtă, nu pregetai să 
zbor înspre casa Șeicului al-Islam, și cerui să fiu primit 
de el, trimiţându-i vorbă că era pentru o treabă grabnică 
de o însemnătate mare. lar el mă primi fără de zăbavă și 
îmi răspunse la salamalec cu multă preţuire, și mă pofti 
să stau jos. Şi luai seama că era un bătrân cu înfățișarea 
preacinstită, cu barba albă neprihănită și cu un chip 
plin de fălnicie şi de măreție, dar care avea pe obraz și 
în ochi un nor de mâhnire fără de nădejde și de durere 
fără de leac. Și gândii: „Asta-i! Are nălucirea urâţeniei! 
Deie Allah să se vindece!“ Pe urmă, șezând jos, da nu- 
mai după cea de a doua poftire, din cinstire și preţuire 
față de vârsta și de cinul lui înalt, îi rostii încă o dată 
salamalecurile și urările mele, și le mai spusei și pentru 

a treia oară, ridicându-mă de fiecare dată. Şi după ce le 
arătai astfel buna-cuviinţă și buna mea creștere, șezui jos 
iarăși, da ţinându-mă cât mai pe marginea scaunului, şi 
aşteptai ca el să deschidă vorba cel dintâi și să mă întrebe 
de temeiul pricinii. 

Şi într-adevăr, după ce aga ce se afla de slujbă aduse 
sorbeturile îndătinate, și după ce Şeicul al-Islam schimbă 
cu mine câteva vorbe fără de însemnătate despre arșiţă 
şi despre secetă, îmi zise: 

— O, negustorule Cutare, cu ce aș putea să te mulțumesc? 

lar eu răspunsei: 

— O, doamne al meu, m-am înfățișat dinaintea ta spre 
a te ruga și a cere de la tine mâna mândreţei tăinuite sub 
perdeaua curăţiei din preacinstita ta casă, mărgăritarul 
cel pecetluit cu pecetea neprihănirii și floarea cea ascunsă 
în bobocul sfiiciunii, fiica ta cea strălucită, fecioara fără 
de asemuire cu care doresc eu, nevrednicul, să mă unesc 
întru legăturile cele sfinte și cu senetul cel legiuir! 

La vorbele mele, văzui chipul preacinstitului bă- 
trân cum se înnegurează, pe urmă cum îngălbenește 
şi fruntea cum i se lasă mâhnită în pământ. Şi șezu o 
vreme cufundat, fără de nicio îndoială, în cugetări amare 
despre starea fetei lui. Pe urmă ridică încet capul și îmi 
spuse cu glas de mâhnire nemărginită: 

— Allah păstreze-ţi tinereţea si binecuvânteze-te pu- 
rurea cu milele sale, o, fiul meu! Ci fata pe care o am 
în casa mea, sub perdeaua curăţiei, este fără de nădejde! 
Şi nu se poate face nimic cu ea, şi nimic nu se poate 
aștepta. Întrucât... 

Ci eu, o, doamne sultane al meu, îi luai vorba numai- 
decât, ca să grăiesc: 

— Eu sunt mulţumit! eu sunt mulțumit! 

Şi preacinstitul bătrân îmi spuse: 

— Învăluiască-te Allah cu milele sale, o, fiul meu! Da 

fata mea nu e pe potriva unui flăcău frumos ca tine, plin 
de însușiri alese, de putere şi de sănătate. Întrucât ea este 
o biată pocită, pe care maică-sa a născut-o înainte de 
soroc, din pricina unui pojar. Şi-i atâta de scălâmbă și de 
slută pe cât ești tu de frumos și de chipeș. Și întrucât se 
cade să fii lămurit asupra pricinii care mă face să nu-ţi 
primesc cererea, aș putea, dacă vrei, să ţi-o zugrăvesc așa 
cum este, căci teama de Allah sălășluiește în inima mea 
şi n-aş vroi nicidecum să te ajut a cădea în greșeală! 

Ci eu strigai: 

— O iau cu toate cusururile ei, și sunt mulțumit, 
întru totul mulţumit! 

Ci el îmi spuse: 

— Ah, fiul meu, nu-l sili pe un părinte, care ţine la 
cinstea sufletului său, să-ţi vorbească despre fiica lui cu 
niște vorbe grele! Ci stăruința ta mă nevoiește să-ţi spun 
că, dacă te-ai însura cu fata mea, te-ai însura cu pocitania 
cea mai înfricoșătoare a vremurilor acestea. Întrucât este 
o făptură pe care numai dacă ai vedea-o... 

Ci eu, temându-mă de înșiruirea cea cumplită de 
metehne înfricoșătoare cu care se pregătea să-mi mun- 
cească auzul, îi tăiai vorba, ca să strig cu un glas în care 
îmi pusei tot sufletul și tot dorul: 

— Eu sunt mulţumit! eu sunt mulțumit! 

Şi adăugai: 

— Allah fie cu tine, o, părinte al nostru, cruţă-te de 
durerea de a vorbi despre preacinstita-ți fată cu niște 
vorbe grele, întrucât, orice mi-ai spune tu și oricât de 
sâloasă ar fi zugrăvirea pe care mi-ai făcea-o, eu tot aș 
urma să ţi-o cer de soţie, de vreme ce mie hâdoșeniile 
îmi plac mai cu osebire decât orice, atunci când sunt 
de felul acelora de care suferă fiica ta, și, îţi mai spun o 
dată, o primesc așa cum €, și sunt mulțumit de ea, sunt 
mulțumit, mulțumit! 

Când Șeicul al-Islam mă auzi vorbind așa, și după 
ce pricepu că hotărârea mea era de neclintit și dorinţa 
mea de nestrămutat, îşi plesni palmele una de alta de 
uimire și de minunare, și îmi spuse: 

— Mi-am ușurat sufletul dinaintea lui Allah și di- 
naintea ta, o, fiul meu, și nu vei avea să dai vina decât 
numai pe tine pentru fapta ta smintită. Ci, pe de altă 
parte, pravilele cele dumnezeiești nu-mi îngăduie să 
opresc o dorinţă de a se împlini, și nu pot decât să-ţi 
dau îngăduinţa. 

lar eu, peste măsură de fericit, îi sărutai mâna, şi 
ținui ca nunta să fie încheiată și sărbătorită în chiar ziua 
aceea. lar el îmi spuse oftând: 

— Nu mai este nimica împotrivă! 

Şi senetul fu scris şi legiut cu martori, și fu însemnat 
în el că o primesc pe soţia mea cu toate cusururile, 
sluțeniile, beteșugurile, şoimănelile, lipsurile, vătămă- 
turile, hidoșeniile și celelalte asemenea ale ei. Și tot așa 
fu însemnat că dacă, dintr-o pricină ori alta, m-aș des- 
părți de ea, urma să-i plătesc, ca daune de despărțenie 
şi ca zestre, douăzeci de pungi de câte o mie de dinari 
de aur. Iar eu, de bună seamă, primii din toată inima 
învoielile. Și de altminteri aș fi primit oricâte altele și 
mai păguboase. 

Or, după ce senetul fu scris, socrul meu, tatăl soției 
mele, îmi spuse: 

— O, Cutare, mai bine este ca nunta să se petreacă în 
casa mea, şi aci să vă aşezaţi şi rosturile căsniciei. Întrucât 
mutarea de aici a soţiei tale oloage tocmai la casa ta ar 
cere anevoinţă grea. 

lar eu răspunsei: 

— Ascult și mă supun! 

lar în sine-mi ardeam de nerăbdare și îmi ziceam: 
„Pe Allah! este oare cu putinţă ca eu, un neguţătoraș 

de rând, să fi ajuns stăpânul acelei copile a desăvârșitei 
iubiri, fiica preacinstitului Șeic al-Islam? Și eu sunt oare 
cel care cu adevărat are să se bucure de frumusețea ei, și 
să fac ce-mi place cu ea, și să-i mistui pe săturate nurii 
cei tainici, și să-i sorb pe săturate și să mă dedulcesc cu 
ei până la saţiu?“ 

Şi când, într-un sfârşit, veni și noaptea, intrai în 
odaia miresei, după ce rostii rugăciunea de seară și, cu 
inima zvâcnind de tulburare, mă apropiai de soţia mea 
și îi trăsei la o parte iaşmacul de pe faţă și îi dezvăluii 
obrazul. Şi mă uitai cu sufletul și cu ochii mei. 

Şi — bătu-l-ar Allah pe Cel-Viclean, o, doamne sultane 
al meu, și nicicând nu teaducăel să vezi o priveliște asemeni 
cu aceea ce se ivi atunci privirilor mele! — văzui făptura 
omenească cea mai balcâză, cea mai îngreţoșă-toare, cea 
mai slinoasă, cea mai jegoasă și cea mai urdu-roasă ce s-ar 
putea vedea până și în visul cel mai urât. Şi, hotărât! era de 
o urâţenie cu mult mai spăimântătoare decât cum mi-o 
zugrăvise copilandra, și o dabulă de hidoșenie, și o fleoașcă 
atâta de năclăită în scârbe de mi-ar fi peste putinţă, o, 
doamne al meu, să ţi-o zugrăvesc fără a mă năpădi greaţa 
și fără a mă prăbuși pierit la picioarele tale. Ci-i de ajuns 
să-ți spun că aceea care, cu bunăvoia mea, îmi ajunsese 
soţie, aduna în făptura sa îngălată toate ticăloșiile scrise 
şi toate scârboșiile nescrise, toate murdăriile, toate împu- 
ţiciunile, toate scârnăviile, toate grozăviile, toate hâziile 
și toate băloșiile câte ar putea să lovească o făptură peste 
care s-a abătut blestemul. lar eu, astupându-mi nasul și 
întorcând capul, lăsai iașmacul să cadă la loc și fugii de 
lângă ea tocmai în ungherul cel mai depărtat al odăii, în- 
trucât de-aș fi fost eu chiar și vreun jegos de prin Tebaida, 
mâncător de crocodili, și tot n-aș fi izbutit să-mi înduplec 
sufletul a se apropia cu trupul de o făptură ce spurca atâta 
de amarnic chipul Zămislitorului său. 

Şi, șezând jos în ungherul meu, cu faţa întoarsă în- 
spre perete, simțeam cum toate spaimele îmi năpădeau 
minţile și cum toare durerile de pe lume îmi sfâșiau 
lăuntrurile. Şi gemui din adâncul ghemului inimii mele. 
Ci nu aveam temei să crâcnesc o vorbă, ori să rostesc 
nici cea mai mică plângere, de vreme ce o primisem de 
soţie nesilit de nimeni. Întrucât numai eu, cu chiar gura 
mea, îl oprisem de fiecare dată pe preacinstitul părinte, 
strigând: „Eu sunt mulțumit! Eu sunt mulţumit!“ Și 
îmi ziceam: „Ei, da! iacăt-o, dar, pe copila desăvârșitei 
iubiri! Ah! mor! mor! mor! oh, smintitul de mine! ah, 
vită fără de minte! ah, dobitocul dobitocilor!“ Şi îmi 
mușcam degetele, și îmi ciupeam mâinile în tăcere. Și 
o mânie împotriva mea însumi dospea în mine clipă de 
clipă, și îmi petrecui pe jăratic noaptea aceea a ursitei 
mele, de parcă aș fi fost în năprasna schingiurilor din 
temnița medului! ori a deilamitului?... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute patruzecea noapte 
Urmă: 


.... Și o mânie împotriva mea însumi dospea în mine 
clipă de clipă, și îmi petrecui pe jăratic noaptea aceea a 
ursitei mele, de parcă aș fi fost în năprasna schingiurilor 
din temniţa medului ori a deilamitului. 

Încât, decuzori, nu pregetai să pier din odaia denuntă 
și să dau fuga la hammam să mă curăţ de atingerea cu 


! Mezii — vechii locuitori ai Iranului de azi: prin extensie, perșii. 
2 Deilamiţii erau locuitorii din Deilam, o regiune din partea de apus 
a Iranului. 

soția aceea a grozăvniciei. Şi după ce îmi făcui spălările 
urmând datina Ghosului pentru stările de ne-curăţie, 
mă lăsai oleacă furat de somn. După care mă întorsei la 
prăvălia mea și șezui jos, cu capul cuprins de ameţeală, 
beat fără să fi băut vin. 

Şi în curând prietenii mei și negustorii care mă cu- 
noșteau și mușterii cei mai de seamă din suk începură să 
intre la mine, câte unul singur, iar alții doi câte doi, ori 
trei câte trei, ori mai mulți deodată, și veneau ca să mă 
firitisească și să-mi rostească urările lor. Și îmi spuneau: 
„O, binecuvântare! o, binecuvântare! o, binecuvântare! 
Bucuria fie cu tine! bucuria fie cu tine! bucuria fie cu 
tine!“ Iar alţii îmi spuneau: „Hei vecine, nu te știam 
atâta de zgârcit! Unde-i ospățul, unde sunt bunătăţurile, 
unde sunt șerbeturile, unde sunt plăcinţile, unde sunt 
tävile cu halva, unde este cutare lucru, și unde este cutare 
lucru? Pe Allah, mi se pare că nurii copilandrei, soţia 
ta, ţi-au cam tulburat minţile și te-au făcut să-ţi uiţi 
prietenii și să nu-ţi mai aduci aminte de îndatoririle cele 
de rând! Da nu-i nimica! Bucuria fie cu tine! bucuria 
fie cu tine!“ 

lar eu, o, doamne al meu, neizbutind să-mi dau 
seama dacă își bat joc ori dacă mă firitisesc cu adevărat, 
nu știam ce înfățișare să iau și mă mulțumeam să fac 
niște semne nelămurite și să răspund cu câteva vorbe 
fără de cap. Și simţeam nasul cum mi se încâlțuie de 
mânie înfundată, și ochii gata să se topească în lacrimi 
de deznădejde. 

Şi chipul meu avea să ţină așa de dimineaţă până la 
ceasul rugăciunii de amiază, iar cei mai mulți dintre 
negustori plecaseră la geamie ori mâncau de prânz, când 
iacătă: la câţiva pași dinaintea mea, copila desăvârși- 
tei iubiri, cea adevărată, aceea care era izvoditoarea 
prăpădului meu și pricina chinurilor mele! Şi venea 

înspre mine, zâmbitoare, între cele cinci roabe ale ei, și se 
pleca moale, și se legăna dulce la dreapta și la stânga, cu 
vălurile și cu mătăsurile ei, mlădie ca o ramură fragedă 
de ban în mijlocul unei grădini de miresme. Şi era încă 
și mai strălucit împodobită decât în ziua de dinainte, și 
atâta de tulburătoare în umbletul ei încât, ca s-o vadă 
mai bine, oamenii din suk se rânduiau ca niște ciorchini 
la trecerea ei. Şi, cu înfățișare de copil, intră în prăvălia 
mea și îmi aruncă salamalecul cel mai gingaș, și îmi 
spuse șezând jos: 

— Ziua aceasta să fie pentru tine o binecuvântare, o, 
stăpâne al meu Ola Ed-Din, şi Allah să-ţi ţie bunăstarea 
şi fericirea și să puie vârf la mulţumirea ta! Și bucuria 
fie cu tine! bucuria cu tine! 

Or eu, o, doamne al meu, de cum o zărisem, îmi și 
încruntasem sprâncenele și mormăiam niște afurisenii 
în inima mea. Da când văzui cu câtă cutezanță își râdea 
de mine și cum venea să mă stârnească, după năpasta 
pe care mi-o precugetase, nu putui să mă stăpânesc mai 
mult; și toată neciopleala mea de odinioară, de pe când 
eram copil neprihănit, îmi veni pe buze, şi izbucnii în 
sudălmi, zicându-i: 

— O, ceaun plin de smoală, o, tingire de păcură, o, 
fântână de viclenii! au ce ţi-am făcut eu de m-ai bătut cu 
ticăloşia asta și m-ai afundat într-o genune fără de ieșire? 
Blestema-te-ar Allah, și blestemare-ar ceasul când te-am 
văzut, și cătrăni-ţi-ar chipul pe veci, o, ticăloaso! 

Ci ea, fără să se arate tulburată în vreun fel, răspunse 
zâmbind: 

— Da ce, o, daireao, ai și uitat de necazurile câte mi le-ai 
făcut, și cum ţi-ai bătut joc de stihurile mele întru lauda ta, și 
ce-a îndurat de la tine trimisa mea, arăpoaica aceea micuță, 
și sudalmele pe care i le-ai aruncat, și lovitura de picior cu 
care ai cinstit-o, și ocările pe care mi le-ai trimis prin ea? 

Şi, după ce rosti acestea, fetișcana își strânse vălurile 
și se sculă să plece. 

Ci eu, o, doamne al meu, pricepui atunci că nu 
culegeam decât ce semănasem, și simţii toată povara 
răutăţii mele trecute, şi ce lucru de scârbă este virtutea 
cea posomorâtă, şi ce lucru de blestem este cuvioșia 
prefăcută. 

Şi fără a mai zăbovi, mă aruncai la picioarele copilei 
desăvârşitei iubiri, şi o rugai fierbinte să mă ierte, spu- 
nându-i: 

— Mă căiesc! Mă căiesc! cu adevărat mă căiesc întru 
totul! 

Şi îi spusei cuvintele acestea la fel de dulci și de îndu- 
ioșătoare ca picăturile de ploaie într-un pustiu încins. 

Şi, într-un sfârșit, o înduplecai să rămână; iar ea 
binevoi să mă ierte și îmi spuse: 

— De data aceasta mă înduplec să te iert, da să nu 
mai faci! 

Iar eu strigai, sărutându-i poala rochiei și coperin- 
du-mi cu ea fruntea: 

— O, stăpâna mea, mă aflu sub ocrotirea ta și sunt 
robul tău care își așteaptă slobozenia din ceea ce știi tu, 
cu ajutorul tău! 

Iar ea îmi spuse, zâmbind a râde: 

— M-am și gândit la asta. Și întocmai cum am știut 
să te prind în năvoadele mele, tot așa am să ştiu să te 
şi scap! 

Iar eu strigai: 

— Yallah! yallah! grăbeşte-te! grăbește-te! 

Atunci ea Îmi spuse: 

— la aminte la vorbele mele și să faci întocmai cum 
te povăţuiesc. Şi ai să izbutești să te descororosești fără 
de necaz de soţia ta. 

lar eu mă plecai: 

— O, boboc de trandafir! o, răcoareao! 

Jar ea urmă: 

— lacătă! Ridică-te și du-te sub zidurile cetăţii să-i 
cauţi pe toți circarii, pe scamatori, pe pehlivani, pe 
măscărici, pe dănţuitori, pe panglicari, pe caraghiozi, 
pe maimuţari, pe ursari, pe toboșari, pe trâmbiţași, 
pe gorniști, pe tâmpinari și pe ceilalți ipochimeni, şi 
învoiește-te cu ei să vină fără de zăbavă la tine la saraiul 
Șeicului al-Islam, tatăl soţiei tale. Iar tu, la venirea lor, 
să te afli stând lângă șeic și luând niscaiva răcoritoare 
cu el, sub umbrarul din curte. Iar ei, de cum vor intra, 
să te și firitisească și să-ți ureze, strigând: „O, fiu al 
moșului nostru, o, sângele nostru, o, vână din ochiul 
nostru, ne bucurăm laolaltă cu tine în ziua aceasta 
binecuvântată a însurătorii tale! Într-adevăr, o, fiu al 
moșului nostru, ne bucurăm pentru tine de cinul la 
care ai răzbit. Şi dacă tu te-i rușina de noi, apoi noi 
ne socotim cinstiți că suntem de-ai tăi; și chiar dacă 
tu, uitându-i pe cei care te-au adus pe lume, ai să ne 
alungi şi ai să te lepezi de noi, apoi noi tot n-o să te 
părăsim; întrucât eşti fiul moșului nostru, sânge din 
sângele nostru și viță din ochiul nostru.“ Iar tu atunci 
să te faci a fi tare încurcat de dezvăluirea rubedenii- 
lor tale, și, ca să te descotorosești de ei, să începi să 
arunci cu pumnii asupra lor drahmele și dinarii. Şi 
la priveliștea aceea, Șelcul al-Islam are să înceapă să 
te întrebe, fără de nicio îndoială; iar tu să-i răspunzi, 
lăsând capu-n jos: „Trebuie să mărturisesc adevărul, de 
vreme ce rudele mele se află aici ca să mă dea de gol. 
Părintele meu a fost, într-adevăr, un măscărici arătător 
de urși și de maimuțe, și-aceasta-i meseria neamului 
alor mei, și obârșia lor. Ci pe urmă Atoateîmpărţitorul 
ne-a deschis poarta bogăției, iar noi am dobândit 
prețuirea negustorilor din suk și a starostelui lor.“ Iar 

tatăl soţiei tale are să-ţi spună: „Așadar ești fecior de 
măscărici, din breasla caraghiozilor şi a arătătorilor 
de maimuțe?“ Iar tu să răspunzi: „Nu am cum să mă 
lepăd de obârșia și de neamul meu, pentru dragostea 
de copila ta şi pentru cinstirea ei. Întrucât sângele nu 
poate să-și tăgăduiască sângele, cum nici râul nu poate 
să-și tăgăduiască izvorul!“ Iar el are să-ţi spună, fără de 
nicio îndoială: „Dacă-i așa, o, tinere, senetul de nuntă 
nu este întocmit cum cere legea, întrucât ne-ai tăinuit 
vița şi obârșia ta. Şi nu se cade să rămâi soţul fetei 
Şeicului al-Islam, capul cel mai înalt al cadiilor, care 
şade pe chilimul legii și care este un șerif și un șaiied 
dintr-o spiţă care suie până la părinţii profetului lui 
Allah! Şi nu se cade ca fiica lui, cât ar fi ea de uitată de 
binefacerile Atoateimpărţitorului, să fie la cheremul 
unui fecior de măscărici.“ Iar tu să i-o întorci: „He! he! 
ya efendi, fiica ta este soția mea legiuită, și fiecare fir 
de păr de-al ei prețuiește cât o mie de vieți. Iar eu, pe 
Allah! nu am să mă despart de ea, chiar de mi-ai da toate 
împărăţiile lumii!“ Ci, încet-încet, să te lași înduplecat, 
iar când are să fie rostită vorba despre despărţenie, tu 
să te învoieşti anevoie a te despărți de soţia ta. Și să 
rostești, de trei ori, de față cu Șeicul al-Islam și cu doi 
martori, vorbele de despărțenie. Şi dezlegat astfel, să 
vii să mă cauţi aici. lar Allah are să orânduiască tot ce 
va mai fi de orânduit! 

Eu atunci, la sfatul copilei desăvârșitei iubiri, simţii 
cum mi se zbat străfundurile inimii și strigai: 

— O, sultăniță a deșteptăciunii şi a frumuseţii, iată- 
mă-s gata să mă supun ţie, pe capul și pe ochii mei... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 

Dar când fu cea de a opt sute patruzeci şi una noapte 
Urmä: 


.. la sfatul copilei desăvârşitei iubirii, simţii cum mi 
se zbat străfundurile inimii și strigai: 

— O, sultăniță a deșteptăciunii și a frumuseţii, iată- 
mă-s gata să mă supun ţie, pe capul și pe ochii mei! 

Şi, luându-mi rămas-bun de la ea, o lăsai în prăvălie 
şi mă dusei pe meidanul de sub cetate unde intrai în 
vorbă cu starostele isnafului panglicarilor, al caraghio- 
zilor, al măscăricilor, al dănţuirorilor, al umblărorilor pe 
sârmă, al comedianților, al maimuţarilor, al ursarilor, 
al toboșarilor, al trâmbițașilor, al ţiteriștilor, al fluiera- 
şilor, al cântăreților și al tuturor celorlalți pehlivani, și 
mă înţelesei cu starostele să mă ajute în necazul meu, 
făgăduindu-i o răsplată grasă. Şi după ce căpătai făgă- 
duiala ajutorului lui, plecai înainre-i la saraiul Șeicului 
al-Islam, părintele soției mele, și mă dusei să stau jos, 
lângă el, sub umbrarul din curte. 

Şi nu șezui de taină cu el acolo mai mult de un ceas, 
bând sorbeturi, până ce pe poarta cea mare lăsată des- 
chisă își făcu intrarea, cu patru măscărici ce mergeau în 
frunte, și cu patru dănţuitori pe sârmă ce călcau în vår- 
ful degetelor, și cu patru ghiduși ce mergeau în mâini, 
într-o zarvă fără de asemuire, toată liota vuvăitoare, 
duduitoare, urlătoare, dănţuitoare, ameţitoare și pes- 
triță a aiuriţilor care își aveau sălașele la poalele cetății. 
Şi veniseră toți, maimuţarii cu maimuţele, măscăricii 
cu tinicheluțele lor, panglicarii cu tichiile lor lungi de 
pâslă și cântăreții cu sculele lor vuitoare din care se 
revărsa un tărăboi fără de capăt. Şi veniră de se înșiruiră 
în curte, rânduiți frumos, cu maimuţele și cu urșii la 

mijloc, și fiecare lucrând în felul său. Ci deodată răsună 
o bubuitură năprasnică de tingire, şi toată hărmălaia se 
stinse ca printr-o vrajă. Și căpetenia liotei veni la pragul 
scării şi, în numele tuturor nemoteniilor mele adunare, 
începu să predice cu un glas măreț, urându-mi spor și 
viaţă lungă, și bălmăjindu-mi toată lălăiala pe care îl 
învăţasem. 

Şi î într-adevăr, o, doamne al meu, totul se petrecu 
așa cum prevestise copilandra. Întrucât Șeicul al-Islam, 
când auzi, din chiar gura căpeteniei liotei, pricina acelui 
zulum, îmi ceru să-l lămuresc. ar eu îl încredințai că 
așa-i, eram văr, după tată și după mamă, cu toţi inșii 
de acolo, și că eu însumi sunt fiul unui măscărici cu 
maimuţoi și îi înșirai toate vorbele dăscăliei cu care 
mă dăscălise fetișcana, și pe care ţi-am mai spus-o, o, 
doamne al vremilor. Iar Şeicul al-Islam, schimbându-se 
amarnic la chip și supărat rău, îmi spuse: 

— Nu poţi să mai rămâi în casa și în neamul Șeicului 
al-Islam, întrucât mi-e frică să nu fii scuipat în obraz și 
să nu se arate oamenii față de tine mai rău decât față de 
un câine de ghiaur ori față de un porc de gâldan. 

lar eu, dintru-întâi, răspunsei: 

— Pe Allah, n-am să mă despărţesc de soţia mea, nici 
dacă mi-ai da toată împărăţia Irakului! 

lar Şeicul al-Islam, care ştia prea bine că despărțenia 
cu de-a sila este oprită de sariat, mă luă deoparte şi mă 
rugă fierbinre cu tot felul de vorbe dulci să primesc 
despărțenia, spunându-mi: 

— Acopere-mi cinstea, și Allah are s-o acopere pe a ta! 

lar eu mă înduplecai într-un sfârșit să primesc des- 
părțenia, și rostii de faţă cu martorii, vorbind despre 
fata Şeicului al-Islam: 

— Mă leapăd de ea o dată, de două ori, de trei ori, 
mă leapăd de ea! 

Or, acestea erau vorbele pentru despărțenia cea fără 
de întoarcere. Şi rostindu-le, întrucât fuseseră cerute 
stăruitor de chiar părintele soţiei, mă vedeam totodată 
scăpat și de plata despăgubirii și a zestrei, și izbăvit din 
cel mai înfricoșător vis de spaimă care s-a abătut peste 
pieptul vreunei făpturi omeneşti. 

Şi Fără a mai zăbovi să-mi iau ziua-bună de la acela 
care fusese vreme de o noapte tatăl soţiei mele, îmi 
slobozii picioarele în vânt și ajunsei cu sufletul la gură 
în prăvălia mea, unde mă aștepta neclintită copila de- 
săvârșitei iubiri. Iar ea, cu limba ei cea mai dulce, îmi 
ură bun venit și, din toată bună creșterea purtărilor sale, 
mă firitisi pentru izbândă și îmi spuse: 

— Acuma iată că a sosit și clipa împerecherii noastre. 
Ce zici de asta, o, stăpâne al meu? 

lar eu răspunsei: 

— S-o facem în prăvălia mea, ori la tine acasă? 

Iar ea zâmbi și îmi spuse: 

— O, bietul de tine! au tu nu ştii câte griji trebuie să 
aibă față de sine o femeie, ca să facă lucrurile așa cum 
se cuvine? Încât se cade să mergem acasă la mine! 

lar eu răspunsei: 

— Pe Allah, o, sultăniţa mea, au de când se duce crinul 
la hammam și trandafirul la scaldă? Prăvălia mea este 
destul de mare ca să te încapă, fie crin, fie trandafir. Şi 
dacă prăvălia mea ar arde, ar fi ca inima mea. 

lar ea îmi răspunse râzând: 

— Sclipești, într-adevăr! Și ia uite cum te-ai scuturat 
de purtările tale de odinioară, cele atâta de grosolănești! 
Şi bine te mai pricepi să ticluiești o drăgălășenie. 

Şi adăugă: 

— Acuma ridică-te, încuie prăvălia și vino după mine. 

Or eu, care nu aşteptam decât vorbele acelea, răs- 
punsei zorit: 

— Ascult și mă supun! 

Şi ieşind apoi din prăvălie, închisei cu cheia și pornii, 
la zece pași în urmă de ceata alcătuită de copilandră și 
de roabele sale. Şi ajunserăm astfel dinaintea unui sarai 
la care se deschise poarta de cum ne apropiarăm. Și, de 
la intrare, doi hadâmbi veniră la mine și mă poftiră să 
mă duc cu ei la hammam. lar eu, hotărât să fac toate 
fără a cere vreo lămurire, mă lăsai dus de hadâmbi la 
hammam, unde mi se făcu o scaldă de curăţenie și de 
răcoreală. După care, îmbrăcat cu haine subțiri și înmi- 
resmat cu ambră chinezească, fusei dus în iatacurile din 
lăuntru, unde mă aștepta, tolănită galeș pe un pat de 
atlaz, copila dorurilor mele și a desăvârșitei iubiri. 

Or, de îndată ce rămaserăm singuri, îmi spuse: 

— Vino, o, vino! Pe Allah! tu pesemne că ești un pros- 
tovan de la capătul capătului prostovanilor, dacă te-ai 
lepădat odinioară de o noapte ca aceasta de acum! Ci, ca 
să nu te tulbur, n-am să-ţi mai aduc aminte ce-a fost. 

Iar eu, o, doamne al meu, la vederea acelei copilan- 
dre goale toată, și albă toată, și-atâta de subțirică, şi la 
vederea podoabelor părților ei cele gingașe, și a mărimii 
dolofanului ei fund, și a minunatei întocmiri dintre 
feluritele-i haruri, simţii cum se răstoarnă în mine toate 
zăbăvniciile mele de altădată. 

Şi mă dădui înapoi, pregătindu-mă să sar. Dar ea mă 
opri, cu un gest și cu un zâmbet, şi îmi zise: 

-Înainte de bătălie, o, şeicule, trebuie să ştiu dacă cu- 
noști care-i numele adversarului tău. Cum se numește? 

Şi eu răspunsei: 

— Izvorul fericirii! 

Ea zise: 

— Nu! 

Eu zisei: 

— Părintele neprihănirii! 

Ea zise: 

— Nu! 

Eu zisei: 

— Susan coji! 

Ea zise: 

— Nu! 

Eu zisei: 

— Busuiocul punților! 

Ea zise: 

— Nu! 

Eu zisei: 

— Catârul încăpățânat! 

Ea zise: 

— Nu! 

Eu zisei: 

— Pe Allah, stăpâna mea, nu mai cunosc decât un 
singur nume, și gata: hanul tatălui meu Mansur! 

Ea zise: 

— Nu! 

Şi adăugă: 

— O, tăntălăule, ce te-au învățat savanții teologi și 
grămăticii? 

Eu răspunsei: 

— Nimic! 

Ea zise: 

— Atunci ascultă! Iată câteva din numelesale: „Graurul 
mut; mielul gras; limba tăcută; vorbăreţul rămas fără 
cuvinte; menghina adaptabilă; cramponul pe măsură; 
mușcătorul furios; scuturătorul neobosit; genunea mag- 
netică; fântâna lui Iacob; copaia pruncului; cuibul fără 
ou; pasărea fără pene; porumbelul neprihănit; pisica fără 
mustăţi; puiul fără piuit; şi iepurele fără urechii“. 

Și, sfârșind să-mi îmbunătăţească, în acest fel, cu- 
noştințele, și să-mi lumineze cugetul, mă cuprinse între 

ulpele și braţele ei, și îmi zise: 

— Yallah! Yallah! o, răntălăule! Grăbește-te la asalt și 
fii zăbavnic la coborâre, și ușor în greutate, și puternic 
în îmbrăţișare, și înotător de fond, și astupuș ermetic, 
şi săritor neobosit; că e demn de dispreţ acela care se 
ridică o dată sau de două ori, ca apoi să se pleoştească, 
şi care ridică în sus capul ca să-l lase imediat în jos, și 
care se scoală ca să cadă. Așadar, hai, vioi! 

Și eu, o, doamne al meu, eu răspunsei: 

— Eh! Pe viaţa ta, o, stăpâna mea, să o luăm în ordine! 
ă o luăm în ordine! 

Şi adăugai: 

— Cu se să încep? 

Şi ea răspunse: 

— Cu ce vrei, tăntălăule! 

Eu zisei: 

— Atunci, să dăm seminţe graurului. 

Ea zise: 

— Abia așteaptă! Abia așteaptă! 

Atunci eu, o, doamne al meu sultane, îi spusei prun- 
cului: 

— Sarisfă graurul! 

Și pruncul răspunse „ascult și mă supun“, și fu mare 
şi generos cu tainul graurului mut care, pe dată, începu 
să vorbească în limba graurilor, spunând: 

— Mări-te-ar Allah! Mări-te-ar Allah! 

Şi eu îi spusei pruncului: 

— Acum temenește-te mielului gras care așteaptă! 

Și pruncul făcu o temenea mai profundă mielului 
despre care este vorba. 

Şi mielul răspunse în limbajul lui: 

— Mări-te-ar Allah! Mări-te-ar Allah! 

Şi eu îi spusei pruncului: 

— Vorbeşte-i acum limbii tăcute. 


N 

Şi pruncul își frecă degetul lui pe limba tăcută, care 
răspunse pe dată cu un glas armonios: 

— Mări-te-ar Allah! Mări-te-ar Allah! 

Şi îi spusei pruncului: 

— Îmblânzește-l pe mușcătorul furios! 

Şi el se apucă să mângâie mușcătorul, despre care 
este vorba, cu multă grijă, și o făcu atâta de bine că ieși 
din gura lui fără vătămare și fără durere, şi mușcătorul, 
mulțumit de curajul și lucrarea lui, îi zise: 

— Respectele mele! ah! ce băutură lecuitoare. 

Şi eu îi spusei pruncului: 

— Umple fântâna lui Iacob, o, cu mai multă răbdare 
decât Iov! 

Şi pruncul răspunse pe dată: 

— Mă înghite! Mă înghite! 

Şi fântâna, despre care e vorba, fu umplută fără obo- 
seală, și fără opunere, și astupată fără niciun loc gol şi 
fără întrerupere. 

Şi eu îi spusei pruncului: 

— Incălzeşte pasărea fără pene! 

Şi pruncul răspunse: 

— Ca ciocanul pe nicovală. 

Şi pasărea încălzită răspunse: 

— Insămânţez! Insămânţez! 

Și eu îi spusei pruncului: 

— Minunat, dă, de această dată, boabe păsării fără 
glas! 

Şi minunatul prunc nu zise nu și dădu din plin boabe 
păsării despre care este vorba, care se apucă să cânte 
zicând: 

— Fii binecuvântat! Fii binecuvântat! 

Şi eu îi spusei pruncului: 

— Nu uita nici de bunul iepure fără urechi, și trezește-l 
din somn, o, tată al ochiului fără pereche! 

Şi pruncul, veşnic treaz, îi vorbi iepurelui, deși n-avea 
urechi, și-i dete sfaturi atât de bune, încât acesta strigă: 
— Ce minune! Ce minune... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute patruzeci si doua noapte 
Urmă: 


.... Şi pruncul, veșnic treaz, îi vorbi iepurelui, deși 
n-avea urechi, și-i dete sfaturi atât de bune, încât acesta 
strigă: 

— Ce minune! Ce minune! 

Şi eu continuai, o, domnul meu, să încurajez pruncul 
să discute în felul acesta cu oponentul său, schimbând 
de fiecare dată locul discuţiei, și făcând-o să se abată 
după fiecare atribut, posedându-se unul pe altul, sa- 
tisfăcându-l fiecare pe celălalt, fără să uite nici pisica 
fără mustăţi, nici porumbelul neprihănit, nici copaia 
pruncului — care fu găsită caldă, nici cuibul fără ou — 
care era nou-nouț, nici cramponul pe măsură — pe care 
îl înfruntă Fără jupuituri, nici genunea magnetică — în 
care se afundă oblic ca să rămână pudic, și care strigă, 
pentru proprietara sa, zicând: „Mă predau! Mă predau! 
ah! ce bâtă!“ nici menghina adaptrabilă, de unde a ieșit 
mai inatacabil și mai enorm, nici, în fine, hanul tatălui 
meu Mansur, mai fierbinte decât un cuptor, de unde a 
ieșit mai gros şi mai greu decât un nap porcesc. 

Şi ne hărțuirăm, o, doamne sultane al meu, până se 
făcu lumină deplină, când ne oprirăm ca să ne facem 
îndătinata rugă şi să plecăm la hammam în fugă. 

Şi când ieșirăm de la hammam şi ne întâlnirăm ia- 
răşi, la masa de dimineaţă, copila desăvârşitei iubiri îmi 
spuse: 

— Pe Allah, o, cotoiule, chiar că ai fost strălucit, și 
soarta m-a binecuvântat când m-a făcut să-mi pun ochii 
pe tine. Or, acuma se cade să legiuim legătura noastră. 
Ce zici? Vrei să rămâi cu mine, după legea lui Allah, ori 
vrei să alegi pe totdeauna a nu mă mai vedea? 

lar eu răspunsei: 

— Mai degrabă îndur moartea cruntată decât să nu mă 
mai bucur de chipul tău de lumină, o, stăpână a mea! 

lar ea îmi spuse: 

— Dacă-i așa, să vină cadiul și martorii! 

Şi trimise după cadiu și după martori, tot atunci, să 
scrie fără de zăbavă senetul nostru de căsătorie. După 
care mâncarăm împreună cea dintâi masă a noastră, și 
așteptarăm să se îndeplinească mistuirea, și să treacă 
toată primejdia vreunei tulburări de pântece pentru ca 
apoi să luăm de la cap zbătaniile și desfătările, și a înnădi 
noaptea cu ziua. 

Şi trăii o viaţă ca aceea, o, doamne al meu, cu copila 
desăvârșitei iubiri, vreme de treizeci de nopți și treizeci 
de zile, geluind ceea ce era de geluit, și șlefuind ceea ce 
era de șlefuit, și umplând ceea ce era de umplut, până 
ce într-o zi, cuprins de un fel de ameţeală, mă scăpai 
să-i spun soaţei mele: 

— Nu știu, da, pe Allah! astăzi nu pot să împlânt și 
cea de a douăsprezecea dardă! 

lar ea strigă: 

— Ce? Ce? Păi această a douăsprezecea este cea mai 
de trebuinţă! Celelalte nici nu se socotesc! 

lar eu spusei: 

— Cu neputinţă, cu neputinţă! 

Ea atunci începu să râdă și îmi spuse: 

— Îşi trebuieşte odihnă! Noi ţi-o dăm! 

lar eu nu așteptai mai mult. Căci puterile mă lăsa- 
seră, ya sidi, și mă prăvălii la pământ ca un măgar fără 
căpăstru. 

lar când mă deșteptai din amorţire, mă văzui legat 
cu lanţuri în maristanul de aici, alături de acești tovarăși 
ai mei, doi preacuminţi tinerei. lar paznicii, când îi 
întrebai, îmi spuseră într-un grai: „Asta-i spre odihna 
ta! asta-i spre odihna ta!“ Or eu, pe viaţa ta, o, doamne 
sultane al meu, mă simt acuma destul de odihnit și 
de înzdrăvenit, şi cer de la mărinimia ta să orânduiești 
împăcarea mea cu copila desăvârșitei iubiri. Dar a-ţi 
spune numele sau stepena ei, aceasta-i mai greu, fiind 
un lucru care trece dincolo de ceea ce știu eu. 

Și ţi-am povestit tot ce-am ştiut. Și-aceasta-i, în 
orânduiala și curgerea întâmplărilor, povestea mea, 
de la început, așa cum s-a petrecut. Ci Allah este mai 
ştiutor! 


După ce sultanul Mahmud și vizirul său, sultanul- 
derviş de mai înainte, auziră povestea aceasta a celui 
de al doilea flăcău, se minunară până peste marginile 
minunării de rânduiala și de limpezimea cu care le fusese 
istorisită. lar sultanul îi spuse tânărului: 

— Pe viaţa mea! chiar și dacă pricina întemniţării tale 
n-ar fi fost atâta de nedovedită, eu tot te-aș fi slobozit, 
după ce te-aș fi ascultat. 

Şi adăugă: 

— Ai putea să ne călăuzești la saraiul copilandrei? 

El răspunse: 

— Pot şi cu ochii închiși! 

Atunci sultanul și vizirul și cămărașul, care era ne- 
bunul de mai înainte, se ridicară; iar sultanul îi spuse 
tânărului, după ce porunci să i se dea jos lanţurile: 

— la-o înaintea noastră pe drumul care duce la casa 
soției tale! 

Şi se găteau tuspatru să plece, când cel de al treilea 
tânăr, care încă mai avea lanţurile la gât, strigă: 

— O, stăpânii mei, pe Allah care ne vede! Inainte de 
a pleca, ascultați și povestea mea, întrucât este și mai 
ciudată decât poveştile tovarășilor mei! 

Iar sultanul îi spuse: 

— Înseninează-ţi-inima și linișteşte-ți sufletul, întru- 
cât nu avem să zăbovim mult, și ne întoarcem. 

Şi porniră la drum, cu tânărul înaintea lor, până 
ce ajunseră la poarta unui sarai, pe care, când îl văzu, 
sultanul strigă: 

— Allahu akbar! Afurisit să fie Eblis cel amăgitor! 
Saraiul acesta, o, prietenii mei, este casa celei de a treia 
fete a socrului meu, răposatul sultan. Mărire Aceluia ca- 
rele împreună ceea ce era despărțit și carele înjghebează 
la loc ceea ce era împrăștiat! 

Şi intră în sarai, urmat de tovarășii săi, și trimise să 
se dea știre de sosirea lui fiicei socrului său, care zornici 
să se înfăţișeze dinaintea-i. 

Or, chiar că fata era într-adevăr copila desăvârșitei 
iubiri! Şi-i sărută mâna sultanului, soțul surorii ei, și 
spuse că stă la poruncile sale. lar sultanul îi spuse: 

- O, copilă a socrului meu, ţi-laduc pe soţul tău, isteţul 
acesta minunat, pe care îl căftănesc tot acum în slujba de 
cel de al doilea cămăraș al meu, și care de aci înainte are 
să-mi fie oaspete la masă și tovarăș de pahar, întrucât îi știu 
povestea și cunosc necazul cel trecător care s-a petrecut 
între voi. Ci de aci înainte lucrul acela nu are să se mai 
întâmple, întrucât acuma este hodinit și înzdrăvenit. 

lar copilandra răspunse: 

— Ascult și mă supun! Și de vreme ce se află sub ocroti- 
rea și sub slava ta, și dacă mă încredințezi că s-a întremat, 

primesc să trăiesc iarăși cu el! 

Iar sultanul îi spuse: 

— Fie-ţi răsplătită bunătatea, o, fiică a socrului meu! 
Îmi ridici o greutate mare de pe inimă! 

Şi adăugă: 

— Îngăduie-ne numai să-l iau cu mine vreme de un 
ceas. Întrucât avem a asculta laolaltă o poveste care tre- 
buie să fie întru totul nemaipomenită! 


POVESTEA CELUI DE AL TREILEA NEBUN 


Aflaţi, o, doamne și stăpâne al meu, și tu, o, vizire 
bun de sfat, și voi, preacinstiţi cămărași, tovarăşi de 
lanţuri cu mine de mai înainte, aflați că povestea mea 
nu are nimica asemeni cu cele ce au fost istorisite până 
acum, întrucât dacă cei doi soţi ai mei au păţit-o de pe 
urma unor fetișcane, apoi eu am dat de bucluc din cu 
cotul altă pricină. Și, la sfârșit, aveţi să cântăriți singuri 
spusele mele, în cumpăna judecății voastre. 

Așadar, o, domniilor voastre, încă eram copil atunci 
când tatăl și mama mea au răposat întru mila Atoate- 
dătătorului. ar eu am fost strâns de pe drumuri de nişte 
vecini miloși, săraci ca și noi, care, neavând de niciunele, 
nu puteau să plătească vreun ban cu învățătura mea, și 
mă lăsau să bat ulițele, cu capul și cu picioarele goale, 
și purtând pe mine, drept toată îmbrăcămintea, numai 
jumătate dintr-o cămașă de stambă albastră. Şi pesemne 
că nu eram urât la înfățișare, de vreme ce trecătorii care 
mă vedeau prăjindu-mă la soare se opreau deseori ca să 
rostească: „Ferească-l Allah de deochi pe copilul acesta! 
Că e mândru ca un ciob de lună!“ Şi, de multe ori, câte 
unii dintre ei îmi cumpărau halva cu năut ori acadele 
galbene de zahăr moale, din cele care se întind ca aţa; și 

când mi le dăruiau, mă băteau pe obraz, sau mă mân- 
gâiau pe cap, sau mă trăgeau drăgăstos de moţul de păr 
pe care îl aveam chiar pe creștetul căpățânii mele rase. 
Iar eu căscam o gură cât o șură și înghiţeam dintr-o în- 
fulecătură toată zaharicala. Lucru care îi făcea să strige 
de uimire pe toți cei care mă priveau, iar pe toţi ţâncii 
care se jucau cu mine să-și zgâiască ochii de zavistie. 

Or, într-o bună zi, m-am dus cu tovarășii mei obiş- 
nuiţi să căutăm cuiburi de găi şi de ciori pe la nişte 
case năruite, când am văzut într-o cocioabă coperită 
cu rămurișuri de palmier, în fundul unei curți părăsite, 
chipul nedeslușit și nemișcat al unei făpturi vii. Şi cu- 
noscând că ginnii şi marezii sălășluiesc prin casele pustii, 
am cugetat: „Acela este un mared!“ Și cuprins de spaimă, 
mi-am dat drumul din vârful casei părăginite și am vrut 
să-mi iau călcâiele la spinare și să aștern depărtarea între 
mine și maredul acela. Ci un glas tare dulce, care venea 
din colibă, m-a strigat zicând: 

— De ce fugi, copilule frumos? Vino să te înfrupţi din 
înțelepciune! Vino fără de teamă la mine. Nu sunt nici 
ginn, nici efrit, ci o ființă omenească, și care trăiește în 
schivnicie și în cugetare. Vino, copilul meu, şi am să te 
învăţ înţelepciunea... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute patruzeci şi treia noapte 
Urmă: 


.«. Vino, copilul meu, și am să te învăţ înțelepciunea! 
Iar eu, oprit deodată din fugă de o putere de ncînfrânt, 

m-am Întors îndărăt și am pornit înspre colibă, pe când 
glasul cel dulce îmi șoptea mai departe: „Vino, copilule 
frumos, vino!“ Și am intrat în colibă și am văzut că 
acel chip nemișcat era al unui moșneag, tare bătrân, 
care părea să aibă un număr de ani fără de socoată. lar 
chipul lui, în pofida vârstei adânci, era ca soarele. Și 
bătrânul mi-a spus: 

— Binevenit fie orfanul care vine să dobândească de 
moștenire învățătura mea! 

Şi mi-a mai spus: 

— Am să-ți fiu şi tată și mamă. 

Și m-a luat de mână și a adăugat: 

— Jar tu ai să fii ucenicul meu. Și într-o zi ai să ajungi 
și tu dascăl pentru alţi ucenici. 

Şi rostind acestea, mi-a dat sărutul păcii, și m-a poftit 
să șed lângă el, și a început pe dată să mă dăscălească. 
lar eu mă simţeam robit de vorba și de frumuseţea în- 
vățăturii lui, şi, pentru el, m-am despărţit de jocurile și 
de tovarășii mei. lar el mi-a fost și tată și mamă. lar eu 
îi arătam o cinstire adâncă, o dragoste până peste poate 
şi o supunere fără de margini. Și cinci ani s-au scurs, 
vreme în care am dobândit o învățătură minunată. lar 
mintea mea s-a hrănit cu înțelepciunea. 

Ci, o, doamne al meu, orișice înțelepciune este za- 
darnică dacă nu e însămânţată într-un ogor cu pământul 
sănătos, întrucât se pierde de la cea dintâi vânturare a 
nebuniei, care răscolește stratul cel rodnic. Şi nu mai 
rămâne dedesubt decât uscăciunea și sterpiciunea. 

Şi aveam să simt în curând, pe chiar pielea mea, 
puterea pornirilor firii care biruieşte învățăturile. 

Într-o zi, iacătă, înțeleptul cel bătrân, dascălul meu, 
trimiţându-mă să cerşesc în curtea geamiei bucățica 
noastră de pâine, eu îmi îndeplinii sarcina; și, după ce 
fusei miluit de dărnicia drept-credincioşilor, plecai de la 

geamie și luai calea înspre sihăstria noastră. Ci pe cale, 
o, doamne al meu, mă încrucișai cu o liotă de hadâmbi 
între care se legăna o copilandră învăluită în iaşmac, iar 
ochii ei de sub văl mi se părură că poartă cerul în adâncul 
lor. lar hadâmbii aveau niște ciomege lungi cu care îi 
loveau pe umeri pe trecători, ca să-i dea la o parte din 
drumul urmat de stăpâna lor. Şi din toate părțile auzeam 
lumea cum șoptea: „Fata sultanului! Fata sultanului!“ 
[ar eu, o, doamne al meu, mă întorsei la dascălul meu, 
cu sufletul tulburat și cu creierii vântuiţi. Şi dintr-odată 
uitai toate poveţele dascălului meu, și cei cinci ani ai 
mei de învăţătură, și pildele înfrânării. 

lar învățătorul meu se uita la mine cu durere, pe 
când eu plângeam. Şi ne trecurăm noaptea toată unul 
lângă altul, fără a rosti o vorbă. lar dimineața, după ce 
îi sărutai dreapta, după deprinderea mea, îi spusei: 

— O, taică al meu și maică, iartă-i nevolnicului tău 
de ucenic! Da trebuie ca sufletul meu s-o mai vadă o 
dată pe fata sultanului, măcar de-ar fi să-i mai arunc 
baremi o privire. 

Iar dascălul meu îmi spuse: 

— O, fecior al tătânelui tău și al maicii tale, o, copilul 
meu, de vreme ce așa vrea sufletul tău, ai s-o vezi pe fata 
sultanului. Da cugeră la depărtarea care se află între 
schivnicii înţelepciunii şi domnii pământului! O, fiu al 
tatălui tău și al maicii tale, o, tu, cel hrănit cu dragostea 
mea, au uiţi cât de nepotrivită este înţelepciunea faţă 
de încârduirea cu mlădiţele lui Adam, mai ales dacă-s 
fete de crai? Și oare te-ai lepădat de pacea inimii tale? Şi 
vrei oare ca eu să mor încredinţat că odată cu moartea 
mea are să piară și cel mai de pe urmă sipet al poveţelor 
schivniciei? O, fiul meu, nimic nu este atâta de plin de 
bogăţie ca înfrânarea, și nimic nu este atâta de mulțu- 
mitor ca singurătatea! 

Ci eu răspunsei: 

— O, taică al meu și maică, dacă n-am să pot s-o văd 
pe domniţă, măcar fie și numai cât să-i mai arunc o 
privire, am să mor. 

Atunci dascălul meu, care mă îndrăgea, văzându-mi 
jalea și mâhnirea, îmi spuse: 

— Copile, dacă ai vedea-o pe domniţă o dată, ţi-ar 
domoli dorurile toate? 

lar eu răspunsei: 

— Fără de nicio îndoială! 

Atunci învățătorul meu veni suspinând lângă mine, 
mă frecă peste arcul sprâncenelor cu un fel de alifie și, 
în chiar clipita aceea, o parte din trupul meu pieri şi nu 
mai rămase la vedere din mine decât jumătate de om, 
un trunchi dăruit cu mișcare. lar dascălul meu zise: 

— Acuma du-te în cetate. Şi ai să ajungi astfel la ţinta 
pe care o jinduiești. 

Iar eu răspunsei că ascult și că mă supun, și ajunsei 
într-o clipire de ochi în inima sukului, unde, de cum 
ajunsei, mă și văzui înconjurat de o mulțime fără de 
număr. Şi fiecare se uita la mine cu minunare. Şi din 
toate părțile veneau oamenii fuga să cerceteze acea făp- 
tură ciudată care nu avea dintr-un om decât jumătate și 
care se mișca atâta de sprinten. Şi zvonul acelei arătări 
ciudate se împrăștie îndată în cetate, și răzbătu și la 
saraiul în care sta fata sultanului cu mama sa. Şi amân- 
două doriră să-și potolească nedumerirea asupra mea, și 
trimiseră hadâmbii să mă ia și să mă ducă dinaintea lor. 
Şi fusei dus la sarai și călăuzit în harem, unde domnia și 
mama ei își potoliră nedumerirea asupra mea, în vreme 
ce eu priveam. După care îi puseră pe hadâmbi să mă 
ia de acolo, iar aceștia mă duseră îndărăt, de unde mă 
luaseră. Iar eu, cu sufletul și mai chinuit și cu minţile și 
mai răvășite, mă întorsei la dascălul meu, în colibă. 

Și îl găsii culcat pe rogojină, cu pieptul chinuit și cu 
chipul galben, de parcă s-ar fi aflat pe moarte. Ci eu 
aveam inima prea rătăcită aiurea ca să mă îngrijorez în 
privinţa lui. Iar el mă întrebă cu un glas stins: 

— Ai văzut-o, o, copilul meu, pe fata sultanului? 

Și răspunsei: 

— Am văzut-o, da e mai rău decât dacă nu aș fi vă- 
zut-o. Şi de-acuma înainte sufletul meu nu are să-și 
poată găsi tihna, dacă nu am să ajung să stau lângă ea 
și să-mi satur ochii de bucuria de a o privi! 

Şi el îmi spuse, scoțând un suspin adânc: 

— O, preaiubite învățăcel al meu, tare mai tremur 
pentru tihna inimii tale! Of, ce legătură poate să fie 
vreodată între cei însinguraţi și cei puternici? 

lar eu răspunsei: 

— O, părinte al meu, până ce n-am să-mi odihnesc 
tâmpla lângă tâmpla ei, până ce n-am să mă uit la ea 
și n-am să-i ating gâtul cel vrăjitor cu mâna mea, am 
să mă socotesc peste poate de nenorocit, și am să mor 
de jale. 

Atunci stăpânul meu, care mă avea drag, îngrijorat 
și de minţile mele și de tihna inimii mele, îmi spuse, pe 
când sughiţurile îl zguduiau amarnic: 

— O, fiu al tătâne-tău și al maică-tii, o, copile care 
porţi în tine viața și uiţi cât de tulburătoare și de stri- 
cătoare este femeia, hai, du-te de-ţi împlinește toare 
dorurile! Ci, ca pe cea mai de pe urmă milă, mă rog ţie 
să-mi sapi chiar aici mormântul și să mă îngropi fără 
a pune niciun fel de piatră de pomenire pe locul sub 
care am să mă hodinesc. Apleacă-te, fiul meu, ca să-ţi 
dăruiesc puterea de a-ţi ajunge ţinta. 

lar eu, o, doamne al meu, mă plecai înspre dascălul 
meu, care mă frecă pe pleoape cu un fel de kohl dintr-un 
praf negru și tare mărunt, şi îmi spuse: 

— O, ucenic al meu, iacătă că mulțumită puterilor 
acestui kohl ai ajuns nevăzut pentru ochii oamenilor. 
Și poţi acuma, fără de nicio teamă, să-ţi împlinești 
coate dorurile! Și binecuvântarea lui Allah să fie asupra 
capului tău și să te ferească, pe cât este cu putinţă, de 
vicleșugurile blestemăţiilor care împrăștie tulburarea 
printre cei meniţi sihăstriei! 

Şi, după ce rosti acestea, preacinstitul meu dascăl fu 
de parcă nici n-ar fi fost vreodată. Iar eu dădui zor să-l 
îngrop într-o groapă pe care o săpai în coliba în care tră- 
ise— îngăduiască-l Allah întru mila sa și deie-i loc de fală! 
După care grăbii să zbor la saraiul fetei sultanului. 

Or, cum eram de nevăzut pentru orice ochi, intrai 
în sarai fără a fi zărit și, urmându-mi drumul, ajunsei la 
harem și mersei de-a dreptul la iatacul domnirei. Și o gă- 
sii pe domniţă culcată în crivatul ei, făcându-și somnul 
de după-amiază, și neavând pe ea, drept orice veșmânt, 
decât o cămășuţă lucrată dintr-un zaimf de la Mossul. 
Jar eu, o, doamne al meu, care nu mai avusesem prilejul 
în viața mea să văd goliciunea unei femei, fusei cuprins 
de o înfrigurare ce mă făcu să uit toate înţelepciunile 
şi toate învăţăturile. Și strigai: „Allah! Allah!“ Şi strigai 
cu un glas atâta de tare, încât fata deschise ochii pe 
jumătate, scoțând un suspin adânc și întorcându-se în 
pat. Da atâta tot, spre norocul meu. Și rămăsei uluit că 
o fată atâta de gingașă și de subțire avea un dolofănel 
atâta de mare. Şi, tare nedumerit, mă apropiai şi mai 
mult de ea, știindu-mă de nevăzut, şi, încetişor de tot, 
îmi pusei degetul pe dolofănelul acela, spre a-l pipăi 
și spre a-mi mulţumi inima în privinţa lui. Şi simţii 
că era plin, şi durduliu, și untos, şi brobonos. Ci nu 
izbuteam să mă dezmeticesc din uluiala în care mă aflam 
în ce priveşte mărimea lui, și mă întrebam: „De ce este 
aşa de mare? de ce este așa de mare?“ Și tot cugetând 

astfel, fără a găsi răspunsul mulțămitor, nu pregetai să 
mă lipesc cu totul de fată. Şi făcui lucrul cu mare grijă să 
n-o trezesc. Şi când socotii că primejdia dintâi trecuse, 
mă încumetai la câteva mișcări de început. Și binișor, 
binișor, copilul pe care-l ştii, o, doamne al meu, intră 
și el în joc la rân-du-i. Ci se feri să fie cumva bădăran, 
ori să se slujească de mijloace vinovate, în niciun chip; 
şi se mulțumi și el numai să dea ochii cu ceea ce până 
atunci nu mai văzuse. Şi nimic mai mult, o, doamne al 
meu. Şi gândirăm amândoi că, de această dată dintâi, 
era prea îndestul că ne-am putut întocmi o judecată. 

Ci iacătă! Taman în clipita când dam să mă scol, mă 
împinse Pârdalnicul s-o ciup pe fată, chiar în mijlocul 
uneia dintre rotunjiturile acelea uluitoare care mă lăsa- 
seră năuc cu mărimea lor, și nu putui să mă împotrivesc 
ispitei, şi iacătă! o ciupii pe fată de vârful rotunjiturii 
aceleia. Şi — alungat fie Cel-Viclean! — durerea pe care 
o simţi domnița fu atâta de ascuţită încât, trezită acuma 
de-a binelea, sări din pat scoțând un țipăt de spaimă, și 
o chemă pe maică-sa cu strigăte amarnice... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute patruzeci şi patra noapte 
Urmă: 


... durerea pe care o simţi domniţa fu atâta de ascuţită 
încât, trezită acuma de-a binelea, sări din pat scoțând 
un țipăt de spaimă, și o chemă pe maică-sa cu strigăte 
amarnice. 

Or, auzind strigătele de chemare ale fetei, și ţipetele ei 

de spaimă, și răcnetele după ajutor, maică-sa o luă la fugă 
prinzându-și picioarele în fuste și urmată de-aproape de 
bătrâna doică a fetei și de hadâmbi. Iar fata tipa întruna, 
ducându-și mâna acolo unde fusese ciupită: 

— Mă adăpostesc întru Allah de Şeitan cel bătut cu 
pietre! 

lar maică-sa și bătrâna doică o întrebară amândouă 
deodată: 

— Ce-ai păţit? Ce-ai păţit? Şi pentru ce ţii mâna la prea- 
cinstitul? Şi ce-a păţit preacinstitul? Şi ce i s-a întâmplat 
preacinstitului? la arată-ne ce-a păţit preacinstitul! 

Iar doica se întoarse înspre hadâmbi, aruncându-le 
o privire poncișă, și le strigă: 

— Duceţi-vă mai încolo! 

Şi hadâmbii se duseră mai încolo, blestemând-o prin- 
tre dinţi pe afurisita de babă. 

Și- aşa! Iar eu vedeam fără să fiu văzut, mulțumită 
kohlului de la răposatul meu dascăl — aibă-l Allah întru 
multă mila lui! 

Or, așadar, după ce maică-sa și doica, într-o clipită, 
o năpădiră cu întrebările acelea repezite, lungindu-și 
gâtul ca să vadă cam ce treabă putea să fie, fata, roșie 
de rușine şi de durere, rosti într-un sfârșit: 

— Colea! Colea! ciupitura! ciupitura! 

lar cele două femei se uitară și văzură pe dolofănel 
urma roșie și umflară lăsată de degetul meu cel gros și 
de cel mijlociu. Şi se traseră cu spaimă şi cu mirare până 
peste poate, strigând: 

— O, afurisito, cine ţi-a făcut asta? cine ţi-a făcut asta? 

Iar fata începu să plângă, spunând: 

— Habar nu am! habar nu am! 

Şi adăugă: 

— Am fost ciupită așa, pe când visam, în somn, că 
mâncam un castravete mare! 

Şi cele două femei, când auziră acele vorbe, se aple- 
cară amândouă deodată și se uitară pe sub perdele şi pe 
sub chilimuri și pe sub poloage; și dacă nu găsiră nimic 
ciudat, îi spuseră fetei: 

— Eşti bine încredinţată că nu te-ai ciupit singură, 
pe când dormeai? 

Ea răspunse: 

— Mai degrabă aș muri decât să mă ciup așa de amarnic! 

Atunci bătrâna mancă își dete cu gândul, zicând: 

— Nu este ajutor și scăpare decât întru Allah Prea- 
înaltul și Atotputernicul. Acela care a ciupit-o pe fata 
noastră este vreun Fără-de-nume dintre cei Fără-de- 
nume care sălășluiesc în văzduhuri! Şi pesemne că o fi 
intrat aici prin fereastra deschisă și, dacă a văzut-o pe 
fata noastră cum dormea cu funduleţul gol, n-a putut 
să-şi înfrâneze îndemnul de-a o ciupi de el. Şi-asta-i ceea 
ce s-a întâmplat, hotărât! 

Şi, spunând acestea, se repezi să închidă fereastra și 
ușa, și adăugă: 

— Înainte de-a o obloji pe fata noastră cu o cârpă 
înmuiată în apă rece și în oţet, trebuie să dăm zor și să-l 
izgonim pe Proclet. Şi nu-i decât un mijloc în stare să-l 
zgornească, și-anume de-a arde în odaie niște baligă de 
cămilă. Întrucât baligile de cămilă nu priesc nasurilor 
de ginni, de marezi și de toţi cei fără-de-nume. lar eu 
ştiu vorbele care trebuie să se rostească în vreme ce se 
face afumarea! 

Şi numaidecât strigă la hadâmbii înghesuiți după ușă: 

— Daţi fuga de ne-aduceţi o târnă de baligă de cămilă! 
Şi pe când hadâmbii erau duși să îndeplinească porunca, 
mama se apropie de fată şi o întrebă: 

— Eşti încredinţată, o, fata mea, că Pârdalnicul nu ţi-a 
mai făcut și altceva? Şi n-ai simţit nimic din ce vreau 
să spun? 

Fata spuse: 

— Nu știu! 

Atunci mama și doica își coborâră capetele și o cer- 
cetară pe fată. Şi, o, doamne al meu, văzură că, așa cum 
îţi spusei, toate erau la loc și că nu se afla niciun fel de 
urmă de vreo siluire nici pe dos, nici pe față. Ci nasul 
afurisitei de doici, care era tare pătrunzător, o făcu să 
spună: 

— Am simţit la fata noastră mireasma unui ginn de 
parte bărbătească! 

Şi strigă la hadâmbi: 

— Unde-s baligile, o, blesremaţilor? 

Şi tot atunci hadâmbii se şi iviră cu coșul; și grăbiră să 
i-l dea bătrânei, prin crăpătura ușii deschise o clipită. 

Atunci baba doică, după ce strânse preșurile aș- 
ternute pe jos, vărsă baligile din coș pe lespezile de 
marmură și le dete foc. Şi de îndată ce fumul începu 
să se ridice, baba porni să bolborosească peste foc 
nişte vorbe de nepriceput, făcând în vânt niște semne 
vrăjitorești. 

Și iacără! Fumul de la baligile aprinse, umplând pe 
dată iatacul, îmi intră în ochi într-un chip atâta de greu 
de îndurat, încât mi se umplură de lacrimi și fusei nevoit 
să mi-i şterg de mai multe ori cu pulpana hainei. Și 
nu mă gândii, o, doamne al meu, că, ștergându-mă 
așa, treptat-treptat luam și kohlul care cu puterile lui 
mă făcuse de nevăzut și din care, în nesocotința mea, 
uitasem să iau cu mine vreun pic înainte de moartea 
dascălului meu. 

Şi-așa că deodată le auzii pe cele trei femei cum scot 
tustrele într-un glas niște ţipete de spaimă, îndreptân- 
du-și degetul înspre mine: 

— Ia uite efritul! ia uite efritul! ia uite efritul! 

Şi-i strigară în ajutor pe hadâmbi, care numaidecâr 

năvăliră în odaieși se repeziră la mine, dând să măomoare. 
Ci eu strigai la ei cu glasul meu cel mai cumplit: 

— Dacă îmi faceţi vreun rău cât de cât, am să-i chem 
în ajutor pe fraţii mei ginni, care au să vă stârpească de 
pe faţa pământului și-au să dărâme saraiul peste capetele 
celor care șed aici! 

Lor atunci li se făcu frică și se mulțumiră să mă lege 
burduf. lar baba strigă la mine: 

-Toate cinci degetele mele în ochiul tău drept, şi toate 
celelalte cinci degete ale mele în ochiul tău stâng! 

Iar eu îi zisei: 

— Taci, o, vrăjitoare afurisită, ori îi chem pe fraţii mei 
ginni, care au să-ţi amestece lungimea cu lățimea! 

Ei i se făcu frică atunci și tăcu. Da numai ca să strige 
iar, peste o clipită: 

— Întrucât acesta-i un efrit, nu putem să-l omorâm. 
Da putem să-l punem în lanţuri, pe toate zilele lui! 

Şi le spuse hadâmbilor: 

— Luaţi-l și duceți-l la maristan, și puneţi-i un lanţ 
de gât, și ferecaţi lanţul în zid. Și spuneţi-le paznicilor 
că, dacă l-ar lăsa să scape, moartea lor va fi fără de 
izbavă! 

Şi hadâmbii, o, mărite sultan, pe când eu stam cu 
nasu-n pământ, mă aduseră curând și mă aruncară în 
acest maristan avan, unde îi găsii pe cei doi soți ai mei 
de mai înainte, care acuma-s preacinstiţii tăi cămărași. 
Şi-acesta-i, o, sultane al meu bun, temeiul întemniţării 
mele în temniţa de nebuni, și tot așa și al lanţului pe 
care-l port la gât. Şi ţi-am povestit totul, de la cap la 
cap, nădăjduind de la Allah și de la tine că așa am să 
scap din buclucul care mi-a căzut pe cap, și că bunătatea 
ta cea mare are să mă scoată din aceste fiare, să mă duc 
unde-oi vedea în zare, afară din această închisoare. Și cel 
mai bine, pe cât mi se pare, ar fi s-o iau cu însurătoare 

pe domniţa după care sufletul meu moare. lar Cel-Prea- 
înalt, mai apoi, este mai presus de noi! 


După ce ascultă istorisirea aceasta, sultanul Mahmud 
se întoarse înspre vizirul său, sultanul-derviș de odini- 
oară, şi îi spuse: 

— lacătă cum călăuzește soarta întâmplările rudelor 
mele! Căci domniţa de care s-a îndrăgit tânărul este fata 
cea mai mică a răposatului sultan, părintele soţiei mele! 
Şi acuma nu ne mai rămâne decât să dăm întâmplării 
urmarea ce i se cuvine! 

Pe urmă se întoarse înspre flăcău și îi spuse: 

— Într-adevăr, povestea ta este o poveste de-a mirările, 
şi chiar dacă nu ai fi cerut-o de soție pe fata socrului 
meu, eu tot ţi-aș fi dat-o, spre a-ţi dovedi mulțumirea 
pe care am simţit-o la vorbele tale! 

Și porunci să i se dea jos pe dată lanţurile și îi spuse: 

— De-acuma înainte ai să fii cel de al treilea cămăraș 
al meu; și am să şi dau poruncile, pentru sărbătorirea 
nunții tale cu domniţa ale cărei însușiri le cunoşti. 

Iar flăcăul sărută dreapta mult-darnicului sultan. Și 
ieșiră cu toţii din maristan și se duseră la sarai, unde se 
dădură ospeţe mari și petreceri obștești, cu prilejul celor 
două împăcări de mai înainte și a însurătoarei flăcăului 
cu domniţa. Şi toată lumea din cetate, și mici și mari, 
fură îmbiaţi să vină la ospeţele care aveau să ţină patru- 
zeci de zile și patruzeci de nopţi, în cinstea măritișului 
fetei sultanului cu ucenicul înţeleptului, și a adunării 
la loc a acelora pe care ursita îi despărţise! 

Și vecuiră cu toţii în desfătările inimii și în bucuriile 
prieteniei, până la despărţirea cea de neabătut. 


— Şi-aceasta-i, o, norocitule sultan, urmă Șeherezada, po- 
vestea cea încâlcită cu copilul din flori, care a fost sultan și 

s-a făcut derviș călător, pentru ca pe urmă să fie rânduit vizir 
de cărre sultanul Mahmud, și despre cele ce i s-au mai în- 
tâmplat cu prietenul său și cu cei trei tineri închiși ca nebuni 
la maristan. Ci Allah este cel mai mare, și cel mai darnic, și 
cel mai ştiutor! 

. 

Pe urmă adăugă, fără a se opri: 

— Ci nu care cumva să crezi că povestea aceasta ar fi mai 
minunată ori mai pilduitoare decât Vorbele de sub cele nouă- 
zeci și nouă de capete tăiate! 

Iar sultanul Sahriar se minună: 

EI 

— Care sunt vorbele acelea, Șeherezada, și care sunt cape- 
tele tăiate despre care eu habar nu am? 

lar Șeherezada povesti: 


CUVINTELE DE SUB CELE NOUAZECI 
ȘI NOUĂ DE CAPETE RETEZATE 


de povestește — ci numai Allah poate să osebească 
Ed cele aievea și cele neaievea și să le despărțească fără 
de greş! — că a fost odată, în vechimea vremilor, într-o 
cetate dintre cetățile rumilor de demult, un rege de 
stepenă înaltă și de o vrednicie de pomină, stăpân peste 
domnii și peste împărăţii, peste tării și peste oști. Şi 
regele acela avea, mai scump decât toate comorile sale, 
un fiu tinerel care era desăvârșit de frumos. Şi flăcăul, 
feciorul regelui, nu era numai frumos cu desăvârșire, ci 
mai era dăruit și cu o deșteptăciune ce minuna pămân- 
tul. Și, mai încolo, istorisirea aceasta nu are să fie decât 
adeverirea acelei deșteptăciuni de minunare și a acelei 
frumuseți a beizadelei. 

Și, spre a-i pune la încercare însușirile, Allah Cel- 
Preaînalt făcu vremile să ia o întorsătură rea asupra zi- 
lelor regelui și ale reginei, tatăl şi mama flăcăului. Și din 
rege și regină cum erau, în vârful puterii și al bogățiilor, 
se pomeniră, într-o zi, în palatul lor pustiu, mai săraci 
şi mai ticăloșiţi decât cerşetorii de pe drumurile caliciei, 
întrucât nimica nu îi este mai lesne Celui-Preaînalt de- 
cât a face să se năruiască domniile cele mai întemeiate 
şi a aduce să sălășluiască în palate fiarele de pradă și 
păsările de noapte... 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute patruzeci şi cincea noapte 
Urmă: 


... şi mai ticăloșiți decât cerșetorii de pe drumurile 
caliciei, întrucât nimica nu îi este mai lesne Celui- 
Preaînalt decât a face să se năruiască domniile cele mai 
întemeiate și a aduce să sălășluiască în palate fiarele de 
pradă și păsările de noapte. 

Or, faţă cu întorsătura aceea aprigă a vremilor și 
cu lovitura aceea neașteptată a soartei, flăcăul își simţi 
inima cum se călește ca un oţel înroşit pus în apă, şi luă 
asupra-și să-i îmbărbăteze pe părinţii lui și să-i scoată din 
starea în care se aflau. Şi îi spuse regelui cel sărăcit: 

— O, părintele meu, spune-mi, pe Allah! ai binevoi 
să-ţi pleci auzul înspre copilul tău care ar vrea să-ţi vor- 
bească? 

Iar regele, ridicând capul, răspunse: 

— O, fiul meu, tu ești dăruit cu harul înțelepciunii, 
vorbește și avem să ne supunem! 

Iar flăcăul spuse: 

— Scoală-te, o, doamne al meu, și haide să ne ducem 
în niște pământuri unde să nu ni se știe nici măcar de 
nume. Căci la ce bun să te tângui dinaintea a ce nu se 
mai poate îndrepta, câtă vreme încă mai suntem stăpâni 
pe vremea de față? În altă parte avem să găsim o viață 
nouă și bucurii proaspete! 

lar bătrânul rigă răspunse: 

- O, copile minunat al meu, cuminte și plin de cu- 
viință, sfatul tău este un îndemn venit de la Domnul 

înțelepciunii. Și grija pentru lucrul acesta să fie asupra 
lui Allah și asupra ta! 

Atunci băiatul se sculă și, după ce pregăti toate de 
drum, îi luă pe tatăl și pe mama sa de mână și ieși cu ei pe 
calea ursitei. Și călătoriră prin câmpii și prin pustietăți, 
și nu se opriră din mers până ce nu ajunseră dinaintea 
unei cetăţi mari şi bine zidite. Și flăcăul îi lăsă pe tatăl şi 
pe mama sa la umbra zidurilor și intră singur în cetate. 
Şi trecătorii pe care îi întrebă îi spuseră că cetatea aceea 
era cetatea de scaun a unui sultan drept și mărinimos, 
care era fala crailor şi a sultanilor. Atunci el își întocmi 
un gând și o socotinţă, și se întoarse numaidecât la 
părinţii săi bătrâni și le spuse: 

— Am degând săvăvând sultanului din cetatea aceasta, 
care este un sultan mare. Voi ce ziceţi, o, părinţii mei? 

Iar ei răspunseră: 

— O, copile al nostru, tu știi mai bine decât noi ce 
se cade și ce nu se cade, întrucât Cel-Preaînalt ţi-a pus 
duioşia în inimă și toată înţelepciunea în minte. lar noi 
nu putem decât să te ascultăm cu liniște și cu încre- 
dere, punându-ne nădejdea în Allah și în tine, copilul 
nostru. Și tot ce ai să socotești tu că e bine, noi avem 
să primim! 

Şi flăcăul îi luă iarăși de mână pe părinţii săi cei 
bătrâni și porni cu ei înspre saraiul sultanului. Și îi lăsă 
în curtea saraiului, și ceru să fie dus în sala împărătească, 
spre a vorbi cu Măria Sa. Și întrucât avea o înfățișare 
aleasă și mândră, fu numaidecât dus în sala de primire. 
Şi se închină dinaintea sultanului care, uitându-se la 
el, văzu fără putinţă de tăgadă că era fiu de stăpân de 
pământuri, și îi zise: 

— Ce dor ai, o, flăcău de lumină? 

lar băiatul, după ce mai sărută o dată pământul 
dintre mâinile sultanului, răspunse: 

— O, doamne al meu, am cu mine un prins, cucernic 
și temător de Cel Aroatestăpân, o pildă de cinste și de 
neprihană; și mai am și o prinsă, duioasă la fire, și dulce 
la purtări, şi blajină la vorbă, și plină de toate însușirile 
alese căpătate de o roabă. Şi amândoi au cunoscut zile 
mai bune, iar acuma se află prigoniţi de soartă. Pentru 
aceea, vreau să-i vând Înălțimii Tale, ca să fie slujitori 
la picioarele tale și robi la porunca ta, precum tustrei 
suntem bunurile vii ale tale. 

Când auzi din gura băiatului vorbele acestea spuse 
cu un glas vrăjitor, sultanul grăi: 

— O, flăcău fără de pereche, care vii la noi poate că 
din ceruri, dat fiind că cei doi prinși de care îmi spui 
sunt bunuri ale tale, nu pot decât să-mi placă. Du-te 
degrabă să mi-i aduci, ca să-i văd și să ţi-i cumpăr! 

lar băiatul se întoarse la regele cel sărman, care era 
tatăl său, și la regina cea sărmană, care era maică-sa, și 
luându-i pe amândoi de mână, pe când ei se supuneau, 
îi duse dinaintea sultanului. 

Şi sultanul, de la cea dintâi privire pe care o aruncă 
asupra tatălui și asupra mamei flăcăului, se minună până 
peste marginile minunării și spuse: 

— Dacă aceștia doi sunt robi, atunci cum ar putea să 
mai fie sultani? 

Şi îi întrebă: 

— Şi sunteţi amândoi robii și averea acestui flăcău 
frumos? 

lar ei răspunseră: 

— Suntem cu adevărat robii şi averea lui, după toate 
datinile, o, doamne al vremilor! 

Atunci sultanul se întoarse înspre flăcău și îi spuse: 

— Hotărăşte tu pentru mine preţul care ţi se cuvine 
pentru vânzarea acestor doi prinşi care nu-și au perechea 
în saraiurile sultanilor. 

Iar tânărul spuse: 

— O, doamne al meu, nu se află comoară care să mă 
despăgubească de pierderea acestor doi prinși. Așa încât 
nu i-aș da nici de-ar fi plătiţi cu greutatea lor în aur și 
în argint; ci i-aș lăsa în mâinile tale ca pe un zălog, până 
la ziua pe care ar hotări-o ursita. Şi nu vreau să-ţi cer, 
ca preţ pentru zălogirea lor vremelnică, decât un lucru 
care să fie tot atâta de scump în felul său pe cât sunt ei 
amândoi printre făpturile lui Allah. Ţi-aș cere, așadar, 
pentru zălogirea prinsului meu, un cal care să fie cel 
mai frumos din grajdurile tale, cu șaua, cu frâul și cu 
cot tacâmul lui; și ţi-aș cere, pentru zălogirea prinsei, 
un rând de haine așa cum poartă fiii de domni. Şi cu 
învoiala ca, în ziua când am să-ţi dau îndărăr calul și 
hainele, tu să mi-i dai îndărăt pe cei doi prinși, care au să 
fie o binecuvântare pentru tine și pentru împărăţia ta. 

Iar sultanul răspunse: 

— Să fie după dorinţa ta! 

Şi pe clipă pe dară porunci să fie scos din grajduri 
calul cel mai frumos care a nechezat vreodată sub ochiul 
soarelui, un roib ca focul, cu nările tremurând, cu ochii 
mari şi rotunzi, care sforăia și bătea pământul cu copita, 
gata de goană și de zbor. Şi porunci apoi să se scoată 
din vistierie și să i se dea flăcăului, care se îmbrăcă 
numaidecât cu ele, hainele cele mai frumoase cu care 
s-a îmbrăcat vreodată vreun călăreț la vreo întrecere de 
viteji. Şi călăreţul cel proaspăt se dovedi atâta de frumos, 
încât sultanul strigă: 

— Dacă vrei să rămâi la mine, o, voinicule, am să te 
acopăr cu binefaceri! 

lar flăcăul spuse: 

— Allah să-ţi sporească zilele pe care le ai, o, doamne 
al vremilor! Ci orânda mea nu se află aici. Și trebuie să 
mă duc s-o caut acolo unde mă așteaptă. 

Şi după ce grăi astfel, își luă rămas-bun de la părinţi, 
se temeni dinaintea sultanului și plecă în goana mare 
pe roibul său. Şi străbătu câmpii și pustietăți, ape mari 
și văi adânci, și nu se opri din mers decât când ajunse 
dinaintea unei alte cetăţi, mai mare și mai bine zidită 
decât cea dintâi. 

Or, de cum intră în cetatea aceea, un murmur ciudat 
se stârni la trecerea lui, și niște strigăte de uimire și de 
milă îl întâmpinau la fiecare pas. Și îi auzea pe unii 
cum spuneau: „Păcat de tinereţile lui! Oare pentru ce 
va fi venind un călăreț atâta de frumos să se dea fără de 
pricină morţii?“ Iar alţii spuneau: „Are să fie al o sutălea! 
Acesta-i cel mai frumos dintre toţi! Acesta-i fiu de crai!“ 
lar alţii spuneau: „Un tinerel atâta de fraged nu are să 
poată izbândi acolo unde atâţia învăţaţi au dat greș!“ 
lar murmurul și strigătele de mirare nu făceau decât să 
sporească, pe măsură ce flăcăul înainta pe ulițele cetății. 
Şi înghesuiala dimprejurul și de dinaintea lui ajunse 
până la urmă atâta de mare, încât nu mai putea să-și facă 
roibul să pășească decât cu primejdia de a călca vreun 
târgoveţ. Şi tare nedumerit, se văzu nevoit să oprească 
şi să-i întrebe pe cei care îi închideau drumul: 

— Pentru ce, o, oameni buni, îl opriţi pe un străin și 
calul lui să meargă să se odihnească de ostenelile lor? Și 
pentru ce atâta de într-un glas nu vroiți să-mi îngăduiți 
găzduire? 

Atunci din mijlocul mulţimii ieși un moșneag care 
se apropie de flăcău, luă calul de frâu și spuse: 

— O, flăcău frumos, mântui-te-ar de năpastă Allah! 
Că nimenea nu poate să ocolească ursita, întrucât ursita 
ne € legată de gât, asta niciun om cu minte n-ar putea 
s-o tăgăduiască vreodată; da' că în toiul unei tinereți în 
floare, câte unul se apucă fără de socotinţă să se repeadă 
în braţele morţii, iacătă o treabă ce ţine de sminteală. 

Noi toți, așadar, ne rugăm ţie fierbinte, iar eu mă rog 
în numele tuturor târgoveţilor de aici, o, preafalnice 
străine, să faci cale întoarsă și să nu-ţi duci așa sufletul 
la o pieire fără de scăpare! 

Iar băiatul răspunse: 

-0O, preacinstite șeic, nu am intrat în cetatea voastră 
cu gândul să mor! Care-i, așadar, ciudatul necaz ce pare 
a mă paște, și care-i primejdia acelei morți pe care o am 
de înfruntat? 

Iar bătrânul răspunse: 

— De este adevărat, precum ne arată vorbele tale, 
că nu ştii nimic despre năpasta ce te aşteaptă dacă ai 
să mergi mai departe pe drumul acesta, păi atunci hai 
să-ţi arăt care-i necazul! 

Şi în tăcerea mulţimii spuse: 

- O, fecior de crai, o, flăcău preafrumos fără de 
seamăn pe lume, află că fata sultanului nostru este o 
domniţă care, nu încape îndoială, este fata cea mai 
frumoasă dintre toate fetele din vremile de-acum. Or, 
fata a hotărât să nu se mărite decât cu acela care are să 
răspundă în chip mulţumitor la toate întrebările pe care 
i le pune ea; ci, în schimb, cu învoiala ca moartea să 
fie osânda aceluia ce nu are să știe a-i ghici gândul ori 
are să lase a trece vreo întrebare fără a răspunde la ea cu 
vorbele de cuviinţă. Şi până acuma a și dus la tăiere, în 
felul acesta, capetele a nouăzeci și nouă de flăcăi, toţi 
feciori de crai, de emiri ori de oameni de seamă, printre 
care se aflau unii dăscăliţi în toate laturile învățăturilor 
omenești. Şi fata stăpânului nostru şade ziua în vârful 
unui turn ce stăpânește peste cetate și de acolo de sus 
pune ea întrebările către acei tineri ce se înfăţişează să 
le dezlege. Așa că iacătă-te prevestit! Şi Allah fie cu tine! 
aibi milă de tinerețile tale şi nu pregeta să te întorci 
la tatăl tău şi la maica ta, care te au drag, ca nu care 

cumva domniţa să audă zvonindu-se despre sosirea ta și 
să poruncească să fii dus dinaintea ei. Şi Allah ferească-te 
de toată răutatea, o, flăcăule frumos! 

Când auzi vorbele moșneagului, tânărul beizadea 
răspunse: 

— Chiar la domniţa voastră mă așteaptă ursita mea. 
O, voi toţi, arătaţi-mi drumul! 

Atunci din toată mulțimea se revărsă un potop de 
oftaturi și de gemete, de bocete și de văicăreli. lar împre- 
jurul flăcăului se ridicară niște strigăte ce spuneau: „Se 
duce la moarte! la moarte! E al o sutălea! al o sutălea!“ 
Şi tot puhoiul de lume se porni pe urma lui. Şi mergea 
însoţit de un potop de inși, care își închiseseră prăvăliile 
și îşi lăsaseră baltă îndeletnicirile, ca să se ia după el. Și 
călca astfel înainte pe drumul ce ducea la orânda lui. 

Şi ajunse în curând dinaintea turnului, și o zări pe 
terasa acelui turn pe domnia ce şedea în jețul ei, îm- 
podobiră cu purpura împărătească și împresurată de 
roabele sale tinere, îmbrăcate în purpură ca și ea. Și nu 
se întrezărea din chipul domniţei, acoperit cu un iaşmac 
roşu, decât două gemme întunecate, care erau ochii ei, 
asemeni cu două lacuri negre luminate de dinăuntru. 
Şi de jur împrejurul terasei, dedesubtul domniţei, spån- 
zurate la rând unul lângă altul, se bălăngăneau nouăzeci 
şi nouă de capete retezate. 

Atunci tânărul beizadea își opri calul la oarecare 
depărtare de turn, așa fel ca s-o vadă pe domniță și să 
fie și el văzut de ea, să audă şi să fie auzit. Și la priveliș- 
tea aceea, toată zarva mulțimii se stinse. Şi în mijlocul 
tăcerii, glasul domniţei se auzi rostind: 

— Întrucât ești cel de al o sutălea, o, neînfricatule 
flăcău, pesemne că, fără de îndoială, ești gata să răspunzi 
la întrebările mele? 

Şi flăcăul, stând falnic pe calul său, răspunse: 

— Sunt gata, o, domniţă! 

Şi tăcerea se făcu și mai deplină, iar domniţa grăi: 

— Atunci spune-mi, de început, fără a șovăi, o, flă- 
căule, după ce ai să-ţi arunci ochii asupra mea și asupra 
celor care mă înconjoară, cu ce mă asemui eu și cu ce se 
asemuie ele, stând aici în vârful turnului! 

Şi tânărul, după ce își aruncă ochii asupra domniţei și 
asupra celor care o înconjurau, răspunse fără a șovăi: 

- O, domniţă, tu te asemuiești cu o idoliță, iar cele 
care te înconjoară se asemuiesc cu slujitoarele idoliţei. 
lar tu te mai asemuiești și cu soarele, iar tinerele care te 
înconjoară se asemuiesc cu razele soarelui. Şi, tot așa, 
tu te asemuiești cu luna, iar aceste tinere cu stelele care 
slujesc de alai lunii. Şi te mai asemuiesc, într-un sfârșit, 
cu luna nissanului, care este luna florilor; iar pe toate 
aceste tinere le asemuiesc cu florile pe care le învie cu 
adierea sa luna nissanului. 

Când auzi răspunsul acela, pe care mulțimea îl primi 
cu un murmur de minunare, domniţa se arătă mulţu- 
mită şi spuse: 

— Ai strălucit, o, tinere, iar răspunsul tău cel dintâi 
nu-ți aduce moartea. Ci întrucât ai știut să dezlegi în- 
trebarea mea dintâi, asemuindu-ne, pe mine și pe aceste 
fete, mai întâi cu o idoliță și cu slujitoarele idoliţei, pe 
urmă cu soarele și razele soarelui, pe urmă cu luna și 
cu stelele ce alcătuiesc alaiul lunii, și, la sfârșit, cu luna 
nissanului și cu florile ce răsar în luna nissanului, nu 
am să-ți pun vreo întrebare nici prea încurcată, nici prea 
grea de dezlegat. Și am să te întreb mai întâi să-mi spui 
ce înseamnă de fapt cuvintele: „Dă-i miresei Apusului 
pe fiul sultanului Răsăritului, și din ei se va naște un 
copil ce va fi sultanul chipurilor frumoase“. 

Iar flăcăul, fără a șovăi o clipită, răspunse: 

— O, domniţă, cuvintele acestea închid toată taina 

pietrei filozofale, și vor să zică misticește că: „Pune să 
se îmbie cu umezeala ce vine din Apus pământul cel 
adamic neprihănir care vine din Răsărit, și din această 
amestecare se va zămisli mercuriul filozoficesc, care-i 
Arotputernic în fire și care va zămisli soarele, și va ză- 
misli aurul, care-i fiul soarelui, și luna, și argintul, care-i 
fiul lunei, și care schimbă pietrele în diamante...“ 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute patruzeci şi şasea noapte 
Urmă: 


„... va zămisli soarele, și va zămisli aurul, care-i fiul 
soarelui, și luna, şi argintul, care-i fiul lunei, şi care va 
schimba pietrele în diamante.“ 

Şi, auzind răspunsul acesta, domniţa făcu un semn 
de adeverire și spuse: 

— Întrucât, o, tinere, ai ştiut să lămureşti tâlcul ascuns 
al împerecherii fiului Răsăritului cu fiica Apusului, ai 
scăpat și de data aceasta de moartea spânzurată deasupra 
capului tău. Da ai putea să-mi spui acuma pe ce se 
întemeiază virtuțile talismanelor? 

Şi flăcăul, de pe calul său, răspunse: 

— O, domniţă, talismanele își datoresc însușirile cele 
minunate și puterile cele năzdrăvane literelor ce le alcă- 
tuiesc, căci literele au legătură cu duhurile, și nu se află 
nicio literă în limbă care să nu fie sub ocârmuirea unui 
duh. Dar dacă mă întrebi ce-i acela un duh, îţi voi spune 
că este o sclipire ori o revărsare a virtuţilor Atotputinţei 
și însușirilor Celui-Preaînalt. lar duhurile ce lăbăduiesc 

în lumea cugetului le diriguiesc pe cele care sălășluiesc 
în lumea cerurilor; iar duhurile care locuiesc în lumea 
cerurilor le diriguiesc pe cele din lumea de sub lună. Şi 
literele alcătuiesc cuvinte, iar cuvintele izvodesc oraco- 
lele; și numai duhurile înfățișate de litere și îngemănate 
în oracolele scrise pe talismane săvârşesc minunile care 
îi uimesc pe oamenii de rând, însă nu-i tulbură deloc pe 
cei înţelepţi, care cunosc bine puterea cuvintelor şi știu 
că totdeauna cuvintele vor dirigui lumea și că totdeauna 
cuvintele scrise sau rostite pot să răstoarne domniile și 
să spulbere împărăţiile! 

lar când auzi răspunsul acesta, pe care mulțimea îl 
întâmpină cu strigăte de bucurie și de minunare, dom- 
nița spuse: 

— Ai strălucit, o, tinere, lămurindu-mi puterea cu- 
vintelor și a vorbelor care diriguie lumea și sunt mai 
puternice decât toți craii. Ci nu știu dacă ai să poți răs- 
punde și la întrebarea pe care iacăt-o! Vei ști tu, așadar, 
să-mi spui care sunt cei doi vrăjmași veșnici? 

Iar flăcăul, de pe calul său, răspunse: 

- O, domniţă, nu am să spun că acei doi vrăjmași 
veșnici sunt cerul și pământul, întrucât depărtarea care 
îi desparte nu este vreun răspas adevărat, dat fiind că 
depărtarea aceasta și răspasul acesta, ce se par a fi niște 
genuni, pot să fie umplute într-o clipită, iar cerul poate 
să se împreune cu pământul în mai puţin de-o clipire de 
ochi: întrucât, spre a se făptui această împreunare, nu 
este trebuinţă nici de oști de ginnii ori de făpturi ome- 
nești, nici de potop de aripi, ci numa de un lucru care 
este mai tare decât toate puterile ginnilor și ale oameni- 
lor, şi care-i mai ușor și mai dăruit cu virtute decât aripile 
vulturului ori ale porumbelului, iar acesta-i rugăciunea! 
Şi nu am să-ţi spun, o, domniţă, că acei doi vrăjmași 
veşnici sunt noaptea și ziua, dat fiind că dimineața le 

împreună, iar înserarea le desparte, rând pe rând. Şi nu 
am să-ţi spun că acei doi vrăjmași veșnici sunt soarele și 
luna, întrucât acestea luminează pământul și sunt legate 
prin aceleași binefaceri. Şi nu am să-ţi spun că acei doi 
vrăjmași veşnici sunt sufletul și trupul, întrucât dacă 
noi îl cunoaştem pe unul, nu știm nimic despre celălalt, 
și nu poţi să-ţi dai o părere despre ceea ce nu cunoşti! 
Dar îţi mărturisesc, o, domniţă, că acei doi vrăjmași 
veșnici sunt moartea și viaţa, întrucât amândouă sunt 
la fel de rele, și una ca și cealaltă, de vreme ce se slujesc 
de făptura zămislită ca de o jucărie, se înfruntă fără de 
răgaz pe seama acestei jucării și, până la urmă, jucăria 
ajunge să fie jertfa cea adevărată a jocului lor, pe când 
ele nu fac decât să sporească ș şi să înflorească. Într-adevăr, 
iată-i pe cei doi vrăjmași veşnici, vrăjmași ai lor înșiși și 
vrăjmași ai făpturilor. 

Când auzi răspunsul acesta al flăcăului, toată mulți- 
mea strigă într-un singur glas: 

— Laudă Aceluia carele te-a dăruit cu atâta deșteptă- 
ciune și carele ţi-a împodobit mintea cu atâta judecată 
și știință! 

Iar domința, stând în turn în mijlocul tinerelor ei, 
îmbrăcate ca și ea în purpură împărătească, spuse: 

— Ai strălucit, o, tinere, în răspunsul tău despre cei 
doi vrăjmași ai lor înșiși și vrăjmași ai făpturilor. Ci eu 
nu sunt încredinţată că acum ai să mai răspunzi și la 
întrebarea pe care am să ţi-o pun. Poţi tu, așadar, să-mi 
spui care este arborele cu douăsprezece ramuri, purtând 
pe fiecare ramură câte doi ciorchini, unui alcătuit din 
treizeci de poame albe, iar celălalt din treizeci de poame 
negre? 

Şi flăcăul răspunse, fără a șovăi: 

— Întrebarea aceasta, o, domniţă, poate să fie dezlegară 
şi de un copil. Întrucât arborele acela nu este decât anul, 

care are douăsprezece luni, alcătuite fiecare din două 
părţi, cei doi ciorchini; căci fiecare ciorchine poartă trei- 
zeci de nopţi, care sunt cele treizeci de poame negre, și 
treizeci de zile, care sunt cele treizeci de poame albe! 

Şi răspunsul acesta, primit cu minunare, ca și cele 
de dinainte, o făcu pe domniţă să spună: 

— Ai strălucit, o, tinere. Ci socoți tu că ai mai putea 
să-mi spui și care este pământul ce n-a văzut soarele 
decât o dată? 

EI răspunse: 

— Este fundul Mării Roşii, când cu trecerea fiilor lui 
Israel, sub poruncile lui Moise — cu ei fie rugăciunea 
și pacea! 

Ea spuse: 

— Da, de bună seamă! Ci poţi să-mi spui cine a năs- 
cocit toaca? 

El răspunse: 

— Cel care a născocit toaca nu-i altul decât Noe, când 
se afla pe avlia arcei sale! 

Ea spuse: 

— Da! Ci ai putea să-mi spui care este fapta nelegiuită 
pe care o săvârșești și nu o săvârșești? 

El răspunse: 

— Este rugăciunea de om beat! 

Ea întrebă: 

— Da care este locul de pe pământ cel mai aproape 
de cer? Este un munte ori o câmpie? 

El răspunse: 

— Este Kaaba cea sfântă, de la Mecca! 

Ea spuse: 

— Ai strălucit! Da poţi să-mi dezvăluiești care este 
lucrul cel amar care se cade să fie ţinut ascuns? 

El răspunse: _ 

— Este sărăcia, o, domniță! Întrucât, măcar că sunt 

tânăr, eu am și gustat sărăcia, și, măcar că sunt fiu de 
domn, i-am cunoscut amarul. Și am găsit că este mai 
amară decât smirna și decât pelinul! Şi se cuvine s-o 
ascunzi de orice ochi, întrucât și prietenii și vecinii și-ar 
râde cei dintâi de tine, iar văicărelile nu ar aduce decât 
silă. 

Ea spuse: 

— Ai vorbit cu dreptate și după gândul meu. Da 
poţi să-mi spui care este lucrul cel mai de preţ, după 
sănătate? 

El răspunse: 

— Acela-i prietenia, când se întemeiază pe dragoste. 
Ci pentru a găsi prietenul în stare de o dragoste adevă- 
rată, se cere mai întâi să-l încerci și numai pe urmă să-l 
alegi. Şi odată ce ți l-ai ales pe un asemenea prieten de 
inimă, nu trebuie să te mai desparţi de el niciodată: căci 
pe cel de-al doilea nu l-ai ţine mult. Pentru aceea, înainte 
de a-l alege, trebuie să-l cercetezi bine, ca să vezi dacă este 
înţelept ori nevolnic la minte; căci mai degrabă se face 
albă o cioară, decât să ajungă un nevolnic la minte să 
priceapă înțelepciunea; căci vorbele celui înțelept, chiar 
dacă ne lovesc ca băţul, sunt mai de dorit decât laudele 
şi florile nerodului: întrucât înțeleptul nu lasă să-i scape 
din gură vreo vorbă până ce nu şi-a cercetat inima. 

Ea întrebă: 

— Şi care este pomul cel mai anevoie de altoit? 

Iar flăcăul răspunse, fără a șovăi: 

— Este firea cea rea! Se povestește că un pom fusese 
sădit pe malul unor ape într-un pământ prielnic; iar el 
nu da roade. Şi stăpânul lui, după ce a risipit cu el toate 
îngrijirile, fără a dobândi nici rodul cel mai mărunt, a 
vrut să-l taie; atunci pomul i-a spus: „Mută-mă în alt 
loc, şi am să dau roade!“ Iar stăpânul lui i-a zis: „Eşti aici 
pe malul apelor, şi n-ai rodit nimic. Cum ai să fii rodnic 

dacă am să te mut în altă parte?“ Și l-a tăiat! 

Iar tânărul se opri o clipă, după care spuse: 

— Se povestește, tot așa, că într-o zi un lup a fost dat 
la şcoală, ca să înveţe a citi. Şi dascălul, ca să-l înveţe 
părţile de vorbire, îi spunea: „Alef, ba, ta...*; iar lupul 
răspundea: „Oaie, ied, miel...“, pentru că numai astea 
erau în cugetul și firea lui. Şi se mai povestește, tot așa, 
că un om a vrut să-l deprindă pe un măgar să trăiască în 
curăţenie; și a vrut să-l dedea cu gustul lucrurilor alese; și 
l-a băgat pe măgar într-un hammam, unde a fost scăldat, 
şi a fost parfumat, și a fost dus într-o sală falnică, și a 
fost pus să șadă pe un chilim scump. Şi iacătă că măgarul 
a făcut toate necuviinţele pe care poate să le facă un 
măgar slobod într-o pajiște, de la vuvăiturile cele mai 
nesimţite până la ticăloșiile cele mai deșănțate. După 
care a răsturnat pe chilim, cu capul, cățuia de aramă 
care era plină cu cenușă, și a început să se tăvălească în 
cenușă, cu toate patru picioarele în sus și cu urechile 
pe spate, frecându-și spinarea și năclăindu-se după plac. 
Iar stăpânu-său le-a spus robilor care dăduseră fuga să-l 
pedepsească: „Lăsai-l să se tăvălească, pe urmă luaţi-l 
şi daţi-i drumul în oborul lui. Căci nu aveţi să puteți 
a-i schimba firea“. Şi se mai povestește, într-un sfârșit, 
că s-a spus într-o zi unei pisici: „Stăpânește-te să mai 
furi și avem să-ţi facem un gherdan de aur și, în fiecare 
avem să-ți dăm să mănânci ficat, și bojoci, și rărunchi 
şi oscioare de pui, şi șoricei “. Iar pisica a răspuns cinstit: 
„Furtişagul a fost meseria tatălui meu și a bunicului meu, 
cum vreţi voi să mă las de el, ca să vă fac cheful?“ 

Și-aşa... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 

Dar când fu cea de a opt sute patruzeci şi şaptea noapte 
Urmă: 


Şi-așa! 

Iar tânărul crăișor, după ce vorbi astfel despre năra- 
vurile și despre firea omului, spuse: 

- O, domniţă, nu mai am nimica de adăugat! 

Atunci, din mijlocul mulțimii strânse sub turn, un 
val de strigăte de minunare se ridică spre cer. lar domnia 
spuse: 

— Hotărât, o, tinere, ai biruit. Ci întrebările nu s-au 
isprăvit, şi trebuie, pentru ca învoiala să fie împlinită, 
să te cercetez până la ceasul rugăciunii de seară! 

lar flăcăul spuse: 

- O, domniţă, poţi să-mi pui încă toate întrebările 
câte ţi s-ar părea de nedezlegat și, cu ajutorul Celui- 
Preaînalt, am să le dezleg. Drept aceea mă rog ţie să nu-ţi 
ostenești glasul tot întrebându-mă așa, ci îngăduie-mi 
să-ţi spun că, fără de nicio îndoială, este mai de dorit 
să-ți pun şi eu o întrebare. lar dacă ai să răspunzi, să mi 
se taie capul, precum a fost tăiat și celor de dinaintea 
mea; ci dacă nu ai să răspunzi, Căsătoria noastră să fie 
săvârșită fără de zăbavă! 

lar domniţa spuse: 

— Pune întrebarea, întrucât primesc învoiala! 

Şi flăcăul întrebă: 

— Poţi să-mi spui, o, domniţă, cum se face că eu, 
robul tău, stând aici călare pe calul acesta de soi, pot să 
fiu totodată călare pe chiar tatăl meu, și cum se poate 
ca, fiind cu totul în bătaia tuturor ochilor, să fiu ascuns 
în hainele maicii mele? 

lar domniţa cugetă vreme de un ceas și nu izbuti să 

găsească niciun răspuns. Și zise: 

— Lămureşte asta chiar tu! 

Atunci flăcăul, dinaintea întregului norod adunat, 
istorisi domniţei toată povestea lui, de la început până 
la sfârșit, fără a uita niciun amănunt. Ci nu are niciun 
rost s-o mai spunem o dată. Și adăugă: 

— Şi iacătă cum, schimbându-l pe tatăl meu, regele, 
pentru calul acesta, și pe mama mea, regina, pentru 
hainele acestea, mă aflu călare pe chiar părintele meu 
și stau ascuns în hainele mamei mele! 

Şi-atâta! 

Și iacă-așa flăcăul, fiul regelui sărac și al reginei sărace 
ajunse soţul domniţei celei cu întrebări de dezlegat. Și 
iacă-așa, ajungând sultan la moartea tatălui soţiei sale, 
putu să dea calul și straiele îndărăt aceluia care i le îm- 
prumutase, sultanul din cetatea aceea, și să-i aducă lângă 
sine și pe tătâne-său şi pe mumână-sa, ca să trăiască 
laolaltă cu ei și cu soția sa, peste marginile desfătărilor 
şi ale huzururilor. Și-aceasta-i povestea cu flăcăul care 
spunea vorbe iscusite sub cele nouăzeci și nouă de că- 
păţâni retezate. Ci Allah este mai știutor! 


lar Șeherezada, după ce istorisi așa povestea aceasta, tăcu. 
lar sultanul Șahriar spuse: 

— Mi-au plăcut, Șeherezada, vorbele flăcăului. Ci-i mul- 
tă vreme de când nu mi-ai mai povestit snoave din cele scur- 
te și zemoase, și tare mi-e teamă să nu ți se fi isprăvit sacul 
cu ele. 

Iar Șeherezada răspunse repede: 

— Snoavele cele scurte sunt cele pe care le știu cel mai 
bine, o, norocitule sultan. Şi, de altminteri, nu vreau să ză- 
bovesc a-ţi face dovada! 

Şi numaidecât Șeherezada spuse: 


TICĂLOŞIA SOŢIILOR 


| i s-a povestit, o, norocitule sultan, că a fost odată, 
i „d trăitor la curtea unui oarecare sultan, un oarecare 
ins care era măscărici de meseria lui şi neînsurat ca stare. 
Or, într-o bună zi, sultanul stăpânul său îi spuse: 

— O, taică al înţelepciunii, eşti becher și chiar că 
vreau să te văd însurat. 

lar măscăriciul răspunse: 

— O, doamne al vremilor, pe viaţa ta! izbăvește-mă 
de bucuria asta! Că eu sunt om burlac, și mult mă tem 
de partea cu pricina. Zău, chiar așa, mult mă tem să 
nu dau peste vreo stricată și înșelătoare, ori peste vreo 
dezmăţată de soi rău, și-atunci ce mă fac? Fie-ţi milă, 
o, doamne al vremilor, nu mă sili să ajung prea fericit, 
în pofida metehnelor și a nevolniciei mele. 

Iar sultanul, la vorbele acestea, se puse pe un râs de 
căzu pe spate. Şi spuse: 

— Ba nu! chiar astăzi trebuie să te însori! 

Şi soitariul făcu o mutră spășită, lăsă capu-n jos, își 
încrucișă mâinile pe piept și răspunse oftând: 

— Taiieb! Bun și-așa! E bine! 

Atunci sultanul porunci să fie chemat vizirul său cel 
mare şi îi spuse: 

— Trebuie să se găsească, pentru credinciosul nostru 
slujitor de colea, o soţie care să fie frumoasă și fără de 

cusur ca purtare, și plină de cuviinţă și de sfioşenie. 

lar vizirul răspunse cu ascultare și cu supunere, 
și plecă pe dată să caute o slujnică bătrână de la sa- 
rai, căreia îi porunci să rostuiască numaidecât pentru 
măscăriciul sultanului o soţie care să îndeplinească 
însușirile spuse mai înainte. lar bătrâna nu se află luată 
pe nepregătite; și se ridică pe clipă pe dată şi-i rostui de 
soţie măscăriciului o tinerică, așa și-așa. Și se sărbători 
cununia chiar în ziua aceea. lar sultanul fu mulţumit 
şi nu pregetă să-l copere pe soitariul său cu daruri și cu 
hatâruri, cu prilejul nunţii. 

Or, măscăriciul trăi în tihnă cu nevastă-sa vreme de 
o jumătate de an, ori poate că șapte luni. După care 
păţi ceea ce păţi, căci nimenea nu scapă de scrisa lui. 

Într-adevăr, femeia cu care sultanul îl însurase avu- 
sese răgaz destul ca să-și ia, pentru desfătarea ei, patru 
bărbaţi, afară de soţul ei, taman patru, și de patru 
feluri. lar cel dintâi dintre drăguţii de ibovnici era de 
meserie plăcintar; cel de al doilea era zarzavagiu; cel 
de al treilea era măcelar de carne de oaie; iar cel de al 
patrulea era mai de soi, întrucât era baș-clarinet în me- 
terhaneaua sultanului, și șeic al isnafului clarinetiștilor, 
un ins de vază. 

Şi, dar, într-o zi, soitariul, biv-holteiul, proaspătul 
taică al coarnelor, fiind chemat dis-de-dimineaţă la 
sultan, își lăsă nevasta în pat și zori să plece la sarai. 
Şi se brodi că în dimineaţa aceea plăcintarul se simţi 
chefos de împreunare și, prilejuindu-se de plecarea 
soţului, veni să bată la ușa nevestuicii. Iar ea îi deschise 
şi-i spuse: 

— Astăzi ai venit mai de dimineaţă ca de obicei. 

Iar el îi răspunse: 

— Hei, uallah, ai dreptate! Da în dimineaţa aceasta, 
după ce îmi pregătii aluatul spre a-mi întocmi tăvile cu 
plăcinte, și după ce-l bătui și-l întinsei și-l făcui foi, și 
stam gata să-l umplu cu fistic și cu migdale, băgai de 
seamă că era un ceas cam prea timpuriu și că mușteriii 
încă nu erau pe cale de-a veni. Atunci zisei în sine-mi: 
„O, Cutare, ia scoală-te şi scutură-te de făina de pe haine, 
și du-te în dimineaţa aceasta proaspătă la Cutărică; și 
petrece-ți cu ea, întrucât e femeie petrecăreață“. 

Şi codana răspunse: 

— Bine te-ai gândit, pe Allah! 

Și, într-o clipită, se dovedi faţă de el ca un aluat sub 
întinzător, iar el față de ea ca o umplutură într-o plă- 
cintă. Şi nici nu-și isprăviră ei bine treaba, că și auziră 
niște bătăi în ușă. Iar plăcintarul o întrebă pe femeie: 

— Cine-ar putea să fie? 

Şi ea răspunse: 

— Habar n-am. Da până una alta, fugi de te ascunde 
la umblătoare. 

Şi plăcintarul, spre mai deplină pază, zori să se ducă 
și să se încuie acolo unde îi spusese femeia. 

lar femeia deschise ușa și-l văzu dinainte-i pe cel de 
al doilea mândruţ al ei, zarzavagiul, care îi aducea în 
dar o chită de legume trufanda. Şi ea îi spuse: 

— E cam devreme, și ceasul acesta nu-i ceasul tău. 

lar el îi spuse: 

— Pe Allah! ai dreptate. Ci, pe când mă întorceam 
în dimineaţa aceasta de la zarzavageria mea, îmi zisei în 
mine: „O, Cuzare, ceasul este într-adevăr prea devreme 
pentru suk, și ai face mai bine să te duci să-i dai chita 
aceasta de zarzavat proaspăt Cutăricăi, care are să-ți 
bucure inima, întrucât e femeie tare dulce.“ 


A opt sute patruzeci și șaptea noapte 187 


Și femeia spuse: 

— Atunci fii binevenit! 

Şi îi bucură inima, iar el îi dete ce-i plăcea ei mai 
mult, un castravete falnic și un praz de preţ. Şi nici nu 
sfârșiseră bine treaba cu zarzavaturile, că și auziră niște 
bătăi în ușă; iar el întrebă: 

— Cine-i? 

Şi ea răspunse: 

— Nu ştiu, da tu du-te repede, până una alta, și as- 
cunde-te la umblători. 

lar el zori să se ducă și să se încuie acolo înlăuntru. 
Și găsi locul prins de către plăcintar, și îi spuse: 

— Cine ești? Şi ce faci aici? 

Iar celălalt răspunse: 

— Sunt ceea ce ești, și fac ceea ce vii să faci și tu. 

Şi se rânduiră unul lângă celălalt, zarzavagiul ţinând 
pe umăr chita de legume pe care codana îl povăţuise s-o 
ia cu el ca să nu i se dea în vileag venirea în casă. 

Or, estimp, nevestica se duse să deschidă ușa. Şi 
ia-cătă-l dinainte-i pe cel de-al treilea drăguţ, măcela- 
rul, care venea să-i aducă în dar o blană frumoasă de 
berbec, cu lâna creață și cu coarnele nedate jos. lar ea 
îi spuse: 

— Cam devreme! cam devreme! 

Iar el răspunse: 

— Ei, da, pe Allah! tocmai înjunghiasem oile de vân- 
zare și le atârnasem în cinghire în prăvălie, când îmi 
zisei: „O, Cuzare, sukurile încă-s pustii și-ai face mai 
bine să te duci să-i dai în dar Cuzăricăi blana aceasta 
împodobită cu coarnele ei, din care să-și facă un preșu- 
leţ moale. Şi, cum Cuzărică este plină de dulceaţă, are 
să-ți facă dimineaţa aceasta mai albă ca de obicei.“ 

Şi ea răspunse: 

— Intră, atunci! 

Şi se arătă față de el mai dulce decât coada unui 
berbec de-al gras, iar el îi dete ceea ce dă unei oi berbe- 
cul. Și nu apucară ei să sfârșească de luat și de dat, că și 
auziră niște bătăi în ușă. lar ea îi spuse: 

— Haide, şi repede! ia-ţi blana cu coarne și du-te de 
te ascunde la umblători! 

Iar el făcu ce-i spuse ea. Și găsi umblătorile prinse de 
plăcintar și de zarzavagiu; și le aruncă acestora salama- 
lecul, iar ei îi răspunseră la salamalec; și îi întrebă: 

~ Pentru care pricină vă aflaţi aici? 

lar ei răspunseră: 

— Pentru pricina pentru care te afli și tu! 

El atunci se rândui lângă ei, la umblători. 

Estimp, femeia, ducându-se să deschidă, îl văzu 
dinainte-i pe cel de-al patrulea iubit, căpetenia clarine- 
ţilor din meterhaneaua sultanului. Și îl pofti să intre, 
spunându-i: 

— Chiar că vii la un ceas mai devreme ca de obicei, 
în dimineaţa aceasta. 

Şi el răspunse: 

— Pe Allah! ai dreptate. Ci, în dimineaţa aceasta, ple- 
când de-acasă ca să mă duc să-i dăscălesc pe cântăreții 
sultanului, băgai de seamă că era un ceas cam prea de 
dimineaţă, și zisei în sine-mi: „O, Cuzare, bine ai face 
să te duci și să aștepți ceasul de dăscăleală la Cutärica, 
femeie dulce, și care are să te facă să petreci cele mai 
desfătate clipe.“ 

Iar ea răspunse: 

— Socoteala-i minunată. 

Şi cântară la clarinet; și nu sfârșiră ei încă bine cel 

dintâi cântec, că și auziră nişte bătăi zorite în ușă. Și 
baș-clarinetul o întrebă pe drăguţa sa: 

— Cine-i? 

Ea răspunse: 

— Singur Allah este Aroateștiutor, da poate c-o fi 
bărbatu-meu. Şi bine-ai face să dai fuga și să te încui, 
cu clarinetul tău, la umblători. 

lar el zori să se supună, și-i găsi la locul cu pricina pe 
plăcintar, pe zarzavagiu și pe măcelar. Şi le zise: 

— Pacea fie cu voi, o, tovarășilor! Ce faceți, rânduiţi 
așa în locul acesta osebit? 

Iar ei răspunseră: 

— Şi cu tine să fie pacea și milele lui Allah, și bine- 
cuvântările lui! Facem aici ceea ce ai venit să faci și tu! 

Şi se rândui și el, ca al patrulea, lângă ei. 

Şi-așadar, cel de-al cincilea care bătuse la ușă era 
chiar măscăriciul sultanului, soţul codanei. Şi se ţinea 
cu mâinile de burtă şi spunea: 

— Izgonit fie Cel-Rău, pârdalnicul! Dă-mi degrabă 
o fiertură de anison și de fenicel, o, nevastă! Îmi fierbe 
pântecele! îmi fierbe pântecele! Și nu mi-a îngăduit 
să stau mai mult cu sultanul, și-am venit să mă culc! 
Dă-mi o fiertură de anison și de fenicel, o, nevastă! 

Şi dete fuga drept la umblărori, fără a băga de seamă 
spaima neveste-sii, și, când deschise ușa, îi văzu pe cei 
patru inși stând pe vine şi rânduiţi frumos pe scânduri, 
deasupra haznalei, unul dinaintea celuilalt... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute patruzeci şi opta noapte 

... Şi dete fuga drept la umblători, fără a băga de 
seamă spaima neveste-sii, şi, când deschise ușa, îi văzu 
pe cei patru inși stând pe vine și rânduiți frumos pe 
scânduri, deasupra haznalei, unul dinaintea celuilalt. 

La priveliștea aceea, măscăriciul sultanului nu mai 
avu nicio îndoială în ce priveşte ocara lui. Şi întrucât 
era plin de chibzuinţă și de isteciune, își zise: „Dacă mă 
arăt gata să-i pedepsesc cumva, au să mă omoare fără 
de izbavă. Încâr cel mai bine-i să fac pe prostul.“ Și, 
cugetând așa, se aruncă în genunchi la ușa umblătoarei 
și strigă la cei patru ipochimeni ghemuiţi pe vine: 

— O, preasfinţilor trimiși de Allah, vă cunosc! Tu, cel 
plin de pete de lepră albă, și pe care ochii nepricepuţi 
ai neștiutorilor te-ar lua de plăcintar, tu, fără de nicio 
îndoială, ești sfântul patriarh Iov cel bubos, cel lepros, 
cel coperit cu pecingini! Iar tu, o, preasfinte carele ţii 
pe umăr legătura aceea minunată de legume, tu, fără 
îndoială, ești Khizir cel mare, ocrotitorul livezilor și 
al grădinilor de zarzavat, cel carele îmbracă pomii în 
cununa lor verde, carele face să curgă apele repezi, 
carele aşterne covorul cel verde peste câmpi, și carele, 
înveșmântat în mantia-i verde, îngemănează, în fiecare 
seară, vopselile ușoare cu care se zugrăvesc văzduhurile 
amurgului! Iar tu, o, vajnicule viteaz carele porţi pe 
umeri blana aceea de leu, și pe cap cele două coarne de 
berbec, tu, fără de nicio îndoială, ești Iskandar slăvitul, 
Cel cu Două Coarne! lar tu, într-un sfârșit, preafericite 
îngere ce ţii în dreapta-ţi clarineta aceea falnică, tu, fără 
de nicio îndoială, ești îngerul Judecăţii de Apoi! 

La cuvântarea aceasta a măscăriciului sultanului, cei 

patru pezevenchi se ciupiră unul pe altul de fund și își 
spuseră şușotind între ei, în vreme ce soitariul săruta 
întruna pământul, îngenuncheat la oarecare depărtare: 
„Avem noroc! Şi, întrucât chiar ne socotește niște prea- 
sfinţi, hai să-l întărim în credinţa lui. Căci pentru noi 
aceasta-i singura ușă de scăpare.“ Şi se ridicară pe dată 
și spuseră: 

— Ei, da, pe Allah! nu greșești, o, Cutare! Suntem 
chiar aceia pe care i-ai numit. Și am venit la tine, 
intrând prin umblătoare, întrucât acesta-i singurul loc 
al casei ce se află sub cerul slobod. 

Și măscăriciul, tot plecat, le spuse: 

- O, preacuvioşilor și preafalnicilor, lov cel lepros, 
Khizir, taică al anotimpurilor, Iskandar Cel cu Două 
Coarne, și tu, sol vestitor al Judecăţii, de vreme ce-mi 
faceţi osebita cinste de a fi venit la mine, îngăduiţi-mi 
să rostesc o dorință dinaintea voastră! 

Iar ei răspunseră: 

— Rosteşte! rostește! 

El spuse: 

— Faceţi-mi hatârul de a merge cu mine la saraiul 
sultanului cetăţii, care îmi este stăpân, pentru ca să 
vă înfăţișez lui și pentru ca, pe urmă, să-mi rămână 
îndatorat și să mă aibă întru nazârurile sale! 

lar ei răspunseră, măcar că șovăind destul: 

— Îşi facem hatârul! 

Atunci soitariul îi duse dinaintea sultanului și spuse: 

— O, stăpâne doamne al meu, îngăduiește robului 
tău să ţi-i înfățişeze pe acești patru sfinți aci de față! 
Acesta dintâi, carele-i făinit tot, este stăpânul nostru 
lov cel lepros; iar acestălaltul, carele poartă în spinare 
legătura de legume, este stăpânul nostru Khizir, străjerul 

izvoarelor, părintele verdeţii; ia cestălaltul, carele poartă 
pe umeri blana ceea de jivină ce-l împodobește cu două 
coarne este domnul cel mare și viteaz, Iskandar Cel 
cu Două Coarne; şi-acesta din urmă, cel carele ţine în 
mână o clarinetă, este stăpânul nostru Israfil, vestitorul 
Judecăţii de Apoi. 

Şi adăugă, în vreme ce sultanul era până peste poate 
de uluit: 

— O, doamne sultane al meu, datoresc cinstea cea 
mare a venirii în casa mea a acestor preasfinte obraze 
preacucernicei nevestei mele, aceea pe care cu mări- 
nimie mi-ai hărăzit-o. Că i-am găsit ciuciţi frumușel, 
unul în spatele celuilalt, la umblătorile de la haremul 
din casa mea; și ciucitul cel dintâi era proorocul lov — 
cu el fie rugăciunea și pacea! — iar ciucitul de la urmă 
era îngerul Israfil — cu el fie pacea și milele Celui- 
Preaînalt! 

Auzind vorbele măscăriciului, sultanul se uită cu 
luare-aminte la cele patru obraze cu pricina; şi deodată 
fu cuprins de un râs cu sughițuri, atâta de năprasnic 
că începu să se zgâlâie și să se hurduce și să-și zvârle 
picioarele în sus, prăbușindu-se pe spate. După care 
strigă: 

— Așadar, o, vicleanule, vrei să mă faci să mor de râs? 
Ori te pomenești că te-ai smintit? 

lar măscăriciul spuse: 

— Pe Allah, o, doamne al meu, ceea ce ţi-am povestit 
este ceea ce am văzut, și ceea ce am văzut aceea ţi-am 
povestit! 

lar sultanul, râzând, strigă: 

— Păi tu nu vezi că ăsta pe care-l numești profetul 
Khizir nu-i decât un zarzavagiu, și că ăstălaltul pe care-l 

numești profetul lov nu-i decât un plăcintar, şi că acela 
pe care îl numeşti Israfil nu-i decât baș-clarinetul meu, 
căpetenia meterhanalei? 

Iar soitariul zise: 

— Pe Allah, o, doamne al meu, ceea ce ţi-am povestit 
este ceea ce am văzut, și ceea ce am văzut aceea ţi-am 
povestit! 

Sultanul înţelese atunci toată întinderea pacostei 
măscăriciului său; și se înturnă înspre cei patru ibov- 
nici ai soției dezmăţate şi le zise: 

— O, fii dintr-o liotă de încornoraţi, povestiţi-mi ade- 
vărul în treaba aceasta, ori pun să vi se taie boașele! 

Şi cei patru, tremurând, îi povestiră sultanului ce 
era adevărat și ce nu era adevărat, fără a minţi, așa de 
tare se speriaseră să nu fie văduviţi de moștenirea ce 
le-o lăsaseră tătânii lor. Iar sultanul, uluit, strigă: 

— Prăpădire-ar Allah hăul cel ticălos şi tagma deșăn- 
țatelor și-a viclenelor! 

Şi se înturnă înspre măscăriciul său și îi spuse: 

— Îţi dau despărțenia de soţia ta, o, taică al înţelep- 
ciunii, ca să fii iar becher. 

Şi îl îmbrăcă într-un caftan falnic. Pe urmă se în- 
toarse înspre cei patru fârtaţi și le zise: 

— În ce vă priveşte, nelegiuirea voastră este atâta 
de mare, încât n-aveţi cum scăpa de osânda ce vă 
aşteaptă! 

Şi-i făcu semn gâdelui să vină aproape, și-i zise: 

— Taie-le boașele, ca să fie hadâmbi în slujba slujito- 
rului nostru cel credincios, acest preacinstit holtei! 

Atunci, cel dintâi dintre liuboveţii cei culpași, acela 
care era plăcintar, și nicidecum lov cel lepros, înaintă și 
sărută pământul dintre mâinile sultanului, și grăi: 

- O, preamărite doamne, o, tu cel mai strălucit 
dintre sultani, dacă am să-ţi istorisesc o poveste mai 
năstrușnică decât povestea noastră cu nevasta de mai 
înainte a acestui preacinstit burlac, ai să-mi dai iertare 
în ce privește fuduliile mele? 

lar sultanul se întoarse înspre măscăriciul său și îl 
întrebă prin semne ce zice de întrebarea plăcintaru- 
lui. Iar soitariul făcând „da“ din cap, sultanul spuse 
plăcintarului: 

- Da, de bună seamă! O, plăcintarule, dacă îmi 
istorisești povestea cu pricina, și dacă am s-o găsesc 
osebită ori minunată, am să-ţi dau iertarea pentru ceea 
ce știi! 

Şi plăcintarul spuse: 


POVESTEA ISTORISITĂ DE PLĂCINTAR 


Mi s-a povestit, o, norocitule sultan, că a fost odată 
o femeie care era din feleșugul ei o stricată de pomină 
şi o soaţă a păcatului. Şi era măritată — așa vrusese 
ursitoarea — cu un preacinstit kaiem-makam, zabetul 
cetăţii în numele sultanului. Și preacinstitul dregător 
habar nu avea — așa vrusese ursitoarea — de răutatea 
femeilor și de vicleniile lor, da nu avea habar deloc 
deloc. Şi, pe deasupra, era multă vreme de când nu 
mai putea să facă nimic cu soţia sa pojarnică, da nimic 
nimic. Încâr femeia își găsea singură iertarea pentru 
dezmăţurile și pentru chiolhanurile ei, zicându-și: „Îmi 
iau și eu pâinea de unde o găsesc, și carnea de unde 
atârnă.“ 

Or, cel pe care îl îndrăgea cel mai osebit dintre cei ce 
ardeau pentru ea era un tânăr saiz, un grăjdar al soțului 

ei kaiem-makamul. Ci, întrucât de-o bună bucată de 
vreme soțul se așternuse pe neplecat de acasă, întâlnirile 
celor doi ibovnici ajunseseră mai rare şi mai anevoioase. 
Or, muierea nu zăbovi mult până ce să găsească o pricină 
spre-a avea mai multă slobozie, și îi spuse atunci soțului 
ei: 

— O, stăpâne al meu, află că vecina mamei mele a 
murit, și aș vrea, cumu-i cădenia şi datorinţa de bună 
megieșie, să mă duc să stau cele trei zile de jale în casa 
mamei mele. 

Și kaiem-makamul răspunse: 

— Răscumpănească Allah moartea aceea sporindu-ţi 
ţie zilele! Poți să te duci la mama ta și să stai acolo cele 
trei zile ale jalei. 

Ci ea zise: 

— O, stăpâne al meu, da eu sunt femeie tânără și 
sfioasă, şi tare mi-e frică să umblu singură pe uliţi, spre 
a mă duce la casa maică-mii, care-i departe! 

Şi kaiem-makamul zise: 

— Da de ce să te duci singură? Au n-avem noi în 
casă un saiz plin de osârdie și de bunăvoință, care să 
te însoţească la niște drumuri cumu-i acesta? Trimite 
după el și spune-i să pună pentru tine plocadul cel roșu 
pe măgar și să te însoțească, mergând cu tine și ţinând 
dârlogii măgarului. Și povăţuieşte-l să nu aţâţe măgarul 
nici cu vorba, nici cu strămutarea, ca nu care cumva să 
înceapă a zvârli din picioare și să te trântească! 

Iar ea răspunse: 

— Da, o, stăpâne al meu, ci cheamă-l chiar tu ca să-i 
dai poveţele. Că eu nu sunt în stare. 

Și preacinstitul kaiem-makam trimise după saiz, 
care era un hăndrălău voinic, şi îi dete sfaturile. lar 

flăcăul, dacă auzi spusele stăpânului său, fu mulţumit 
cu asupra de măsură. 

Şi-aşa, o ajută pe stăpână-sa, nevasta kaiem-maka- 
mului, să încalece pe măgar, în şaua ce fusese acoperită 
cu un plocad roșu, şi plecă împreună cu ea. Ci în loc 
să se ducă la casa maică-sii, pentru înmormântarea cu 
pricina, cei doi dezmăţați se duseră la o grădină pe 
care o știau ei, luându-și merinde pentru gură și niște 
vinuri de soi. Şi-acolo, la umbră și răcoare, se simţiră 
în largul lor. Şi saizul, pe care tatăl său îl dotase cu o 
moştenire voluminoasă, scoase cu generozitate toată 
marfa sa și o etală sub ochii hrăpăreţi ai fetișcanci, care 
o luă în mână și o frecă pentru a-i cerceta calitatea și, 
găsind-o de prima mână, și-o însuși, fără multe fasoane 
din partea proprietarului. 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a opt sute patruzeci şi noua noapte 
Urmă: 


... Și găsind-o de prima mână, și-o însuşi fără multe 
fasoane din partea proprietarului. Şi în lungime și în 
lăţime, se potrivea de minune, chiar mai bine decât o 
marfă comandată pe măsură. Şi de aceea ea îl aprecie cu 
înfocare pe proprietarul mărfii. Şi acesta explică de ce, 
fără a dovedi vreun moment de oboseală, o mânui și o 
munci până seara, și nu o lăsă până când nu mai văzu 
nici cât să bage firul în ac. 

Apoi se sculară amândoi, și saizul sui fetișcana pe 
măgar și se duseră împreună la casa saizului, unde, 

după ce-i dădură măgarului tainul, se grăbiră să se ducă 
să-și ia și ei tainul lor. Şi se satisfăcură unul pe celălalt 
până la saţietare, și dormiră timp de o oră. După care, 
se treziră ca să-și potolească din nou foamea mistui- 
toare, și nu încetară decât odată cu venire dimineţii. 
Şi atunci, ca să se scoale și să meargă împreună în 
grădină, şi să reînceapă mânuirea din ajun și aceleași 
giumbușlucuri. Și trei zile, din zori în seară, fără tihnă, 
nici odihnă, lăsară apa să învârtească roata la moară, 
să sfârâie fusul flăcăului iară, să sugă mielul la mă-sa 
mioară, să doarmă pruncul în copaia ușoară, să se ia în 
braţe gemenii-amândoi, menghina să strângă de priboi, 
cămila să-și salte gâtul bârzoi, vrăbiuţa să-l ciugulească 
pe vrăbioi, păsărelul să ciripească sprinţar în cuibul lui 
ca de jar, porumbelul gușa să și-o ghiftuiască, iepurașul 
otava să-și pască, viţelul să rumege pe săturate, iedul 
să zburde cât poate, pielea pe piele să ardă, până ce 
tătânele bătăliilor la toartă, fără de ofuri deșarte, îşi 
puse fluierul deoparte. 

lar în dimineaţa celei de-a patra zile, saizul îi spuse 
codanei, soția kaiem-makamului: 

— Cele trei zile de învoire s-au scurs. Să ne sculăm și 
să plecăm acasă la soțul tău. 

Ci ea îi răspunse: 

— Ba nu! Când ai trei zile învoire, asta-i ca să iei 
altele trei! Da ce! nici n-am avut răgazul trebuitor ca 
să ne bucurăm cu adevărat, eu pe deplin de tine, și tu 
pe deplin de mine. În ce priveşte pe nevolnicul ăla de 
codoș, lasă-l să mucegăiască singur-singurel acasă, el 
să-și fie soț şi tot el plapumă, ghemuit în sine, ca un 
câine, cu coada strânsă între picioare. 

Așa zise ea din gură, și așa făcură. Şi mai petrecură 

amândoi alte trei zile, dezmăţându-se și împreunân- 
du-se, până dincolo de marginile drăgosteniilor și ale 
desfătărilor. Şi, în dimineaţa celei de-a șaptea zile, se 
întoarseră acasă la kaiem-makam, pe care îl găsiră stând 
tare îngrijorat, dinainte-i cu o arăpoaică bătrână care-i 
povestea ceva. Şi amărâtul de boșmondit, care nici 
gând s-o bănuiască pe vicleană de vreo stricăciune, o 
primi cu bucurie și cu drag, și îi zise: 

— Binecuvântat fie Allah, carele te aduce îndărăr 
cu bine și teafără! Pentru ce ai zăbovit atâta, o, fiică a 
socrului meu? Ne-ai pricinuit mare spaimă! 

lar ea răspunse: 

— O, stăpâne al meu, mi l-au dat în seamă, la ră- 
posata, pe copilul rămas singur, ca să-l potolesc și 
să-l deprind fără sânul mamei. Și-așa că grijile date 
pruncului m-au ţinut acolo până acuma. 

Şi kaiem-makamul zise: 

— Pricina-i limpede, și se cade să te cred, și sunt tare 
bucuros că te văd acasă iară. 

Și-aceasta-i povestirea mea toată, o, sultane plin de 
slavă luminată! 


După ce ascultă povestirea plăcintarului, sultanul se 
puse pe-un râs de căzu pe jos. Ci măscăriciul strigă: 

— Beleaua kaiem-makamului nu este atâta de mare 
ca a mea! lar povestea lui nu este atâta de nepilduiră 
cumu-i a mea! 

Atunci sultanul se întoarse înspre plăcintar și îi spuse: 

— Întrucât așa judecă păgubitul, nu pot, o, desfrâna- 
tule, să-ţi dăruiesc iertarea decât numai de-o fudulie. 

Şi soitariul, care biruia și care își plătea astfel neca- 
zul, spuse ca învățătură de minte: 

— Asta-i osânda, așadar, pentru fiece curvar care 
fără de habar se repede într-un cuibar, ca un pleșcar 
pe-o găină haină, o paţachină care-i și-așa și-așa, pân-o 
răzghină. 

Pe urmă adăugă: 

- O, doamne al vremilor, ci iartă-l și de ouşorul 
celălalt! 

Şi atunci ieși în față cel de al doilea dezmăţat, zar- 
zavagiul; și sărută pământul dintre mâinile sultanului, 
și spuse: 

— O, Măria Ta, tu, cel mai mărinimos dintre toți 
sultanii, ierta-mă-vei oare de ce știi, dacă vei fi minunat 
de povestea mea? 

lar sultanul se întoarse înspre măscărici, care 
îşi dete cu un semn învoirea. Şi sultanul îi spuse 
zarzavagiului: 

— Dacă-i minunată, îţi voi da ceea ce îmi ceri! 

Atunci zarzavagiul, care fusese luat drept Khizir, 
prorocul cel verde, spuse: 


POVESTEA ISTORISITĂ DE ZARZAVAGIU 


O, doamne al vremilor, cică a fost odată un om care 
era astronom de meseria lui, și care știa să citească pe 
chipuri și să ghicească gândurile pe trăsăturile feţei. Şi 
astronomul acela avea o nevastă care era de o frumuseţe 
osebită și de o vrajă aparte. Şi nevasta aceea sta pururea 
pe urma lui să-și laude virtuțile și să se fălească pretu- 
tindenea cu harurile ei, spunând: „O, bărbate, nu se 
mai află nicăierea printre suratele mele vreuna care să 
se asemuie cu mine ca neprihană, ca simţire curată și 
ca sfiiciune“. Şi astronomul, care era un mare priceput 

la obraze, nu se îndoia de vorbele ei, atâta dulceaţă și 
nevinovăție revărsa chipul femeii, într-adevăr. Şi își 
zicea: „Uallahi, nu este bărbat pe lume care să aibă 
o soţie ce să se asemuie cu soţia mea, paharul acesta 
al tuturor virtuţilor.“ Și peste tot pe unde se ducea 
preamărea harurile soţiei sale, și îi cânta laude, și se 
minuna de purtarea și de sfiala ei, pe când sfiala cea 
adevărată, pentru el, s-ar fi căzut să fie a nu vorbi 
niciodată despre haremul său dinaintea unor bărbaţi 
străini. Ci învățații, o, doamne al meu, și astronomii 
mai cu seamă, nu fac niciodată cum face toată lumea. 
Pentru aceea păţaniile care li se întâmplă lor nu sunt 
păţanii ca la toată lumea. 

Şi-aşa, într-o zi, pe când, după năravul lui, lăuda 
virtuțile neveste-sii dinaintea unei liote de bărbaţi 
străini, se ridică un ins care îi zise: 

— Nu ești decât un mincinos, bre, Cutare! 

Iar astronomul se îngălbeni de tot la chip și, cu un 
glas clocotind de mânie, întrebă: 

— Şi care-i dovada minciunii mele? 

Acela spuse: 

— Eşti un mincinos, ori mai degrabă un prostănac, 
întrucât nevastă-ta nu e decât o dezmăţată! 

Când auzi atare ocară năprasnică, astronomul se re- 
pezi la omul acela, să-l sugrume și să-i bea sângele. Cei 
de faţă însă îi despărțită, și îi spuseră astronomului: 

— Dacă omul acesta nu-și dovedeşte spusele, ţi-l 
dăm pe mână să-i bei sângele. 

lar ocărâtorul spuse: 

— Bre, omule, ia te du și dă-i de știre neveste-tii 
preacinstita că pleci de-acasă pe patru zile. Şi ia-ţi ră- 
mas-bun de la ea, și ieși din casă, și ascunde-te în vreun 

loc de unde să poţi vedea tot fără ca tu să fii văzut. Și-ai 
să vezi ce-ai să vezi. Uassalam! 

Iar cei de faţă spuseră: 

— Așa, pe Allah! cercetează-i astfel vorbele. Şi, dacă 
nu-s adevărate, să-i bei sângele. 

Atunci astronomul, cu barba tremurând de mânie 
şi de tulburare, se duse la preacinstita de nevastă-sa și 
îi spuse: 

— O, femeie, ia scoală-te și pregătește-mi niște me- 
rinde pentru un drum pe care îl am de bătut, şi care o 
să mă facă să lipsesc de-acasă vreme de patru, ori poate 
că şi de șase zile. 

lar soţia strigă: 

— O, stăpâne al meu, au tu vrei să-mi umpli sufletul 
de mâhnire și să mă faci să pier de dor? Pentru ce nu 
mă iei mai degrabă cu tine, să călătoresc cu tine, și 
să te slujesc, și să te îngrijesc pe drum, dacă ai să fii 
ostenit ori necăjit? Şi pentru ce să mă lași aici singură 
cu durerea cea sfâșietoare a lipsei tale? 

lar astronomul, auzind asemenea vorbe, își zise: „Pe 
Allah! soţia mea nu-și are perechea printre alesele din 
neamul muieresc.“ Şi îi răspunse nevesti-sii: 

- O, lumină a ochiului, să nu te mâhnești din pri- 
cina lipsei mele, care nu are să dureze decât patru zile, 
cel mult șase. Şi nu te gândi decât cum să te îngrijeşti 
şi cum să te simți cât mai bine. 

lar soţia începu să plângă și să se văicărească spunând: 

— Of, greu îmi mai e! of, tare amarâtă mai sunt, și 
părăsită, şi neiubită! 

lar astronomul se strădui pe cât putea s-o aline, 
spunându-i: 

— Potolește-ţi sufletul și însenină-ţi ochii. Am să-ţi 

aduc, când m-oi întoarce, nişte daruri frumoase de 
sosire acasă! 

Şi lăsând-o în plânsetele mâhnirii, leșinată în braţele 
arăpoaicelor, plecă în calea lui. 

Ci peste două ceasuri se întoarse îndărăt și intră 
binișor pe portiţa de la grădină și se duse de se piti 
într-un loc pe care-l știa și de unde putea să vadă tot 
din casă fără ca el să fie văzut... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute cincizecea noapte 
Urmă: 


... şi intră binişor pe portiţa de la grădină și se duse 
de se piti într-un loc pe care-l știa și de unde putea să 
vadă tot din casă fără ca el să fie văzut. 

Şi nu trecu bine un ceas de vreme de când sta în 
ascunzătoarea lui, când iacătă! Văzu că intră în casă 
un om pe care îl cunoscu numaidecât a fi neguţătorul 
de trestie de zahăr ce ședea peste drum de casa lui. Și 
avea în mână o trestie de zahăr frumoasă. Şi o văzu, tot 
atunci, pe nevastă-sa cum vine înaintea lui, legănân- 
du-se, şi cum îi spune râzând: 

— Asta-i tot ce-mi aduci ca trestie de zahăr, o, taică 
al trestiilor de zahăr? 

Şi omul spuse: 

— O, stăpâna mea, trestia de zahăr pe care o vezi nu 
este nimica pe lângă aceea pe care nu o vezi. 

Pe urmă adăugă: 

— Bun, da unde-i soţul tău, astronomul? 

Ea zise: 

— Rupe-i-ar Allah picioarele și mâinile! S-a dus 
într-o călătorie de patru zile, ori poate că de șase! De-ar 
da Cel-de-Sus să-l îngroape vreo năruire de minaret! 

Şi se porniră amândoi pe râs laolaltă. Şi omul scoase 
trestia lui de zahăr și i-o dădu adolescentei, care știu 
s-o belească și să o strângă și să-i facă ceea ce se face, 
în asemenea cazuri, cu toate trestiile de zahăr de acest 
soi. Și el o cuprinse în braţe, și ea îl cuprinse pe el, și 
el o îmbrăţișă, și îl îmbrăţișă și ea, și el o umplu cu o 
încărcătură grea și fără milă. Și se bucură de farmecele 
ei până își făcu plinul. Pe urmă o lăsă și se duse în calea 
lui. 

Și-aşa! lar astronomul vedea și auzea. Şi iacătă că 
peste un răstimp văzu cum intră în casă alt bărbat, pe 
care îl cunoscu a fi neguțătorul de păsări din mahala. Şi 
puicana îi ieși înainte, mișcându-și șoldurile, și îi zise: 

— Salamaleikum, o, taică al păsărilor, ce-mi aduci 
astăzi? 

El răspunse: 

— Un cocoșel, o, stăpână a mea, un cocoșel rotunjor 
și rotofei, tinerel și vioi, neobosit, cu o bonetă roşie în 
vârf, împodobit cu un snop frumos de păr, care n-are 
pereche printre puicuţe, și pe care ţi-l ofer ţie, dacă îmi 
dai voie. 

Şi adolescenta răspunse: 

= Îşi dau voie, îţi dau voie. 

Şi ei făcură exact așa, o, stăpânul meu, cum se 
petrecuse mai înainte, și cu cocoșelul neguțărorului de 
păsări se repetă întocmai. După care omul se ridică, 
se scutură și își văzu de drumul lui. Şi tot așa! lar 
astronomul vedea și auzea. Și iacătă că peste un răstimp 

veni un ins pe care îl cunoscu numaidecât a fi starostele 
măgărarilor din mahala. lar mânza se şi repezi în calea 
lui, şi îl cuprinse în braţe tot așa, zicând iar: 

— Ce-i aduci astăzi în dar mânzei tale de jar, o, taică 
de măgărari? 

El spuse așa: 

— O banană, o, stăpână a mea, o banană în dar! 

Ea zise râzând: 

— Bătu-te-ar Allah să te bară, fanfaronule! Unde este 
această banană? 

EI zise: 

— O, sultană înzestrată cu piele fragedă și diafană, am 
primit-o de la tatăl meu, acest om, de pe când era con- 
ducător de caravană, şi e singura moștenire, împreună 
cu cabana mea. 

Ea zise: 

— Eu nu văd în mâna ta decât bâta de conducător de 
măgari! Unde este banana? 

El zise: 

— Este o fructă care se teme de ochii profanilor, și se 
ascunde de frică să nu pălească. Dar uite-o cum se ridică! 
Uite-o cum se ridică! 

Şi-așa! Ci, până a înfuleca la banană, o, doamne al 
meu, astronomul nerod, care văzu tot și auzi tot, dete 
un țipăt de gheaţă, și se prăbuși din pod în bot, trup 
fără viaţă! Și-acea puicană, care era mai lăcomoasă la 
banană decât la trestia de zahăr, ori la cocoșelul bun 
de tocană, după vremea cerută de lege se grăbi să se 
lege, măritându-se, de voia sa, cu baș-măgărarul din 
mahala. 

Şi asta-i tot ce-am avut eu de povestit, o, doamne al 
meu preamărit! 

lar sultanul, ascultând povestea zarzavagiului, se 
înfioră de voie bună și se cutremură de mulțumire. $i 
îi spuse măscăriciului: 

— Povestea aceasta, o, taică al înțelepciunii, este cu 
mult mai amarnică decât povestea ta. Și suntem datori 
să-i dăm iertăciune zarzavagiului de fuduliile sale. 

Şi îi zise poznașului: 

— Şi-acuma dă-te îndărăt! 

lar neguţătorul se trase în rând cu tovarășii săi, 
apoi cel de-al treilea pezevenghi, care era măcelarul de 
carne de oaie, ieși înainte și ceru și el hatârul, la fel; iar 
sultanul, în nepărtinirea sa, nu putu să nu i-l dea, da 
tot cu aceeași învoială. 

Atunci măcelarul, care fusese Iskandar Cel cu Două 
Coarne, spuse: 


POVESTEA ISTORISITĂ DE MĂCELAR 


Era la Cairo un om, și omul acela avea o nevastă ves- 
tită pentru drăgălășenia ei, pentru firea-i bună, pentru 
voioșia-i din sânge, pentru supunerea-i și teama-i faţă 
de Cel-de-Sus. Și avea în casă o pereche de gâște dolo- 
fane și grele, de o grăsime minunată; și tot așa avea, da 
în afundul vicleniei și al casei sale, un iubit după care 
era topită de tot. 

Şi-așa, într-o bună zi, ibovnicul acela veni la ea pe 
ascuns, și văzu dinaintea ei cele două gâște minunate; și 
deodată i se aprinse pofta de ele; şi îi zise femeii: 

— O, Cutare, tare-ar mai trebui să ne gătești pâştele 
astea două și să ni le umpli în chipul cel mai strașnic, 
ca să ne putem bucura gârlejul cu ele. Întrucât sufletul 
meu arde astăzi de dor de carne de gâscă. 

lar ea răspunse: 

— Asta chiar că e lesne; iar a-ţi mulțumi poftele este 
mulțumirea mea. Şi, pe viaţa ta, o, Cutare, am să tai 
cele două gâște și am să le gătesc; și-am să ţi le dau pe 
amândouă; iar tu să le iei și să le duci acasă la tine, și să 
le mănânci cu deplină desfătare și cu bucurie în inima 
ta. Şi astfel parpalecul ăsta al pacostei, soțul meu, nu 
are să le ştie nici gustul, nici mireasma. 

El întrebă: 

— Da cum ai să faci? 

Ea răspunse: 

— Am să-i prăjesc o coţcărie în felul meu, de s-o 
ţină minte, și am să-ţi pun cele două gâște dinainte; 
întrucât nimenea nu-i atâta de drag și haihui ca tine, 
o, lumină a ochilor mei! Şi-așa cum spusei, ticălosul 
acela fără de spor nu are să știe nici gustul gâștelor, nici 
mireasma lor. 

Și numaidecât se și luară pe după gât. Şi, cu gândul 
la gâștele cele grăsui, flăcăul plecă-n calea lui. Şi-atât. 

Ci, în ceea ce o privește pe muierușcă, apoi ea, pe 
la asfinţit de soare, când omu-său se întoarse acasă de 
la muncă, îi zise: 

— Chiar, bre, omule, cum de poţi tu să năzuiești 
la numele de bărbat, când ești atâta de lipsit de acea 
virtute care îi face pe bărbaţi să fie cu adevărat vrednici 
de numele de bărbat, virtutea dărniciei? Au poftit-ai 
tu vreodată pe cineva în casa ta, și spusu-mi-ai tu vre- 
odată, în vreo zi: „O, nevastă, am astăzi un oaspete în 
casă?“ Şi zisu-ţi-ai tu vreodată înde sinea ta: „Dacă am 
să trăiesc tot așa, în cărpănoșenia aceasta, până la urmă 
are să înceapă lumea să spună că sunt un nevolnic care 
habar nu are de căile ospeţiei.“ 

Şi bărbatul răspunse: 

— O, nevastă, nimica nu este mai lesne de îndreptat 
decât zăbava aceasta! Și mâine — inşallah! — am să-ţi 
cumpăr niște carne de miel și niște orez; iar tu să găteșşti 
ceva minunat pentru prânz ori pentru cină, cum vrei 
tu, ca să pot să poftesc la masă pe careva dintre prietenii 
mei buni. 

Şi ea zise: 

— Nu, pe Allah, bre, omule. În loc de carnea aceea, 
mai degrabă mi-ar plăcea să-mi cumperi niște haşiş de 
gătit, ca să pot să fac o umplutură de care să mă folosesc 
ca să umplu cele două gâște ale noastre, după ce ai să 
mi le tai. Iar eu am să le coc la cuptor. Căci nimica nu 
este mai gustos decât gâștele umplute și rumenite, și 
nimica nu poate mai bine decât gâștele să lumineze 
obrazul unei gazde dinaintea oaspetelui său. 

Iar el răspunse: 

— Pe capul și pe ochii mei! Așa să fie! 

Şi-aşa că, a doua zi de cu zori, omul tăie gâtul la 
amândouă gâștele, și plecă să cumpere un ratl de hașiș 
pentru carne și un ratl de orez, și o uncie de piper și 
de alte mirodenii. Şi le aduse pe toate acasă, şi-i spuse 
nevesti-sii: 

— Cată să ai gâștele rumenite gata de prânz, întrucât 
la ceasul acela am să vin cu oaspeţii mei. 

Şi plecă în calea lui. 

Ea atunci se sculă, curăță gâștele de pene şi de 
fulgi, și le netezi, și le umplu cu o umplutură minunat 
întocmită cu haşiş pentru carne, cu orez, și cu migdale, 
și cu stafide, și cu boabe de pehin, și cu mirodenii alese, 
și veghe lângă foc până ce friptura fu întocmai cum se 
cere. Şi o trimise pe arăpoaica ei să-l cheme pe flăcău, 

mândruţul, care veni pe fugă. Și ea îl înfurci, și el o 
înfurci, și, după ce se îndulciră și se mulțumiră unul 
pe altul, îi dete cele două gâște gustoase, cu tot ce era 
în ele și pe lângă ele. Iar el le luă și se duse în calea lui. 
Şi-atâta cu el, pe totdeauna... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute cincizeci şi una noapte 
Urmă: 


„.„. după ce se îndulciră și se mulţumiră unul pe 
altul, îi dete cele două gâște gustoase, cu tot ce era în 
ele şi pe lângă ele. Iar el le luă și se duse în calea lui. 
Şi-atâra cu el, pe totdeauna. 

Estimp, soţul puiandrei nu lipsi a venit punct la 
ceas. Şi sosi acasă la prânz, însoţit de un prieten, și bătu 
la ușă. Iar muierea se ridică și se duse să le deschidă, și 
îi pofti să intre, și îi primi cu bucurie. Pe urmă îl luă 
deoparte pe bărbatu-său și îi zise: 

- Noi am tăiat amândouă gâștele, pe amândouă 
deodată, și tu nu aduci cu tine decât un om? Păi patru 
musafiri ar mai putea să vină ca să cinstească bucătăria 
mea. Hai, ieși și du-te de mai caută vreo doi prieteni 
de-ai tăi, ori chiar trei, ca să mănânce gâștele. 

Și bărbatul, cuminte, plecă să facă așa cum i se 
poruncise. 

Atunci muierea se duse la oaspete și, cu faţa în- 
toarsă, intră în vorbă cu el și îi spuse cu glasul tremurat 
de tulburare: 

— Of, vai de tine! Eşti pierdut fără de scăpare! 

Pe Allah! tu pesemne că nu ai nici copii, nici casă, 
de te-ai aruncat așa, cu capu-n jos, într-o moarte 
neîndoielnică! 

lar oaspetele, auzind asemenea vorbe, simţi cum 
îl năpădește spaima și cum îi intră până în adâncurile 
inimii. Şi întrebă: 

— Da ce este, o, femeie de treabă? Şi ce năpastă 
amarnică mă paște în casa ta? 

lar ea răspunse: 

— Pe Allah! nu pot să ţin taina! Încâr află că soțul meu 
are a se plânge rău de purtarea ta faţă de el, și nu te-a 
adus aici decât cu gândul de a te văduvi de fudulii și de a 
te face să ajungi în starea de hadâmb scopit. Şi pe urmă, 
de-i muri ori de-i trăi, amar și vai de tine cât ai fi! 

Şi adăugă: 

— Soţul meu s-a dus să găsească doi prieteni care să-l 
ajute să te jugănească! 

Dacă auzi mărturisirea pe care i-o făcu nevasta, 
oaspetele se sculă pe clipă pe dată, ieși în uliţă curând 
și își slobozi picioarele în vânt. 

Şi tot atunci intră și soțul, însoţit de doi prieteni, 
de data aceasta. lar afurisita de nevastă îl întâmpină, 
strigând: 

— O, ce năpastă! o, ce năpastă! gâștele! gâștele! vai, ah! 

lar el întrebă: 

— Pe Allah! ce-i nevastă? ce fel de năpastă? 

Ea iar: 

— Of, ce amar! Uf, ce belea! vai de viața mea! Gâștele! 
gâștele s-au dus! Ah! 

EI întrebă: 

— Hei, ce-i cu gâștele? Pe Allah! of, moară nefere- 
cată, mai vezi-ţi de beregată și spune-mi odată ce jale-i 
cu gâştele tale! Ce prăpăd! Dă să le văd! dă să le văd! 

Ea iar: 

— Păi, vezi-le, dară! uite-le-afară! uite-le-afară! oas- 
petele rău, deodată, le-a înșfăcat ca pe-o pradă și-a fugit 
pe fereastră grămadă! 

Şi mai spuse: 

— Ce fuse, se duse! Acuma, na, ospătează, ospătează! 

La aceste vorbe ale soției sale, omul ieși în uliţă 
degrabă și îl văzu pe oaspetele lui dintâi cum scapără 
din călcâi, cu tunica în dinți. Şi strigă după el: 

— Pe Allah: stai niţel! stai niţel! întoarce-te, nu fi 
nerod, că n-am să-ţi răpesc tot! Pe Allah mă jur, bre, 
fârtate! întoarce-te, că nu-ţi iau decât jumătate! 

Cu asta, o, Măria Ta, el vroia să zică așa: că nu-i ia 
decât o gâscă, și că pe cealaltă are să i-o dea. Dar celălalt 
fugea, fugea... 

Şi-asta mi-e întreaga istorisire, o, doamne plin de 
strălucire. 


Iar sultanul, după ce ascultă povestirea măcelarului, 
era să se prăpădească de râs. 

Şi după ce insul se trase îndărăt între tovarășii săi, 
ieși înainte cel de-al patrulea ipochimen, care se rugă 
de sultan să-i îngăduie și lui același hatâr, cu aceeași 
învoială. Şi după ce sultanul îi dete îngăduinţa, cel de 
al patrulea ticălos, care era căpetenia de clarineți, chiar 
acela ce fusese luat drept îngerul Israfil, spuse: 


POVESTEA ISTORISITĂ DE BAȘ-CLARINET 


Se povestește că trăia într-o cetate dintre cetăţile 
Egiptului un om destul de vârstnic și care avea un 
fiu flăcăiandru, un măgădan teleleu și chisnovat, care 


212 O mie şi una de nopti 


de dimineaţa până seara nu gândea decât cum să-și 
istovească moștenirea pe care o avea de la tătâne-său. 
lar matofirul, tatăl hăndrălăului, avea în casa lui, în 
pofida vârstei sale înaintate, o soţie de cincisprezece 
ani, frumoasă fără de cusur. Şi flăcăul nu mai contenea 
să se tot învârtească primprejurul soţiei tatălui său, cu 
gândul de a-i dovedi adevărata tărie a fierului, și osebi- 
rea dintre acesta și ceara cea moale. lar bătrânul, care 
ştia că fecioru-său era o pramatie de soiul cel mai rău, 
nu știa cum să facă spre a o pune pe tânăra sa nevastă 
la adăpost de înghesuielile lui. Şi, până la urmă, găsi 
de cuviinţă că mijlocul de fereală cel mai neîndoielnic 
era, pentru el, să-și mai ia o nevastă pe lângă cea dintâi, 
în așa fel ca, având două soţii una lângă cealaltă, să 
poată să se păzească una pe alta, și să le facă să se apere 
laolaltă de coţcăriile fiului său. Și găsi o soţie, încă și 
mai frumoasă și mai tânără decât cea dintâi. Şi trăia cu 
amândouă, pe rând. 

Or, copilandrul cel pișicher, pricepând tertipul lui 
tătâne-său, își zise: „Hei, pe Allah! voi avea un tain 
îndoit acuma“. Ci îi era tare anevoie să-și împlinească 
dorul; întrucât taică-său, ori de câte ori era nevoit să 
plece de-acasă, își făcuse obiceiul să le spună celor 
două soţii ale sale: „Păziţi-vă cu grijă de cercările lui 
fiu-meu, hăndrălăul acela. Întrucât e o pușlama fără 
de pereche, care îmi tulbură zilele și care m-a silit până 
acum să mă despart de trei soţii, până la voi. Fiţi cu 
grijă! fiţi cu grijă!“ lar cele două copilandre răspun- 
deau: „Uallahi, dacă vreodată s-ar ispiti, fie şi cu cel 
mai mărunt semn asupra noastră, ori dacă ne-ar zice 
vreo vorbă cât de cât nepotrivită, avem să-l plesnim 
peste ochi cu papucii!“ Iar bătrânul stăruia, spunând: 

„Fiţi cu grijă! Fiţi cu grijă!“ Și ele răspundeau: „Suntem 
cu grijă! Suntem cu grijă!“ 

Iar pramatia își zicea: „Pe Allah, avem să vedem noi 
dacă au să mă plesnească peste ochi cu papucii! avem 
să vedem noi!“ 

Or, într-o zi, isprăvindu-se zahereaua de grâu din 
casă, bătrânul îi spuse lui fiu-său: 

— Hai la târgul de grâu, să cumpărăm vreo doi saci. 

Şi plecară amândoi, tatăl mergând înaintea fiului său. 
lar cele două neveste, spre a-i privi cum se duc, se suiră 
pe terasa casei. 

Or, pe drum, bătrânul băgă de seamă că nu-și luase 
papucile, pe care la drum avea năravul să le ţină în mână 
sau să și le agaţe pe umeri. Şi îi spuse lui fiu-său: 

— Întoarce-te degrabă acasă de mi le adu. 

Şi pișicherul se întoarse într-un suflet acasă și, când 
le văzu pe cele două puiandre, soțiile tatălui său, stând 
pe terasa casei, le strigă de jos: 

— M-a trimis taică-meu la voi cu o treabă! 

Ele întrebară: 

— Cu ce treabă? 

El spuse: 

— Mi-a poruncit să mă întorc și să vin sus la voi să vă 
sărut cât mi-o plăcea, pe amândouă, pe amândouă! 

Şi ele răspunseră: 

— Ce tot latri tu acolo, câine ce ești! Pe Allah! tatăl 
tău n-a putu să te trimită cu o treabă ca aceasta; și 
minţi, o, pramatie de soiul cel mai rău, o, poamă rea 
ce eşti! 

El spuse: 

— Uallahi, nu mint deloc! 

Şi adăugă: 

— Şi am să vă dovedesc că nu mint! 

Şi strigă cât îl ţinea gura înspre taică-său, care era 
departe: 

— Bre, taică! bre, taică! numai pe una, ori chiar pe 
amândouă? numai pe una, ori chiar pe amândouă? 

Iar bătrânul răspunse, cât îl ţinea gura: 

— Pe amândouă, o, dezmăţatule, pe amândouă deo- 
dată. Şi Allah să te bată! 

Or, o, doamne sultane al meu, bătrânul vroia să-i 
spună lui fiu-său să-i aducă amândouă papucile, și nu 
să le drăgostească pe amândouă nevestele. 

Când auziră răspunsul acela al soţului lor, cele două 
copile își ziseră una alteia: 

— Flăcăul n-a minţit! Să-l lăsăm, dar, să facă cu noi 
ceea ce i-a poruncit taică-său să facă. 

Şi-așa, o, doamne sultane al meu, isteţul de der- 
bedeu, cu vorbele acestea șirete despre ghete, putu 
să suie la cele două neveste, și să se bucure de ele pe 
îndelete. După care îi duse lui tătâne-său cele două 
ghete. Iar cele două fete, de-atunci, nu se mai săturau 
să-l sărute cu sete, spunându-i: „Hai, băiete! Hai, 
băiete!“ Iar ochiul bătrânului nimica nu vedea, că era 
cam orbete. 

Şi-aceasta mi-e întreaga povestire, o, doamne, plin 
de strălucire! 


După ce auzi povestirea baș-clarinetului său, sulta- 
nul fu cuprins de o voioşie până peste poate, și îi dărui 
iertarea deplină cerută pentru fuduliile lui. Pe urmă îi 
dete afară pe cei patru dezmăţaţi, spunându-le: 

— Sărutaţi mai întâi mâna preacinstitului meu sluji- 
tor, pe care l-aţi înșelat, și cereţi-i iertăciune! 

lar ei răspunseră cu ascultare și cu supunere, şi se 
împăcară cu măscăriciul, și trăiră de-atunci în cele mai 
bune legături cu el. Și el la fel. 


— Ci, urmă Șeherezada, povestea ticăloșiei soțiilor, o, no- 
rocitule sultan, este atâta de lungă, încât mai bine-i acuma 
să-ți povestesc Povestea cu Ali Baba și cu cei patruzeci de hoți. 

Şi Şeherezada îi spuse sultanului: 


POVESTEA CU ALI BABA ȘI CU CEI 
PATRUZECI DE HOȚI 


A] i s-a izvodit, o, norocitule sultan, că au fost odată, 
Wai în anii tare de demult și în zilele trecutului dus, 
într-o cetate dintre cele cetăți ale ţării persieneșşti, doi 
frați; și pe unul îl chema Kassim, iar pe celălalt Ali Baba. 
Preamărit să fie Acela dinaintea căruia se şterg, toate 
numele și răsnumele și strănumele, și carele vede sufle- 
tele întru goliciunea lor, și gândurile până în adâncuri, 
Cel-Preainalt, stăpânul ursitelor! Amin! 

Şi-apoi! Când tatăl lui Kassim și al lui Ali Baba, care 
era un ins de rând și tare sărac, se zăvârși întru mila 
lui Allah, cei doi fraţi își împărţiră cu dreptate deplină 
partea cea puţină ce li se cădea de moștenire; ci nu mult 
zăboviră până ce să toace tot ce dobândiră din amărâta 
aceea prea subțire de moștenire, și-așa că se pomeniră, 
de la o zi la alta, fără de pâine și fără de niciun fel de 
fărâmitură de pus în gură, și cu nasul alungit, și cu 
chipul smerit. Și iacătă ce va să zică să fii la o vârstă mai 
tinerică, și să nu pui preţ pe sfaturile celor înţelepţi, la 
o adică! 

Ci nu peste mult, cel mai vârstnic, care era Kassim, 
dacă se văzu gata să se topească de foame în chiar pielea 
lui, se apucă să-și rostuiască o chiverniseală mai de fală. 
Şi, cum era dibaci și plin de isteciune, nu zăbovi mult 
până ce să dea de o codoașă — izgonit fie Cel-Rău! — 

care, după ce îi puse la încercare harurile de călăreț și 
vredniciile de cocoș osârdnic și volnicia de hăndrălău, 
îl însură cu o puicană bine gospodărită, bine rostuită 
și bine zidită, şi care era o bucăţică bună întru totul. 
Binecuvântat fie Cel-Atoateleîmpărţitorul! Şi dobândi 
astfel, ca zestre, pe lângă bucuria unei neveste, și o 
prăvălie bine chibzuită în inima sukului neguțărorilor. 
Întrucât asta era ursita scrisă pe fruntea lui, încă de la 
născare. Și-așa cu el! 

Cât despre cel de al doilea, care era Ali Baba, ia- 
cătă! Cum din firea lui era lipsit de patimi și cu doruri 
cuminţi, mulțumindu-se cu puţin și neavând ochiul 
lacom, începu să ducă o viață de sărăcie și de trudă. Ci, 
cu toate astea, se pricepu să trăiască atâta de drămuit, 
datorită învățăturilor trase din necazurile cele aprige, 
încât izbuti să pună deoparte ceva bănișori, pe care îi 
folosi cu înţelepciune, cumpărându-și un măgar, pe 
urmă încă un măgar, pe urmă și al treilea măgar. Şi 
începu să-i ia în fiecare zi cu el la pădure, şi să-i încarce 
cu lemne și cu crengi, pe care până aci era nevoit să le 
care el în spinare. 

Or, dacă ajunse astfel stăpân pe cei trei măgari, Ali 
Baba dobândi atâta preţuire la oamenii din tagma lui, 
toți tăietori de lemne săraci, încât unul dintre ei se simţi 
prea cinstit să i-o dea pe fiică-sa de soţie. lar măgarii 
lui Ali Baba fură scriși în senet, dinaintea cadiului şi a 
martorilor, drept toată zestrea și toată lăsata fetei, care, 
altminteri, nu aducea în casa soţului nicio tearfă, nici 
nimic de soiul acesta, dat fiind că era fară de oameni 
săraci. Ci sărăcia, ca și bogăţia, numai o vreme durează, 
pe când Allah Preaslăvitul în veci viază. 

Şi Ali Baba, din mila cerului, avu de la soţia lui, 
fata de tăietori de lemne, niște copii ca nişte lune, care 
îl preamăreau pe Zămislitorul lor. Şi trăia cumpătat și 

cinstit, cu toți ai lui, din ce agonisea de pe urma vânzării 
în cetate a lemnelor și a vreascurilor lui, necerându-i 
Ziditorului său nimic peste acea fericire cuminte și fără 
cârtire. 

Or, într-o bună zi, pe când Ali Baba era prins cu 
tăiatul lemnelor într-un hăţiş neatins de buză de secure, 
și pe când cei trei măgari ai lui, în așteptarea poverii obiș- 
nuite, huzureau păscând și vântuindu-se prin preajmă, 
pașii ursitei se auziră deodată tropotind pentru Ali Baba 
în pădure. Ci lui Ali Baba nu avea de unde să-i dea prin 
gând că soarta sa își urma drumul de ani și ani! 

Dintru-ntâi, fu ca un vuiet surd în depărtare, și care 
se apropia repede spre a răzbate limpede la urechea li- 
pită de pământ, ca o goană de copite multe și tot mai 
grele. Iar Ali Baba, om pașnic și nedornic de belele şi de 
încurcături, se simţi tare speriat știindu-se singur-sin- 
gurel, cu cei trei măgari ai lui drept toată tovărășia, în 
sihăstria din păduri. Și chibzuiala îl povăţui să se caţere 
fără de zăbavă în vârful unui copac voinic ce se înălța pe 
dunga unui colnic de unde stăpânea peste toată pădurea 
pustie. Şi, cocoţat acolo și ascuns printre crengi, putu 
să cerceteze cam ce ispravă putea să fie. 

Or, bine făcu! 

Întrucât, de cum ajunse în vârf, zări numaidecât o 
ceată de haidamaci înarmaţi înfricoșător, ce veneau în 
goana mare înspre locul unde se afla el. Şi, după chipul 
lor smoliu, după ochii de aramă lucie și după bărbile 
despicate crunt peste mijloc în două aripi de corb pră- 
dalnic, se vedea neîndoios că erau niște hoţi cumpliţi, 
tâlhari de drumul mare, de soiul cel mai ticălos. 

Judecată în care Ali Baba nu greşea deloc. 

Iar când ajunseră chiar lângă colnicul de piatră pe care 
Ali Baba sta cocoțat, nevăzut, da văzând tot, descălecară 
la un semn al căpeteniei lor, un ins cât un munte, scoaseră 


A opt sute cincizeci şi doua noapte 219 


dârlogii din gura cailor, trecură la fiecare bidiviu pe 
după gât câte o traistă de nutreţ plină cu ovăz, care 
fusese purtată pe crucea șalelor, în spatele șeii, și îi legară 
cu funia de pomii de primprejur. După care dezlegară 
desagii de la șa și îi aburcară în spinare. Şi întrucât 
desagii aceia erau prea grei, tâlharii mergeau gheboșaţi 
sub povara lor. 

Şi toţi trecură în șir pe sub Ali Baba, care lesne putu 
să-i numere și să vadă că erau în număr de patruzeci: 
nici unul mai mult, nici unul mai puţin... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute cincizeci şi doua noapte 
Urmă: 


... în număr de patruzeci: nici unul mai mult, nici 
unul mai puţin. 

Şi ajunseră, împovăraţi așa, la o stâncă mare ce se 
afla la temelia dâmbului, unde se opriră rânduindu-se 
frumos. lar căpetenia lor, care se afla în fruntea rândului, 
își lăsă o clipită jos pe pământ desagii cei grei, stătu 
drept, cât era de lung, dinaintea stâncii și, cu glas tună- 
tor, strigând vreunui om ori vreunui lucru de nevăzut 
pentru orice ochi, grăi: 

— Susam, deschide-te! 

Şi pe dată stânca se și deschise larg. 

Atunci căpetenia haraminilor se trase oleacă mai la 
o parte, spre a-i lăsa mai întâi pe oamenii lui să treacă 
înainte-i. Şi când toţi intrară, își luă iarăși în spinare 
desagii și intră și el după ei. 

Pe urmă răcni, cu un glas de poruncă fără de cârtire: 

— Susam, închide-re! 

Şi stânca se închise la loc, pecetluindu-se de parcă 
niciodată vraja tâlharului n-ar fi despicar-o cu puterea 
vorbelor cele năzdrăvănești. 

La priveliștea aceea, Ali Baba se minună mult în cuge- 
tul său și își zise: „Cu priceperea lor la vrăjitorie, măcar de 
nu mi-ar dibui ascunzătoarea, să-mi mestece lungimea 
cu lăţimea!“ Şi se păzi ca nu care cumva să se clintească 
vreun pic, în ciuda îngrijorării ce-l frământa pentru 
măgarii lui care zburdau slobozi prin tufărișuri. 

Iar cei patruzeci de hoţi, după o ședere cam îndelun- 
gată în peștera în care Ali Baba îi văzuse afundându-se, 
dădură oarecare semn de întoarcere, printr-un vuiet 
subpământean asemeni unui tunet depărtat. Şi stânca, 
într-un sfârșit, se deschise iar și-i lăsă pe cei patruzeci 
să iasă afară, cu bulibașa lor în frunte și ţinând în mâini 
desăgile goale. Şi se duseră fiecare la calul său, îi puseră 
frâul şi săriră călare, după ce își legară desagii la oblânc. 
Iar căpetenia se întoarse atunci înspre deschizătura peş- 
terii şi rosti cu glas tare vraja: 

— Susam, închide-te! 

Și cele două jumătăţi de stâncă veniră la loc și se 
alipiră fără niciun fel de urmă a despărțirii. Şi toţi, cu 
chipurile lor de catran și cu bărbile lor de tâlhari, luară 
drumul îndărăt pe unde veniseră. Şi-atâta cu ei. 

Ci, în ceea ce îl priveşte pe Ali Baba, chibzuința ce-i 
fusese parte hărăzită din darurile lui Allah îl îndemnă 
să mai zăbovească în ascunzătoarea sa, în pofida în- 
demnului ce-l îmboldea să se ducă să-și caute măgarii. 
Întrucât își zise: „Tâlharii aceștia amarnici s-ar putea 
ca, de-or fi uitat ceva în peşteră, să se întoarcă îndărăt 
pe nepusă masă și să dea peste mine. Şi-atunci, ya Ali 
Baba, ai să vezi tu cât face ca un amărât de împielițat ca 

tine să se pună în drumul unor preaputernici jupani!“ 
Aşa că, după ce chibzui astfel, Ali Baba se mulțumi 
să-i urmeze cu ochiul pe călăreții cei înfricoșători, până 
ce-i pierdu din vedere. Şi numai după o bună bucată 
de vreme de când ei pieriseră și de când toată pădurea 
intrase iarăși într-o tăcere liniștitoare, se hotărî și el, 
într-un sfârșit, să se dea jos din pom, și și-atunci cu o 
sumedenie de griji și tot răsucindu-se ba la dreapta, ba 
la stânga, pe măsură ce cobora de pe o creangă mai de 
sus pe o creangă mai de jos. 

Iar când ajunse pe pământ, Ali Baba se îndreptă în- 
spre stânca aceea, da binișor-binișor și numai în vârful 
picioarelor, ţinându-și răsuflarea. Şi tare ar fi vrut mai 
întâi să se ducă să-și caute măgarii și să se liniștească în 
privinţa lor, dat fiind că aceștia erau toată averea lui și 
toată pâinea copiilor săi. Ci un imbold nemaiîncercat 
până atunci i se aprinsese în inimă la tot ce văzuse și 
la tot ce auzise din vârful copacului. Și-apoi, îl mâna 
neabătur ursita lui înspre primejdia aceea. 

Or, când ajunse dinaintea stâncii, Ali Baba o cercetă 
de sus până jos şi o văzu netedă și fără de nicio crăpătură 
în care să fi putut să strecori baremi un ac. Și îşi zise: 
„Ci chiar aci au intrat cei patruzeci, şi cu chiar ochii 
mei i-am văzut când au pierit înăuntru! Ya Allah! Ce 
pişicherlâc! Şi cine ştie ce-or fi intrat să facă în hruba 
asta, poprită cu tot soiul de talismanuri de care eu habar 
n-am!“ Pe urmă cugetă: „Pe Allah! da ţin minte limpede 
vraja cu care se deschide și vraja cu care se închide! 
Ce-ar fi de le-aș încerca oleacă, numai ca să văd dacă 
din gura mea au puterea pe care o au din gura acelui 
tâlhar înfricoșător și uriaș!“ 

Şi, uitându-şi de toate sfiiciunile de până aci, și mâ- 
nat de glasul triștei lui, Ali Baba, tăietorul de lemne, se 
întoarse înspre stâncă şi rosti: 

— Susam, deschide-te! 

Şi măcar că cele trei vorbe fuseseră rostite cu glas 
cam îndoielnic, stânca se despică și se deschise larg. Și 
Ali Baba, într-o înfricoșare până peste poate, tare ar 
mai fi vrut să dea dosul la toare celea și să-și sloboadă 
picioarele în vânt; ci puterea ursitei lui îl ţintui dinaintea 
deschizăturii și îl sili să se uite înăuntru. Şi, în loc să 
vadă acolo vreo gropniță de neguri și de spaime, rămase 
până peste măsură de uluit când văzu cum se aşterne 
dinainte-i o hrubă largă, ce da de-a dreptul într-o sală 
mare, cu bolta cioplită chiar în stâncă și străluminată din 
belșug prin niște despicături piezişe teșite în tavan. Așa 
că se hotărî să pună un picior dinaintea altuia și să intre 
în locul acela care, la cea dintâi privire, nu avea anume 
nimic înfricoșător. Rosti așadar vorbele mântuitoare: „În 
numele lui Allah, Multândurărorul și Multiertătorul!“ 
care îl mai îmbărbătară, și păși fără să tremure prea tare 
în sala boltită. Și, de cum ajunse acolo, văzu cele două 
jumătăţi ale stâncii cum se împreună la loc fără niciun 
scârțâit și închizând cu totul intrarea; fapt care îl cam 
tulbură, oricum, dat fiind că statornicia în cutezanță 
nu era tocmai partea lui cea mai tare. Da chibzui că are 
să poată mai pe urmă, cu ajutorul vorbelor magicești, 
să facă a se deschide dinainte-i toate porţile. Şi-atunci 
se lăsă ispitit să cerceteze în liniște deplină cele ce i se 
înfățișau înaintea ochilor. 

Şi văzu peste tot de-a lungul zidurilor, stivuite până 
sus la boltă, grămezi- grămezi de mărfuri scumpe, și vi- 
guri de mătăsării şi de atlazuri, și saci cu merinde pentru 
gură, şi lăzi mari pline ochi cu gologani de argint, şi altele 
pline cu drugi de argint, şi altele pline cu dinari de aur 
şi cu drugi de aur, puse în șir. Și întrucât toate lăzile 
acelea și toţi sacii nu fuseseră îndeajuns spre a cuprinde 
toate bogăţiile adunate acolo, podeaua era și ea plină cu 

mormane de aur, de giuvaieruri și de argintării, de nici 
nu mai știau picioarele unde să calce ca să nu se taie în 
vreo năstrăpată ori să nu se afunde în vreo grămadă de 
dinari sclipitori. Şi Ali Baba, care în viaţa lui nu văzuse 
culoarea aurului, ba nici măcar mireasma nu i-o ştia, se 
minuna până peste marginile minunării. Şi dacă văzu 
acele comori grămădite acolo, înşirate la nimereală, și 
acele odoare fără de număr, de până și cu cel mai mic 
dintre ele s-ar fi putut împodobi din belșug saraiul unui 
sultan, își zise că trebuie să fie nu ani, ci veacuri de când 
peştera aceea slujea totodată și de tainiță și de adăpost 
la neamuri din neamuri de hoți, fii de hoţi, coborâtori 
din cei care prădaseră cetatea Babilonului. 

Când se mai dezmetici oleacă din buimăceală, Ali 
Baba își zise: „Pe Allah, ya Ali Baba, iacătă că soarta ta 
ia un chip luminat și te mută de lângă măgarii și de 
lângă lemnele tale în mijlocul unui noian de aur cum 
n-au mai văzut decât strălucitul Soleiman și Iskandar 
Cel cu Două Coarne! Și afli deodată vorbele cele 
vrăjitorești, și te slujești de puterile lor, și faci să ţi se 
deschidă porţile de piatră și peșterile cele de poveste, o, 
binecuvântatule tăietor de lemne! Asta-i o mare milă a 
Atoateîmpărţitorului, carele te face astfel stăpân peste 
comorile adunate din tâlhării de neamurile de hoţi și 
de haramini. Și dacă s-a întâmplat așa, asta-i anume 
pentru ca să poţi să fii de-aci înainte, cu toți ai tăi, la 
adăpost de nevoie și ca să slujească la o treabă bună aurul 
furtişagurilor și al jafurilor!“ 

Și punându-și sufletul în tihnă cu judecata aceasta, 
Ali Baba cel sărac se aplecă înspre un sac cu merinde, îl 
goli de ce se afla în el și îl umplu apoi numai cu dinari 
de aur şi cu alți gălbiori bătuți, fără să se atingă de argint 
ori de alte lucruri de preț. Şi își aburcă sacul pe umeri 
şi îl duse la capătul hrubei. Pe urmă se întoarse în sala 

cea boltită și umplu la fel încă un sac, și încă un sac, și 
mulți alți saci, atâţia cât socoti el că putea să care fără a-i 
beteji pe cei trei măgari ai lui. Şi când sfârși se întoarse 
înspre intrarea peșterii și zise: 

— Susam, deschide-te! 

Şi tot atunci cele două laturi ale intrării de stâncă 
se și traseră larg la o parte, iar Ali Baba dete fuga să-și 
caute măgarii și să-i aducă la gura peșterii. Şi îi încărcă 
cu sacii pe care avu grijă să-i ascundă dibaci, punând 
deasupra lor o grămadă de crengi. Și, după ce isprăvi 
treaba aceasta, rosti vorbele pentru închiderea stâncii, 
iar cele două jumătăţi de piatră se alipiră numaidecât. 

Atunci Ali Baba își mână din urmă măgarii încărcaţi 
cu aur, îndemnându-i cu un glas plin de cinstire, şi nu 
coperindu- -i cu blestemele şi cu sudalmele tunătoare cu 
care îi firitisea de obicei, când î îşi trăgănau picioarele. 
Întrucât dacă Ali Baba, ca toți mânătorii de măgari, 
își împodobea asinii cu sudalme ca: „o, legea zebbului 
tătâne-tău!“, ori „parascovenia soră-tii!“, ori „fecior de 
giuvangiu!“, ori „marfă de codoș“, de bună seamă că nu 
o făcea spre a-i batjocori, întrucât îi erau tot atât de dragi 
ca și copiii lui, ci o făcea numai spre a-i îndemna să fie 
cuminţi. Da de data aceasta simţi că nu putea, cu tot 
temeiul, să-i împodobească cu asemenea blagosloveli, 
de vreme ce cărau în spinare mai mult aur decât se afla 
în haznaua sultanului. Şi fără a-i boscorodi în vreun 
chip, luă cu ei calea spre cetate... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute cincizeci şi treia noapte 

Urmă: 


... Și fără a-i boscorodi în vreun chip, luă cu ei calea 
spre cetate. 

Or, când ajunse dinaintea casei lui, găsi poarta în- 
cuiată pe dinlăuntru cu drugul cel mare de lemn și 
îşi zise: „Ce-ar fi să încerc asupra ei puterea vrăjii?“ Şi 
rosti: „Susam, deschide-te!“ Şi numaidecât poarta, des- 
făcându-se din zălogul ei, se deschise larg. Iar Ali Baba, 
fără a-și vesti în niciun fel venirea, intră cu măgarii în 
bătătura cea strâmtă a casei sale. Şi spuse, întorcându-se 
către poartă: „Susam, închide-re!“ Și poarta, răsucin- 
du-se în țâţâni, se prinse fără niciun zgomot în zăvor. Şi, 
în felul acesta, Ali Baba se încredinţă că de aci înainte 
era stăpân pe o taină fără de asemuire, dăruită cu o 
putere vrăjită, a cărei dobândire nu-i ceruse alt preţ decât 
spaima cea trecătoare datorată mai degrabă chipurilor 
crunte ale celor patruzeci. 

Când nevasta lui Ali Baba văzu măgarii în curte și 
pe Ali Baba trudindu-se să-i despovăreze, dete fuga bă- 
tându-și palmele una de alta și strigă: 

— O, bărbate, cum ai făcut de-ai deschis poarta, pe 
care chiar eu am încuiat-o cu zăvorul? Numele lui Allah 
fie asupra noastră a tuturora! Și ce aduci, în ziua aceasta 
binecuvântată, în sacii aceștia mari și așa de grei, pe care 
nu i-am mai văzut în casa noastră? 

lar Ali Baba, fără a răspunde la întrebarea dintâi, 
spuse: 

— Sacii ne vin de la Allah, bre femeie. Ci hai de mă 
ajută să-i car în casă, și nu mă tot bârâi cu întrebări 
despre porţi și despre zăvoare. 

Iar soția lui Ali Baba, strunindu-și nedumerirea, se 
duse să-l ajute a aburca sacii în spinare și a-i căra, unul 
câte unul, înlăuntrul casei. Și cum îi tot pipăia de fiecare 

dată, simți că în ei se aflau bani, și gândi că banii aceia or 
fi fiind niscaiva bani vechi de aramă sau ceva asemenea. 
Şi descoperirea aceasta, măcar că tare neîntreagă și cu 
mult alături de adevăr, îi aruncă sufletul într-o mare 
îngrijorare. Și până la urmă îi intră în cap că bărbatu-său 
s-o fi înhăitat cu niscaiva hoți ori cu alți inși de soiul 
acesta, altminteri cum să priceapă ea de unde veneau 
atâția saci plini cu bani? Incât, după ce toți sacii fură 
căraţi în casă, femeia nu mai putu să se stăpânească și, 
izbuncind deodată, începu să se bată peste obraji cu 
amândouă mâinile și să-și sfâșie hainele, strigând: 

— O, păcatele noastre! O, pieire fără de mântuire a 
copiilor noștri! O, ștreangul ne paşte! 

Când auzi ţipetele și văicărelile nevesti-sii, Ali Baba fu 
cuprins de o supărare până peste poate și răcni la ea: 

— Ştreangu-n ochiul tău, o, alimănito! Ce te-a apucat 
de cucuvești așa a cobie? Şi ce ai, de vrei să tragi asupra 
capetelor noastre osânda hoților? 

Ea spuse: 

— Năpasta are să intre în casă odată cu sacii ăștia de 
bani, o, fiu al socrului meu! Pe viața mea și a ta, re- 
pede-te de-i pune îndărăr pe spinarea măgarilor și du-i 
departe de aci. Întrucât inima mea nu mai are tihnă de 
când îi știe în casa noastră! 

El răspunse: 

— Bătu-le-ar Allah pe muierile cele fără de minte! Văd 
bine, o, fiică a socrului meu, că ți se năzărește cum că aș 
fi furat sacii! He, he, schimbă-ţi socoata și înseninează-ţi 
ochii, întrucât ne vin de la Cel-Atoateimpărţitorul, ca- 
rele m-a mânat să-mi găsesc norocul astăzi în pădure. Şi 
am să-ţi și povestesc cum a fost cu norocul acesta, da nu 
până n-am să golesc sacii, ca să-ți arăt ce se află în ei. 

Şi Ali Baba, luând sacii de un capăt, îi goli unul câte unul 
pe rogojină. Şi valurile de aur curseră zuruind și revărsând 

potoape de flăcări în odaia amărâtă a tăietorului de 
lemne. Şi Ali Baba, mândru că o vedea pe nevastă-sa 
năucă de priveliștea aceea, se așeză pe grămada de aur, 
își strânse picioarele sub el și zise: 

— Acum ian ascultă-mă, o, femeie! 

Şi îi tărăși toată întâmplarea de la început până la 
sfârșit, fără a sări niciun amănunt. Ci nu ar fi de niciun 
folos s-o mai spunem o dată. 

Când auzi istorisirea întâmplării, nevasta lui Ali Baba 
simţi în inima ei cum spaima face loc unei bucurii mari, 
și se dezdănui și se însenină și zise: 

— O, zi de lapte, o, zi de albeaţă! Mărire lui Allah, cel 
carele a făcut să intre în casa noastră averile agonisite de 
cei patruzeci de tâlhari de drumul mare, și carele în felul 
acesta a întors înspre legiuire ceea ce fusese nelegiuire. 
El este Aroaredătătorul şi Atoateimpărţitorul! 

Şi se duse pe clipă pe dată și şezu jos pe vine dinaintea 
grămezii de aur, și se pregătea să înceapă a număra unul 
câte unul dinarii cei fără de număr. Ci Ali Baba începu 
să râdă și îi spuse: 

— Ce faci acolo, o, sărmana de tine? Cum de socoți 
că ai putea să numeri toată grămada asta? Mai degrabă 
ridică-te şi hai de-mi ajută să sap o groapă în cuhnie, ca 
să ascund cât mai repede totaurul și să-i piară urmele. Că 
altminteri ne primejduim rău să tragem asupra noastră 
lăcomia vecinilor și a vătafilor de la agie! 

Ci soţia lui Ali Baba, care în toate cele îndrăgea buna 
rânduială și care ţinea morţiș să-și dea seama cât mai 
limpede despre grămada de bogăţie ce le intra în casă 
în ziua aceea binecuvântată, răspunse: 

— Nu, hotărât, nu vreau să preget a socoti aurul 
acesta. Că nu pot să-l las să intre în groapă până ce 
nu-l cântăresc ori nu-l măsor. Pentru aceea mă rog ţie, 
o, fiu al socrului meu, dă-mi răgaz să mă duc să caut 

vreo dimirlie pe la megieși. Și am să-l măsor, în vreme 
ce tu ai să sapi groapa. Și așa avem să putem cu bună 
chiverniseală să cheltuim ce este de trebuință și să știm 
ce rămâne de prisosinţă pentru copiii noștri! 

lar Ali Baba, măcar că socoteala i se părea cu totul 
de prisos, nu vroi să se împotrivească nevesti-sii într-o 
împrejurare atâta de plină de bucurie pentru ei toţi, și 
îi spuse: 

— Fie! Da du-te şi întoarce-te repede, și mai ales ia 
bine seama să nu dezvăluieşti taina noastră ori să scapi 
vreo vorbă cumva! 

Şi-aşa că nevasta lui Ali Baba plecă să caute dimirlia 
cu pricina, și gândi că drumul cel mai scurt ar fi să se 
ducă să ceară una de la Kassim, fratele lui Ali Baba, 
care avea casa nu departe de acolo. Și intră la nevasta 
lui Kassim, bogătana și plina de îngâmfare, cea care 
niciodată n-ar fi catadicsit să poftească la vreo masă nici 
pe sărăcanul de Ali Baba și nici pe soţia lui, dat fiind că 
aceștia nu aveau nici avere, nici sprijinitori, și cea care 
niciodată n-ar fi trimis niciun strop de dulce copiilor 
lui Ali Baba, pe la vreo sărbătoare ori vreun praznic, nici 
măcar nu le-ar fi cumpărat vreun pumn de năut, așa 
cum le cumpără cei bogaţi copiilor de oameni săraci. Și, 
după salamalecurile de datină, o rugă să-i împrumute o 
dimirlie pentru olecuţă de vreme. 

Când auzi vorba dimirlie, nevasta lui Kassim fu până 
peste poate de nedumerită, întrucât pe Ali Baba și pe 
soția lui îi știa tare săraci, și nu putea să priceapă la ce 
treabă le-ar fi folosind acea măsurătoare de care înde- 
obşte nu se slujesc decât cei stăpâni pe hambare mari 
de grâne, pe când ceilalți se mulţumesc să-și cumpere 
grăunţele, pentru o zi sau pentru o săptămână, de pe la 
jitniceri. Încât, măcar că, fără de nicio îndoială, în alte 
împrejurări nu i-ar fi dat nimic, pe cine ştie ce pricină, 

acuma se simţi prea arsă de zavistie spre a lăsa să-i scape 
prilejul de a-și mulțumi sufletul. Şi-așa că îi spuse: 

— Sporească-și Allah bunurile asupra capetelor voas- 
tre, o, mamă a lui Ahmad! Vrei o dimirlie mare sau una 
mai mică? 

Ea răspunse: 

— Mai degrabă mică, o, stăpâna mea! 

Şi soţia lui Kassim se duse să aducă măsura cerută. 

Or, nu degeaba femeia aceea fusese dobândită din 
vânzarea la codoșlâc — nu le-ar mai milui Allah pe poa- 
mele de soiul ei și prăpădi-le-ar pe toate viclenele! — căci, 
vrând cu orice preţ să afle ce fel de grăunţe avea să 
măsoare ruda cea săracă, se sluji de un tertip dintre cele 
de care plodurile astea de lele au pururea între degetele 
lor. Așa că dete fuga de luă niște seu și mânji cu el 
frumușel fundul măsurii, pe dedesubt, pe partea pe care 
se pune jos o măsură ca aceea. Pe urmă se întoarse la 
cumnată-sa, cerându-și iertăciune că o făcuse să cam 
aştepte, şi îi dete dimirlia. Iar soţia lui Ali Baba se topi 
în mulțumiri, și îndemnă să se întoarcă acasă. 

Şi, dintru început, puse măsura în mijlocul grămezii 
de aur. Şi începu s-o umple și apoi s-o deșerte oleacă mai 
încolo, trăgând pe perete, cu un tăciune, câte o dungă 
neagră de fiecare dată când o golea. Și tocmai când își 
isprăvea treaba, veni și Ali Baba, care la rându-i sfârșise 
de săpat groapa în cuhnie. Și nevastă-sa îi arătă pe perete 
dungile de cărbune, nemaiputând de bucurie, și îi lăsă 
în samă grija de-a îngropa tot aurul, iar ea plecă degrabă 
să ducă măsura îndărăt soţiei celei nerăbdăroare a lui 
Kassim. Şi nu știa, săraca de ea, că un dinar de aur se 
lipise pe fundul măsurii, datorită seului vicleniei. 

Îi dete așadar dimirlia îndărăr rudei bogate, vândute 
la codoșlâc, şi îi mulțumi îndelung și îi spuse: 

— Am vrut să mă ţin de vorbă, o, stăpână a mea, 

pentru ca nici altă dată bunăvoia ta să nu se istovească 
față de mine. 

Şi plecă în calea ei. Şi-atâta cu soţia lui Ali Baba! 

Ci soţia lui Kassim, vicleana, nu aşteptă decât să 
dea dosul cumnată-sa, ca să și întoarcă dimirlia și să se 
uite pe fundul ei. Și rămase peste măsură de buimăcită 
când văzu un ban de aur lipit de seu, în loc de vreun 
bob de linte, de orz sau de ovăz. Şi ca de şofran i se făcu 
pielea feţei, și de smoală tare neagră culoarea ochilor. Și 
împietrită de zavistie și de pizmă mistuitoare i se făcu 
inima. Și strigă: „Prăpădul peste casa lor! Da de când 
au amărâţii ăștia atâta aur de să-l cântărească și să-l mă- 
soare cu dimirlia?“ Şi, în mânia de nespus în care se afla, 
nu mai putu să aștepte ca soţul ei să se întoarcă de la 
prăvălie, ci își trimise slujnica să-l cheme în graba mare. 
Şi de îndată ce Kassim, cu sufletul la gură, trecu pragul 
casei, muierea îl și întâmpină cu niște pipete sugrumate, 
de parcă l-ar fi prins tocmai când da să se mursăcească 
cu vreun tinerel. 

Pe urmă, fără a-i da răgaz să priceapă ce e cu el în fur- 
tuna aceea, îi vâri sub nas dinarul cu pricina şi răcni: 

— Îl vezi! Na, ăsta nu-i decât ce-a scăpat de la nevolni- 
cii aceia! A, tu te crezi bogat și te fuduleşti în fiecare zi că 
ai prăvălie ș și mușterii, pe când frate-tău nu are decât trei 
măgari drept toată partea lui pe lume! Schimbă-ţi gân- 
dul, o, șeicule! Întrucât Ali Baba, vreascagiul ăla, maţe- 
goale ăla, nimicura nimicului ăla nu se mulțumește să-și 
socotească aurul ca tine: el îl măsoară cu stamboala! Pe 
Allah! îl măsoară cum își măsoară jitnicerul grânele! 

Şi, într-un potop de vorbe, de ţipete și de vaicăre, îi 
povesti toată tărășenia și îl lămuri de ce tertip se slujise ca să 
afle taina cea uluitoare a bogăției lui Ali Baba. Şi adăugă: 

— Da asta nu e tot, o, șeicule! Tu acuma se cade să 
afli izvorul averii amărâtului de frate-tău, prefăcutul 

ăla afurisit care face pe săracul și care prefiră banii cu 
dârmoanele și cu pumnii! 

Auzind vorbele soţiei sale, Kassim nu se mai îndoi de 
adevărul bogăției lui frate-său. Și, departe de a se simţi 
bucuros să-l știe pe fiul lui tătâne-său și al mumâne-sei la 
adăpost de aci înainte de orice nevoie, și să se voioșească 
de norocul aceluia, fu cuprins de o pizmă otrăvită și 
simţi cum crapă fierea... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute cincizeci şi patra noapte 
Urmă: 


... fu cuprins de o pizmă otrăvită și simţi cum crapă 
fierea-n el de ciudă. Și se ridică pe clipă pe dată și dete 
fuga la frate-său să vadă cu chiar ochii lui ceea ce avea 
de văzut. 

Şi îl găsi pe Ali Baba, care încă mai ţinea cazmaua 
în mână, cum isprăvea de ascuns aurul. Şi, luându-l 
repede, fără a-i spune salamalecul de cuviință și fără a-i 
zice nici pe numele cel mare, nici pe numele cel mic, și 
nici purtându-se faţă de el ca faţă de un frate, întrucât 
de când se însurase cu poama cea îmbelșugată a codoșlâ- 
cului își uitase de această rudenie apropiată, îi spuse: 

— A, care va să zică-așa, o, taică al măgarilor, faci pe 
ascunsul și pe tainicul cu noi! Bine, ţine-te mai departe 
de sărăcia și de ticăloşia ta prefăcute, și arată-te calic 
dinaintea oamenilor, ca să-ţi măsori aurul în cuibarul 
tău de păduchi și de ploșnițe așa cum își măsoară jit- 
nicerul grânele! 

Când auzi vorbele acestea, Ali Baba rămase până 
peste măsură de tulburat și de buimac, nu că era zgârcit 
ori afurisit, ci din pricină că se temea de răutatea și de 
lăcomia ochiului lui frate-său și al soției lui frate-său, 
şi răspunse: 

— Allah fie cu tine! habar nu am unde baţi. Mai 
degrabă dă zor de dumirește-mă, și nu am să mă dove- 
desc lipsit nici de inimă deschisă față de tine, nici de 
simțăminte bune, măcar că de ani și ani ai uitat legătura 
de sânge dintre noi și îţi întorci faţa de la mine și de la 
copiii mei! 

Atunci repezitul de Kassim zise: 

— Nu e vorba de toate astea, Ali Baba! E vorba numai 
să nu te prefaci față de mine că habar n-ai de nimic, 
întrucât cunosc ce vrei tu să-mi ţii ascuns! 

Şi arătându-i dinarul de aur încă uns de seu, îi spuse 
uitându-se la el ponciș: 

— Câte dimirlii de dinari asemenea cu ăsta ai în ham- 
barul tău, o, vicleanule? Și de unde ai furat tu atâta aur, 
ia spune, o, rușine a neamului nostru? 

Pe urmă, în puţine vorbe, îi dezvălui cum unsese 
nevastă-sa cu seu fundul dimirliei pe care le-o împrumu- 
tase, și cum banul acela de aur se brodise să se lipească 
acolo. 

Dacă auzi vorbele fratelui său, Ali Baba pricepu că 
greşeala fusese săvârșită și că nu mai avea cum să fie 
îndreptată. Încât, fără a lăsa să i se mai depene un şir 
lung de întrebări, și fără a-i da fratelui său nici cel mai 
mărunt semn de uimire ori de supărare că se pomenea 
răzvedit, spuse: 

— Allah e darnic, o, fratele meu! El ne trimite darurile 
sale până chiar a le dori noi! Preamărit fie El! 

Şi îi povesti, cu toate amănuntele, întâmplarea din 
pădure, da fără a-i dezvălui vorbele de vrajă. Şi adăugă: 

— Noi, o, fratele meu, suntem fraţi de un tată și de 
o mamă. Drept care tot ce este al meu este și al tău, și, 
dacă îmi faci hatârul de-a primi, aș vrea să-ţi dăruiesc 
jumătate din aurul pe care l-am adus din peșteră! 

Ci câinosul de Kassim, a cărui lăcomie era pe măsura 
ticăloșiei sale, răspunse: 

— De bună seamă! e bine că aud asta! Ci vreau să 
ştiu şi cum aș putea să intru chiar eu în stâncă, dacă 
mi-ar veni chef. Şi mai cu seamă nu te sfătuiesc să mă 
înșeli, altminteri mă duc pe dată să te pârăsc la cadiu 
ca părtaș cu hoţii. Și n-ai putea decât să pierzi dintr-un 
chelemet ca ăsta! 

Atunci bunul Ali Baba, gândindu-se la soarta soţiei 
și a copiilor lui, dacă ar fi fost pârât și mai cu seamă 
îndemnat de firea lui cea împăciuitoare, decât de frica de 
amenințările unui frate cu inima amarnică, îi dezvălui 
cele trei vorbe ale vrăjii, atât pentru deschiderea porților, 
cât și pentru închiderea lor. lar Kassim, fără să-i spună 
măcar o vorbă de mulţumire, îl părăsi pe dată, hotărât 
să se ducă și să pună gabja singur pe toată comoara din 
peșteră. 

Așa că a doua zi până-n zori plecă la pădure, mânând 
de dindărăt zece catâri încărcaţi cu nişte lăzi mari, pe 
care avea de gând să le umple cu agoniseala celei dintâi 
cercetări a lui. De altminteri hotărâse că, de îndată ce are 
să-și dea bine seama de zahereaua și de bogăţiile strânse 
în tainiţă, are să mai facă un drum cu un număr și mai 
mare de catâri, ba chiar, de-o trebui, cu un șir întreg 
de cămile. Și urmă, în toate privinţele, arătările lui Ali 
Baba, care împinsese bunătatea până la a se prepune 
de călăuză, da care se văzuse alungat aprig de cele două 
perechi de ochi sfredelitori ai lui Kassim și ai soţiei sale, 
dobânda codoșlâcului. 

Şi ajunse în curând la poalele stâncii, pe care o cunoscu 

dintre toate stâncile celelalte după înfăţişarea ei lucie și 
după vârful ei încununat cu un copac mare. Şi își ridică 
amândouă mâinile înspre stâncă și rosti: „Susam, des- 
chide-re!“ Şi stânca se și despică dintr-odată pe mijloc. 
lar Kassim, care își legase catârii de copaci, intră în 
peșteră, și deschizătura se astupă la loc, în urma rostirii 
de închidere. Or, habar nu avea el ce îl aștepta acolo! 

Şi, dintru-ntâi, fu o uluire, la vederea atâtor bogății 
grămădite, a atâtor movili de aur și a atâtor giuvaieruri. 
Şi îl năpădi și mai strașnic gândul de a fi el singur stă- 
pân peste vistieria aceea de basm. Şi văzu bine că i-ar 
trebui, ca să care tot, nu doar o caravană de cămile, ci 
toate cămilele laolaltă câte drumeţesc de la marginile 
Chitaiului până la hotarele Iranului. Şi îşi zise că de data 
următoare are să aibă grijă de toate cele de trebuință 
spre a întocmi de-adevăratelea o năvală de pradă, acum 
mulțumindu-se să umple cu aur bătut toţi sacii pe care 
puteau să-i care cei zece catâri ai lui. Şi, isprăvind treaba, 
se întoarse la hruba ce ducea înspre stânca de închidere 
și strigă: „Orz, deschide-te!“ 

Căci mangositul de Kassim, cu mintea pe de-a-ntregul 
prinsă de vederea comorii, uitase vorba pe care trebuia 
s-o rostească. Şi fu așa spre pieirea lui cea fără de izbavă. 
Spuse, așadar, în mai multe rânduri: „Orz, deschide-te! 
Orzule, deschide-te!“ Ci stânca rămânea închisă. Atunci 
zise: „Ovăz, deschide-te!“ Şi stânca nici nu se clinti. 
Atunci zise: „Bobule, deschide-te!“ Ci nicio crăpătură 
nu se ivi. lar Kassim începu a-și pierde răbdarea și strigă 
dintr-un răsuflet: „Secară, deschide-re! — Meiule, des- 
chide-te! — Năutule, deschide-te! — Mălai, deschide-te! 
— Hrişcă, deschide-te! — Grâu, deschide-te! — Măzărică, 
deschide-te!“ 

Ci poarta de piatră rămase închisă. Şi Kassim, peste 
măsură de înfricoșat când pricepu că rămânea încuiat 

acolo din pricină că uitase vraja, se apucă să înșiruie dina- 
intea stâncii neclintite toate numele de grâne și de felu- 
rite soiuri de seminţe pe care mâna Atoatesămănătorului 
le-a aruncat pe faţa câmpurilor, în pruncia lumii. Ci 
piatra rămânea nemișcată. Căci nevrednicul de frate 
al lui Ali Baba nu uitase, dintre toate seminţele, decât 
numai o sămânță, și chiar pe aceea de care erau legate 
puterile cele vrăjite, susamul cel năzdrăvănesc. 

Or, mai devreme sau mai târziu, și adesea mai de- 
vreme decât mai târziu, așa orbește soarta ținerea de 
minte a celor răi, îi văduvește de orice lumină și le ia 
văzul şi auzul, din porunca Celui fără de margini pu- 
ternic. Că Profetul — asupra-i fie binecuvântările și cel 
mai de seamă salamalec! — a spus, vorbind despre cei 
răi: „Allah le va lua îndărăr darul luminii sale și are 
să-i lase să bâjbâie prin bezne. Şi-atunci, orbi, surzi și 
muţi nu au să mai poată găsi calea îndărăr!“ Iar altă 
dată Trimisul — aibă-l Allah întru milele sale cele mai 
de sus! — a spus despre aceia: „Inimile și urechile lor au 
fost pecetluite pe veci cu pecetea lui Allah, iar ochii lor 
au fost acoperiţi cu o basma. Lor le este menit un chin 
înfricoşător!” 

Așadar, când ticălosul de Kassim, care deloc nu se 
aștepta la acea întâmplare năprasnică, văzu că nu mai 
stăpânea vraja cea preaputernică, se porni să-și stoarcă 
minţile în toate chipurile spre-a o găsi, da cu totul de- 
geaba, întrucât ţinerea lui de minte se izbăvise pe veci de 
numele cel magicesc. Atunci, pradă spaimei și mâniei, 
lăsă acolo sacii plini cu aur și se apucă să străbată peștera 
în toate părţile, căutând vreo ieșire. Ci nu da peste tot 
decât de pereţii de piatră lucie ai deznădejdii. Și, ca o 
fiară turbată ori ca o cămilă în călduri, spumega de o 
spumă de bale de venin și de sânge, și își mușca mâinile 
de deznădejde. Da asta nu fu nicidecum toată osânda 

lui: întrucât îi mai rămânea și să moară! Ceea ce nu avea 
să zăbovească mult! 

Într-adevăr, pe la ceasul prânzului, cei patruzeci de hoți 
se întoarseră la peșteră, după obiceiul lor de fiecare zi... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute cincizeci şi cincea noapte 
Urmă: 


„.. Într-adevăr, pe la ceasul prânzului, cei patruzeci de 
hoți se întoarseră la peșteră, după obiceiul lor de fiecare 
zi. Şi iacătă că văzură cei zece catâri legaţi de copaci și 
încărcați cu lăzi mari. Și numaidecât, la un semn al 
căpeteniei lor, își traseră crânceni iataganele din teacă 
şi îşi repeziră caii în goana mare spre intrarea în peșteră. 
Şi descălecară și începură să dea roată de jur împrejurul 
stâncii, ca să-l dibăcească pe insul ce putea să aibă acei 
catâri. Ci, cum căutările lor nu duceau la nimic, haram- 
başa se hotărî să intre în peșteră. Ridică așadar iataganul 
înspre poarta cea nevăzută, rostind vraja, și stânca se și 
despărți în două jumătăţi care lunecară fiecare înspre 
latura ei. 

Or, Kassim cel închis, dacă auzise caii și strigătele 
de mirare şi de mânie ale cârjaliilor, nu se mai îndoi 
de pieirea lui fără de scăpare. Ci întrucât îi era scump 
sufletul, vru să încerce a se izbăvi. Şi se ghemui într-un 
colț, gata să se repeadă afară din cea dintâi clipită. Încâr, 
de îndată ce cuvântul „susam“ fu rostit și el îl auzi, bleste- 
mându-și scurta-i ţinere de minte, și de cum văzu că se 
crapă deschizătura, sări afară ca un berbec, cu capu-n 

jos, și atâta de vajnic şi cu atâta de puţină socotinţă, 
că-l izbi pe chiar căpetenia celor patruzeci, care căzu 
cât era de lung la pământ. Ci, în căderea lui, amarnicul 
acela cât un munte îl târî și pe Kassim după el, și îi 
înfipse o mână în gură și alta în pântece. Şi tot atunci 
ceilalți tâlhari, sărind în ajutor, înșfăcară tot ce putură 
să înșface din prădătorul, din lacomul de Kassim, și 
tăiară cu iataganele tot ce înșfăcară. Şi-așa, în mai puţin 
de-o clipeală de ochi, Kassim fu despicat de picioare, 
de mâini, de cap şi de trunchi, și îşi dete sufletul până 
a apucă să se mărturisească. Întrucât așa îi fusese lui 
scris. Și-atâta cu el! 

În ce-i priveşte pe hoți, apoi aceștia, de îndată ce 
îşi şterseră de sânge iataganele, intrară în peştera lor și 
găsiră, rânduiţi lângă ieșire, sacii chivernisiţi de Kassim. 
Şi se grăbiră să-i golească acolo de unde fuseseră um- 
pluţi; și nu-și dădură seama de ceea ce lipsea, fiind luat 
de către Ali Baba. Pe urmă şezură jos roată ca să ţină 
sfat și chibzuiră îndelung, asupra întâmplării. Da, în 
neştiinţa în care se aflau că fuseseră pândiți de Ali Baba, 
nu izbutiră să ajungă a pricepe cum de putuse cineva să 
intre la ei, și se lehămeţiră să mai cugete la un ce care nu 
avea niciun ce. Și aşa că, după ce își descărcară pleanurile 
cele proaspete și înfulecară oleacă, socotiră mai bine 
să iasă din peșteră și să încalece iar, spre a se duce să 
bată drumurile și să jupoaie caravanele. Întrucât erau 
oameni trudnici, care nu prea îndrăgeau vorba lungă 
și taclalele. Ci avem să-i mai găsim, atunci când are să 
vină vremea. 

Or, în ceea ce priveşte urmarea tuturor acestora, 
iacătă. Şi, mai întâi, soţia lui Kassim! A, blestemata 
aceea, care fusese pricina morţii soţului ei, cel care, 
de altminteri, își binemerita sfârșitul! Întrucât viclenia 
acelei muieri, care născocise certipul cu seul cel lipicios, 

fusese nodul de început al căsăpirii de la sfârșit. Încât, 
neîndoindu-se că omul ei are să vină degrabă îndărăt 
acasă, pregătise un ospăț anume spre a-l sărbători. Ci 
dacă văzu că se lasă noaptea și că nu se iveşte nici Kassim, 
nici umbră de Kassim, nici mireasmă de Kassim, fu până 
peste poate de speriată, nu că l-ar fi îndrăgit cumva peste 
măsură, ci că îi era de trebuință pentru viaţa și pentru 
lăcomia ei. Încât atunci când îngrijorarea îi ajunse până 
peste margini, se hotări să se ducă la Ali Baba, ea, cea 
care până aci nu vroise a catadicsi vreodată să-i calce 
pragul. Plodul de lele! Intră cu un obraz întors și îi zise 
lui Ali Baba: 

— Salamalecul fie asupra-ţi, o, frate de seamă al soţului 
meu! Fraţii sunt îndatoraţi față de fraţii lor, şi prietenii 
față de prieteni. Or, vin să te rog să mă liniștești asupra 
soartei fratelui tău, care s-a dus, precum ştii, la pădure, și 
care, măcar că noaptea e târzie, nu s-a mai întors. Allah 
fie cu tine, o, chip al binecuvântării, du-te de vezi ce-a 
păţit în pădurea aceea! 

Şi Ali Baba, care era dăruit cu un suflet răzvedit de 
milos, împărtăși spaima soţiei lui Kassim și îi spuse: 

— Depărteze Allah năpastele de la capul soțului tău, 
sora mea! Of, de-ar fi binevoit Kassim să asculte de 
sfatul meu frățesc, m-ar fi luat cu el să-i fiu călăuz! Da 
nu te îngrija peste măsură de zăbava lui; întrucât, fără 
de îndoială, o fi socotit că, spre a nu trage asupra-și 
luarea-aminte a trecătorilor, să nu se întoarcă în cetate 
decât târziu în noapte! 

Or, o treabă ca aceea părea cu putinţă, măcar că, 
de-adevăratelea, Kassim nu mai era Kassim, ci șase cios- 
vârte de Kassim: două mâini, două picioare, un trunchi 
şi un cap — pe care hoţii le așezaseră chiar înlăuntrul 
bolţii, pe după ușa de piatră, ca să înspaime cu vederea 
lor și să alunge cu duhoarea lor pe oricine ar mai fi avut 

cutezanța să calce pragul oprit. 

Aşa că Ali Baba o linişti cât putu pe soţia fratelui său 
şi îi arătă că orice căutare nu ar fi dus la nimic la vremea 
aceea de noapte neagră. Şi o pofti cu toată dragostea să-și 
petreacă noaptea în tovărășia lor. lar soţia lui Ali Baba 
o culcă în chiar patul ei, pe când Ali Baba o încredință 
că de cum or da zorii are să plece la pădure. 

Şi, într-adevăr, la întâia sclipire dezori, preabunul Ali 
Baba se și afla în bătătura casei, lângă cei trei măgari ai 
lui. Și plecă fără de zăbavă cu ei, după ce o îndemnase 
pe nevastă-sa s-o îngrijească și să n-o lase pe cumnată-sa 
să ducă lipsă de nimic. 

Or, când ajunse la stâncă, Ali Baba trebui să-și 
mărturisească, nevăzând nicăieri catârii lui Kassim, că 
pesemne o năpastă s-o fi petrecut, mai cu seamă că 
nici prin pădure nu zărise nimica. lar îngrijorarea lui 
nu avu decât să sporească atunci când văzu pământul, 
la poalele stâncii, pătat de sânge. Încât, nu fără o mare 
tulburare, rosti cele trei vorbe magicești ale deschiderii, 
și intră în peșteră. 

Iar priveliștea celor șase bucăţi de Kassim îi înfricoșă 
privirile şi îi cutremură genunchii. Şi era mai-mai să 
cadă pierit la pământ. Ci simțămintele pe care le avea 
pentru fratele său îl ajutară să-și biruiască tulburarea, 
și nu pregetă să facă tot ce-i sta în putere spre a se stră- 
dui să-și îndeplinească datorinţele cele de pe urmă faţă 
de el, care oricum fusese musulman, și fusese feciorul 
aceluiași tată și al aceleiași mume. Și luă degrabă din 
peşteră doi saci mari în care puse cele şase ciosvârte din 
fratele său, trunchiul într-unul, iar capul cu amândouă 
mâinile și cu amândouă picioarele într-altul. Şi încărcă 
sacii pe un măgar, coperindu-i bine cu crengi tăiate și 
cu lăstăriș. Pe urmă își zise că, dacă tot se afla acolo, nu 
era rău să se folosească de prilej spre a mai înșfăca vreo 

doi saci cu aur, ca să nu-și lase măgarii să se întoarcă 
acasă cu samarul gol. Şi-așa că puse pe ceilalți doi măgari 
niște saci plini cu aur, cu niște crengi și cu niște frunze 
deasupra, ca și întâia oară. Și, după ce porunci porții 
de piatră să se închidă la loc, luă calea îndărăt înspre 
cetate, plângând în sufletul său sfârșitul jalnic al lui 
frățâne-său. 

Or, de cum ajunse în bătătura casei, Ali Baba o 
strigă ca să-l ajute la descărcatul măgarilor pe roaba sa 
Morgana. Or, Morgana era o copilă pe care Ali Baba 
şi soţia lui o culeseseră încă de pe când era mică și o 
crescuseră cu tot atâta grijă și cu tot atâta dragoste ca 
şi când ar fi fost părinţi ai ei buni. Iar fetiţa crescuse în 
casa lor, ajutând-o pe maica ei de suflet la gospodărie 
şi făcând treabă cât zece inși. Şi mai era și drăgălașă, 
dulce, îndemânatică, destoinică şi spornică la tot felul 
de născociri cu care se puteau dovedi treburile cele mai 
anevoioase și cu care se puteau birui lucrurile cele mai 
amarnice. 

Şi de cum coborî, dintru-întâi sărută mâna tatălui ei 
de suflet și îi ură bun venit, cum avea obiceiul să facă 
de fiecare dată când el se întorcea acasă. Şi Ali Baba îi 
spuse: 

— O, Morgana, fata mea, astăzi să-ți văd eu iscusinţa, 
credinţa și tăcerea. 

Și îi istorisi sfârșitul negru al lui frate-său, și adăugă: 

— lar acuma se află acolea, în şase bucăţi, încărcat 
pe cel de al treilea măgar. Şi în vreme ce eu am să sui 
să-i duc vestea întunecată necăjitei de văduve, tu să 
cugeţi cum am face să-l îngropăm ca și cum ar fi murit 
de moarte bună, fără ca să poată careva să dibăcească 
adevărul adevărat! 

lar copila răspunse: 

— Ascult și mă supun! 

Şi Ali Baba, lăsând-o să cugete la năpastă, sui la 
văduva lui Kassim. 

Or, faţa lui Ali Baba așa era de schimbată că, de 
cum îl văzu, soţia lui Kassim se și porni pe niște urlete 
năprasnice. Şi se gătea să-și zgârie obrajii, să-şi smulgă 
părul și să-și sfâșie hainele. Ci Ali Baba ştiu să-i istori- 
sească întâmplarea cu atâta gingășie, încât izbuti să abată 
ţipetele și bocetele ce-ar fi stârnit vecinii și ar fi iscat 
tulburare în toată mahalaua. Şi până a-i da răgaz să se 
dumirească de se cădea ori ba să nu urle, adăugă: 

— Allah e darnic și mi-a hărăzit bogăţie până peste 
trebuințele mele. Dacă, dar, în năpasta cea fără de leac 
care te-a lovit, mai poate să te aline ceva, iată-mă-s gata 
să împreun bunurile pe care Allah mi le-a trimis cu 
bunurile tale, și să te aduc de aci înainte în casa mea, 
ca să-mi fii cea de-a doua soţie. Și ai să găseşti astfel în 
mama copiilor mei o soră iubitoare și grijulie. Și avem 
să trăim laolaltă în liniște deplină, răifăsuind despre 
bunătatea răposatului! 

Și, după ce rosti acestea, Ali Baba tăcu, așteptând 
răspunsul. Iar Allah lumină în clipita aceea inima acelei 
văduve dobândite odinioară la codoșlâc, și o scutură de 
toate zavistiile ei. Întrucât El este cel Atotputernic! lar 
muierea pricepu bunătatea lui Ali Baba și mărinimia 
lui, și primi să-i fie cea de a doua soție. Și chiar că, în 
urma acelui măritiș cu omul acela binecuvântat, ajunse 
şi ea femeie de treabă. Şi-așa cu ea! 

lar Ali Baba, care izbutise să curme astfel țiperele 
sfâșietoare și darea în vileag a tainei, o lăsă pe soţia lui 
cea nouă în seama soției de dinainte, și cobori s-o caute 
pe tânăra Morgana. 

Or, o găsi tocmai când se întorcea dintr-un drum 
făcut în cetate. Întrucât Morgana nu-și pierduse vre- 
mea degeaba, ci ticluise un gând întreg de urmat, în 

împrejurarea aceea grea. Într-adevăr, fata dăduse fuga la 
dugheana neguțătorului de leacuri ce se afla peste drum, 
și ceruse un anume soi de teriac, bun la zviduirea bolilor 
ucigătoare. lar neguțătorul îi dăduse teriacul, pe banii 
pe care i-i arătase, da nu fără a o fi întrebat mai întâi 
cine este bolnav în casa stăpânului ei. lar Morgana îi 
răspunsese suspinând: 

— O, păcatele noastre! fratele stăpânului meu Ali 
Baba a fost lovit de dambla și l-au adus la noi ca să fie 
îngrijit mai bine. Da nimenea nu pricepe nimic din 
boala lui! Stă înţepenit, cu fața de șofran; nu vorbește, 
nu vede și nu aude! Deie Allah, o, şeicule, să-l scoată 
teriacul din starea aceea rea. 

Şi vorbind astfel, aducea teriacul cu pricina, de care 
Kassim nu mai putea să se slujească, și tocmai venea să-l 
caute pe stăpânul ei Ali Baba. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute cincizeci și șasea noapte 
Urmă: 


. aducea teriacul cu pricina, de care Kassim nu 
mai putea să se slujească, și tocmai venea să-l caute pe 
stăpânul ei Ali Baba. Şi, în câteva vorbe, îi împărtăși 
ceea ce socotea să facă. Iar el îi încuviință gândul și 
îi mărturisi toată minunarea pe care o simțea faţă de 
ticluiala ei. 

Într-adevăr, a doua zi, vrednica Morgana se duse iar 
la neguțătorul de leacuri și, cu faţa scăldară în lacrimi, 
şi cu multe suspine și sughiţuri, îi ceru un anume lictar, 

ce nu se dă de obicei decât celor pe moarte, fără de 
nădejde. Şi plecă, spunând: 

— Vai de noi și de noi! dacă nici leacul acesta nu face 
nimic, s-a dus! 

Și avu grijă, totodată, să spună la toată lumea din ma- 
hala despre închipuita stare fără de izbavă a lui Kassim, 
fratele lui Ali Baba. Încât, a doua zi, în zori, când oa- 
menii din mahala fură sculaţi deodată de niște ţipete 
sfâșietoare şi jalnice, nu se îndoiră că ţipetele n-ar fi fost 
scoase de soţia lui Kassim, de soţia fratelui lui Kassim, 
de tânăra Morgana și de toate femeile rubedenii, spre a 
vesti moartea lui Kassim. 

Or, estimp, Morgana îș işi vedea mai departe de treaba ei. 

Într-adevăr, îşi zisese: „Fata mea, nu-i destul să faci 
a fi luată o moarte năprasnică drept o moarte firească, 
ci-i vorba să abați o primejdie și mai mare! Și-anume 
să nu lași oamenii să vadă cum că răposatul e ciopârţit 
în șase bucăți! Alminterea ulciorul nu are să rămână 
fără de ţăcnitură!“ 

Şi fără a zăbovi, dete fuga la un cavaf bătrân din 
mahala, care nu o cunoştea, și, după ce îi ură salamalei- 
kum, îi puse în mână un dinar de aur și îi spuse: 

— O, şeicule Mustafa, ne este de trebuință astăzi mâna ta! 

Iar bătrânul cârpaci, care era un moșnegel plin de 
viață și de voioşie, răspunse: 

- O, zi binecuvântată de lumina venirii tale, o, chip 
de lună! Grăiește, o, stăpână a mea, iar eu am să-ţi răs- 
pund pe capul și pe ochii mei! 

Şi Morgana spuse: 

- O, moșule Mustafa, ridică-te și hai cu mine. Ci 
mai întâi, dacă binevoieşti, ia tot ce este de trebuință 
pentru cusutul pielii! 

Iar după ce moșneagul făcu ceea ce i se ceruse, fata luă 
o basma și i-o legă deodată peste ochi, spunându-i: 

— Fără de asta nu se poate! Fără de asta nu se poate 
nimic! 

Ci el strigă: 

— Du-te, tu fată! Pentru un dinar, vrei să mă lepăd 
de credința părinţilor mei, ori să făptuiesc cine ştie ce 
ticăloșie sau cine știe ce nelegiuire năprasnică? 

Ci ea îi spuse: 

— Alungat fie Cel-Viclean, o, șeicule! Cugetul tău să 
stea pe pace! Nu-ţi fie frică de una ca asta, întrucât nu 
e vorba decât de o treabă de cusărură! 

Și, spunând acestea, îi mai strecură un gălbior în 
palmă, care îl înduplecă s-o urmeze. 

Şi Morgana îl luă de mână și îl duse, legat la ochi, 
în pivniţa casei lui Ali Baba. Şi acolo îi scoase legătura 
și, arătându-i trupul răposatului, pe care îl alcătuise iar, 
punând cele șase bucăţi la locul lor, îi spuse: 

— Vezi acum că anume spre a te pune să coși laolaltă 
cele șase bucăţi de colea mi-am luat osteneala să te aduc 
de mână! 

Şi cum șeicul se da îndărăr înfricoșat, isteața de 
Morgana îi strecură în mână alt galben și îi mai fă- 
gădui unul, dacă treaba va fi făcută repede. Fapt ce-l 
înduplecă pe papucar să se aştearnă pe treabă. Şi, când 
bătrânul isprăvi, Morgana îl legă iarăși la ochi și, după 
ce îi dete răsplata făgăduită, îl scoase din pivniță și 
îl duse îndărăr până la ușa prăvăliei lui, unde îl lăsă, 
după ce îi desfăcu vederea. Iar fata zori îndărăt acasă, 
întorcând capul din când în când ca să vadă de se ţine 
după ea cavaful. 

Şi de cum ajunse, ridică trupul cel încherbărat al lui 
Kassim, îl înmiresmă cu tămâie și îl stropi cu mirodenii 
şi, ajutată de Ali Baba, îl înfășură în giulgiu. După care, 
pentru ca oamenii care lucraseră năsălia poruncită să 
nu poată dibaci nimic, se duse să ia chiar ea năsălia 

și o plăti gras. Apoi, tot ajutată de Ali Baba, puse în 
raclă trupul și acoperi totul cu șalurile și cu pânzeturile 
cumpărate anume. 

Estimp, imamul și ceilalți slujitori de la geamie sosiră 
şi patru dintre vecinii strânși acolo încărcară năsălia 
pe umeri. lar imamul porni în fruntea alaiului, urmat 
de cititorii din Coran. lar Morgana mergea în urma 
purtătorilor plângând întruna, scoțând ţipete jalnice, 
bătându-se amarnic în piept şi smulgându-și părul, 
pe când Ali Baba încheia șirul, însoţit de vecinii ce se 
desprindeau pe rând de lângă el spre a-i schimba din 
vreme în vreme și a-i ușura pe ceilalți purtători ai raclei; 
şi tot aşa până ce ajunseră la mecet, pe când în casa lui 
Ali Baba muierile adunate pentru slujba mortului își în- 
gemănau bocetele și umpleau toată mahalaua cu țipete 
înfricoșate. Şi astfel adevărul acelei morţi rămase cu grijă 
la adăpost de orice dare în vileag, fără ca nimeni să poată 
avea nici cea mai mică bănuială despre întâmplarea cea 
neagră. Și-atâta cu toate astea! 

Cât despre cei patruzeci de hoți, d-apoi aceia, din 
pricina celor șase ciosvârte de Kassim părăsite în peșteră, 
se feriseră vreme de o lună să mai dea pe la ascunzătoa- 
rea lor; iar când se întoarseră în peșteră, rămaseră până 
peste măsură de uluiți că nu mai găsiră nici bucăţile 
de Kassim, nici hoitul lui Kassim, nici nimic care, mai 
de aproape ori mai de departe, să aducă a așa ceva. Și, 
de data aceasta, cugetară temeinic la împrejurare, iar 
căpetenia celor patruzeci zise: 

— O, fraţilor, am fost dibuiţi, nu mai încape îndoială! 
Iar taina noastră a fost aflată. Și dacă nu ne străduim 
degrabă să găsim leacul, toate bogăţiile noastre, pe care 
noi și străbunii noștri le-am strâns cu atâtea cazne și 
trude, au să ne fie în curând ridicate de părtașul hoțu- 
lui pedepsit de noi. Așa că numaidecât, fără a pierde 

vremea, după ce l-am făcut pe unul să piară, trebuie 
să-l facem și pe celălalt să piară. Odată hotărât, nu este 
decât numai o cale de-a ajunge la ţintă, şi anume: unul, 
și curajos și dibaci totodată, să se ducă în cetate stră- 
vestit în derviş venetic, să se slujească de toată iscusinţa 
lui şi să afle ce este cu acela pe care l-am tăiat noi în 
șase bucăți, și să dibăcească în ce casă locuia. Da toate 
cercetările trebuie să se facă cu cea mai mare fereală, 
întrucât o vorbă mai mult ar putea să strice treaba și să 
ne piardă fără de izbavă. Încât socot că acela care s-ar 
împovăra cu sarcina aceasta se cade a se lega să se supună 
osândei cu moartea, dacă are să dea dovadă de ușurătate 
în îndeplinirea soliei lui! 

Şi numaidecâr unul dintre haramini strigă: 

— Mă leg eu pentru isprava aceasta, și primesc 
învoielile! 

Iar bulibașa și soții îl firitiseră și îl acoperiră cu laude. 
Şi el plecă străvestit în derviş. 

Or, intră în cetate, și toate prăvăliile erau încă închise, 
din pricina ceasului prea de cu zori, afară de prăvălia 
şeicului Mustafa, cârpaciul. Iar șeicul Mustafa, cu sula 
în mână, lucra de zor să închipuiască un papuc din piele 
șofrănie. Şi ridică ochii și îl zări pe dervișul ce se uita 
la el minunându-se cum lucrează, și care se grăbi să-i 
ureze salamaleikum. lar șeicul Mustafa îi răspunse la 
salamalec, și dervișul se mărturisi minunat că-l vedea, la 
vârsta lui, cu niște ochi atâta de buni și cu niște degete 
atâta de îndemânatice. lar bătrânul, tare măgulit, se 
umflă în gușă și răspunse: 

— Pe Allah, o, dervișule, încă mai pot să bag aţa în ac 
de la întâia încercare, ba pot și să cos în afundul unei 
pivnițe fără de lumină șase ciortane de mort! 

Iar dervișul-tâlhar, auzind vorbele acelea, era cât pe- 
aci să se topească de bucurie, și își binecuvântă ursitoarea 

care îl purtase pe drumul cel mai scurt la țelul dorit. 
Încât nu lăsă să-i scape prilejul şi, prefăcându- -se uimit, 
strigă: 

— O, chip al binecuvântării, șase ciortane de mort? 
ce vrei să zici cu vorbele astea? Au nu care cumva din 
întâmplare o fi obiceiul în țara asta să se taie morţii în 
şase bucăți, care pe urmă să fie cusute la loc? Și oare se 
face așa spre a vedea ce este înlăuntru? 

Iar șeicul Mustafa, la cuvintele acestea, zâmbi a râde 
şi răspunse: 

— Nu, pe Allah, nu este asemenea obicei pe aici. 
Da ştiu eu ce știu, iar ce ştiu eu nimeni nu are să știe! 
Am pentru aceasta mai multe pricini, care de care mai 
întemeiate! Și-apoi limba mea-i cam scurtă în dimineaţa 
aceasta și nu prea vrea să dea ascultare zbegurilor ţinerii 
mele de minte! 

Iar dervișul-tâlhar începu să râdă la rându-i, atât din 
pricina chipului în care șeicul papucar își rostise pari- 
miile, cât și ca să-i facă pe plac moșneagului. Pe urmă, 
făcându-se că-i strânge mâna, îi strecură în palmă un 
galben și adăugă: 

, fiu de oameni meşteri la vorbă, o, moșule al 
meu, ferească-mă Allah să mă bag unde nu mă priveşte. 
Da dacă, în rostul meu de om străin și dornic să cu- 
noască toate, aș vrea să-ţi grăiesc, apoi aceasta ar fi de 
a-mi face hatârul să-mi spui unde se află casa în pivniţa 
în care se aflau cele șase hartane ale mortului pe care 
l-ai cârpit. 

lar bătrânul cârpaci răspunse: 

— Da cum aș putea, o, frunte de derviș, de vreme ce 
nici eu nu știu care-i casa aceea? Află, într-adevăr, că 
am mers până acolo legat la ochi, dus de o copilandră 
vrăjitoare, care a făcut ca lucrurile să se petreacă cu o 
iuţeală fără de pereche. Drepru-i însă, fiule, că, dacă aș 

fi iar legat la ochi, poate că aș izbuti să dibuiesc casa, 
călăuzindu-mă după anumite băgări de seamă pe care 
le-am făcut mergând și pipăind toate din drumul meu. 
Întrucât pesemne că ştii, o, învățatule derviş, că omul 
vede și cu degetele tot atât de bine ca și cu ochii, mai cu 
seamă dacă nu are pielea aspră ca spinarea de crocodil. 
Şi, în ce mă privește, am printre mușteriii cărora le în- 
calț cinstitele picioare câțiva orbi mai limpede văzători, 
datorită ochiului pe care îl au în vârf la fiecare deget, 
decât afurisitul de bărbier care mă rade pe cap în fiece 
vinere, tăindu-mi pielea amarnic, lua-l-ar Allah... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute cincizeci şi șaptea noapte 
Urmă: 


... am printre mușteriii cărora le încalț cinstitele pi- 
cioare câțiva orbi mai limpede văzători, datorită ochiului 
pe care îl au în vârf la fiecare deget, decât afurisitul de 
bărbier care mă rade pe cap în fiece vinere, tăindu-mi 
pielea amarnic, lua-l-ar Allah! 

Iar dervișul-tâlhar strigă: 

— Binecuvântat să fie sânul care te-a alăptat, şi deje 
Allah să mai poţi încă multă vreme să bagi firul în ac și 
să încalți preacinstitele picioare, o, şeic de bunăvestire! 
Hotărât, nu doresc decât să mă supun călăuzelii tale, ca 
să încerci a da de casa în pivniţa la care se petrec niște 
lucruri atâta de minunătoare! 

Atunci șeicul Mustafa se hotărî să se ridice, iar der- 
vișul îl legă la ochi și îl duse de mână în uliţă, pe urmă 

merse pe lângă el, când călăuzindu-l, când lăsându-se 
călăuzit, pe pipăitelea, până chiar la casa lui Ali Baba. 
Iar şeicul Mustafa zise: 

— Aici este, hotărât, și nu altundeva. Cunosc casa 
după duhoarea de balegă de măgar pe care o revarsă, și 
după piatra asta de colea, de care mi-am zdrelit piciorul 
întâia dată! 

Şi hoţul, peste măsură de bucuros, se repezi, până a 
nu-i dezlega năframa papucarului, să facă un semn pe 
poarta casei, cu o bucată de tibișir pe care o avea la el. 
Pe urmă îl desfăcu la ochi pe călăuzul său, îl răsplăti cu 
încă un galben, și se despărţi de el, după ce îi mulţumi 
şi îi făgădui că nu are să cumpere papuci decât numai de 
la el, câte zile o mai trăi. Și luă grabnic drumul îndărăr 
înspre pădure, spre a se duce să dea știrea despre cele ce 
aflase căpeteniei celor patruzeci. Ci nu ştia că da fuga 
drept spre a-și vedea capul cum îi zboară de pe umeri, 
așa cum are să se arate mai încolo. 

Într-adevăr, când destoinica de Morgana ieși să se 
ducă după niște cumpărături, zări pe poartă, la întoar- 
cerea ei de la suk, semnul cel alb pe care dervișul-hoţ îl 
făcuse acolo. Şi îl cercetă cu luare-aminte, și cugetă în 
sufletul ei grijuliu: „Semnul nu s-a făcut singur pe poarta 
noastră! lar mâna care l-a făcut nu poate să fie decât o 
mână vrăjmașă! Așa că se cade a abate vrăjile, încurcând 
isprava.“ Şi dete fuga să caute o bucată de tibișir, și făcu 
câte un semn aidoma, în același loc, pe porţile de la toate 
casele de pe uliţă, atât pe dreapta cât și pe stânga. Şi ori 
de câte ori făcea un semn, rostea în minte, ca înspre 
făptuitorul semnului dintâi: „Cinci degete ale mele în 
ochiul tău stâng, și celelalte cinci în ochiul tău drept!“ 
Întrucât știa că nu se află vrajă mai tare spre a abate 
puterile cele nevăzute, spre a te feri de farmece și spre a 
face să cadă îndărăt pe capul descântătorului năpastele 

puse la cale și gara de a se înfăptui. 

Încât a doua zi, când îndrumați de fârtatele lor in- 
crară doi câte doi în cetate spre a năvăli în casa însemnată 
cu tibişir, haraminii rămaseră peste măsură de miraţi și 
de nedumeriţi băgând de seamă că toate porţile caselor 
din mahala purtau același semn, aidoma. Şi dădură zor, 
la un semn al harambașei, să se întoarcă la peștera din 
pădure, spre a nu stârni luarea-aminte a trecătorilor. Şi 
când se văzură iar laolaltă, îl târâră în mijlocul roatei 
alcătuite de ceata lor pe hoţul-călăuz, care se dovedise 
atâta de ușuratic, îl osândiră la moarte și, pe dată, la 
semnul dat de căpetenie, îi retezară capul. 

Or, cum pedeapsa hotărâtă pentru făptuitorul dintâi 
al isprăvii ajunsese mai grabnică decât oricând, un alt 
hoţ se mărturisi gata să plece în iscoadă. Şi dorinţa fi- 
indu-i primită de către căpetenie, se duse în cetate, luă 
legătura cu șeicul Mustafa, îl puse să-l îndrume până 
dinaintea casei prepuse a fi casa cu cele șase hartane 
cusute, și făcu un semn roșu pe poartă, într-un loc mai 
ascuns. Pe urmă se întoarse la peșteră. Ci el nu ştia că 
un cap însemnat cu săritura cea neagră nu poate să facă 
decât săritura aceea și nu alta. 

Într-adevăr, când hoţii, călăuziţi de fârtatele lor, 
ajunseră pe ulița lui Ali Baba, găsiră toate porţile cetluite 
cu semnul cel roșu, chiar în același loc, întrucât iscusita 
de Morgana, presimţind ea ceva, se dovedise tot atâta 
de grijulie ca și întâia dată. Și, la întoarcerea în peșteră, 
călăuzul trebui să îndure, în ceea ce privește căpățâna 
lui, aceeași soartă ca și cel de dinaintea sa. Ci aceasta 
nu ajută întru nimic la a-i lumina pe hoţi cum e treaba, 
și nu sluji decât ca să împuţineze ceata cu doi dintre 
haidamacii ei cei mai neînfricaţi. 

Încâr, după ce cugetă asupra întâmplărilor o bună 
bucată de vreme, bulibașa ridică fruntea și îşi zise: 

„De-acuma încolo n-am să mă mai bizuiesc decât pe 
mine!“ Şi plecă singur la cetate. 

Or, el nu făcu precum făcuseră ceilalți. Întrucât, 
după ce şeicul Mustafa îi arătă casa lui Ali Baba, nu-și 
mai pierdu vremea să însemneze poarta cu vreo cridă — 
roșie, ori albă, ori albastră — ci se uită cu luare-aminte 
spre a-și întipări bine în minte așezarea ei, dat fiind 
că pe dinafară era aidoma la înfățișare cu toate casele 
vecine. Şi, odată cercetarea aceea isprăvită, se întoarse 
în pădure, îi adună pe cei treizeci și șapte de hoți rămași 
în viaţă și le spuse: 

— Făptașul pagubei care ne-a fost pricinuită este di- 
buit, întrucât acuma îi cunosc bine casa. Şi, pe Allah! 
pedeapsa lui are să fie o pedeapsă amarnică. Iar voi, 
flăcăii mei, aduceţi-mi degrabă aici treizeci și opt de 
chiupuri mari de pământ ars, smălţuite pe dinlăuntru, 
cu gâtul larg și cu pântecele gros. Iar aceste treizeci și opt 
de chiupuri să fie goale, afară numai de unul, pe care să-l 
umpleți cu ulei de măsline. Şi aveţi grijă să fie toate fără 
de nicio plesnitură. Şi întoarceţi-vă fără de zăbavă. 

Iar hoţii, deprinși a îndeplini fără de cârtire poruncile 
căpeteniei lor, răspunseră că ascultă și că se supun, și 
dădură fuga să rostuiască din sukul de oale cele treizeci 
și opt de chiupuri cu pricina, și să le aducă bulibașei, 
puse în cumpănă două câre două pe caii lor. 

Atunci harambașa le spuse haraminilor: 

— Puneţi-vă hainele și intraţi fiecare în câte un 
chiup, nepăstrând asupra-vă decât armele, turbanul și 
papucii! 

Iar cei treizeci și șapte de hoți, fără a scoate o vorbă, 
se cocoţară doi câte doi pe spinarea cailor care purtau 
chiupurile. Şi cum fiecare cal ducea câte două chiupuri, 
unul pe dreapta şi altul pe stânga, fiecare hoț se lăsă să 
alunece în câte un chiup, în care pieri cu totul. Și se 

pomeniră astfel făcuţi grămadă, cu picioarele înghesuite 
sub ei și cu genunchii la gură, în chiupuri, ca în cea 
de-a douăzecea zi niște puișori de găină în ouăle lor. 
Şi, încăpuiţi așa, ţineau un iatagan într-o mână și o 
măciucă în mâna cealaltă, cu papucii chitiți frumos sub 
fundurile lor. Iar cel de-al treizeci și șaptelea hoț făcea 
la fel pe partea cealaltă și în cumpănă față de chiupul 
umplut cu ulei. 

După ce hoţii sfârșiră de a se așeza în chiupuri într-un 
chip cât mai puţin stânjenitor, căpetenia veni de-i cer- 
cetă pe rând și astupă gura chiupurilor cu niște foi de 
palmier, așa fel ca să nu se vadă ce se află în ele, da 
totodată să îngăduie oamenilor să răsufle în voie. Şi 
pentru ca niciun fel de bănuială să nu se poată isca 
în mintea trecătorilor asupra celor ce se aflau în oluri, 
luă ulei din chiupul cel plin şi unse frumușel cu el pe 
dinafară pereţii chiupurilor cele noi. Și când treaba fu 
rostuită astfel, căpetenia hoților se străvesti în haine de 
neguțător de ulei și, mânând înspre cetate caii ce purtau 
o marfă închipuită, se făcu frunte a acelei caravane. 

Or, Allah îi meni bună pace și ajunse fără de necazuri, 
pe înserate, chiar dinaintea casei lui Ali Baba. Şi de parcă 
toate anevoinţele s-ar fi dezlegat de la sine, nu avu nicio 
bătaie de cap spre a-și împlini scopul ce-l aducea să 
bată la poartă, întrucât Ali Baba însuși sta jos pe prag, 
revenindu-se în tihnă înainte de rugăciunea de seară... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute cincizeci şi opta noapte 


Urmă: 

... întrucât Ali Baba însuși sta jos pe prag, revenin- 
du-se în tihnă înainte de rugăciunea de seară. lar că- 
petenia hoţilor se repezi să oprească șirul de cai, veni 
dinaintea lui Ali Baba și îi spuse, după salamalecuri și 
după urături: 

— O, stăpâne al meu, robul tău este neguţător de 
ulei, și nu știe unde să se ducă să mâneze în noaptea 
aceasta, într-o cetate în care nu cunoaște pe nimeni. 
Nădăjduieşte, dar, de la mărinimia ta, că, în numele lui 
Allah, ai să-i îngădui găzduire până mâine dimineaţă, 
lui și vitelor lui, în bătătura casei tale! 

Dacă auzi rugămintea aceea, Ali Baba își aduse 
aminte de când era și el om sărac și când îndura nemila, 
şi inima i se înmuie pe dată. Şi, departe de a-l cunoaște 
pe căpetenia hoţilor pe care odinioară în pădure îl văzuse 
şi îl auzise, se ridică în cinstea lui și îi răspunse: 

— O, neguţătorule de ulei, fratele meu, fie-ți casa 
mea odihnitoare și deie Allah să-ţi găsești aici tihnă și 
neamuri. 

Şi, spunând acestea, îl luă de mână și îl aduse, cu 
caii lui, în curte. Şi chemă pe Morgana și pe încă un 
rob și le porunci să-l ajute pe oaspetele de la Allah să 
descarce chiupurile și să dea de mâncare vitelor. Iar când 
chiupurile fură orânduite frumos în fundul curții, și caii 
legaţi de-a lungul zidului, fiecare la gât cu câte un sac 
plin de orz și de ovăz, Ali Baba, tot plin de bunătate 
și de voioşie, îl luă iarăși pe oaspete de mână și îl duse 
în casă, unde îl pofti să stea la locul de cinste, și șezu 
și el alături, spre a mânca de cină. Și după ce amândoi 
mâncară și băură și dădură mulţumire lui Allah pentru 
milele lui, Ali Baba nu vroi să-și stânjenească oaspetele, 
ci se sculă spunându-i: 

— O, stăpâne al meu, casa mea este casa ta, iar ceea 
ce se află în casă este al tău. 

Or, pe când el da să plece, neguţătorul de ulei, care 
era căpetenia hoţilor, îl opri spunându-i: 

— Allah fie asupra-ţi, o, gazdă a mea, arată-mi locul 
din preacinstita-ţi casa unde îmi este îngăduit să dau 
tihnă lăuntrurilor mele și să-mi ușurez udul. 

Şi Ali Baba, arătându-i umblătoarea așezată tocmai 
în colţul bătăturii, chiar lângă locul unde erau înșiruite 
chiupurile, răspunse: 

— Acolo este! 

Şi grăbi să se depărteze, spre a nu stânjeni treburile 
mistuirii ale neguţătorului de ulei. 

Şi căpetenia hoţilor chiar că nu pregetă să facă ceea 
ce avea de făcut. Da când sfârși, se duse la chiupuri și 
se aplecă peste fiecare spunând: 

— Hei, tu, Cuzare, de îndată ce ai să auzi chiupul 
în care te afli răsunând de piatra pe care am s-o arunc 
din locul unde sălășluiesc, să nu zăboveșşti a ieși şi a da 
fuga la mine! 

Şi după ce le dete astfel oamenilor săi poruncă de 
ce trebuia să facă, se întoarse în casă. lar Morgana, care 
îl aştepta cu un felinar în mână în ușa bucătăriei, îl 
duse la odaia ce-i fusese pregătită și-l lăsă singur. Iar el 
se grăbi, ca să fie bine odihnit atunci când aveau să-și 
pună în faptă isprava, să se întindă pe pat unde socotea 
să doarmă până la miezul nopții. Şi nu zăbovi mult până 
ce să sforăie ca o căldare de spălătoreasă. 

Şi-atunci se întâmplă ceea ce era dat să se întâmple. 

Într-adevăr, pe când Morgana se afla în bucătărie 
spălând de zor tăvile de bucate și crătițile, deodată 
lampa, din lipsă de ulei, se stinse. Or, tocmai că za- 
hereaua de ulei din casă se isprăvise, și Morgana, care 
uitase să târguiască alta în ziua aceea, se amări rău de 
necazul acela și îl strigă pe Abdallah, robul cel proaspăt 
al lui Ali Baba, şi-i spuse și lui supărarea și încurcătura. 

Ci Abdallah, izbucnind în râs, îi spuse: 

— Pe Allah! o, Morgana, sora mea, cum de poţi să 
spui că ne lipsește uleiul din casă câtă vreme în curte se 
află, chiar acuma, rânduite lângă zid, treizeci şi opt de 
chiupuri pline cu ulei de măsline care, judecând după 
mireasma olurilor în care se află, trebuie să fie de soiul 
cel mai ales. A, sora mea, ochiul meu nu o mai zărește în 
seara aceasta pe Morgana cea iscusită, și cea destoinică, 
și cea plină de născociri! 

Pe urmă adăugă: 

— Mă duc îndărăt să mă culc, sora mea, ca să mă 
scol dimineaţă de cu zori, să-l însoțesc la hammam pe 
stăpânul nostru Ali Baba! 

Şi o lăsă, spre a se duce, nu departe de odaia neguţă- 
torului de ulei, să sforăie ca un buhai de baltă. 

Atunci Morgana, oleacă tulburată de vorbele lui 
Abdallah, luă vasul pentru ulei și se duse în curte, ca 
să-l umple de la unul din chiupuri. Şi se duse la cel din- 
câi chiup, îl destupă și cufundă vasul pe gura deschisă. 
Şi — o, vârtejire de lăuntruri, o, bulbucare de ochi, o, 
beregată precurmată! — vasul, în loc să intre în ulei, se 
lovi cu putere de ceva tare. Și acel ceva îl zgâlțâi; și ieși 
o voce care zise: 

— Pe Allah! piatra pe care a aruncat-o bulibașa este 
pe puţin un pietroi! Haidem, acuma-i clipa! 

Şi scoase capul, și dete să iasă din chiup. 

Şi-așa! Or, ce făptură omenească, dacă ar da de o 
fiinţă vie într-un chiup, în loc să dea de ulei, nu și-ar 
închipui că vede cum i-a și venit ceasul cel de pe urmă 
al ursitoarei? Așa și tânăra Morgana, speriată rău în cea 
dintâi clipă, nu se putu opri să nu cugete: „M-am dus! 
Și toată lumea din casă s-a dus fără de izbavă!“ Ci iacătă 
că deodată năprăsnicia tulburării îi întoarse la loc toată 
iscusinţa și toată judecata. Şi în loc de-a se apuca să 


A opt sute cincizeci şi opta noapte 257 


scoată niscaiva ţipete înfricoșate și să facă zarvă, ea se 
plecă peste gura chiupului și spuse: 

— Nu, nu, voinicule! Stăpânul rău doarme încă! Aş- 
teaptă să se scoale! 

Incât Morgana, mintoasă cum era, pricepuse totul. 
Şi spre a se încredința de năprăsnicia împrejurării, vroi 
să cerceteze toate chiupurile, măcar că încercarea nu 
era fără de primejdie; și se duse la fiecare, pipăi capul 
care se și ițea numaidecâtr ce astupătoarea era ridicată, 
și spuse fiecărui cap: 

— Răbdare, și pe curând! 

Şi numără așa treizeci și șapte de capete de hoţi băr- 
boși, şi văzu că numai cel de al treizeci și optulea chiup 
era plin cu ulei. Atunci își umplu în toată liniștea vasul 
și dete fuga să aprindă lampa, spre a se întoarce repede 
să-și pună în faptă gândul mântuitor pe care primejdia 
apropiată îl și închipuise în mintea ei. 

Așadar, odată în curte, aprinse un foc mare sub ca- 
zanul ce slujea la spălatul rufelor și, cu ajutorul vasului, 
umplu cazanul, golind în el tot uleiul din chiup. Și cum 
focul ardea tare, uleiul nu zăbovi a începe să fiarbă. 

Atunci Morgana umplu găleata cea mare de la grajd 
cu uleiul clocotind, se duse la unul din chiupuri, săltă 
capacul și, dintr-o singurăaruncătură, vărsă uleiul încins 
pe capul care se iţea. Iar tâlharul acelui cap fu opărit pe 
veci și își înghiţi moartea cu un horcăit ce nu mai ieși. 

lar Morgana, cu mâinile netremurate, îi făcu să în- 
dure aceeași soartă pe toţi cei închiși în chiupuri, care 
muriră înăbuşiţi şi fierți, întrucât niciun om, de-ar fi el 
închis și într-un chiup cu șapte pereți, nu ar putea să 
scape de ursita atârnată de gâtul lui. 

Or, sfârşindu-și isprava, Morgana stinse focul de 
sub cazan, astupă la loc chiupurile cu capacele din foi 
de palmier, și se întoarse în bucătărie unde, suflând în 

lampă, rămase în negură, hotărâtă să vegheze la urmarea 
acelei tărășenii. Și stând așa la pândă, nu avu de așteptat 
vreme multă. 

Într-adevăr, pe la miez de noapte, neguţătorul de 
ulei se deșteptă și se duse de-și lipi capul de fereastra ce 
da înspre curte; și dacă nu văzu nicio lumină în nicio 
parte, și dacă nu auzi niciun zgomot, socoti că toată 
casa trebuie să fie cufundată în somn. Atunci, întocmai 
precum le spusese oamenilor lui, luă niște pietricele 
pe care le avea la el și le azvârli una câte una înspre 
chiupuri. Şi cum avea ochiul ager şi mâna dibace, își 
atinse ţinta de fiecare dată: ceea ce pricepu după sunetul 
scos de chiup la lovitura cu piatra. Pe urmă aşteptă, 
neîndoindu-se că are să-i vadă ţâșnind din chiupuri pe 
haidamacii lui cu armele în vânt. Ci nimica nu se clinti. 
Atunci, închipuindu-și că adormiseră în chiupurile lor, 
aruncă iarăși cu pietre; ci niciun cap nu se ivi și nicio 
mișcare nu se stârni. Şi bulibașa hoților fu până peste fire 
de mâniat pe oamenii lui, pe care îi socotea cufundaţi în 
somn; și cobori la ei, gândind: „Puii de câine! nu sunt 
buni de nimic!“ Şi se repezi la chiupuri; ci numai spre 
a se da îndărăt, așa de înfricoșător era duhnetul de ulei 
clocotit și de carne fiartă ce se revărsa din ele. Da se 
apropie iar și, pipăind cu mâna, simți pereţii chiupurilor 
fierbinţi ca ai unui cuptor. Atunci strânse de pe jos un 
mănunchi de paie, îl aprinse și se uită în chiupuri. Și 
îşi văzu oamenii, unul după altul, opăriți și fumegând, 
cu trupurile fără de suflet. 

Când îi văzu așa, bulibașa hoţilor, pricepând de ce 
moarte cruntă pieriseră cei treizeci și șapte de soţi ai 
lui, făcu o săritură de-a mirările până pe coama zidului 
curţii, se prăvăli în uliţă și își slobozi picioarele în vânt. 
Şi zbură și se afundă în noapte, mâncând sub pașii lui 
pământul... 

În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a opt sute cincizeci şi noua noapte 
Urmă: 


... Şi zbură și se afundă în noapte, mâncând sub pașii 
lui pământul. Şi, când ajunse în peşteră, se cufundă 
în negrele cugetări la ceea ce îi mai rămânea de făcut 
de-aci înainte spre a plăti tot ce avea de plătit. Și până 
una alta atâta cu el! 

Estimp, Morgana, care izbăvise casa stăpânului ei, 
precum şi vieţile ce sălășluiau acolo, de îndată ce-și 
dete seama că toată primejdia fusese abătută odată cu 
fuga acelui calp neguţător de ulei, aşteptă cuminte să 
se lumineze de ziuă, spre a se duce să-l trezească pe 
stăpânu-său Ali Baba. Şi, de îndată ce acesta se îmbrăcă, 
socotind că nu fusese deșteptat atâta de devreme decât 
ca să meargă la hammam, Morgana îl duse dinaintea 
chiupurilor și îi spuse: 

— O, stăpâne al meu, ia saltă un capac și uită-te! 

Şi Ali Baba, după ce se uită, rămase până peste fire 
de speriat și de înmărmurit. lar Morgana nu pregetă să-i 
povestească toate câte se petrecuseră, de la început până 
la sfârșit, fără a sări nimica. Ci nu este de nicio trebuință 
s-o mai spunem și noi o dată. Și îi istorisi și povestea cu 
semnele cele albe și cu cele roşii de pe porţi, despre care 
nu socotise de cuviință să-l învedereze dintru-ntâi. Ci 
nici povestea aceasta nu este de vreo trebuință s-o mai 
înşirăm încă o dată. 

Când auzi istorisirea roabei sale Morgana, Ali Baba 
începu să plângă de tulburare și, strângând-o cu drag 
pe copilă la piept, îi zise: 

— O, copilă a binecuvântării, fericit fie pântecele care 
te-a purtat! Hotărât, pâinea pe care ai mâncat-o în casa 
noastră n-a fost mistuită de nerecunoștință. Tu ești fata 
mea și ești fata mamei copiilor mei. lar de-acuma înainte tu 
ai să fii capul casei mele și cel mai mare dintre copiii mei! 

Şi îi spuse tot așa mai departe vorbe drăgăstoase, și 
mult îi mulțumi pentru bărbăţia, pentru mintoșenia și 
pentru credința ei față de casa lui. 

După care Ali Baba, ajutat de Morgana și de robul 
Abdallah, purcese la băgarea în pământ a hoţilor, pe care 
se hotărî, după chibzuinţă, a-i face să piară săpându-le 
o groapă mare în grădină și îngropându-i acolo de-a 
valma, fără de nicio slujbă, spre a nu trezi luarea-aminte 
a megieșilor. Şi iacă-așa sfârși de a se descotorosi de 
prăsila aceea blestemată. Bine-a făcut! 

Şi multe zile se petrecură în casa lui Ali Baba, în 
vâlvoră de bucurii și de firitiseli. Şi nu se mai săturau 
să-și tot povestească amănuntele acelei întâmplări de-a 
mirărilea, mulțumind lui Allah pentru mântuirea lor 
şi prefirând toate tălmăcirile pe care le stârnea păţania 
aceea. lar Morgana era mai răsfăţată ca niciodată; iar 
Ali Baba, laolaltă cu cele două soţii ale lui și cu copiii 
săi, nu mai pridideau să-și dovedească recunoştinţa și 
dragostea faţă de ea. 

Or, într-o zi fiul cel mai mare al lui Ali Baba, care 
ocârmuia daravelile de vânzare şi de cumpărare în pră- 
vălia odinioară a lui Kassim, îi spuse tatălui său, când 
se întoarse din suk: 

— O, părintele meu, nu ştiu cum să fac să-i întorc 
vecinului meu, neguțătorul Hussein, toate cinstirile cu 
care nu mai contenește să mă copleșească, de la proas- 
păta lui așezare în sukul nostru. lacătă a cincea oară când 
primesc, fără a-l răsplăti cu nimica, să ospătez la el masa 
de prânz. Or, tare aș vrea, O, taică, să-l cinstesc și eu 

măcar o dată, spre a-l despăgubi, cu belșugul ospăţului, 

de această singură dată, pentru toate cheltuielile ce le-a 

făcut în cinstea mea. Întrucât socot că gândești ca și 

mine că nu ar fi cuviincios să zăbovesc mai mult a-i 

întoarce politeţurile pe care le-a dovedit faţă de mine! 
lar Ali Baba răspunse: 

— De bună seamă, o, fiul meu, aceasta este cea mai 
aleasă dintre datorii. Şi s-ar fi căzut să-mi aduci aminte 
de ea mai degrabă! Or, tocmai iacătă că mâine estevineri, 
zi de odihnă, iar tu să ai să te prilejuieşti de aceasta spre 
a-l pofti pe hagg Hussein, vecinul tău, să vină să împartă 
cu noi pâinea și sarea cinei. Și dacă are să caute vreun 
tertip sprea nu primi, tu să nu pregeţi a stărui și a-l aduce 
în casa noastră, unde nădăjduiesc că are să găsească un 
ospăț nu tocmai nevrednic de mărinimia lui. 

Şi chiar că a doua zi fiul lui Ali Baba, după rugăciune, 
îl pofti pe hagg Hussein, neguțătorul cel proaspăt așezat 
în suk, să-l însoțească la o preumblare plăcută. Și călăuzi 
preumblarea aceea în tovărășia vecinului său chiar înspre 
partea de mahala unde se afla casa lor. Iar Ali Baba, care 
îi aștepta în prag, le ieși înainte, cu chipul zâmbitor, și, 
după salamalecurile și urările cuvenite și de-o parte și de 
alta, îi mărturisi lui hagg Hussein mulțumita sa pentru 
filotimia arătată fiului său, și îl pofti, cu multă stăruință, 
să intre să se hodinească în casa lor și să împartă cu el 
şi cu fiul său masa de seară. Și adăugă: 

— Ştiu bine că, orice-aș face, nu am să pot răsplăti 
bunărăţile tale față de fiul meu. Da, într-un sfârșit, 
nădăjduim că ai să primeşti pâinea și sarea găzduirii 
noastre! 

Ci hagg Hussein răspunse: 

— Pe Allah, o, stăpâne al meu, găzduirea ta este de 
bună seamă o găzduire aleasă, da cum aș putea eu s-o 
primesc atunci când, încă de multă vreme, m-am legat 

cu jurământ să nu mă ating vreodată de mâncăruri gătite 
cu sare, și să nu gust vreodată din această mirodie? 

lar Ali Baba răspunse: 

— Nu face nimic, o, hagg binecuvântat! Nu voi avea 
decât a spune o vorbă la bucătărie şi bucatele au să fie 
gătite fără sare şi fără nimica asemenea! 

Şi-arâta stărui pe lângă neguţător, până ce îl sili să 
intre în casă. Şi numaidecât dete fuga s-o prevestească 
pe Morgana să nu care cumva să pună sare în bucate, și 
să gătească anume în seara aceea toare bucatele și toate 
umpluturile și toate aluaturile fără ajutorul acelei mi- 
rodii de rând. lar Morgana, până peste poate de mirată 
de greaţa oaspetelui față de sare, nu știu pe ce seamă 
să pună un gust atâta de ciudat și începu să cugete la o 
asemenea treabă. Da nu uită s-o înştiinţeze pe bucătă- 
reasa arăpoaică să se supună poruncii șoade a stăpânului 
lor Ali Baba. 

Iar când bucatele fură gata, Morgana le puse pe tăvi 
şi îl ajută pe robul Abdallah să le care în sala de ospeţe. 
Şi cum din firea ei era tare iscodelnică, nu pregetă să 
repeadă vreo două aruncături de ochi, din când în când, 
înspre oaspetele care nu avea pe plac sarea. Și când masa 
se sfârși, Morgana plecă spre a-l lăsa pe stăpânul Ali Baba 
să tăifăsuiască în tihnă cu musafirul său poftit. 

Da la vreme de un ceas, fetișcana se ivi iar la intrarea 
în sală. Şi, spre marea nedumerire a lui Ali Baba, era 
îmbrăcată ca o dănțuitoare, cu fruntea înghirlăndată cu 
ţechini de aur, cu gâtul împodobit cu o salbă de boabe 
de chilimbar galben, cu mijlocul strâns într-o centură de 
zale de aur, și cu brățări de clopoței de aur la încheieturile 
mâinilor și la gleznele picioarelor. Iar la centură îi atârna, 
după obiceiul dănţuitoarelor de meserie, un jungher cu 
mâner de jad și cu limba lungă, încovoiată și ascuţită, 
care slujeşte la preluminat mișcările danțului. Iar ochii 

ei de gazelă îndrăgostită, cei atâta de mari din firea lor și 
atâta de adânci de strălucire, erau alungiţi vârtos cu kohl 
negru până la tâmple, la fel ca și sprâncenele-i întinse 
ca un arc al năprasnelor. Şi, împodobită și dichisită așa, 
înaintă în pași bătuţi, dreaptă întru totul și cu sânii 
în vânt. Şi pe urma ei venea robul cel tânăr Abdallah, 
ţinând în mâna stângă, la înălțimea chipului, o dairea 
cu geamparalele scânteietoare, pe care le zdrăngănea 
pe paşii danţului, da uşor de tot, în așa fel numai cât 
să însemneze pașii tovarășei sale. Și când ajunse dina- 
intea stăpânului ei, Morgana se plecă gingaș şi, fără 
a-i da răgaz să se dezmeticească din uluiala în care îl 
cufundase intrarea aceea neașteptată, se întoarse înspre 
tânărul Abdallah și îi făcu un semn ușor din sprâncene. 
Şi deodată bătaia dairalei se înteți într-un pas spornic, 
iar Morgana, lunecând ca o pasăre, începu danţul. 

Şi dănţui toţi pașii neostenită, și prelumină toate chi- 
purile, cum n-a izbutit vreodată, în saraiurile niciunui 
sultan, vreo dănţuitoare de meserie. Și dănțui cum poate 
numai dinaintea lui Saul cel negru de jale o fi dănţuit 
David păstorul. 

Şi dănţui danţul șalurilor, și danțul năframelor, și dan- 
tul ciomagului. Şi dănţui danţurile evreicelor, și pe cele 
ale grecoaicelor, și pe cele ale etiopiencelor, şi pe cele ale 
persiencelor, și pe cele ale beduinelor, cu o ușurătate atâta 
de minunată încât, hotărât! numai Balkis, crăița îndrăgos- 
tită de Soleiman, o fi mai putut să dănţuiască la fel. 

Şi după ce dănţui toate astea, și când inima stăpânului 
ei, și inima fiului stăpânului ei, şi inima neguţătorului, 
mosafirul stăpânului ei, se ţintuiră de pașii ei, iar ochii 
se lipiră de mlădierea trupului ei, numai atunci începu 
danţul cel unduios al jungherului. Într-adevăr, trăgând 
deodată din teaca de argint arma daurită, și tremurând 
toată de gingășie și de foc, în vuietul tot mai spornic al 

dairalei, se repezi, cu jungherul fulgerând, răsucită, mlă- 
die, pătimașă, aprinsă și sălbatică, cu ochii scăpărând 
şi purtată de niște aripi ce nu se vedeau. lar fulgerarea 
armei ba se întindea înspre un vrăjmaș nevăzut din väz- 
duh, ba se întorcea cu vârful înspre sânii cei frumoși ai 
copilandrei împătimite. Iar cei de față scoteau în acele 
clipire un țipăt lung de spaimă, atâta de aproape părea 
inima dănţuitoarei de vârful ucigaș. Pe urmă, încet- 
încet, tremurul dairalei se făcu tot mai domol, iar bătaia 
ei scăzu și se topi până la tăcerea deplină a pielii celei 
răsunătoare. Şi Morgana, cu pieptul săltând ca un val 
de mare, se opri din dant. 

Şi se întoarse înspre robul Abdallah care, la un alt 
semn din sprâncene, îi aruncă, de la locul lui, daireaua. 
lar ea o prinse din zbor și, răsturnând-o, se sluji de 
ea ca de un taleraș de lemn spre a se duce s-o întindă 
dinaintea celor trei privitori și să le ceară, după datina 
almeelor și a dănţuitoarelor, mărinimia lor. lar Ali Baba, 
care, măcar că nemulțumit oleacă de fapta neașteptată 
a slujnicei sale, se lăsase cucerit de atâta vrajă şi de atâta 
măiestrie, aruncă un dinar de aur în dairea. lar Morgana 
îi mulțumi cu o temenea adâncă și cu un zâmbet, și 
întinse daireaua înspre fiul lui Ali Baba, care fu mai 
puţin darnic decât tătâne-său. 

Atunci, ţinând mereu daireaua în mâna stângă, o 
înfăţișă oaspetelui care nu avea pe plac sarea. Şi hagg 
Hussein își scoase punga și se pregăti să scotocească în 
ea după vreun gologan, spre a-i dărui acelei dănţuitoare 
atâta de vrednice de dorit; când deodată Morgana, care 
se dase doi pași îndărăt, sări înainte ca o pisică sălbatică 
și-i înfipse în inimă, până la straja plăselelor, jungherul 
repezit cu mâna dreaptă. Și hagg Hussein, cu ochii dintr-o 
dată cufundaţi în găvanele lor, căscă gura și-apoi o în- 
chise, de-abia mai scoțând o jumătate de suspin; pe 

urmă se nărui pe chilim, cu capu-naintea picioarelor și 
cu trupul fără de suflare. 

lar Ali Baba și feciorul său, peste măsură de spăimân- 
taţi şi de mâniaţi, se repeziră la Morgana care, măcar 
că tremurând de tulburare, ștergea pe șalu-i de mătase 
jungherul însângerat. Şi, întrucât ei o socoteau cuprinsă 
de zăticneală și de nebunie și o înșfăcaseră de mână spre 
a-i smulge jungherul, ea le spuse cu glas liniștit: 

— O, stăpânii mei, mărire lui Allah cel carele a îndru- 
mat mâna slabă a unei copile să vă răzbune de căpetenia 
vrăjmașilor voştri! Ia vedeți dacă mortul nu este neguță- 
torul de ulei, însuși bulibașa haraminilor, cu chiar ochii 
lui, insul ce nu vroia să guste sfânta sare a găzduirii! 

Şi, grăind astfel, despuie de mantie trupul de pe jos 
şi lăsă să se vadă, de sub barba cea lungă și de sub stră- 
vesteala cu care se învăluise anume, pe vrăjmașul ce le 
jurase pieirea. 

Şi dacă Ali Baba cunoscu astfel în trupul fără de viață 
al lui hagg Hussein pe neguțătorul de ulei, stăpânul 
chiupurilor și căpetenia deliilor, pricepu că, pentru a 
doua oară, nu-și datora izbăvirea lui și a tuturor alor lui 
decât credinţei pline de grijă și vitejiei tinerei Morgana. 
Şi o strânse la piept, și o sărută între amândoi ochii, și 
îi zise cu lacrimi în glas: 

- O, Morgana, fata mea, vrei tu, spre a-mi duce bucu- 
ria până peste marginile bucuriei, să intri pe totdeauna în 
neamul meu, măritându-te cu fiul meu, flăcăul frumos 
de colea? 

lar Morgana sărută mâna lui Ali Baba și răspunse: 

— Pe capul și pe ochii mei! 

Şi nunta Morganei cu feciorul lui Ali Baba fu cetluită 
fără zăbavă, dinaintea cadiului și a martorilor, în toiul 
petrecerilor și al veseliei. lar trupul căpeteniei hoţilor 
fu îngropat tainic în groapa ce slujise de mormânt și 

soţilor lui de mai înainte — fie el blestemat! 
Și, după însurătoarea lui fecioru-său... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute șaizecea noapte 
Urmă: 


... Şi, după însurătoarea lui fecioru-său, Ali Baba, 
care prinsese la minte grija, și care urma de-acuma 
numai poveţele Morganei, și asculta cu luare-aminte 
toate îndemnurile ei, se feri o bucată de vreme de a 
mai trece pe la peșteră, de frică să nu dea acolo peste cei 
doi hoţi de a căror soartă habar nu avea, și care în fapt, 
precum știi, o, norocitule sultan, fuseseră hăcuiţi din 
porunca bulibașei lor. Și numai când trecu anul și când 
se simţi întru totul liniștit în privința aceasta, se hotărî 
a se duce, în tovărășia fiului său și a iscusitei Morgana, 
să mai vadă peștera. lar Morgana, care lua seama la 
toate câte întâlneau pe drum, când ajunseră la stâncă 
văzu că tufărișurile și buruienile astupau pe de-a-ntregul 
poteceaua ce-i da ocol, şi, pe de altă parte, că pe pământ 
nu se afla nicio urmă de pas omenesc și nicio călcătură 
de cal. Şi înţelese că nimeni nu mai trecuse pe acolo de 
multă vreme. Şi îi spuse lui Ali Baba: 

— O, taică al meu, nu stă nimic împotrivă. Putem să 
intrăm, fără a avea de înfruntat nicio primejdie acolo 
înlăuntru! 

Atunci Ali Baba, ridicând mâna înspre ușa de piatră, 
rosti vraja, zicând: „Susam, deschide-te!“ Şi întocmai ca 
odinioară, ușa, supunându-se la cele trei vorbe și ca miş- 
cată de niște slujitori nevăzuţi, se deschise din chiar stânca 

ei și lăsă trecere slobodă lui Ali Baba, lui fiu-său şi tinerei 
Morgana. Și Ali Baba luă aminte că într-adevăr nimic nu 
se schimbase de când fusese cea din urmă oară în tainiţă, 
şi se simţi tare mândru să arate Morganei și soţului ei 
bogăţiile de basm peste care ajungea acuma vistier. 

Şi după ce cercetară toate din peșteră, umplută cu aur 
și cu nestemate cei trei saci mari pe care îi aduseseră, și 
se întoarseră acasă, după ce fu rostită vraja de închidere. 
Și de-atunci înainte trăiră în tihnă și în huzururi, folo- 
sindu-se cu chibzuinţă şi cu săbuință de bogăţiile ce li 
le hărăzise Atoatedătărorul, carele singur el este mare și 
darnic. Şi-așa Ali Baba, tăietorul de lemne care nu avusese 
decât trei măgari drept toată averea, ajunse, datorită ursi- 
tei sale și binecuvântării lui Allah, omul cel mai bogat și 
cel mai slăvit din cetatea lui de baștină. Or, slavă Aceluia 
carele dăruiește fără a se zgârci umiliţilor pământului. 


— Şi iacătă, o, norocitule sultan, urmă Șeherezada, tot ce 
ştiu despre Ali Baba și despre cei patruzeci de hoți. Ci Allah 
este mai știutor! 

Iar sultanul Şahriar zise: 

— De bună seamă, Şeherezada, întâmplarea aceasta este o 
întâmplare uluitoare! lar tânăra Morgana nu-și are seamăn 
printre femeile de-acuma. lar eu știu bine asta, eu care am 
fost nevoit să poruncesc a se tăia capetele tuturor stricatelor 
din saraiul meu. 

Şi Şeherezada, dacă-l văzu pe sultan că-și și încruntase 
sprânceana la acea amintire, și că se stârnise amarnic la acele 
lucruri trecute, grăbi să înceapă o altă poveste, spunând: 


ÎNTÂLNIRILE LUI AL-RAȘID 
PE PODUL DE LA BAGDAD 


Ă i s-a izvodit, o, doamne al vremilor, o, cunună de 
Bsa pe capul meu, că emirul Harun Al-Rașid, califul — 
aibă-l Allah întru milostiile sale! — ieșise într-o bună zi 
din saraiul lui, în tovărășia vizirului Giafar și a spătarului 
Massrur, amândoi străvestiți, ca și califul, în neguţători 
de vază din cetate. Și tocmai ajunsese cu ei la podul de 
piatră care leagă cele două maluri ale Tigrului, când 
văzu, ghemuit jos la pământ, cu picioarele strânse sub 
sine, chiar la intrarea pe pod, un orb de o vârstă tare 
bătrână, care cerea de pomană întru Allah de la cei ce 
treceau pe calea milelor. Iar califul se opri din preum- 
blare dinaintea calicului cel bătrân şi puse un dinar de 
aur în palma pe care o întinsese acela. lar cerșetorul, 
când califul vroi să-şi urmeze drumul, îl prinse de mână 
repezit și îi spuse: 

— O, darnicule făcător de bine, întoarcă-ţi Allah fapta 
aceasta a sufletului tău milos cu cele mai alese dintre 
binecuvântările sale. Ci mă rog ţie fierbinte, până a 
nu pleca, să nu care cumva a mă lipsi de mila pe care 
ţi-o mai cer. Ridică-ţi mâna și arde-mi un pumn ori o 
scatoalcă peste ureche. 

Şi, grăind așa, lăsă mâna pe care o ţinea, pentru ca 
străinul să poată să-i tragă lovitura cerută. Ci de teamă 
ca acela să nu plece mai departe fără a-i împlini ruga, 

avu grijă să-l apuce de pulpana cea lungă a mantiei. 

Dacă văzu și dacă auzi una ca aceea, califul rămase 
tare nedumerit și îi spuse orbului: 

- 0, moșule, ferească-mă Allah să mă supun stăru- 
intei tale! Întrucât cine face o pomană întru Allah nu se 
cade să-i spulbere harul, umilindu-l pe cel ce s-a bucurat 
de pomana lui. Iar fapta urâtă la care mă îndemni să te 
supun este un lucru nevrednic de un drept-credincios. 

Şi, grăind astfel, califul făcu o smuncitură, spre a-l 
sili pe orb să-i dea drumul. Ci își făcuse socoteala fără 
a ţine seama de luarea-aminte a orbului, care, ghicind 
mişcarea califului, făcu la rându-i o smucitură cu mult 
mai hotărâtă, ca să nu-l scape. Şi îi zise: 

— O, darnicule stăpâne al meu, iartă sâcâiala și 
neobrăzarea purtării mele. Și lasă-mă să te rog iarăși 
fierbinte a-mi da o palmă peste ureche. Altminteri, mai 
bine să-ți iei pomana îndărăt. Căci nu pot s-o primesc 
decât numai cu învoiala aceasta, ca să nu ajung călcător 
de jurământ dinaintea lui Allah și să nu mă abat de la 
legământul pe care l-am făcut dinaintea feţei Aceluia 
carele te vede și mă vede. 

Pe urmă adăugă: 

— Dacă ai ști, o, doamne al meu, pricina jurământului 
meu, nu ai șovăi să-mi dai dreptate. 

lar califul își zise: „Nu este mântuire decât întru 
Allah cel Atotputernic faţă de sâcâielile acestui moșneag 
orb!“ Şi cum nu voia să stea prea lungă vreme sub ochii 
miraţi ai trecătorilor, se grăbi să îndeplinească lucrul 
ce i-l cerea orbul, care, de cum căpătă palma, îi și dete 
drumul, mulţumindu-i și ridicând amândouă mâinile 
înspre cer ca să cheme asupra capului califului toate 
binecuvântările. 

Şi Al-Rașid, slobozit astfel, se îndepărtă cu cei doi 
tovarăși ai săi și îi zise lui Giafar: 


270 O mie şi una de nopti 


— Pe Allah! povestea orbului trebuie să fie o poveste 
de-a mirărilea, iar păţania lui o pățanie tare ciudată! 
Încât, dar, întoarce-te la el și spune-i că vii din partea 
emirului drept- credincioșilor spre a-i porunci să se afle 
mâine la sarai, la ceasul rugăciunii de după-amiază. 

Iar Giafar se întoarse la orb și îi spuse porunca stă- 
pânului său. 

Pe urmă veni iarăși la calif. Și nici nu făcuseră ei bine 
câţiva pași, că şi zăriră pe partea stângă a podului, cam 
peste drum de orb, un alt cerșetor, beteag de amândouă 
picioarele și cu gura ruptă. lar Massrur, spătarul, la un 
semn al stăpânului său, se duse la ologul de cele două 
picioare și cu gura strâmbă și îi dete pomana ce fusese 
scrisă la norocul lui în ziua aceea. Și omul săltă capul și 
începu să râdă, spunând: 

— Hei, uallah! în toată viața mea de dascăl de școală 
nu am câștigat atâta cât mi-e dat acuma să primesc din 
mâna dărniciei tale, o, stăpâne al meu! 

Iar Al-Rașid, care auzise răspunsul, se întoarse înspre 
Giafar și îi zise: 

— Pe viaţa capului meu! dacă acesta-i dascăl de școală 
și dacă a scăpătat de-a ajuns să cerșească pe drumuri, de 
bună seamă că povestea lui trebuie să fie o poveste de 
pomină. Du-te degrabă și poruncește-i să se afle mâine, 
la ceasul orbului, la poarta saraiului meu. 

Şi porunca fu îndeplinită. Şi își urmară preumblarea 
mai departe. Ci nici nu apucară ei să se depărteze bine 
de olog, că îl și auziră cum chema cu strigăte mari bine- 
cuvântările asupra capului unui șeic ce se apropiase de 
el. Şi se uitară într-acolo, spre a vedea ce treabă putea 
să fie. Şi văzură că şeicul, tulburat cu totul, încerca să 
se ferească de binecuvântările și de laudele ce-i erau 
aduse. Și pricepură, din vorbele ologului, că pomana 
pe care șeicul tocmai i-o dăruise era încă și mai mare 

decât cea a lui Massrur, și-atâta cât bietul om nu mai 
primise niciodată una asemenea. lar Harun îi mărturisi 
lui Giafar mirarea sa de a vedea un om de rând dând 
dovadă de o lărgime de mână mai mare decât chiar a 
lui, și adăugă: 

— Mi-ar plăcea să-l cunosc pe șeicul acesta şi să cerce- 
tez pricina filotimiei lui. Du-te, dar, o, Giafar, și spune-i 
să se înfățișeze dinaintea noastră, în după-amiaza de 
mâine, la ceasul orbului și al ologului. 

Şi porunca fu îndeplinită. 

Şi se găteau să-și urmeze drumul, când văzură îna- 
intând pe pod un alai falnic, cum nu pot să desfășoare 
de obicei decât domnii și sultanii. Iar în fruntea alaiului 
mergeau niște pristavi călări care strigau: 

— Faceţi loc stăpânului nostru, soțul fiicei preaputer- 
nicului î împărat al Chitaiului, și al fiicei preaputernicu- 
lui î împărat al Sindului și Indului! 

lar în fruntea alaiului, pe un cal ce-și vădea soiul în 
felul cum se rotea în două picioare, strălucea un emir, 
poate că fiu de crai, cu o înfățișare plină de lumină și 
de măreție. lar numaidecât în urma lui veneau doi seizi 
ce purtau de un căpăstru de mătase albastră o cămilă 
înfotăzată minunat și încărcată cu un palanchin în care 
ședeau, una de-a dreapta și alta de-a stânga, sub un 
polog de atlaz roșu și cu feţele acoperite cu iașmacuri 
de mătasă nărâmzie, cele două tinere domniţe, soțiile 
călăreţului. Iar alaiul se încheia cu o ceată de cântăreți 
ce cântau din alăutele lor cu înfățișări nemaivăzute niște 
cântece indieneşti şi chinezești. 

lar Harun, minunat și nedumerit totodată, le spuse 
soților săi: 

— Jacără un străin de mare vază, cum arareori se ivesc 
în cetatea mea de scaun. Și măcar că până acuma i-am 
primit pe craii şi pe domnii și pe emirii cei mai falnici de 

pe pământ, și multe căpetenii de-ale necredincioșilor de 
peste mări, iar cei din ţara frâncilor și cei din părţile de 
la capătul Apusului mi-au trimis soli și crainici, niciunul 
dintre toţi câţi i-am văzut nu se puteau asemui cu acesta 
ca strălucire și ca frumuseţe. 

Pe urmă se întoarse înspre Massrur, spătarul său, și 
îi spuse: 

— Du-te de sârg, o, Massrur, și ţine-te după alai, ca 
să vezi ceea ce este de văzut și să te întorci la sarai să mă 
lămurești fără de zăbavă, după ce vei fi avut grijă să-l 
pofteşti pe străinul acela falnic să se înfățișeze mâine 
dinaintea mea, la ceasul orbului, al ologului și al șeicului 
cel filotim. 

Şi după ce Massrur plecă să îndeplinească porunca, 
emirul drept-credincioșilor și Giafar trecură într-un 
sfârșit podul. Da nici nu ajunseră ei bine la capătul lui 
că și zăriră, în mijlocul meidanului ce li se deschidea 
dinainte, care slujea ca loc de întreceri la aruncarea cu 
sulița și la călărie, o mare strânsură de oameni ce se uitau 
la un tânăr călare pe o iapă albă și frumoasă, pe care o 
mâna în goana mare de colo până colo, chinuind-o cu 
lovituri năprasnice de bici și de pinteni, fără de răgaz, și 
în așa fel că iapa era toată numai o spumă și un sânge, 
iar picioarele și tot trupu-i erau cuprinse de tremur. 

La priveliștea aceea, califul, care avea dragi caii și nu 
îndura să fie chinuiţi, fu până peste măsură de supărat 
și îi întrebă pe cei ce priveau: 

— Pentru ce se poartă tânărul acela într-un chip atâta 
de crunt față de iapa aceea frumoasă și supusă? 

Iar ei răspunseră: 

— Nu ştim, și numai Allah știe! Da în fiecare zi, tot 
la ceasul acesta, îl vedem pe tânăr cum vine cu iapa 
lui, iar noi stăm și ne uităm la tot frământul acela 
neomenesc! 

Şi adăugară: 

— La urma urmei, este stăpân legiuit pe iapa lui și 
poate să se poarte cu ea cum îi place. 

lar Harun se întoarse înspre Giafar și îi spuse: 

— Las pe seama ta, o, Giafar, să afli de la tânărul 
acesta pricina care îl îndeamnă să-și chinuiască așa iapa. 
Şi dacă n-o vrea să ţi-o dezvăluiască, să-i spui cine ești și 
să-i poruncești să se înfăţișeze dinaintea mea, la ceasul 
orbului, al ologului, al șeicului cel filotim și al călăreului 
străin. 

Şi Giafar răspunse că ascultă și că se supune, iar 
califul îl lăsă pe meidan și se întoarse singur la sarai, 
în ziua aceea... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute şaizeci şi una noapte 
Urmă: 


„.„. Giafar răspunse că ascultă și că se supune, iar 
califul îl lăsă la meidan și se întoarse singur la sarai, în 
ziua aceea. 

Or, a doua zi, după rugăciunea de la amiază, califul 
intră în divanul de taină, iar vizirul cel mare Giafar 
aduse numaidecât dinaintea sa pe cei cinci inși pe care 
îi întâlniseră în ajun pe podul de la Bagdad, și anume 
pe orbul care cerea să fie pălmuit, pe ologul dascăl de 
şcoală, pe şeicul cel filotim, pe călărețul de neam mare 
pe urma căruia se cântau cântece indienești și chinezești, 
și pe flăcăul stăpân al iepei bălane. Și după ce tuscinci 
se temeniră dinaintea scaunului împărătesc și sărutară 
pământul cum se cuvine, califul le făcu semn cu capul 

să se ridice, iar Giafar îi rândui frumos, unul lângă altul, 
pe chilim, la picioarele jeţului. 

Atunci Al-Rașid se întoarse dintru-ntâi înspre tână- 
rul stăpân al iepei celei albe și îi spuse: 

— O, tinere care te-ai arătat ieri atâta de neomenos 
față de mândrețea aceea de iapă bălană, cea atâta de 
supusă, pe care călăreai, poţi să-mi spui, ca să știu și eu, 
pricina ce-ţi îndemna sufletul să se poarte într-un chip 
așa de crunt faţă de o vită fără grai, care nu poate să 
răspundă la sudalme cu sudalme și la lovituri cu lovituri? 
Şi să nu-mi spui că te purtai așa ca s-o înveți cu ascultarea 
ori ca s-o domolești. Întrucât și eu în viața mea am do- 
molit și am dedat cu frâul o sumedenie de armăsari și de 
iepe, da niciodată nu am avut trebuinţă să chinuiesc, așa 
cum făceai tu, făpturile pe care le struneam. Și să nu-mi 
spui că îţi hărţuiai așa iapa ca să-i veselești pe privitori; 
întrucât nu numai că priveliștea aceea neomenească nu-i 
veselea deloc, ci îi supăra, și m-a supărat și pe mine 
odată cu ei. Și nu mult a lipsit, pe Allah! să nu mă dau 
în vileag și să te pedepsesc după cum ţi se cuvenea, și 
să pun capăt unei priveliști atâta de amarnice. Vorbeşte, 
dar, fără a minţi și fără a-mi ascunde nimic din pricina 
purtării tale: întrucât aceasta-i singura cale ce-ţi rămâne 
ca să scapi de mânia mea și să-mi intri în voie. Ba chiar 
sunt gata, dacă istorisirea ta are să mă mulțumească și 
dacă vorbele tale au să-ți acopere purtarea, sunt gata să 
te iert și să uit tot ceea ce am văzut supărător în felul 
tău de a te purta. 

Când auzi vorbele califului, tânărul stăpân al iepei 
albe se făcu galben de tot la chip și lăsă capu-n jos păs- 
trând tăcerea, vădit în prada unei tare mari încurcături 
și a unei mâhniri fără de margini. Şi întrucât rămânea 
așa mai departe, stând neclintit, fără a izbuti să rostească 
un cuvânt, pe când lacrimile îi șiroiau din ochi și i se 

prelingeau pe piept, califul schimbă glasul față de el și, 
mai nedumerit ca oricând, îi spuse cu grai dulce: 

— O, tinere, uită că eşti de faţă cu emirul drept-cre- 
dincioșilor şi vorbește aici în deplină slobozenie, ca și 
cum ai fi între prietenii tăi, căci văd bine că povestea 
ta trebuie să fie o poveste destul de ciudată, iar pricina 
purtării tale o pricină și ea destul de ciudată. Şi mă 
juruiesc pe harurile strămoșilor mei cei falnici că nu ţi 
se va face niciun rău. 

Şi, la rându-i, Giafar începu să-i facă tânărului, cu 
capul și cu ochii, niște semne vădite de îmbărbătare, care 
vroiau să spună limpede: „Vorbește cu toată încrederea. 
Şi să nu-ţi fie frică de nimic.“ 

Atunci flăcăul începu să-și dobândească iar răsuflarea 
pierdută și, ridicând capul, mai sărută o dată pământul 
dintre mâinile califului și spuse: 


POVESTEA TÂNĂRULUI STĂPÂN 
AL IEPEI BĂLANE 


Află, o, emire al drept-credincioșilor, că sunt om de 
vază în mahalaua mea unde mi se spune Sidi Neman. 
lar povestea mea, și pe care, la porunca ta, am să ţi-o 
povestesc, este o taină a credinţei musulmane. Şi, de-ar 
fi scrisă cu acul pe colțul dinlăuntru al ochiului, ar sluji 
de învățătură oricui ar citi-o cu suflet luător-aminte. 

Şi tânărul tăcu o clipă, spre a-și strânge în gând toate 
amintirile, după care urmă: 


Când taică-meu a murit, mi-a lăsat de moştenire 
ceea ce îmi fusese scris de la Allah. Şi am văzut că milele 
lui Allah asupra capului meu erau mai multe și mai 
alese decât şi-ar fi râvnit vreodată sufletul meu. Și am 

mai văzut, pe deasupra, că dintr-o zi până în a doua zi, 
m-am pomenit omul cel mai bogat și cel mai de vază 
din mahalaua mea. Ci viaţa cea nouă, departe de a mă 
face mândru și îngâmfat, nu făcu decât să-mi sporească 
gusturile tare statornicite după tihnă şi singurătate. Şi 
trăii mai departe burlăcește, firitisindu-mă în toate 
dimineţile de la Allah că nu am nicio grijă de casă și 
nicio belea pe cap. lar în fiecare seară îmi ziceam: „Ya, 
Sidi Neman, ce măsurată și ce liniștită-i viaţa ta! Și ce 
plăcută-i burlăcia!“ 

Ci într-o bună zi, o, doamne al meu, mă deșteptai 
cu un jind năprasnic și de neînțeles, de a-mi schimba 
numaidecât viaţa. Şi jindul acela intră în sufletul meu 
sub chip de însurătoare. Și mă ridicai pe clipă pe dată, 
măcinat de frământul lăuntric al inimii mele și zicân- 
du-mi: „Au nu ţi-e rușine ție, ya Sidi Neman, să trăieşti 
așa, singur în casa aceasta, ca un șacal în vizuina lui, 
fără de niciun suflet dulce alături de tine, fără de un 
trup pururea proaspăt de femeie spre a-ţi răcori ochii, 
și fără de nicio simţire caldă, care să te facă să pricepi 
că trăiești cu adevărat din suflarea Ziditorului tău? Au 
tu aștepți, spre a degusta nurii fetișcanelor noastre, ca 
anii să te facă neputincios și ajuns de-a binelea numai 
la a vrea fără de-a putea?“ 

La aceste gânduri întru totul firești, ce mi se înfățișau 
pentru întâia oară în minte, nu mai pregetai a urma 
îndemnurile sufletului — dat fiind că sufletul este lucru 
sfânt şi că toate dorurile lui se cade a fi împlinite. Ci în- 
trucât nu cunoșteam nicio femeie peţitoreasă, care să-mi 
poată găsi o soţie printre fiicele oamenilor de seamă 
din mahala, ori printre cele ale neguţătorilor bogați din 
suk, și cum de altminteri eram tare hotărât să mă însor 
numai pe văzutele, adică cercetând cu chiar ochii mei 
nurii și însușirile soţiei mele, și neurmând datina care 

cere să nu știi obrazul celei cu care te însori decât numai 
după ce senetul a fost scris și după sărbătorirea nunţii, 
mă hotărâi să-mi aleg soţia numai dintre roabele cele 
frumoase care se vând și se cumpără la mezat. Şi ieșii 
numaidecât din casa mea și mă îndreptai înspre sukul 
de robi, zicându-mi: „Ya Sidi Neman, chibzuiala ta este 
minunată, de a-ţi lua o soție dintre copilandrele roabe, 
în loc de-a căuta o legătură cu fetele de neamuri alese, 
întrucât așa scapi de multe supărări și de multe belele, 
nu numai ferindu-te de-a lua în cârcă neamurile soției, 
și de-a trage asupra pântecelui tău privirile pururea pon- 
cişe ale mamei soţiei tale, de bună seamă vreo bătrână 
otrăvită, iar pe umerii tăi povara fraților, mari și mici, ai 
soţiei tale, şi a rudelor, bătrâne și tinere, ale soţiei tale, 
și a legăturilor sâcâitoare și grele cu socrul tău, tatăl 
soţiei tale, ba încă ai să depărtezi de la tine și cicălelile 
ce-ar urma din partea unei fete de oameni cu stare, ce 
nu are să pregete, cu orice prilej, să te facă să simţi că 
ea este de viţă aleasă, și că nu ai asupra ei niciun drept 
și nicio putere, și că nu ai față de ea decât datorințe, și 
că i se cuvin din parte-ţi toate cinstirile și toate slujbele. 
Şi-atunci chiar că ai să tot poţi să plângi după viaţa ta 
de burlac și să-ţi muști degetele până la sânge. Pe când, 
dacă ai să-ţi alegi tu însuţi o soţie, cercetată de ochii 
tăi și de degetele tale, și care să fie fără de neamuri 
şi numai ea cu frumuseţea ei, îţi limpezești rosturile, 
ocolești încurcăturile și ai toate foloasele căsniciei fără a 
avea și năpastele ei!“ Și nutrit astfel, în dimineața aceea, 
cu asemenea gânduri, o, emire al drept-credincioșilor, 
ajunsei în sukul de roabe, spre a-mi alege o soţie gingașă 
cu care să trăiesc, în dulceţile de toate soiurile, dragostea 
împărtășită și binecuvântările ei. Căci, dat fiind că din 
firea mea mă știam în stare de duioșii, râvneam din 
toate puterile mele să găsesc în copila ce aveam s-o aleg 

însușirile sufletului și ale trupului care să-mi îngăduiască 
a revărsa asupra-i dobânzile agonisite de o duioșie din 
care încă nu cheltuisem nici măcar o bucăţică pe nicio 
făptură vie. 

Or, ziua aceea era tocmai zi de târg, și tocmai fusese 
adusă la Bagdad o marfă proaspătă de fete din Circasia, 
din Ionia, din insulele cele de mai la Miazănoapte, 
din Etiopia, din Iran, din Khorassan, din Arabia, din 
ţările rumilor, de pe țărmul anatolian, de la Serendib, 
de la Ind și de la Chitai. lar când ajunsei în mijlocul 
târgului, misiţii și telalii și orânduiseră aparte feluritele 
mărfuri, spre a înlătura tulburările ce le-ar fi prici- 
nuit amestecul atâtor neamuri osebite. Și în fiecare 
dintre cete, fiecare fată era așezată bine la vedere, în 
așa chip ca să poată fi cercetată pe toate feţele, și ca 
fiecare vânzare să fie încheiată cât mai cinstit și mai 
fără înșelăciune. 

Şi vru ursita — că nimenea nu poate să scape de ur- 
sita lui! — ca pașii mei cei dintâi să se îndrepte de la 
sine înspre ceata de fetișcane venite din Insulele de la 
Miazănoapte. 

Şi, de altminteri, pașii nu mi s-ar fi îndreptat nicide- 
cum de a sine înspre partea aceea decât numai că înspre 
partea aceea ochii mei se și îndreptaseră numaidecât. 
Întrucât ceata aceea se ridica asupra cetelor mai întune- 
cate din preajmă prin strălucirea ei și printr-o prăvălire 
de plete grele, galbene ca aurul, peste niște trupuri de o 
albeață de argint neprihănit. Iar fetișcanele în picioare 
care alcătuiau ceata aceea semănau tare ciudat între ele, 
așa cum nişte surori seamănă cu surorile lor atunci când 
sunt dintr-un tată și dintr-o mamă. Și toate aveau niște 
ochi albaștri ca peruzeaua iranică atunci când este încă 
rouă de piatră... 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute şaizeci și doua noapte 
Urmă: 


. Şi toate aveau niște ochi albaștri ca peruzeaua 
iranică atunci când este încă rouă de piatră. lar eu, o, 
doamne al meu, care în viața mea nu mai avusesem 
prilejul să văd niște puiandre de o frumuseţe atâta de 
ciudată, eram uluit și îmi simţeam sufletul cum zbura 
din piept înspre priveliștea aceea tulburătoare. Și, peste 
răstimp de un ceas, neputând ajunge să-mi opresc ale- 
gerea la vreuna dintre ele, atâta de aidoma de frumoase 
erau, o luai de mână pe aceea care mi se păru a fi cea 
mai tânără și o cumpărai repede, fără a mă târgui ori 
zgârci. Întrucât harurile o împodobeau pe de-a-ntregul, 
și era ca argintul într-o zăcătoare și ca migdala descojită, 
peste măsură de albă și de luminoasă, cu pletele ei de 
mătasă galbenă, cu ochii-i cei nemărginiţi și vrăjitori, 
albaștri sub genele întunecate și încovoiate ca nişte lame 
de iatagane, şi adăpostind o privire de o dulceaţă ca 
apele mării. Și la vederea ei îmi adusei aminte stihurile 
poetului: 


O, tu, al cărei chip nepământesc 
Scăldat în chiblimbaruri de lumină 
E precum trandafirul chinezesc; 


Și-a cărei gură mică pare plină 
De soarele pe care-l întocmesc 
Ai romaniţei bumbi dintr-o grădină, 

Cu două șiruri aidoma croite 
Din pietre ca de grindină sclipind; 
O, tu, cu ochii-agate adumbrite 


Sub dulci petale moi de hiacint, 
Lungi ca şi faraoanele vestite 
Din vremile de vrăji şi de alint; 


O, strălucito! Dacă potrivire 
Ti-as căuta cu cele mai frumoase 
Și câte-ar fi pe drept a le-ndrăgire, 


Greşeală-ar fi, căci tu, printe crăiase, 
Frumoasă esti fără de-asemuire; 
Căci numai zbenghiul tău, cel cu prinoase 


De frumuseți, pe care-l ocroteste 
Gropița de la colțul gurii tale, 
Doar el de-ar fi, şi-ndată-nnebuneşte, 


Tot omul, când te-ar întâlni pe cale, 
S-ar clătina de-un vis fără nădejde; 
De n-ar fi decât coapsa ta agale, 


Ori pulpa numai, dreaptă și prelungă, 
Ca dintr-un lemn ceresc parcă bătută, 
Atâta numai dac-ar fi, şi-ajungă 


Pentru ca să se simtă întrecută 
Și luntrea ce străbate râu-n dungă, 
Prin volbura cu care e-născută; 


De n-ar fi decât mijlocul subtire 
Ce-ţi poartă-al strălucirilor gherdan, 
Si-ar fi destul să-și piardă rost şi fire, 

De pizmă, ramul arborelui ban; 
Jar mersul tău doar, ca o unduire 
De navă pe al mărilor arman 


Când trece-n zări mânată de pirați, 
Atât de-ar fi, şi-ar fi cu prisosinţă 
Să vezi cum cad de-a valma seceraţi 


Toţi cei meniti să-şi piardă biata ființă 
Loviţi de ochii tăi, şi vătămati! 


O luai așadar pe copila cea luminoasă de mână și, 
după ce îi acoperii goliciunea cu mantia mea, o dusei 
acasă la mine. Și îmi plăcu pentru dulceaţa, pentru 
tăcerea și pentru sfiiciunca ei. Și simţii cât de tare mă 
ispitea cu frumusețea ei străină, cu albeaţa ei, cu pletele 
ci ca aurul topit, și cu ochii albaștri pururea plecaţi care, 
din sfială, fără de nicio îndoială, îi ocoleau mereu pe 
ai mei. Și cum ea nu vorbea deloc limba noastră, iar 
eu nu o vorbeam deloc pe a ei, mă ferii s-o ostenesc 
cu întrebări ce aveau să rămână fără de răspuns. Şi îi 
mulțumii Atoatedătătorului care adusese în casa mea o 
femeie care cu numai înfățișarea ei și era bucurie. 

Ci chiar din seara intrării ei în casa mea, nu putui să 
nu bag de seamă cât de ciudate îi erau purtările. Căci 
de cum se lăsă noaptea, ochii ei albaștri se făcură mai 
întunecaţi, iar privirile lor, din înecare în dulceața în 
care se aflau la vremea zilei, străluceau acuma ca de un 
foc lăuntric. Şi fu cuprinsă ca de un soi de răpire ce i se 
vădi pe trăsăturile feţei, printr-o albiciune încă și mai 
mare și printr-un tremur ușor al buzelor. Şi din vreme 
în vreme se uita înspre ușă de parcă ar fi avut poftă să 
iasă să ia aer. Ci întrucât ceasul de noapte târzie nu era 
deloc prielnic unei preumblări, și cum de altminteri era 

vremea să ne luăm masa de seară, eu șezui jos și o poftii 
să șadă lângă mine. 

Şi, aşteptând să ne fie aduse bucatele, vrusei să mă 
folosesc de șederea noastră singuri alături spre a o face 
să priceapă întrucât venirea ei îmi era o binecuvântare 
şi ce simţăminte dulci încolțeau în inima mea la vederea 
ei. Şi o mângâiam ușor și încercam s-o dezmierd și să-i 
îmbunez sufletul străin. Şi îi luai mâna binișor și o dusei 
la buzele și la inima mea. Şi cu o grijă de parcă aș fi 
atins vreo țesătură grozav de veche gata să se destrame 
la cea mai lină atingere, îmi trecui ușurel degetele peste 
mătasea ispititoare a părului ei. lar ceea ce simţii la 
atingerea aceea, o, doamne al meu, nu am să mai uit. În 
loc de-a simţi căldura părului viu, fu ca și cum șuviţele 
cele galbene din cosiţele ei ar fi fost trase din vreun metal 
îngheţat, ori ca și cum mâna mea, pe părul acela, ar fi 
trecut peste o mătasă muiată în zăpadă topită. Şi îmi 
năzări că o fi din naștere ţesută pe de-a-ntregul numai 
din fire de zarafir. 

Şi gândeam în cugetul meu la Atotputerea cea nemăr- 
ginită a Stăpânului tuturor făpturilor, carele dăruiește 
fecioarelor de sub cerurile noastre plete negre și calde ca 
aburul nopţii, iar fruntea fetelor albe ale Miazănoaptei 
o încunună cu această cunună de flacără înghețată. 

Şi nu putui, o, doamne al meu, să mă opresc de-a fi 
tulburat de o tulburare amestecată cu uluire și cu desfă- 
tare totodată, știindu-mă soțul unei făpturi atâta de rare 
şi atâta de osebite de femeile de prin părţile noastre. Ba 
chiar avui simțământul că ea nu-i nici de sângele meu, 
nici de obârșia mea de rând. Şi nu fusei departe de-a 
o înzestra deodată cu niște haruri de dincolo de fire și 
cu niște puteri tainice. Și mă uitam la ea cu minunare 
și cu năucire. 

Ci în curând intrară robii aducând pe capetele lor 

tablalele pe care le așezau pline cu bucare dinaintea 
noastră. Și băgai de seamă că numaidecât, la vederea 
bucatelor acelea, stânjeneala soției mele spori, și că ro- 
şeața și gălbeneala treceau rând pe rând peste obrajii ei 
de atlaz bătut, pe când ochii-i, aţintind lucrurile fără a 
le vedea, se făceau tot mai mari. 

lar eu, punând toate acestea pe sfioșenia și pe nești- 
ința ei despre obiceiurile noastre, vrusei s-o încurajez 
a se atinge de bucatele aduse, și începui cu o tavă de 
orez copt în unt, din care începui să mănânc, așa cum 
mâncăm noi de obicei, slujindu-mă de degete. 

Ci vederea acestui lucru, în loc de-a stârni în sufletul 
soţiei mele pofta de mâncare, se vede că i-o fi pricinuit, 
fără de îndoială, un simțământ cumva neplăcut, de nu 
chiar și silă. Și, departe de-a urma pilda mea, întoarse 
capul și se uită împrejur ca parcă spre a căuta ceva. 
Pe urmă, după un răstimp lung de șovăire, văzând că 
privirea mea o ruga să se înfrupte din bucate, își scoase 
de la sân o cutiuță mică, cioplită dintr-un os de copil, 
şi luă din ea un beţișor tare subțire făcut din iarbă de 
pir, semănând cu bețişoarele acelea de care ne slujim noi 
spre a ne curăța în urechi. Și, ținând cu gingășie între 
două degete bețișorul acela ascuţit, începu să înțepe cu 
el încetișor orezul și să-l ducă încă și mai încet, și bob 
cu bob, la buze. Și între fiecare dintre acele înghițituri 
mărunţele, lăsa să se scurgă o bucată de vreme destul 
de lungă. Așa că eu îmi isprăvisem de mult masa, pe 
când ea, în felul acela, încă nu luase mai mult de vreo 
douăsprezece boabe de orez. Și numai atâta vroi să mă- 
nânce în seara aceea. lar eu nu vrusei să-i sporesc cumva 
stânjeneala ori s-o înfricoșez stăruind spre-a o face să 
mai ia și din alte bucate. 

Iar cele ce vedeam nu făcură decât să mă întărească în 
credința că soţia mea cea străină era o fiinţă osebită de 

băștinașii de prin părţile noastre. Şi gândeam în sine-mi: 
„Cum să nu fie osebită de femeile de aici copilandra 
aceasta care nu are trebuinţă spre a se hrăni decât de 
tainul unei păsăruici? Şi dacă-i așa în ce priveşte nevoile 
trupului ei, ce trebuie să fie în ce-i priveşte nevoile sufle- 
tului?“ Şi hotărâi să mă dăruiesc întru totul străduinţei 
de a-i pricepe sufletul ce mi se părea de nepătruns. 

Şi îmi închipuii, în seara aceea, spre a încerca să-mi 
dau însumi o lămurire vrednică de crezare a felului ei 
de a se purta, că nu avea deprinderea să mănânce cu 
bărbaţii, încă mai puţin cu un soţ, de față cu care o fi 
fost poate învățată că trebuie să se poarte cu sfială. Și 
îmi zisei: „Da, chiar asta-i! A împins prea departe sfiala, 
pentru că este neînvăţată și neștiutoare. Ori poate că s-o 
fi săturat! Ori, mai degrabă, dacă nu s-a săturat, așteaptă 
să mănânce singură și în tihnă.“ 

Şi numaidecâr mă ridicai, o luai de mână cu griji 
nemărginite și o dusei în odaia ce pusesem să i se pre- 
gătească. Şi acolo o lăsai singură, ca să fie slobodă să se 
poarte cum i-o plăcea. Şi plecai binișor. 

Şi, în noaptea aceea, nu vrusei nicidecum, de teamă 
să n-o supăr ori să-i par sâcâitor, să intru în odaia soției 
mele, cum fac îndeobște bărbaţii în noaptea nunții; ci, 
dimpotrivă, gândind că așa, cu gingășia mea, am să 
câștig, hatârurile soției mele, şi că îi dovedesc astfel că 
bărbaţii de prin părţile noastre sunt departe de-a fi niște 
neciopliţi și niște oameni lipsiţi de bună-creștere, și că 
ştiu, atunci când se cuvine, să se arate gingași şi cuvi- 
incioși. Ci, pe viaţa ta, o, emire al drept-credincioșilor! 
deloc nu m-a ocolit pofta în noaptea aceea de a intra 
la soția mea cea albicioasă, copilandra, fiica celor de la 
Miazănoapte, care era dulce vederii mele și care știuse 
să-mi vrăjească inima cu vraja ei ciudată și cu taina în 
care se învăluia. 

Ci plăcerea mea era prea de preţ spre a se lăsa întinată, 
siluind lucrurile, şi nu puteam decât să câștig pregătind 
ogorul și lăsând fructul să-și piardă acreala și să ajungă 
la pârga lui deplină, în răcoarea prielnică. Ci tot îmi 
petrecui noaptea în nesomn, gândind la frumuseţea 
bălaie a copilei străine ce-mi înmiresma casa, și al cărei 
trup scăldat în ape sfinţite mi se părea mirositor ca o 
caisă culeasă pe rouă, și pufos ca ea, și ispititor ca ea. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute şaizeci şi treia noapte 
Urmă: 


... gândind la frumuseţea bălaie a copilei străine 
ce-mi înmiresma casa, și al cărei trup scăldat în ape 
sfințire mi se părea mirositor ca o caisă culeasă pe rouă, 
și pufos ca ea, și ispititor ca ea. 

Iar a doua zi, când ne strânserăm la masă, o întâmpi- 
nai cu un chip zâmbitor și plecându-mă dinainre-i cum 
văzusem eu odată că se făcea dinaintea emirilor de la 
Soare-Apune veniţi la noi ori trimiși din partea crailor 
frânci. Şi o poftii să șadă lângă mine, dinaintea tablalelor 
cu bucate printre care, ca și în ajun, se afla ȘI O tavă cu 
orez fiert în unt, cu niște boabe ce străluceau minunat 
de coapte și înmiresmate cu scorţişoară. Ci soţia mea 
se purtă întocmai ca și în ajun, neatingându-se decât 
numai de tava cu orez, ocolind toate bucatele celelalte, 
şi pigulind boabele una câte una cu beţișorul acela de 
curăţat urechile, încetișor, spre a și le duce la gură. 

Dar eu, încă și mai nedumerit decât în ajun de felul 
ei de a mânca, gândeam: „Pe Allah! au unde-o fi putut 

să înveţe a mânca orezul astfel? Poate că la părinţii ei, 
în țara ei. Ori poate că vrea să țină socoteala câte boabe 
de orez a mâncat ca să nu mănânce o dată mai mult și 
altă dată mai puţin? Dar dacă face așa cu gândul de a nu 
face risipă și ca să mă înveţe a fi cumpătat, și să-mi arate 
a nu fi risipitor, pe Allah! se înșală, întrucât nu avem a 
ne teme de nimic în privinţa aceasta, că nu dinspre par- 
tea aceasta am putea să ducem lipsă vreodată. Întrucât 
avem, slavă Aroareîmpărţitorului, cu ce să trăim într-un 
mare belșug și fără a ne lipsi nici de cele de trebuinţă, 
nici de cele de prisosinţă.“ 

Ci soţia mea, fie că îmi pricepu gândurile și nedume- 
rirea, fie că ba, nu conteni să mănânce tot în felul acela 
de neînțeles. Ba chiar, de parcă ar fi vrut să-mi facă în 
ciudă, nu mai piguli boabele de orez decât de ici de colo, 
iar apoi, fără a-mi spune nici măcar o vorbă și fără a se 
uita la mine, chiar își șterse beţișorul și îl puse în cutiuța 
de os. Şi-atâta tot o văzui făcând în dimineaţa aceea. 
Iar seara, la cină, fu aidoma; de altminteri la fel ca și a 
doua zi, și ca de toate dăţile când ne așezam dinaintea 
mesei întinse spre a mânca împreună. 

Dacă văzui că nu era cu putinţă ca o femeie să poată 
trăi cu mâncarea puţină pe care o vedeam că o mănâncă, 
nu mai avusei nicio îndoială că dedesubt n-ar fi vreo 
taină încă și mai ciudată decât chiar înfățișarea soţiei 
mele. Şi atare gând mă făcu să iau hotărârea de a mai 
avea oleacă de răbdare, în nădejdea că, cu vremea, are să 
se deprindă a trăi cu mine, precum jinduia sufletul meu. 
Ci nu zăbovii a pricepe că nădejdea mea era zadarnică și 
că trebuia să mă hotărăsc a afla, fie ce-o fi, taina acelui 
fel de viață atâta de osebit de al nostru. Or, prilejul se 
ivi singur, când nici nu-l aşteptam. 

Într-adevăr, după cincisprezece zile de răbdare și 
de cuviință din parte-mi, mă hotărâi să încerc a intra 

în odaia de nuntă, pentru întâia oară. Și-așa că într-o 
noapte, când o credeam pe soţia mea adormită de mult, 
mă îndreptai încet-încetișor înspre iatacul în care locuia, 
pe latura casei dimpotriva laturei mele, și ajunsei la ușa 
odăii sale, înăbușindu-mi pașii, de teamă să n-o tulbur 
din somn. Căci nu vroiam s-o trezesc prea repede, ca 
să pot s-o privesc în voie, adormită, închipuindu-mi-o 
cu pleoapele ei închise și cu lungile-i gene încovoiate, 
frumoasă ca huriile cerului. 

Şi iacătă că, ajungând la ușă, auzii înlăuntru pașii 
soţiei mele. Și cum nu puteam pricepe rostul ce-o ţinea 
încă trează la ceasul acela târziu de noapte, mă împinse 
ispita să mă ghemuiesc pe după perdeaua de la ușă spre 
a încerca să văd cam ce treabă putea să fie. 

Şi în curând ușa se deschise, iar soția mea se ivi în 
prag, îmbrăcată în hainele ei de mers în cetate, și lu- 
necând pe lespezile de marmură fără a face niciun pic 
de zgomot. 

Şi mă uitai la ea, cum trecea pe dinaintea mea în 
negură, iar de buimăcire mi se stregheţă sângele în 
inimă. Fața ei toată, în toiul beznei, se arătă luminată 
de doi tăciuni aprinși care erau ochii ei, asemeni ochilor 
de tigru care ard, zice-se, în negură și luminează calea 
de urmat pentru omor și pentru pradă. Și era asemeni 
acelor chipuri ale spaimei, pe care ni le trimit ginnii cei 
răi în somn, când vor să ne prevestească năpastele pe 
care le urzesc împotriva noastră. Da şi ea însăși mi se 
părea o gennie din soiul cel mai crunt, cu fața-i ca de 
ceară, cu ochii-i vărsând flăcări, și cu păru-i galben ce i 
se zburlise pe cap înfricoșător! 

Iar eu, o, doamne al meu, îmi simţeam fălcile cum 
se strâng de să se spargă, și limba cum mi se usucă în 
gură, și răsuflarea cum mi se curmă. Şi-apoi, chiar de-aș 
fi fost în stare să mă mișc, tot m-aș fi ferit cu mare grijă 

să nu dau niciun pic de semn despre șederea mea după 
perdea, în locul acela ce nu era al meu. Așteptai, așadar, 
până ce se depărtă, spre a mă ridica din ascunzișul meu, 
dobândindu-mi iarăși răsuflarea pierdută. Și mă dusei 
la fereastra ce da spre curtea casei, și mă uitai printre 
giurgiuvele. 

Şi prin fereastra ce se deschidea asupra curţii, apucai 
s-o zăresc cum deschide poarta dinspre uliţă și cum iese, 
abia atingând pământul cu picioarele ei desculțe. 

Şi o lăsai să se depărteze oleacă, și dădui fuga la poarta 
pe care o lăsase întredeschisă și o urmării din depărtare, 
ţinându-mi încălțările în mână. 

lar noaptea era luminată de luna în scădere, și cerul 
tot se deșternea măreț ca în toate nopţile, cu licări- 
rea luminilor lui. Și, măcar că eram tare tulburat, îmi 
înălțai sufletul înspre Stăpânul tuturor făpturilor și îmi 
zisei în minte: „O, Doamne al slavei și al adevărului, 
fii-mi martor că m-am purtat cuviincios și chibzuit faţă 
de soția mea, fiica aceasta de străini, măcar că nu știu 
nimica despre ea, și măcar că ea ar putea să se tragă 
din vreun neam de necredincioși ce prihănesc faţa ta, 
Doamne! Și nu știu ce vrea acuma să facă, în noaptea 
aceasta, sub lumina drept- -veghetoare a cerului tău. Şi 
că eu, nici de aproape, nici de departe, nu sunt părtaș al 
faptelor ei. Întrucât mă lepăd de ele dintru început, dacă 
ele sunt împotriva Legii tale și a învățăturii Irimisului 
tău — asupra-i fie pacea și rugăciunea!“ 

Şi, potolindu-mi astfel căinţele, nu mai pregetai să 
pornesc după soţia mea, oriunde s-ar fi dus. 

Şi iacăt-o că străbătu toate ulițele cetăţii, călăuzin- 
du-se cu o pricepere vădită, de parcă s-ar fi născut printre 
noi și de parcă ar fi crescut prin mahalalele noastre. Iar 
eu o urmam din depărtare, după vălurirea părului ei, 
care flutura înfricoșător în urmă-i prin noapte. Şi ajunse 


r4 


290 O mie şi una de nopti 


la casele cele mai de la margine, și trecu porţile cetăţii, și 
ieși în câmpurile pustii ce slujesc de sute de ani ca sălaș 
morţilor. Și lăsă în urma ei cimitirul dintâi, cu mor- 
mintele lui nemăsurat de vechi, și zori înspre mecetul 
unde se îngroapă morţii proaspeţi. Iar eu gândeam: „De 
bună seamă, pesemne c-o fi având aici vreo prietenă ori 
vreo soră moartă, dintre cele ce au venit cu ea din țările 
străine. Şi vrea să-și îndeplinească față de ea datorinţele, 
la vreme de noapte, în singurătate și liniște.“ Ci îmi 
adusei deodată aminte de fața ei cumplită și de ochii ei 
aprinși, și iarăși sângele mi se învolbură înspre inimă. 

Şi iacătă că dintre morminte se ridică o umbră pe 
care nu puteam s-o ghicesc ce-o fi, și care veni în în- 
tâmpinarea soţiei mele. lar după grozăvenia înfățișării 
ei și după capu-i de hienă prădalnică, în umbra aceea 
de cimitir cunoscui că era o gulă. 

Şi căzui la pământ, lângă un mormânt, cu picioarele 
muiate sub mine și tremurând. Şi putui astfel, datorită 
acelei împrejurări, cu toată uluiala înfricoșată în care mă 
aflam, să văd gula, care nu mă vedea, cum se apropie 
de soția mea și cum o ia de mână, spre a o duce înspre 
marginea unei gropi. Şi şezură jos amândouă, una în 
faţa celeilalte, pe marginea gropii. Iar gula se plecă înspre 
pământ şi se ridică apoi ţinând în mâini ceva rotund pe 
care, fără o vorbă, i-l întinse soţiei mele. Și văzui că era 
o căpăţână de om tăiată de curând de la vreun trup fără 
de viaţă. Și soția mea, dând un țipăt de fiară lacomă, 
îşi înfipse dinţii în carnea de pe căpăţână și începu să 
ronţăie amarnic. 

Eu atunci, o, doamne al meu, la priveliștea aceea, 
simţii cum se năruie cerul din toate temeliile lui peste 
capul meu. Şi pesemne că, în înfricoșarea mea, oi fi scos 
vreun țipăt de spaimă ce m-o fi dat în vileag. Întrucât 
o văzui deodată pe soţia mea în picioare pe mormântul 

ce mă adăpostea. Şi se uita la mine cu niște ochi de 
tigroaică flămândă când stă gata să sară pe prada ei. Și 
nu mai avusei nicio îndoială asupra pieririi mele fără de 
scăpare. Şi până a avea vreme să fac vreo mișcare cât de 
cât spre a mă apăra, ori spre a rosti vreo rugăciune care 
să mă apere de năpaste, o și văzui cum își întinde mâinile 
asupra mea și cum strigă într-o limbă necunoscută, cu 
niște sunete asemenea răgetelor ce se aud în pustiuri. 
Şi numai ce-și vărsă ea grohăiturile-i diavolești, că 
dintr-odată mă și pomenii preschimbat în câine. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute șaizeci și patra noapte 
Urmă: 


... Şi numai ce-și vărsă ea grohăiturile-i diavolești, 
că dintr-odată mă şi pomenii preschimbat în câine. lar 
soţia mea se repezi la mine, urmată de gula cea înfrico- 
șătoare. Și amândouă mă potopiră cu lovituri de picior 
atâta de năprasnice, că nici nu știu cum de n-am rămas 
mort pe loc. Ci primejdia de moarte în care mă aflam 
şi dragostea de viaţă a sufletului îmi dădură puterea și 
inima de-a sări pe cele patru picioare ale mele și de-a 
o lua la fugă, cu coada răsucită sub pântece, urmat cu 
aceeași năprăsnicie de soția mea și de gulă. Şi numai 
când mă izgoniră mult departe de cimitir, conteniră 
de-a mă mai bate şi de-a mă mai fugări, pe când eu 
urlam jalnic de durere și mă dam peste cap la fiecare 
zece pași. Și zorii să intru pe porţile cetăţii, ca un câine 
pierdut şi ca vai de el. 

Iara doua zi, după o noapte petrecută rătăcind șchiop 

prin cetate și ocolind câinii din mahala, care îl fugăreau 
pe veneticul de mine, îmi veni în gând, spre a scăpa de 
încolrelile lor crâncene, să mă adăpostesc sub vreun aco- 
periș. Și mă aruncai iute în cea dintâi prăvălie ce fusese 
deschisă la ceasul acela de dimineaţă. Și mă dusei de mă 
ghemuii într-un ungher, unde mă pitii de vederea lor. 

Or, aceea era dugheana unui vânzător de căpăţâni și 
de picioare de oaie. lar gazda îmi luă mai întâi apărarea 
față de urmăritorii mei, care vroiau să intre după mine 
în dugheană. lar măcelarul izbuti să-i pună pe fugă și să-i 
risipească; ci numai spre a se întoarce la mine, cu gândul 
vădit de a mă îndemna să-mi iau tălpășiţa. Şi chiar că 
văzui bine că nu aveam de ce să mă bizui pe adăpostul 
și pe ocrotirea la care nădăjduiam. Căci măcelarul era 
un ins dintre aceia peste fire de habotnici și bântuit de 
credinţe strâmbe, care socotesc câinii ca pe niște dihănii 
spurcate, și nu găsesc destulă apă și destul săpun spre 
a-și spăla hainele atunci când, din întâmplare, vreun 
câine i-a atins în treacăt. Veni așadar înspre mine și 
mă îmboldi prin semne și cu graiul să-mi iau tălpășiţa 
cât mai iute din dugheana lui. Ci eu mă rostogolii pe 
jos și începui să mă învârtesc roată, gemând cu glas 
jalnic și uitându-mă la el în sus cu niște ochi care cereau 
milă. Atunci el, înduioșat oarecum, lăsă bâta cu care mă 
ameninţa și, cum ţinea morţiș să-şi izbăvească dugheana 
de făptura mea, luă una dintre hălcile acelea de picior 
minunat mirositoare şi, ţinând-o cu vârful degetelor în 
chip de a mi-o arăta cât mai ispititor, ieși în uliţă. Iar eu, 
o, doamne al meu, amăgit de mireasma acelei bucățele, 
mă sculai din ungher și mă dusei după măcelarul care, 
de cum mă văzu afară din dugheană, îmi aruncă bucata 
şi se întoarse înlăuntru. Iar eu, de îndată ce înfulecai 
carnea aceea minunată, vrusei să mă întorc degrabă în 
ungherul meu. Ci îmi făcusem socoteala fără de gazda 

mea, neguțătorul de căpăţâni care, ghicind într-adevăr 
mișcarea mea, sta în prag cu o înfăţişare cruntă și cu 
bâta cea năprasnică și noduroasă în mână. lar eu, cu 
înfăţişarea rugătoare, mă uitam la el dând din coadă, în 
așa fel cât să-i arăt limpede că îl rugam fierbinte să-mi 
îngăduie harârul acelui adăpost. Ci el rămase neînduple- 
cat și începu să-și vânture bâta, răcnind la mine cu un 
glas ce nu-mi mai lăsa nicio îndoială asupra gândurilor 
lui: „Cară-te de-aici, o, pezevenghiule!“ 

Eu atunci, tare umilitși, pe dealtă parte, remându-mă 
de încolțelile câinilor din mahala care și începuseră să 
tabere pe mine din toate părţile sukului, îmi slobozii 
picioarele în vânt şi-mi luai tălpășiţa în grabă mare în- 
spre dugheana deschisă a unui brutar, chiar lângă cea 
a măcelarului. 

Or, de la cea dintâi privire, brutarul acela, cu totul 
altminteri decât vânzătorul de căpăţâni de oaie, cel mis- 
tuit de spaime și bântuit de eresuri, mi se păru un om 
vesel și de bunăvestire. Şi chiar că așa fu. Iar în clipita 
când ajungeam în dugheana lui, şedea jos pe rogojină 
şi tocmai mânca. Şi numaidecâr sufletul său milos îl 
îndemnă, măcar că eu nu-i arătasem prin niciun semn 
că aș avea trebuință de mâncare, să-mi arunce o bucată 
mare de pâine înmuiată în zeamă de roșii, spunându-mi 
cu glas tare blajin: „Na, o, sărmanule! Mănânc-o cu 
poftă!“ 

Ci eu, departe de a mă repezi cu lăcomie și cu hăl- 
păială pe darul de la Allah, așa cum de obicei se poartă 
ceilalți câini, mă uitai la brutarul cel darnic făcându-i 
un semn din cap și o mișcare din coadă, spre a-i do- 
vedi limpede mulțamul meu. Iar el pesemne că o fi fost 
tulburat de bună-cuviinţa mea și i-oi fi fost pe plac, 
întrucât îl văzui cum îmi zâmbește cu bunătate. Iar eu, 
măcar că nu mai eram chinuit de foame și nu aveam 

trebuință de mâncare, nu pregetai deloc, numai spre a-l 
mulțumi, să iau bucata de pâine în dinţi şi s-o mestec 
îndeajuns de încet spre a-i da să priceapă că o făceam 
numai ca îndatorinţă faţă de el și ca preţuire. Iar el băgă 
de seamă toate acestea, și mă chemă, și binevoi să-mi 
facă semn să stau lângă dugheana lui. Iar eu șezui, lăsând 
să se audă niște scâncete de bucurie, și întorcându-mă 
înspre uliţă, spre a-i arăta că, deocamdată, nu-i ceream 
altceva decât ocrotire. Şi mulţumită lui Allah carele îl 
dăruise cu înţelepciune, pricepu toate gândurile mele și 
mă răsplăti cu niște mângâieri ce mă îmbărbătară și îmi 
dădură încredere: cutezai, așadar, să intru în casa lui. 
Da săvârșii lucrul acesta într-un chip destul de iscusit 
spre a-l lăsa să simtă că nu o făceam decât cu îngăduința 
lui. Şi, departe de a se împotrivi la intrarea mea, fu 
dimpotrivă plin de bunătate și îmi arătă un loc unde 
puteam să stau fără a-l stânjeni. lar eu pusei stăpânire 
pe locul acela, pe care îl păstrai de-atunci pe tot timpul 
cât sălășluii în casa lui. 

Şi stăpânul meu, începând din clipa aceea, fu prins de 
o dragoste mare faţă de mine și mă oblădui cu o bună- 
voinţă până peste fire. Şi nu mai putea nici să mănânce, 
nici să prânzească, nici să cineze, dacă eu nu eram lângă 
el şi dacă nu-mi aveam partea până peste saţul meu. lar 
eu la rându-mi aveam faţă de el toată credința și toată 
dăruirea de care ar putea să fie în stare cel mai frumos 
suflet de câine. Şi, în îndatorinţa mea față de îngrijirile 
lui alese, stam pururea cu ochii pe el și nu-l lăsam să facă 
un pas prin casă ori pe uliţă fără a mă ţine de urma lui, 
cu dragoste, mai ales de când băgasem de seamă că luarea 
mea aminte îl bucura, și că dacă, din întâmplare, avea de 
gând să iasă fără ca eu să fi fost prevestit cu vreun semn, 
nu lipsea să mă cheme prietenește, fluierându-mă. lar 
eu mă repezeam de la locul meu în uliţă; și săream, și 

zburdam, făcând într-o clipită o sumedenie de copci în 
fugă și un potop de zbenguieli pe dinaintea porţii. Şi nu 
conteneam cu toate zgoandele acelea decât atunci când 
el se afla de-a binelea în uliţă. Iar atunci îl însoţeam cât 
se poate de cuviincios, mergând în urma lui sau alergând 
înainte-i, și uitându-mă la el din când în când, spre a-i 
arăta bucuria și mulţumirea mea. 

Or, iacătă că se și împlinise o bucată bună de vreme 
de când mă aflam în casa stăpânului meu brutarul, când, 
într-o bună zi, intră în prăvălie o femeie care cumpără o 
pită ce tocmai fusese scoasă atunci aburind din cuptor. 
Și femeia, după ce îi plăti stăpânului meu, luă pita și 
porni înspre ușă. Ci stăpânul meu, care băgă de seamă 
că banul pe care îl primise de la femeie era calp, o chemă 
îndărăt și îi zise: 

— O, leliță, alungească-ţi Allah viaţa! ci, dacă lucrul 
nu te supără, aș dori alt ban în locul acestuia! 

Şi totodată, stăpânul meu îi întinse banul cu pricina. 
Ci femeia, o bătrână oţărâtă, nu vroi, cu mare dârzie, să 
ia îndărăt banul, pretinzând că era bun și zicând: 

— Şi-apoi nu eu l-am făcut, iar la bani nu ai de ales 
ca între pepeni și castraveți! 

lar stăpânu-meu fu departe de-a se lăsa încredinţat 
de judecățile fără de temei ale bătrânei și îi spuse cu un 
glas liniștit și nu lipsit de oarecare silă: 

— Banul tău este așa de vădit calp, că până și câinele 
meu de colea, și care nu este decât o vietate mută și fără 
judecată, nu s-ar lăsa înșelat cu el. 

Şi numai cu gândul de a o umili pe cătrănita aceea, 
și fără a gândi cumva la vreo izbândă a faptei pe care 
urma s-o facă, mă chemă strigându-mă pe nume „Bakhu! 
Bakht! hai, vino-aici!“ lar eu, la glasul lui, alergai dând 
din coadă. Şi numaidecâr luă cutia de lemn în care punea 
banii și o răsturnă pe podea, împrăștiind dinainte-mi 

toți banii ce se aflau în cecmegea. Și îmi zise: 

— Aici! Aici! vezi gologanii aceştia? Uită-te bine la toţi 
banii! Și spune-mi dacă printre ei se află vreunul calp! 

Iar eu cercetai cu luare aminte toți banii de argint, 
unul câte unul, împingându-i încetișor cu laba, și nu 
zăbovii mult până ce să dau de banul cel calp. Şi îl crăsei 
de-o parte, despărțindu-l din grămadă, şi punându-mi 
laba pe el, în așa chip încât să-i dau de înţeles limpede 
stăpânului meu că îl găsisem. Şi mă uitam la el, scâncind 
încetișor și bucurându-mă. 

La priveliștea aceasta, stăpânul meu, care era departe 
de a se aștepta la o atare dovadă de isteciune din partea 
unei vietăți de soiul meu, fu până peste marginile firii 
de uluit și de minunat, și strigă: 

— Allah este cel mai mare! Și nu se află nicio atotpu- 
tință decât întru Allah! 

lar bătrâna, nemaiputând să tăgăduiască mărturia 
chiar a ochilor ei, apoi și înfricoșată de cele ce vedea, 
zori să-şi ia îndărăt banul cel calp și să dea altul bun în 
loc. Și îşi luă rălpășița, împiedicându-se în poalele fustei. 
În ce-l privește pe stăpânul meu, încă tulburat cu totul 
de isteciunea mea, chemă vecinii și pe toţi prăvăliașii 


din suk. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute şaizeci şi cincea noapte 
Urmă: 
.«. În ce-l priveşte pe stăpânul meu, încă tulburat cu 


totul de isteciunea mea, chemă vecinii și pe toţi prăvă- 
liașii din suk. Şi le istorisi cu mare minunare cele ce se 

petrecuseră, da nu fără de a-mi înflori vrednicia, care și 
așa era destul de uluitoare prin sine însăși. 

La istorisirea aceea a stăpânului meu, toţi cei de faţă 
se minunară de deşteptăciunea mea, mărturisind că nu 
mai văzuseră vreodată un câine atâta de năzdrăvan. Și 
spre a dovedi spusele stăpânului meu, nu că s-ar fi îndoit 
de buna lui credinţă, ci numai cu gândul de a mă lăuda 
şi mai mult, ţinură să pună la încercare priceperea mea. 
Şi se duseră să caute toți gologanii calpi pe care îi aveau 
pe-acasă, și mi-i arătară, amestecați cu alții buni. lar eu, 
văzându-i, gândii: „Ya Allah! este de-a mirarea câți bani 
calpi se află pe la oameni!“ 

Ci, nevroind ca prin nedestoinicia mea să fac să se 
înnegureze cumva chipul stăpânului meu de faţă cu 
megieşii săi, cercetai cu luare-aminte toți banii pe care 
mi-i puseră sub ochi. Și nu fu măcar unul, printre cei 
calpi, pe care să nu-mi pun laba și să nu-l osebesc dintre 
ceilalți. 

lar faima mea se răspândi prin toate sukurile din 
cetate, și până și în haremuri, datorită limbuţiei soţiei 
stăpânului meu. Şi de dimineaţa până seara brutăria era 
năpădită de o mulțime de lume ispitită a-mi pune la 
încercare dibăcia de-a osebi banii cei calpi. Şi, în felul 
acesta, nu duceam lipsă de dârvală, ziua toată, trebuind 
să-i mulțumesc pe mușteriii ce veneau tot mai mulți 
din zi în zi la stăpânu-meu, din mahalalele cele mai 
depărtate ale cetăţii. Şi în felul acesta faima mea îi aduse 
stăpânului un dever mai mare decât aveau toţi brutarii 
din cetate la un loc. Și stăpânu-meu nu mai contenea să 
binecuvânteze venirea mea, care i se dovedea tot de-un 
preț cu o comoară. lar averea lui, datorită simţămin- 
telor sale miloase, nu lipsi a-l mohori pe neguțătorul 
de căpăţâni de oaie, care de ciudă își mușca degetele. 
Şi, în zavistia lui, nu pregetă să-mi ridice în cale tot 

felul de capcane, fie spre a mă prinde, fie spre a-mi 
pricinui necazuri, stârnind împotriva mea, de îndată 
ce mă iveam, toţi câinii din mahala. Ci nu mai aveam 
a mă teme de nimic; întrucât pe de-o parte eram bine 
păzit de stăpânul meu, iar pe de alta eram bine apărat 
de prăvăliașii care îndrăgiseră puţina mea știință. 

Şi iacătă că trecuse oarecare vreme de când trăiam ast- 
fel, înconjurat de prețuirea tuturor; și chiar că aș fi fost 
fericit cu viaţa aceea, dacă nu mi s-ar fi întors necontenit 
în cuget amintirea stării mele de odinioară de făptură 
omenească. lar ceea ce mă făcea să sufăr îndeosebi nu 
era atâta că mă vedeam un câine printre câini, ci că 
mă vedeam lipsit de folosinţa cuvântului și mărginit 
la a mă rosti numai cu privirea și cu jocul labelor sau 
cu scâncetele nelegate. Şi adeseori, când îmi aduceam 
aminte de noaptea cumplită din cimitir, mi se zburlea 
părul pe spinare și mă înfriguram tot. 

Or, într-o bună zi, o bătrână cu înfățișarea prea- 
cinstită veni, ca toată lumea, să cumpere pâine de la 
brutărie, adusă de faima mea. Și, ca toată lumea, nu 
pregetă, de îndată ce-și luă pâinea și urma s-o plătească, 
de-a arunca înspre mine câţiva gologani printre care 
pusese anume și un bănuţ calp, spre a-mi ispiti price- 
perea. lar eu dibuii numaidecât banul cel prost dintre 
ceilalți, şi pusei laba pe el, uitându-mă la cucoana cea 
bătrână, ca spre-a o pofti să se încredințeze. Iar ea ridică 
banul, spunând: 

— Ai ghicit! este chiar cel calp! 

Şi mă scrută cu mare minunare, plăti stăpânului 
meu pâinea pe care o cumpărase și, plecând, îmi făcu 
un semn abia văzut, care vroia să spună limpede: 
„Urmează-mă!“ 

Or, eu, o, emire al drept-credincioșilor, pricepui că 
femeia aceea se ispitise de mine într-un chip cu totul 

deosebit; căci luarea-aminte cu care mă cercetase era tare 
altminterea de felul în care mă priveau ceilalți. Ci ca să 
nu săvârșesc vreo greșeală, o lăsai să plece, mulţumin- 
du-mă numai să mă uit după ea. Ci ea, după câţiva pași, 
se întoarse înspre mine și văzând că nu făceam decât 
să mă uit la ea fără a mă clinti din loc, îmi mai făcu un 
semn, și mai vădit decât cel dintâi. Eu atunci, mânat 
de o pornire mai tare decât chibzuința, mă prilejuii 
de faptul că stăpânu-meu se afla în fundul dughenei, 
prins cu un cuptor de pâine, și sării în uliţă, luându-mă 
după bătrână. Și mergeam pe urma ei, oprindu-mă din 
când în când, cuprins de șovăire și dând din coadă. Ci, 
îmbărbătat de ea, îmi biruii până la urmă neîncrederea 
şi ajunserăm împreună dinaintea casei sale. 

Şi deschise ușa casei, intră și mă pofti cu un glas tare 
dulce să fac ca ea, spunându-mi: 

— Intră, intră, o, bietul de tine! că nu ai să te căiești! 

Şi intrai cu ea. 

Atunci, după ce închise ușa la loc, mă duse înspre 
iatacul dinlăuntru şi deschise o odaie în care mă pofti. 
Şi văzui așezată pe un divan o fetișcană ca luna, care 
împletea ceva. Şi fata aceea își puse repede iașmacul 
când mă văzu; iar hanâma cea bătrână îi spuse: 

— O, fata mea, îți aduc câinele cel de pomină al bru- 
tarului, chiar acela care știe atâta de bine să deosebească 
banii cei buni de banii cei calpi. Iar tu știi că eu ţi-am 
şi împărtășit îndoielile mele, încă de la cel dintâi zvon 
ce s-a răspândit despre el. Şi m-am dus astăzi să cumpăr 
pâine de la brutarul stăpân al lui, și am fost martoră a 
adevărului faptelor; și am izbutit să-l aduc după mine pe 
câinele acesta așa de ciudat, care minunează Bagdadul. 
Spune-mi, așadar, tot gândul tău, o, fata mea, ca să ştiu 
dacă m-am înșelat în presupusurile mele! 

Iar copilandra răspunse pe dată: 

— Pe Allah! o, maică a mea, nu te-ai înșelat. Și am 
să-ţi dau dovada numaidecât. 

Și fetișcana se ridică pe clipă pe dată, luă un lighean 
de aramă roșie plin cu apă, bolborosi deasupra-i niște 
vorbe pe care eu nu le pricepui și, stropindu-mă cu 
câteva picături din apa aceea, spuse: 

— Dacă te-ai născut câine, să rămâi câine; da dacă 
te-ai născut făptură omenească, scutură-te și ia-ţi în- 
dărăt chipul de făptură omenească, întru virtutea apei 
acesteia! 

Şi pe dată mă scuturai. Și vraja fu ruptă, iar eu îmi 
pierdui chipul de câine spre a mă face iarăși om, după 
starea mea de la născătoare. 

Atunci, pătruns de recunoștință, mă aruncai la pi- 
cioarele mântuitoarei mele, spre a-i mulțumi pentru o 
facere de bine atâta de mare; și îi sărutai poala rochiei 
şi îi zisei: 

- O, copilă binecuvântată, întoarcă-ţi Allah, cu da- 
rurile sale cele mai alese, binefacerea fără de asemuire 
cu care îţi sunt îndatorat și de care nu ai șovăit a-l face 
să se bucure pe un om pe care nu-l cunoșteai, un străin 
în casa ta. Cum aș putea să găsesc eu vorbele spre a-ţi 
mulțumi și a te binecuvânta așa cum ţi se binecuvine? 
Află măcar că eu nu mai sunt stăpân al meu, și că m-ai 
cumpărat pe un preţ care întrece, și încă cu mult, în- 
semnătatea mea. Şi ca să-l cunoşti întru totul pe robul 
care este acuma bunul și averea ta, am să-ți istorisesc, 
fără a-ţi chinui urechile și fără a-ţi osteni mintea, în 
puţine cuvinte, povestea mea. 

Şi-atunci îi spusei cine sunt și cum, din holteiul ce 
fusese, mă hotărâsem deodată să-mi iau femeie, și 
s-o aleg nu dintre fetele oamenilor de vază din Bagdad, 
cetatea noastră, ci dintre roabele cele străine care se 
vând și se cumpără. Şi pe când mântuitoarea mea și cu 

mama ei mă ascultau cu luare-aminte, le istorisii tot așa 
cum fusesem vrăjit de frumuseţea ciudată a fetișcanei 
de la Miazănoapte, și însurătoarea mea cu ea, și gingășia 
mea, și grijile mele faţă de ea, și dulceaţa purtării mele, 
și răbdarea mea de a-i îndura purtările cele anapoda. Şi 
le istorisii înfricoșata noapte dezvăluitoare, și tot ce-a 
urmat de-acolo, de la început până la sfârșit, fără a le 
ascunde nimica. Ci nu ar fi de niciun folos s-o mai 
spunem o dată. 

După ce îmi ascultară istorisirea, mântuitoarea mea 
și mama ei rămaseră până peste poate de mâniate pe 
soţia mea, fetişcana de la Miazănoapte. lar mama mân- 
tuitoarei mele îmi zise: 

— O, fiul meu, amarnică rătăcire a mai fost și rătăcirea 
ta! Cum de-a putut sufletul tău să se plece înspre o fată 
de străini, când cetatea noastră este atâta de bogată în 
copile de toate culorile, și când milele lui Allah asupra 
capului fetelor noastre sunt atâta de alese și atâta de 
multe? Hotărât! pesemne că ai fost vrăjit, dacă ai ales 
așa, fără de nicio socotință, și ţi-ai încredinţat soarta în 
mâinile unei făpturi ce se osebea de tine şi ca sânge, și ca 
neam, și ca grai, și ca obârşie. Și toate astea, văd limpede, 
au fost numai ticluirea lui Şeitan, a Pârdalnicului, a 
Izgonitului cu pierre. Ci să dăm slavă lui Allah carele 
prin mijlocirea fetei mele te-a mântuit din răutăţile 
străinei şi te-a întors la chipul tău de mai înainte de 
făptură omenească! 

Iar eu răspunsei, după ce îi sărutai mâinile: 

— O, maică binecuvântată a mea, mă căiesc dinaintea 
lui Allah și dinaintea preacinstitei tale fețe de fapta mea 
nechibzuită. Şi nu râvnesc nimic mai mult decâr să intru 
în neamul tău, așa cum am intrat în mila ta. Dacă, dar, 
binevoiești a mă îngădui de soţ legiuit al fetei tale celei 
cu suflet ales, nu ai decât a rosti vorba de îngăduire. 

lar ea răspunse: 

— Din partea mea, nu văd nimica împotrivă! Da tu, 
fata mea, tu ce socoţi? Tânărul acesta minunat, pe care 
Allah l-a scos în calea noastră, îţi este pe voie? 

lar mântuitoarea mea răspunse: 

— Da, pe Allah! îmi este pe voie, o, maică a mea! Da 
atâta nu-i tot! Se cade mai întâi să-l punem la adăpost 
de-aci încolo de vrăjile cele rele și de ticăloșiile soției 
lui de mai înainte. Întrucât nu este destul că am rupt 
descântecul cu care îl scosese din rândul făpturilor ome- 
nești, ci trebuie s-o punem pe totdeauna în neputinţă 
de a-i mai face rău. 

Și după ce rosti acestea, ieși din odaia în care ne 
aflam, ci spre a se întoarce peste o clipiră cu un șip 
între degete. Și îmi dete șipul, care era plin cu apă, și 
îmi spuse: 

— Sidi Neman, cărțile mele cele vechi, pe care tocmai 
le-am cercetat, îmi arată că străina cea ticăloasă nu se află 
în casa ta la ceasul de față, da că nu are să zăbovească a 
se întoarce acolo. Și tot așa, îmi mai arată că vicleana 
se preface față de slugi că ar fi într-o mare îngrijorare 
din pricina lipsei tale. Grăbește-te, așadar, până e ea 
plecată, să te întorci la tine acasă cu șipul pe care ți 
l-am pus în mână, și s-o aştepţi în curte, în așa fel ca la 
intrarea ei să dea deodată piept în piept cu tine. Și în 
năuceala în care are să fie când te-o vedea, împotriva 
aşteptării ei, are să dea dosul ca s-o ia la fugă. Iar tu, 
numaidecât, s-o stropești cu apa din şip, strigându-i: 
„Lasă-ţi chipul omenesc și fă-re iapă!“ Şi numaidecât 
ea are să se preschimbe într-o iapă ca toate iepele. lar 
tu să-i sari în spinare și s-o apuci de coamă și, cu toată 
împotrivirea ei, să-i pui în gură o zăbală îndoită, cât mai 
strașnică. Și ca s-o pedepseşti așa precum i se cuvine, 
s-o altoiești cu niște lovituri năprasnice de bici, atâta 

cât osteneala nu te-o sili să contenești. Și în toate zilele 
de la Allah s-o faci să îndure pedeapsa aceasta. Și astfel 
ai s-o stăpânești. Altminteri, răutatea ei are să biruiască 
iarăși până la urmă. Iar tu ai avea de pătimit. 

Iar eu, o, emire al drept-credincioşilor, răspunsei că 
ascult și că mă supun, și grăbii să ajung la casa mea și 
să aştept sosirea soţiei mele de mai înainte, ascunzân- 
du-mă în așa fel ca s-o văd de departe când vine și să 
pot să dau faţă cu ea deodată. Or, nu zăbovi a se ivi. 
lar eu, cu toată înfiorarea ce mă cuprinse la vederea 
ei și la vederea frumuseţii ei vrăjitoare, nu pregetai să 
fac lucrul pentru care venisem. Și izbutii pe deplin s-o 
schimb în iapă. 

Şi de-atunci, legându-mă cu legăturile legiuite cu 
mântuitoarea mea, care era de un sânge și de un neam 
cu mine, nu lipsii a o face pe iapă să îndure ceea ce 
ai văzut pe meidan, o, emire al drept-credincioşilor! 
Crunră osândă, fără de nicio îndoială, da care își are 
îndreptăţirea în răutatea atâta de amarnică a străinei. 
Şi-aceasta-i povestea mea! 


După ce ascultă istorisirea aceasta a lui Sidi 
Neman, califul se minună mult în sufletul său și îi zise 
tânărului: 

— Hotărât, povestea ta este o poveste deosebită, iar 
osânda la care supui iapa aceea bălană este cuvenită! Însă 
mi-ar plăcea să mijloceşti pe lângă soţia ta să îngăduie 
a găsi un mijloc ca, lăsând-o pe iapă în chipul de iapă, 
să n-o mai pedepsești zi de zi cu atâta asprime. Da dacă 
lucrul n-o fi cu putinţă, Allah este cel mai mare! 

Şi, după ce grăi astfel, Al-Rașid se întoarse înspre cel 
de al doilea ins, care era călăreţul cel frumos, văzut în 
fruntea alaiului pe un cal ce-și purta soiul ales în felul 
de a umbla, călărețul acela care se rotea ca un emir ori 

ca vreun fiu de crai, și al cărui alai era urmat de un 
palanchin sub care ședeau două copilandre domnițe, 
și de niște cântăreţi care cântau cântece indienești și 
chinezești, și îi zise... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute șaizeci și șasea noapte 


Micuța Doniazada strigă: 

— O, sora mea, te rog fierbinte! grăbeşte de ne spune ce 
s-a întâmplat când califul s-a întors înspre călăreţul cel tânăr, 
pe urmele căruia se cântau cântece indienești și chinezești! 

Iar Șeherezada spuse: 

— Din toată inima și cu drag! 

Şi urmă astfel: 


După ce califul se întoarse înspre călărețul cel frumos 
care sta smirnă dinaintea sa, și pe care îl văzuse rotin- 
du-se pe calul ce-și purta soiul ales în călcătură, îi zise: 

— O, tinere, am judecat după chipul tău că trebuie să 
fii vreun străin de neam înalt; și, spre a-ţi înlesni intrarea 
în saraiul meu, am poruncit să fii chemat dinaintea mea 
pentru ca auzul și vederea noastră să se bucure de tine. 
Dacă, așadar, ai ceva a ne cere, ori vreun lucru minunat 
a ne istorisi, nu zăbovi mai mult. 

Şi tânărul, după ce sărută pământul dintre mâinile 
califului, se temeni și răspunse: 

— O, emire al drept-credincioşilor, pricina venirii 
mele la Bagdad nu-i pentru vreo solie ori pentru vreo 
crăinicie, ci numai pentru dorul de a mai vedea o dată 
ţara în care m-am născut, și de-a trăi aici până la moar- 
tea mea. Ci povestea mea este atâta de uluitoare, încât 

nu vroi a şovăi s-o istorisesc stăpânului nostru, emirul 
drept-credincioșilor. 

Şi spuse: 

i 


POVESTEA CĂLĂREȚULUI PE URMA CĂRUIA SE 
CÂNTAU CÂNTECE INDIENEȘTI ȘI CHINEZEȘTI 


Află, o, stăpâne al meu și cunună peste capul nostru, 
că eu, de meseria mea de odinioară, care fusese și meseria 
tatălui meu și a tatălui tatălui meu, eram tăietor de 
lemne prin păduri și cel mai sărac dintre tăietorii de 
lemne de la Bagdad. Iar sărăcia mea era mare și era în- 
câinită și mai rău, în fiece zi, de vieţuirea în casă laolaltă 
cu fiica socrului meu, chiar soţia mea, o muiere oţăţită, 
scârțană, gâlcevitoare, dăruită cu niște ochi goi și cu o 
minte ticăloasă. Afară de asta, nu era bună la nimic- 
nimica, și s-ar fi putut asemui la gingășie şi la alint cu 
mătura din ogeacul nostru. Şi cum era mai sâcâitoare 
ca o muscă de cal și mai cârâitoare ca o găină prinsă, 
mă hotărâsem, după multe certuri și supărări, să nu-i 
mai grăiesc niciodată vreo vorbă, și să-i îndeplinesc fără 
crâcnire toate toanele, ca să am oarecare tihnă când mă 
întorceam acasă de la munca grea a zilei. Ceea ce făcea 
ca, atunci când Atoatedătătorul îmi răsplătea truda cu 
vreo drahmă de argint, afurisita de muiere să nu pregere 
vreodată a se repezi să mi-o înșface, de cum treceam 
pragul casei. Şi-așa se scurgea viața mea, o, emire al 
drept-credincioșilor. 

Or, într-o bună zi, având trebuinţă să-mi cumpăr o 
frânghie de legat lemnele, dat fiind că aceea pe care o 
aveam se deșirase de tot, mă hotărâi, cu toată spaima 
ce mi-o stârnea gândul de-a vorbi cu soţia mea, să-i 
spun nevoia în care mă aflam de-a cumpăra frânghia 

aceea nouă. Şi nici n-apucară să iasă bine din gura mea 
vorbele de cumpărare și de frânghie, o, emire al drept- 
credincioşilor, că mi se și păru că aud cum se deschid 
peste capul meu toate zăvoarele furtunilor. Și urmă o 
vijelie lustruită cu sudalme și cu afurisenii, pe care nu 
este numaidecât zornic a le mai rosti de faţă cu stăpânul 
nostru! Și puse cap la toate, zicându-mi: 

— A, fleandura și lepădătura cea mai ticăloasă! De 
bună seamă că nu-mi ceri bani decât ca să te duci să-i 
cheltuiești în tovărășia dezmăţatelor din Bagdad. Da 
fii pe pace, că ochiul meu stă deschis asupra purtării 
tale. Şi dacă chiar ceri banii aceștia pentru o frânghie, 
apoi am să merg și eu, ca s-o cumperi cu mine de faţă. 
Şi, de altminteri, de-acuma încolo n-ai să mai ieși din 
casă fără mine! 

Şi, spunând acestea, mă târî cu dârzie în suk și plăti 
chiar ea neguțătorului frânghia ce-mi era de trebuință 
spre a câștiga pâinea. Ci numai Allah știe cu preț de 
câte tocmeli și de câţi ochi ponciși, aruncați rând pe 
rând când înspre mine, când înspre negustorul speriat, 
fu încheiată acea târguială zbuciumată. 

Ci, o, doamne al meu, toate astea nu erau decât 
începutul nenorocirii mele, în ziua aceea. Întrucât, la 
plecarea din suk, cum vroiam să mă despărțesc de soţia 
mea spre a mă duce la muncă, ea îmi zise: 

— Încotro o iei? Încotro o iei? Sunt cu tine şi n-am 
să te las! 

Şi, fără nimic mai mult, sări în spinarea măgarului 
meu și adăugă: 

— De-acuma încolo am să merg, cu tine în munte, 
acolo unde te tot lauzi că îţi treci zilele tăind lemne, ca 
să-ți veghez munca. 

lar eu, la atare ştire, o, doamne al meu, văzui lumea 
întreagă cum mi se înnegurează dinaintea ochilor și 

pricepui că nu-mi mai rămânea decât să mor. Și îmi 
zisei: „Lacătă, o, bietul de tine, că pacostea nu are a-ți 
mai da tihna mântuirii tale! Înainte baremi aveai oleacă 
de zăbavă câtă vreme te aflai singur în pădure. Acuma s-a 
sfârşit și asta! Mori în ticăloșia și în deznădejdea ta! Nu 
este scăpare și putinţă decât întru Allah Milosârdnicul! 
De la El venim și la El ne întoarcem!“ Şi mă hotărâi, 
odată ajuns în pădure, să mă culc pe pântece și să mă 
las să mor de moarte neagră. 

Şi, chibzuind astfel, fără a răspunde o vorbă, pornii 
pe urmele măgarului care ducea în spinare povara ce-mi 
apăsa sufletul și viața. 

Or, pe drum, sufletul omenesc, care este scump vieții, 
îmi năzări, spre a ocoli moartea, un gând la care nici nu 
visasem până atunci. Şi nu pregetai să-l trec numaidecât 
în faptă. 

Într-adevăr, de cum ajunserăm la poalele munte- 
lui, iar soţia mea se dete jos din spinarea măgarului, 
îi spusei: 

— Ascultă, o, femeie! întrucât nu mai am nicio pu- 
tință de a-ţi ascunde nimic, vreau să-ţi destăinuiesc că 
frânghia pe care tocmai am cumpărat-o nu este menită 
nicidecum, în mintea mea, să lege lemne, ci trebuie să 
slujească la a ne îmbogăţi pentru totdeauna! 

Şi, în vreme ce muierea se afla sub lovitura nedu- 
meririi în care o arunca mărturisirea aceea neașteptată, 
o dusei la gura unui puț vechi, secat de amar de ani, și 
îi spusei: 

— Vezi puțul acesta? În el se află norocul nostru! Și, 
cu funia, am să mă duc să-l culeg. 

Şi cum fiica lui socru-meu era tot mai uluită, adăugai: 

— Ei, da, pe Allah! e mult de când mi s-a dezvăluit 
taina unei comori ascunse în puț, și care comoară este 
scrisă întru norocul meu. lar ziua de astăzi este ziua 

când trebuie să cobor s-o scot! Şi pentru aceasta, m-am 
hotărât să te rog a-mi cumpăra funia! 

Or, nici nu rostii eu bine vorbele de comoară și de 
coborât în puț, că ceea ce nădăjduisem se și dovedi pe 
deplin. Întrucât soţia mea strigă: 

— Nu, pe Allah! eu am să cobor acolo înlăuntru! Căci 
tu n-ai să te pricepi niciodată cum să deschizi comoara și 
cum să pui stăpânire pe ea. Și-apoi nu am nicio încredere 
în cinstea ta. 

Şi îşi aruncă numaidecât iașmacul și îmi zise: 

— Hai, grăbeşte de mă leagă cu frânghia și coboară-mă 
în puț. 

Iar eu, o, doamne al meu, după ce făcui câteva nazuri, 
numai așa, chipurile, și după ce înghiţii câteva sudalme 
pentru șovăiala mea, oftai: 

— Să fie după voia lui Allah și după voia ta, o, fiică a 
unor oameni de treabă! 

Şi o legai vârtos cu funia, petrecându-i-o pe după 
subsuori, și o lăsai să lunece în afundul puţului. lar 
când simtii că ajunsese la fund, mă descotorosii de toate, 
aruncând frânghia în adâncul gropii. Şi scosei un of- 
tat de mulțumire cum nu mai slobozise pieptul meu 
de când ieșisem din pântecele maică-mii. Şi-i strigai 
afurisitei: 

— O, fiică a unor oameni de treabă, ai bunăvoința de 
a rămâne acolo până ce am să vin eu să te trag! 

Şi fără să-mi mai pese de răspunsul ei, mă întorsei 
liniștit la munca mea și mă apucai să tai lemne cântând, 
ceea ce nu mi se mai întâmplase de multișoară vreme. 
Și, în bucuria mea, mi se părea că îmi crescuseră aripi, 
așa mă simţeam de ușor, ca păsările. 

Şi descotorosit astfel de pricina amarurilor mele, pu- 
tui într-un sfârșit să gust dulceaţa liniștii și a tihnei. Ci 
peste două zile gândii în cugetul meu: „Ya Ahmad, legea 

lui Allah și a Trimisului său — asupra-i fie rugăciunea și 
binecuvântările! — nu îngăduie unei făpturi să ia viaţa 
altei făpturi cu chip la fel ca al ei. Iar tu, părăsind-o pe 
fiica socrului tău în afundul puţului, o primejduiești 
de-a o lăsa să moară de foame. Hotărât! unei făpturi 
ca ea i se cuvine cea mai rea osândă. Ci tu să nu-ţi 
încarci sufletul cu moartea ei, şi scoate-o din groapă. 
Şi-apoi s-ar mai și putea ca învățătura aceasta de minte 
s-o lecuiască pe totdeauna de firea ei cea urâtă.“ 

Şi neputând înfrunta sfatul cugetului, mă dusei la 
puț și o strigai pe fiica socrului meu, slobozind înspre 
ea altă funie: 

— Hai, dă zor de te leagă, ca să te scot. Nădăjduiesc 
că Învățătura aceasta te-o fi lecuit. 

Şi, simțind că funia fusese prinsă în afundul puţului, 
așteptai un răstimp spre a-i da răgaz soției să se lege 
bine. După care, simțind că zgâlrâia de frânghie, spre 
a-mi da de înţeles că e gara, o trăsei cu mare caznă, așa 
de grea era povara de la capătul funiei. Şi care nu-mi 
fu spaima, o, emire al drept-credinciosilor, când văzui 
atârnat de funie... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute şaizeci şi şaptea noapte 
Urmă: 


. Şi care nu-mi fu spaima, o, emire al drept-cre- 
dincioșilor, când văzui atârnat de funie, în loc de fiica 
socrului meu, un ginn uriaș, cu o înfățișare tare puţin 
liniștitoare, și care, de îndată ce atinse pământul, se 
temeni dinainte-mi şi îmi zise: 

— Multe mulțamuri am a-ţi aduce, ya Sidi Ahmad, 
pentru binele pe care mi-l făcuși! Află, într-adevăr, că eu 
sunt din rândul ginnilor care nu au însușirea de a zbura 
prin văzduhuri, și care nu pot decât să se târâie pe pă- 
mânt, măcar că în acest chip iuţeala lor este mare foarte 
şi le îngăduie să meargă tot atâta de repede ca și ginnii 
văzduhurilor. Şi-aşa că eu, un ginn pământenesc, îmi 
alesesem de ani și ani puţul acesta vechi spre a mi-l face 
sălaș. Şi trăiam aci în tihnă deplină, până când, acum 
două zile, a coborât la mine cea mai afurisită muiere de 
pe pământ. Și n-a mai contenit să mă tot chinuiască din 
clipita când m-am apucat să mă încârduiesc cu ea, şi m-a 
silit, toată vremea aceasta, să trudesc la ea fără de răgaz, 
eu care de ani și ani trăiam întru burlăcie și pierdusem 
asemenea deprinderi! Ya Allah! drept care îți sunt tare 
îndatorat că m-ai izbăvit de pojarnica de muiere. Of, 
de bună seamă că un bine atâta de însemnat nu are să 
rămână fără de răsplată, întrucât a căzut într-un suflet 
care-i știe preţul. Așa că iacătă ce pot și ce vreau să fac 
eu în schimbul lui! 

Şi se opri o clipită, ca să-și tragă sufletul, pe când 
eu, liniştit de gândurile lui bune, cugetam: „Pe Allah! 
muierea mea este de spaimă, dacă a izbutit să-i sperie 
până și pe ginni, ba până şi pe cel mai uriaș dintre ginni. 
Cum de-oi fi putut eu să durez atâta amar de vreme la 
răutatea și la ticăloşia ei?“ Şi, plin de milă față de mine 
însumi și faţă de semenul meu întru pacoste, îl ascultai 
atunci când începu iar: 

- Da, ya Sidi Ahmad, din tăietor de lemne cum ești 
vreau să te fac pe-o potrivă cu sultanii cei mai mari. 
Şi iacătă cum. Cunosc că sultanul de la Ind are numai 
o fată, care-i o copilandră cum este luna în cea de a 
paisprezecea zi a ei. Și-i taman la vremea de măritiș, la 
anii paisprezece și un sfert, și-i fecioară cum este boaba 

de mărgăritatr în scoica ei de sidef. Iar eu vreau să fac așa 
ca să ţi-o dea de soţie însuși sultanul de la Ind, părintele 
său, care ţine la ea mai straşnic decât la chiar viaţa lui. Şi, 
spre a-mi izbândi gândul, am să și dau drumul pasului, 
în fuga mea cea mai mare, înspre palatul sultanului, la 
Ind, și am să intru în trupul fetişcanei crăițe, și am să 
pun stăpânire o vreme pe mintea ei. Şi, în felul acesta, 
stăpânită de duh, are să pară nebună pentru toți cei 
din preajma ei, iar sultanul, tătâne-său, are să caute 
s-o tămăduiască pe la toţi vracii cei mai iscusiţi de la 
Ind. Da niciunul dintre ei nu are să poată să ghicească 
pricina adevărată a boalei, care va fi șederea mea în 
trupul fetei; și toate strădaniile lor au să se spulbere la 
suflarea și la vrerea mea. Și-atunci ai să te ivești tu şi ai 
să fii tămăduitorul domniţei. Şi am să-ţi arăt mijloacele 
pentru aceasta! 

Şi, după ce grăi astfel, ginnul scoase din sân 
niște frunze de la un pom tainic, pe care mi le dete, 
adăugând: 

— Odată ce ai să fii dus la tânăra crăiță bolnavă, tu 
s-o cercetezi de parcă habar nu ai avea ce fel de boală 
are, să iei un chip îndoielnic și îngândurat, ca să-i bagi 
în sperieţi pe cei de față, și, într-un sfârșit, să iei una 
dintre frunzele acestea, pe care s-o înmoi în apă și cu 
care să ștergi apoi obrazul fetei. lar eu, numaidecâr, am 
să fiu silit să ies din trupul copilei: și pe clipă pe dată 
fata are să-şi capete iarăși mintea și are să se întoarcă 
la starea ei dintâi. Și tot atunci, ca răsplată pentru 
lecuirea săvârșită, tu ai să ajungi soţul copilandrei, fata 
sultanului. Şi-acesta-i, ya Sidi Ahmad, chipul în care 
vreau să-ţi răsplătesc binele pe care mi l-ai făcut în viaţă, 
izbăvindu-mă de muierea cea înfricoşătoare care a venit 
să-mi facă cu neputinţă șederea în puţul meu, în locul 
acela minunat și tihnit unde nădăjduiam să-mi trec 

zilele în netulburare. Și Allah s-o bată pe afurisită! 

Şi după ce grăi astfel, ginnul își luă ziua-bună de la 
mine, povățuindu-mă să pornesc îndată la drum î înspre 
ţara Indului. Îmi ură călătorie bună și pieri din ochii 
mei, lunecând pe fața pământului ca o corabie dusă de 
furtună. 

Eu atunci, o, doamne al meu, știind că ursita mea 
mă așteaptă în țara Indului, nu șovăii a urma povăţuirile 
ginnului și a lua calea numaidecât înspre ţara aceea de- 
părtată. lar Allah îmi meni bună pace și, după o călătorie 
lungă, plină de osteneli, de lipsuri şi de primejdii, care 
nu sunt de nicio trebuinţă a le povesti stăpânului nostru, 
ajunsei fără de pagubă în ţara Indului, acolo unde dom- 
nea sultanul, tatăl domniei ce avea să-mi fie soție. 

Şi ajungând astfel la capătul călătoriei mele, aflai că 
într-adevăr nebunia domniţei se și dovedise de o bună 
bucată de vreme, că faptul prăbușise saraiul împărătesc 
și toată țara în deznădejdea cea mai adâncă și că, după 
ce zadarnic folosise știința doftorilor cei mai iscusiţi, 
sultanul o făgăduise pe domniţă de soţie aceluia care 
ar zvidui-o. 

Eu atunci, o, emire al drept-credincioșilor, tare pe 
poveţele ce mi le dăduse ginnul, și fără de nicio grijă 
în ce privește izbânda, mă înfăţișai la primirea pe care 
o dată în zi sultanul o îngăduia acelora ce vroiau să 
încerce o zviduire asupra minţilor domniţei. Şi călcai cu 
toată încrederea în odaia în care sta încuiată fara, şi nu 
pregetai a pune în fapt învăţătura ginnului, schimbând 
tot felul de înfățișări îngândurate, ca să fiu luat cu totul 
în seamă. Pe urmă, după ce băgai bine în sperieţi pe toți 
cei din preajmă, și fără a fi pus nicio întrebare despre 
starea bolnavei, înmuiai câteva frunze dintre cele ce le 
aveam și ștersei cu ele fața domniţei. 

Şi fata, cuprinsă numaidecât de zgâlțâieli, scoase un 

țipăt mare și căzu leșinată. Or, acestea se datorau gin- 
nului care, cu ieșirea lui repezită din trupul copilandrei, 
stârnise starea aceea ce l-ar fi înfricoșat pe oricare alt 
ins în locul meu. Ci eu, departe de a mă arăta tulburat, 
stropii cu apă de trandafiri faţa fetișcanei și o făcui să-și 
vină în simţiri. lar ea se deșteptă cu minţile întregi și 
începu să vorbească la toată lumea, cu chibzuială, cu 
dulceaţă şi cu măsură, cunoscându-i pe cei din preajmă 
și spunând fiecăruia pe nume. 

Şi bucuria fu până peste măsură la sarai și în toată 
cetatea. lar sultanul ţării Indului, îndatorat de binele 
ce-i făcusem, nu se lepădă de făgăduială și mi-o dete 
pe fiica lui de soție. Și nunta noastră se săvârși chiar în 
ziua aceea, cu vâlva cea mai strălucită, în toiul ospeţelor 
și al veseliei întregului norod. 

Și iacă-așa ajunsei soț al domniţei, fata sultanului 
de la Ind. 

În ceea ce o priveşte pe cea de a doua domniţă, pe 
care ai văzut-o șezând de partea stângă a palanchinului, 
o, emire al drept-credincioșilor, apoi iacără! 

După ce ginnul cel uriaș, datorită înţelegerii hotărâre 
între noi, părăsi trupul domniţei de la Ind, își băru 
capul spre a afla unde avea să se ducă să sălășluiască de 
aci înainte, dat fiind că nu mai avea adăpost și că puţul 
rămăsese stăpânit de pacostea de fiică a socrului meu. Şi- 
apoi, în vremea șederii sale în trupul fetișcanei, prinsese 
gust până la urmă de un asemenea soi de adăpost, și îşi 
făgăduise ca la ieșirea sa de acolo să-și caute un alt trup 
de copilandră. Încâr, după ce cugetă 'oleacă, î își luă vânt 
şi porni înspre împărăţia Chitaiului, cu toată iuțeala, ca 
o corabie mare gonită de furtună. 

Şi nu dovedi altceva mai bun de făcut decât să se 
ducă și să se aciuiască în trupul fetei sultanului Chinei, 
o crăiță tânără de paisprezece ani și un sfert, frumoasă 

ca luna în cea de-a paisprezecea zi a ei, și neprihănită ca 
boaba de mărgăritar în scoica ei de sidef. Și, dintr-odată, 
domniţa sălășluită de el se puse pe un șir de zgâlţâituri 
și de zvâcnituri anapoda, și pe o revărsare de vorbe 
fără de cap care dădură limpede în vileag sminteala 
ei. Şi amărâtul de sultan al Chitaiului degeaba chemă 
la căpătâiul fetei sale pe doftorii cei mai iscusiţi din 
China, că nu izbândi neam s-o facă pe fiică-sa să se 
întoarcă la starea dintâi. Şi fu cufundat, dimpreună cu 
saraiul şi cu împărăţia lui, în jale și în deznădejde, dat 
fiind că domniţa era singurul său copil și că era o fată 
pe cât de iubitoare, pe atâta de dulce și de frumoasă. 
Ci, într-un sfârșit, Allah îl avu întru mila sa și făcu să-i 
ajungă la urechi zvonul minunatei vindecări, datorate 
îngrijirilor mele, a domniţei de la Ind care ajunsese 
soţia mea. Şi trimise numaidecât un sol la tătânele soției 
mele, ca să mă roage să mă duc și să-i vindec fata, 
domniţa Chitaiului, făgăduindu-mi-o de soţie, dacă 
am să izbândesc. 

Eu atunci mă dusei la soția mea cea tânără, copila 
sultanului de la Ind, și îi spusei de solia și de făgăduiala 
ce mi se trimiteau. Şi izbutii s-o încredinţez că putea 
prea bine s-o primească de soră pe domniţa Chitaiului, 
care mi se făgăduia de soție, dacă aș izbândi. Și plecai 
înspre ţara Chitaiului. 

Or, o, emire al drept-credincioșilor, tot ceea ce am 
să-ţi povestesc în privinţa stăpânirii de către ginn a 
crăiţei chinezoaice nu aflai decât după ce ajunsei în 
China, şi din chiar gura ginnului cu pricina. Întrucât, 
până atunci, eu nu știusem prea bine nimic despre felul 
răului de care suferea crăiţa chinezoaică, și îmi ziceam 
că frunzele mele au să poată s-o tămăduiască de orice-o 
fi. Drept aceea plecasem plin de nădejde, fără a-mi da 
prin cap că chiar prietenul meu cel vechi, ginnul cel 

uriaș, care își alesese sălașul în trupul fetei sultanului, 
era pricina răului. 

Încât uluiala mea fu până peste margini când, după 
ce intrai în iatacul crăiței chinezoaice, unde cerusem 
să fiu lăsat singur cu bolnava, cunoscui glasul priete- 
nului meu, ginnul cel uriaș, care îmi spunea cu gura 
domniţei: 

— Ce, tu ești, ya Sidi Ahmad? Tu, cel pe care l-am 
copleșit cu binefacerile mele, tu vii să mă alungi din 
lăcașul pe care mi l-am ales pentru odihna oaselor mele? 
Au nu ţi-e rușine ție să plătești binele cu răul? Și nu ţi-e 
teamă că, dacă mă silești să ies de aici, am să mă duc 
de-a dreptul în ţara Indului, în lipsa ta, să mă dedau la 
fel de fel de împreunări amarnice cu făptura soţiei tale 
de la Ind, și pe urmă s-o omor? 

Şi întrucât nu puţin eram înfricoșat de primejdia 
aceea, ginnul se prilejui de spaima mea spre a-mi istorisi 
povestea sa din ziua când ieșise din trupul soţiei mele 
de la Ind, și mă rugă fierbinte, pentru binele meu, să-l 
las să trăiască liniştit în adăpostul cel nou pe care şi-l 
alesese. 

Eu atunci, tare buimăcit și nevroind să mă arăt lipsit 
de recunoștință faţă de ginnul acela minunat, care, la 
urma urmei, era obârșia norocului meu, tocmai eram 
gata a mă hotări să mă întorc la sultanul Chinei spre 
a-i mărturisi că nu eram în stare, cu priceperea mea, s-o 
scap pe crăiță de boala ei, când Allah îmi suflă în minte 
un tertip. Așa că mă răsucii înspre ginn și îi zisei: 

— O, căpetenie de ginni și cunună a lor, o, minuna- 
tule, nu ca s-o tămăduiesc pe crăiţa Chitaiului am venit 
eu aici, ci am făcut toată călătoria aceasta spre a te ruga, 
dimpotrivă, să-mi vii într-ajutor. Că, de bună seamă, 
o mai ţii minte pe muierea cu care ai petrecut în puț 
câteva zile amarnice. Eh, muierea aceea era nevasta mea, 

fata socrului meu. Și eu am aruncat-o acolo în puț, ca 
să am tihnă. Or, pacostea se ține acuma după mine, că 
nu știu cine-a putut să scoată de acolo puiul acela de 
căţea. Da iacătă că e slobodă și se ţine pe urmele mele. 
Şi pretutindenea se ţine după mine și, of, vai de capul 
nostru! într-o clipită are să fie aici... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a opt sute şaizeci şi opta noapte 
Urmă: 


„.. Şi iacătă că o și aud cum ţipă cu glasul ei cel afurisit 
în curtea saraiului. Fie-ţi milă, o, prietene al meu, și 
ajură-mă! Am venit să-ți cer fierbinte ajutorința! 

Când auzi ginnul vorbele mele, fu cuprins de o 
spaimă de nespus și strigă: 

— Ajutorinţă de la mine? ya Allah! ajutorinţă de la 
mine? Ferească-mă fraţii ginni de-a mai da ochii vreo- 
dată cu o muiere ca aceea! Prietene Ahmad, scapă cum 
ai putea! În ce mă priveşte, n-aş putea să fac nimica. Şi 
fug numaidecât! 

Aşa grăi, şi ieși cu vuiet din trupul domniţei, spre a-și 
slobozi picioarele în vânt și spre a mânca sub pașii lui 
depărtările: întocmai ca pe ape o corabie mare gonită 
de furtună. 

Iar crăiţa chinezoaică își veni în minţi. Şi ajunse cea 
de a doua soţie a mea. 

Şi de-atunci trăiesc cu cele două copile crăiești, 
în huzururi de toate soiurile și în desfătările cele mai 
gingașe. 

Şi-atunci gândii că, până a nu ajunge sultan peste 

țara Indului ori a Chitaiului, și până a nu mă afla în 
neputinţă de a mai călători, să mai văd o dată ţara în 
care m-am născut și unde am trăit ca tăietor de lemne, 
cetatea aceasta a Bagdadului, lăcașul păcii! Şi iacătă, o, 
emire al drept-credincioșilor, cum m-ai întâlnit tu pe 
podul Bagdadului, în fruntea alaiului meu, urmat de 
palanchinul care le ducea pe cele două soţii ale mele, 
domniţele Indului și ale Chitaiului, în cinstea cărora 
cântau meterhanalele din sculele lor cântece indieneșţi 
și chinezeşti. 

Şi-aceasta-i povestea mea. Ci Allah este mai știutor! 


După ce auzi povestea călărețului cel strălucit, califul 
se ridică în cinstea lui și îl pofti să vină și să stea jos 
lângă el, pe scaunul jeţului împărătesc. Şi îl firitisi că 
fusese ales de judeţele celui Arotputinte spre a ajunge, 
din tăietorul de lemne cel sărman care fusese, urmaș la 
scaunul de domnie al Indului și la scaunul de domnie 
al Chitaiului. Și adăugă: 

— Pecetluiască Allah prietenia noastră, şi apere-te El și 
ocrotească-te întru fericirea împărăţiilor tale de mâine. 

